
INTRODUCERE 


Am tradus acest veritabil roman poliţist în anul 1980, 
după o ediţie publicată în Hong Kong, sub titlul: Wu Zetian 
qi an, Cazuri stranii din vremea împărătesei Wu Zetian, în 
şaizeci şi patru de capitole. Primele treizeci de capitole 
alcătuiesc cartea de faţă, prezentind reuşitele detectiviste 
repurtate de magistratul de judeţ Di Renjie, faimos om de 
stat care a trăit între anii 630 şi 700 în fastuoasa Dinastie 
Tang. Capitolele următoare înfăţişează activitatea 
magistratului la Curtea împărătesei Wu Zetian (624-705), 
accentul deplasindu-se pe aventuri erotice şi intrigi de 
palat; fiind lipsite de valenţele polițiste ale primei părţi, nu 
le-am tradus. 

În Zhongguo Xiaoshuo shi lue, Scurtă istorie a prozei 
chineze, Lu Xun dedică un întreg capitol romanelor de 
aventură şi detectivistică. O primii scriere de acest gen ar 
fi apărut în Dinastia Ming (1368-1644), incluzind mai 
multe cazuri penale rezolvate de un magistrat pe nume 
Bao Longtu sau Bao Cheng. In dinastia următoare, 
romanul polițist proliferează. Se produce o explozie de 
asemenea cărţi, în care crime dintre cele mai stranii şi mai 
încilcite sînt elucidate în lanţ de magistrați luminați, 
precum neîntrecuții Shi, Peng, Li, Liu desigur, Di Renjie. 

Aşadar, romanul Cazuri stranii din vremea împărătesei 
Wu Zetian a fost publicat pentru întiia oară în secolul al 
XVII-lea sau al XVIII-lea. fiind o compilaţie făcută de un 
anonim după versiuni populare mai vechi şi în concordanţă 
cu literatura la modă în acele timpuri. 

În ceea ce priveşte prima parte, aceea care face 
obiectul cărţii de faţă, întîlnim caracteristicile îndeobşte 
cunoscute ale genului poliţist: acţiune trepidantă, mister, 
suspans, cutezanţă, inteligență şi inspirație din partea 
eroului-detectiv. 

Dincolo de exerciţiul enigmistic, cartea mai oferă ceva, 
şi anume panorama unei societăţi fascinante - lumea 
Orientului Antic (să nu uităm că acţiunea se petrece în 
secolul al VII-lea), fapt care adaugă creaţiei romaneşti rare 


posibilităţi de cunoaştere. 

Crimele, ca manifestări ale unor indivizi stăpiniţi de 
duhurile rele ale pierzaniei, apar pe cit de hidoase şi 
răvăşitoare, pe atit de transparente pentru mintea lucidă şi 
alertă a magistratului onest, care, de fiecare dată, 
restabileşte adevărul. În acest sens, un înalt simţ al 
moralității, al dreptei şi inflexibilei judecăţi impotriva 
atentatorilor la liniştea socială străbate paginile care 
urmează. Însuşi autorul anonim avertizează de la bun 
început: „De cînd e lumea, preacurvia, tilhăria, viciul şi 
excesul de orice fel nu scapă, pînă la urmă, de lege”. 

Sistemul judiciar chinez, preconizat în urmă cu 
douăzeci şi trei de secole de împăratul legendar Shun, a 
fost desăvirşit în Dinastia Tang (618-907; şi în linii mari 
s-a menținut pînă la începutul secolului nostru. Tang Lu, 
Codul Tang, cuprinde douăsprezece capitole şi cinci sute 
de articole. Spre deosebire de dreptul roman, cel 
Chinezesc are puţine  stipulaţii în materie civilă, 
concentrindu-se pe latura penală. 

În Li Jing, Cartea Riturilor, una din operele clasice 
confucianiste, se spune: „Cum cerul nu are doi sori, la fel 
şi un stat nu poate avea doi principi, iar o familie nu poate 
avea două capete”. Autoritatea feudală era însăşi matricea 
legii. Împăratul se afla deasupra legii, el fiind Fiul Cerului, 
iar imperiul întreg, pămîntul şi oamenii erau proprietatea 
lui. Concepţia era confucianistă: „Riturile nu coboară la 
oamenii de rind; pedepsele nu se ridică pînă la mandarini”. 
Specialiştii evidenţiază unitatea dintre rit şi pedeapsă. 
Legea devenea cunoscută în numele împăratului. 
Ideograma fa, care notează legea sau dreptul a fost 
utilizată pornindu-se de la imaginea licornului, socotit 
animal fabulos; în stare să discearnă răul de bine. 

Administraţia cuprindea patru trepte: centru; provincie; 
prefectură şi judeţ. Autoritatea supremă în judeţ era 
magistratul, numit „părintele poporului”. El dispunea de 
un şir de funcţionari publici, portărei şi gardieni, cu 
ajutorul cărora supraveghea ordinea  (bizuindu-se, la 
nevoie, pe comandantul garnizoanei militare, care altfel se 


afla în subordinea directă a Ministerului de Război), ţinea 
evidența populaţiei, stringea birurile etc. şi judeca toate 
pricinile ivite. Magistratul răspundea de întreaga 
procedură juridică, pornind de la anunțarea unei crime şi 
trecind prin întocmirea dosarului, cercetarea leşului şi 
judecata. El stabilea pedeapsa, care era hotărită definitiv 
pe cale ierarhică, de prefect, guvernator sau chiar de Xing 
Bu, Ministerul Justiţiei. Erau absolvite de judecată 
persoanele sub cincisprezece şi peste şaptezeci de ani. 

Procesele erau publice şi numai preacurvia era 
judecată cu uşile închise. Pentru recurs era suficientă un 
fel de grevă, făcută trei zile şi trei nopţi, în fața sediului 
administraţiei, de către împricinat sau rudele acestuia. 

Pedepsele erau în general de o cruntă severitate; 
privarea de libertate pentru un număr de ani, exilarea în 
zonele de graniță (în vestul deşertic sau în jungla sudică), 
decapitarea, ştrangularea, sau „0 mie de lovituri de cuțit” 
aplicate vinovatului în stare vie, în fapt măcelărirea 
trupului acestuia în părțile componente. 

Pentru ca împricinaţii să facă mărturisiri complete, era 
permisă tortura, cum se va vedea şi din prezentul text. 
Anumite torturi sint renumite pentru cruzime, cu atit mai 
mult cu cit se spune că chinezul, fiinţă socială şi civilizată 
prin excelenţă, ar fi împrumutat dreptul de la barbari. 

Cartea de față urmăreşte investigaţiile magistratului Di 
Renjie în rezolvarea a trei cazuri dificile. Interesant este că 
aceste trei cazuri se înlănţuie, într-o scriitură şi viziune 
epică aproape moderne. Ca să nu mai spunem Că 
magistratul Di Renjie, prin talentul, inspirația şi deducțiile 
sale detectiviste, îl anticipează cu un mileniu pe renumitul 
detectiv amator Sherlock Holmes al scriitorului englez Sir 
Arthur Conan Doyle (1859-1930). 

În versiunea românească am păstrat elemente 
originale, pitoreşti, în măsură să transmită specificul local: 
titlurile capitolelor; dar şi elemente de stil, de construcție 
epică populară menite să captiveze interesul spectatorului, 
ascultător sau cititor; sintagma introductivă „se spune că” 
şi finalul stereotip, care îndeamnă la continuarea lecturii. 


În schimb, am renunţat la pasajele de legătură de la 
începutul fiecărui capitol, care reluau ultimele secvenţe ale 
capitolului precedent, procedeu indispensabil povestirii 
orale, nu şi celei scrise. Am detaşat unele repetiţii şi 
secvenţe nesemnificative, care făceau acţiunea să treneze 
şi am eliminat, de asemenea, anumite raționamente ale 
eroilor, cele mult prea explicite şi care lungeau astfel 
materia epică. Toate acestea ne-au apărut a fi lipsite de 
interes pentru lectorul român de astăzi, iar păstrarea 
textului integral ar fi irosit citeva coli de hirtie, preţioase 
în vremurile pe care le trăim. Îi asigurăm pe cititori că 
aceste mărunte, libertăţi nu aduc prejudicii atmosferei 
tipic chinezeşti. 

In sfirşit, pentru a nu plictisi şi încurca cititorul cu 
numele chinezeşti greu de memorat şi chiar de deosebit un 
personaj de altul, am preferat să le redăm în traducere sau 
să găsim cite un echivalent românesc celor mai multe 
nume de eroi şi denumiri de locuri. În cazul personajelor 
episodice, oriunde a fost posibil, am renunţat la nume, 
prezentindu-le prin poziția socială sau îndeletnicire: un 
hangiu, un vînzător etc. 

Gîndul care ne-a călăuzit în permanenţă a fost să oferim 
o lectură plăcută, atractivă. Dacă am reuşit sau nu, ne veți 
confirma dumneavoastră, stimati cititori. Noi mulţumim 
tuturor pentru încrederea acordată prin lectura acestei 
scrieri, care are meritul de a fi una dintre primele cărți ale 
genului poliţist în China şi poate chiar din lume. 


Mira şi Constantin Lupeanu 


CAPITOLUL I 


EMINENTUL UMANIST ESTE NUMIT MAGISTRAT 
PESTE JUDEŢUL  TIHNA PROSPERA; SUPUŞI IŞI 
INFAŢIŞEAZA NECAZURILE IN SALA DE JUDECATA 


De-i chiar tot omul să ţintească, cit mai de sus, 
dregătoria, 

Puţini sînt cei să îşi dea seama de cite cere-un caz 
penal. 

Severitate cumpănită prin legi ce-au dovedit tăria 

Și calea de mijloc în toate, bun vicleşug filosofal. 


Un magistrat corect supuşii îşi fericeşte - adevărat 
Și numai un cuvint - dreptate - aduce tihna tuturor. 
Pilduitoarea judecată a unui mare magistrat, 
Am însemnat-o ca să fie povaţă către cititor. 


De cînd e lumea, preacurvia, tilhăria, viciul şi excesul 
de orice fel nu scapă pînă la urmă de lese. Oamenii legii 
sînt aceia care au puterea să hotărască cine este vinovat şi 
cine nu. Dacă dregătorii sînt cinstiţi, atunci oamenii vor 
avea linişte şi, vieţuind în pace şi în bună înţelegere, 
comportarea şi morala lor vor fi bune. Vagabonzii şi 
trîntorii, clevetitorii şi scandalagii îşi vor face pierdută 
urma, în vreme ce oamenii cumsecade au să-şi vadă 
bucuroşi de treburile lor. Şi dacă nişte ticăloşi de aiurea 
s-ar întîmpla să se stabilească într-un asemenea loc, pînă şi 
ei au să-şi îndrepte viaţa de la sine. Pentru că au şi ei ochi 
de văzut şi urechi de auzit, ca să priceapă cît de aspru sînt 
aplicate legile şi cît de neînduplecat e împărţită dreptatea. 
De aceea se poate spune că îndreptarea oamenilor de rînd 
depinde de cinstea dregătorilor. Nici nu s-a pomenit pînă 
acum vreun dregător necinstit care să fi făcut oameni din 
supuşii săi nelegiuiţi. Cinstea dregătorilor nu înseamnă 
doar că ei refuză să primească mită şi că se abţin să facă 
rău. Ea stă mai ales în străduinţa lor de a sluji statul, 
făcînd ceea ce alţii nu pot sau nu îndrăznesc să ducă pînă 


la capăt, iar în guvernarea oamenilor reparînd nedreptăţile 
în faţa cărora unii sînt neputincioşi şi slabi. Ei se cuvine să 
cerceteze nepărtinitor atît itele iscusite ce se pot afla în 
popor, cît şi intrigile complicate din lumea sus-pusă. Să 
dovedească cu limpezime pedeapsa cea dreaptă stabilită 
de cer şi să nu se îndepărteze cîtuşi de puţin de la ea. Cei 
care s-au făcut vrednici de aceste înalte însuşiri au fost 
onoraţi încă din antichitate. 

Cu toate acestea, se află şi dregători care se lasă unşi 
de mite în timpul cercetărilor, ori din frica de a nu îşi 
pierde poziţia, nedezlegînd rapid cazurile dau verdicte 
pripite, pe baza mărturisirilor smulse prin torturi, ori 
sprijinindu-se pe cîteva fărime de mărturii. Astfel de 
dregători nu au izbutit să-şi facă nici măcar o cultură 
pentru sufletul lor şi de aceea nici nu ar trebui să fie 
vreodată numiţi conducători peste alţii. Pentru că în ce fel 
ar putea asemenea oameni să îşi facă supușii cinstiţi şi să 
vegheze la liniştea oamenilor simpli? 

În clipele mele de răgaz, răsfoind cărţi vechi şi cărţi noi 
şi căutînd prin tot felul de cronici, am dat peste istorisirea 
sinistră a unor cazuri penale dezlegate de judecători 
faimoşi de odinioară. Dar puţine dintre acestea pot sta 
alături de ce este scris în însemnarea de faţă. 

Cartea aceasta înfăţişează cercetări penale complicate, 
crime zădărnicite, uluitoare isprăvi detective şi soluţionări 
minunate în cazuri încîlcite. Ea povesteşte despre oameni 
care au ucis pentru a putea să trăiască pînă la capătul 
zilelor lor într-o aură de sfinţenie; despre aceia care au 
săvîirşit omoruri pentru a stringe nespuse bogății; despre 
oamenii care au ajuns amestecati în crime prin legături de 
adulter; despre indivizi care au fost loviți de o moarte 
aprigă bînd licoarea otrăvitoare destinată altora; despre 
oameni care prin vorbele aruncate în glumă au atras 
asupra lor bănuieli grave şi care, deşi nevinovaţi, abia au 
scăpat cu viaţa de la o pedeapsă cruntă. Acestor întîmplări 
nu li s-ar fi putut da niciodată de capăt, dacă nu s-ar fi aflat 
un magistrat capabil şi sîrguincios, care în anumite 
împrejurări, schimbîndu-şi vocea şi veşmintele, a mers, 


nerecunoscut de nimeni, să facă el însuşi cercetări secrete, 
şi care uneori a făcut şi pe fantoma de pe lumea cealaltă, 
numai şi numai pentru a găsi soluţia unui caz, pentru a 
îndrepta un rău şi pentru a pune mîna pe un ucigaş, ducînd 
astfel la bun sfîrşit cele mai ciudate şi mai uluitoare 
procese. 

Acum, cînd zefirul de primăvară ispiteşte la trindăvie, 
iar eu am timp berechet la îndemînă, aştern în scris 
această istorisire pe care o dăruiesc cititorilor. Neavînd 
îndrăzneala să spun că povestirea acestor stranii întîmplări 
va fi spre învăţătura oamenilor şi că le va îmbunătăţi 
moravurile, mă încumet totuşi să sper că citirea ei le va 
oferi măcar prilejul petrecerii plăcute a cîtorva ore, altfel 
plictisitoare. 


Într-un poem se spune: 

Odată puse-n scris aceste prea ciudate şi dejucate 
cazuri, 

Nu-i om să nu-l admire pe-al timpurilor duse judecător; 

Bogat la suflet, minte ascuţită, cel mai corect apărător 

Dreptăţii, prin neuitate fapte ce-au îndreptat necazuri. 


Cartea de fată aduce sub ochii cititorului cîteva isprăvi 
ale unui mare mandarin care a trăit în timpul glorioasei 
dinastii Tang, în anii de domnie Zhongzong!. 

Numele lui de familie era Di?, numele personal Ren Jie, 


1 Secolul al VII-lea. 

2 Numele de familie al magistratului. Di, nu are sens, denumind o 
seminţie din partea de nord a ţării. Numele personal Ren Jie îl 
transcriem în text prin traducerea în limba română, ca de altfel cele 
mai multe nume proprii din roman, pentru uşurinţa lecturii şi pentru 
că aşa sînt ele receptate de cititorul chinez. Autorul anonim nici nu 
le-a ales la întîmplare. Numele chinezilor sînt fie pornite din realitatea 
înconjurătoare, fie poetice, filosofice, morale. În felul acesta, cititorii 
îşi vor face o părere despre sensul numelor chinezeşti care nouă ni se 
par atît de greu de pronunţat, de memorat. În plus, trebuie ţinut cont 
că numele nu sînt alese întîmplător, ele avînd funcţie reală pe linia 
caracterizării personajelor, deoarece autorul nu va numi niciodată un 
personaj negativ - să zicem - Moralitate Exemplară, iar pe o femeie 
urită şi bătrină Floare de Prunişor, care are conotaţii erotice 


Eminentul Umanist, iar apelativul literar pe care îl 
adoptase era Moralitate Exemplară, fiind originar din 
Taiyuan, provincia Shanxi. 

Omul acesta a dovedit o cinste exemplară şi o 
înțelepciune pătrunzătoare, încît a fost numit, la timpul 
cuvenit, într-o poziție înaltă la Curtea împărătesei şi, prin 
memoriile sale făţişe şi curajoase, adresate tronului, a pus 
umărul la depăşirea nu puţinelor impasuri prin care a 
trecut ţara. Pentru serviciile sale credincioase, a fost mai 
tirziu numit guvernator şi în cele din urmă înnobilat 
principe. 

Faptele lui de o viaţă au fost trecute cum se cuvine în 
cronica Dinastiei Tang. Cu toate acestea, o sumă de 
întîmplări privitoare la cariera timpurie a Eminentului 
Umanist au fost fie omise, fie numai fugar tratate în 
hrisoavele oficiale. Acestea trebuie căutate în însemnările 
istorice minore, aflate printre catastifele oraşelor în care el 
a fost magistrat, dar şi în alte lucrări de acelaşi fel. Pentru 
că aceste întîmplări mai puţin cunoscute nu sînt de un 
interes deloc scăzut. Ele contribuie la sporirea veneraţiei 
noastre pentru el. Aceste împrejurări îl arată a fi fost nu 
numai un slujitor credincios împărăției, dar şi un magistrat 
înţelept, un mare dregător care a îmbinat spiritul 
neobişnuit de pătrunzător cu o comportare îngăduitoare şi 
iubitoare de dreptate. Ca magistrat de judeţ, el a izbutit să 
dea de capăt unui număr uluitor de cazuri penale stranii şi 
misterioase. El s-a arătat încă din copilărie drept deosebit 
de înzestrat de către ceruri, cu rivnă la carte şi cu 
înţelegere largă a lucrurilor. La vîrsta de optsprezece ani, 
terminase de studiat toate cărţile străvechi şi, dat fiind 
talentul său ieşit din comun, fusese numit dregător. 
Curînd, ducîndu-i-se faima, a fost înălţat magistrat peste 
judeţul Tihna Prosperă. 

De îndată ce şi-a luat slujba în primire, magistratul 
Eminentul Umanist s-a pus de îndată pe treabă, 
străduindu-se să-i stirpească pe  nelegiuiţi şi să-i 
ocrotească pe cei cinstiţi, punînd la punct şi pricinile de 


cunoscute. 


judecată rămase nerezolvate. 

În îndeplinirea acestor sarcini împovărătoare, s-a 
bucurat de ajutorul priceput a patru slujitori demni de 
toată încrederea sa. 

Doi dintre ei, Qiao Tai, Lungilă, şi Ma Rong, Armăsarul, 
fuseseră haiduci. Odată, pe cînd magistratul călătorea cu 
treburi oficiale spre capitală, a fost atacat de nişte 
necunoscuţi. El a înţeles dintr-o privire că Lungilă şi 
Armăsarul, departe de a fi nişte hoţi de rînd, erau bărbaţi 
fără seamăn de viteji, pricepuţi în artele marţiale. S-a 
gîndit atunci că ar putea prea bine să încerce să-i aducă pe 
calea cea bună şi chiar să-i folosească ulterior, ca ajutoare 
iscusite în îndeplinirea treburilor dregătoreşti. In felul 
acesta talentele lor puteau fi puse în slujba împărăției. 
Astfel, fără să catadicsească să se ascundă, le-a ieşit în 
faţă şi le-a poruncit cu asprime să se potolească. Li s-a 
adresat apoi cu deosebită pricepere. 

— Ne-am apucat amindoi de îndeletnicirea asta josnică, 
au mărturisit ei, numai fiindcă în împărăție este o mare 
harababură şi împăratul este înconjurat de mandarini 
nemernici. Şi neavînd noi nimic pe lumea asta decit 
trupurile noastre puternice şi ştiinţa artelor războinice, 
dar şi fiindcă nu am găsit pe nimeni care să vrea să îl 
slujim, nu am văzut altă cale de ales decît aceea de a lua 
drumul codrului. Prea Cinstitul Magistrat ne-a vorbit cu 
atîta bunătate, că nu mai avem altă dorinţă, decît să ne fie 
îngăduit de aici încolo să ne supunem fără şovăire poruncii 
voastre, ca astfel să ne arătăm mulţumirea pentru 
bunăvoința acordată acum. 

În felul acesta a făcut magistratul, din cei doi viteji, 
aghiotanţii săi. 

Alt slujitor se numea Hong Liang, Torentul; vechiul şi 
bătrînul servitor, care îl cunoscuse pe magistrat de mic 
copil. Deşi înaintat în vîrstă, Torentul era un om curajos, 
care nu se dădea în lături de la nici o încercare, oricît de 
primejdioasă sau delicată, dovedind un tact considerabil şi 
un dar înnăscut de a da de firul lucrurilor. 

Cel de al patrulea aghiotant era Tao Gan, Mintosul, 


odinioară un pungaş fără căpătii, care între timp se 
îndreptase, schimbîndu-şi apucăturile, şi ajunsese portărel. 
Ca un făcut, mulţi îi purtau pică şi fiind el necontenit 
urmărit şi hărțuit de aceşti vechi duşmani, şi-a găsit pînă 
la urmă liniştea, intrind în slujba magistratului. Era un om 
priceput la multe şi foarte dibaci, fapt pentru care a şi 
ajuns ajutorul magistratului,  alăturindu-se grupului 
alcătuit de ceilalţi trei prieteni nedespărtțiti. 

De cînd îşi preluaseră însărcinările în Tihna Prosperă, 
toţi patru se îndeletniceau cu investigaţiile secrete, 
ajutîndu-l pe magistrat să facă lumină în nu puţine cazuri 
penale nespus de încilcite. 

Intr-una din zile, pe cînd magistratul şedea în cabinetul 
său, aflat în spatele sălii de judecată şi era ocupat cu nişte 
treburi curente, a auzit pe neaşteptate bătaia răsunătoare 
a gongului de la poartă. Fiind înştiinţat astfel că i se 
înfăţişa un caz, şi-a pus în grabă roba şi boneta şi a intrat 
în sala de judecată, aşezîndu-se la masa sa înaltă. Slujbaşii, 
portăreii şi alţi oameni mărunți ai legii se aliniaseră deja în 
două şiruri, jos, înaintea lui, pe stinga şi pe dreapta mesei. 
Căutînd spre intrare, magistratul a dat cu ochii de un om 
de rînd, de vreo patruzeci şi ceva de ani. El părea peste 
măsură de răvăşit, iar faţa îi era năpădită de transpiraţie. 
Rămăsese țintuit locului, strigind necontenit că i se făcuse 
o mare nedreptate. Magistratul a poruncit portăreilor să-l 
aducă pe om înăuntru. Pe cînd omul îngenunchea în faţa 
mesei, i s-a adresat cu vorbele acestea: 

— Cine eşti şi ce necaz mare s-a abătut asupra ta că ai 
lovit gongul înaintea ceasului la care tribunalul se 
deschide? 

— Neînsemnata mea persoană, a început omul plin de 
respect, se numeşte Kong Wande, Morală Infinită. Sînt din 
satul Şase Li’, aflat dincolo de poarta de sud a oraşului. 
Am o casă destul de încăpătoare, însă o familie mică, aşa 
că folosesc cea mai mare parte a locuinţei mele ca han. De 
mai bine de zece ani îmi văd liniştit de această treabă. Ieri 


3 Li este unitate de măsură, semnificînd 500 m. Ea va mai fi întîlnită în 
text. Aşezare aflată la 3 km de capitala judeţului. 


pe la lăsatul serii, mi-au picat doi negustori de mătăsuri 
care călătoreau cu afacerile lor. Mi-au zis că veneau din 
Huzhou şi că erau numai în trecere, făcîndu-şi negustoria 
de-a lungul drumului. Cum se înnoptase bine, ei doreau să 
facă un popas la hanul meu. Am văzut că sînt oameni mult 
umblaţi şi le-am dat numaideciît o cameră. Au cinat, au 
băut; au rîs şi au discutat, fapte care pot fi dovedite cu 
cîţiva martori. Azi dimineaţă, cu puţin înainte de a se crăpa 
de ziuă, cei doi negustori au plecat. Mai apoi, pe 
neaşteptate, în cursul dimineţii, cam pe la ceasul 
dragonului“, gardianul satului, Hu De, Străinul, a venit să 
mă vadă, zicîndu-mi că fuseseră găsiţi doi morţi la 
marginea drumului, în faţa porţii din vecinătate. „Oamenii 
ăştia doi”, s-a răstit el la mine, „i-au fost oaspeţi la han şi 
nu este altul care să-i fi omorit şi jefuit de bani, decît tu. 
După ce ai săvirşit omorurile, le-ai tîrît cadavrele pînă la 
poarta tirgului”. Făcîndu-mă astfel vinovat de o crimă aşa 
de cumplită, mi-a aruncat cele două leşuri în faţa hanului, 
înainte ca eu să pot rosti un singur cuvînt în apărarea mea. 
După aia s-a pornit să strige şi să mă amenințe, cerîndu-mi 
cinci sute de liang? de argint ca să-mi treacă sub tăcere 
crima ce aş fi săvirşit-o. „Oamenii ăştia doi au venit la 
hanul tău”, a urlat el, „şi prin asta e clar ca lumina zilei că 
tu le-ai făcut de petrecanie, şi după aia le-ai tîrît corpurile 
pînă în piaţă, ca să ştergi toate urmele nelegiuirii”. Eu am 
pornit-o numaidecît încoace, abia trăgindu-mi sufletul 
năpăstuit, ca să îl rog pe Prea Cinstitul Magistrat să facă 
dreptate. 

La auzul acestor cuvinte, Eminentul Umanist l-a privit 
pe omul îngenuncheat dinaintea mesei judecătoreşti şi a 
înţeles că, în mod sigur, nu aşa putea să arate un ucigaş 
primejdios. Pe de altă parte, cazul înfăţişat nu era deloc 
simplu şi desigur că nu putea hotărî ceva doar după 
spusele omului pe care îl avea în faţă. Ca urmare, i s-a 
adresat: 


4 Chen, între 7 şi 9 dimineaţa 
5 Liang este unitatea de măsură de greutate, echivalînd cu 50 de 
grame. Este vorba de circa 25 de kilograme de argint pur. 


— Pretinzi că eşti un om cinstit. Cum se explică atunci 
că gardianul te-a tratat numaidecît ca pe un ucigaş? Imi 
vine greu să cred că eşti cu adevărat omul nevinovat drept 
care te dai. Il voi asculta şi pe el, pentru a-ţi verifica 
declaraţia. 

Spunînd acestea a poruncit unui portărel să-l aducă pe 
gardian şi curînd a fost introdus în sală un bărbat de vreo 
treizeci de ani. Faţa îi era plină de zbircituri şi era 
înveşmiîntat într-o robă albastră. IÎngenunchind în faţa 
magistratului, a vorbit astfel: 

— Umilul Hu De, gardian în satul Şase Li, îl salut plin 
de respect pe Prea Cinstitul Magistrat. Crima aceasta cade 
sub jurisdicţia mea. Azi dimineaţă am văzut corpurile a doi 
oameni zăcînd lingă drum, în faţa porţii pieţei. La început 
nu am ştiut de unde veniseră aceşti oameni, dar întrebînd 
în dreapta şi în stînga, am aflat de la sătenii din vecinătate 
că cei doi trăseseră peste noapte la hanul lui Morală 
Infinită. Prin urmare, l-am interogat, arătîndu-i că era cît 
se poate de clar că el tirise cele două cadavre în piaţă, 
după ce săvîrşise omorurile pentru a-i jefui pe negustori. 
După spusele lui cei doi părăsiseră hanul înainte de ivirea 
zorilor. Or la vremea aia erau deja oameni pe drum şi n-am 
auzit ca cineva să se fi întîlnit cu niscai străini. Pe 
deasupra, întrebîndu-i pe oamenii care locuiesc pe lîngă 
piaţă, a reieşit că nici unul din ei nu auzise măcar un 
strigăt de ajutor. Faptele astea dovedesc, spre împăcarea 
mea, că victimele au fost omorite în timpul nopţii la han şi 
că numai după ăia Morală Infinită le-a adus corpurile pînă 
la poarta tirgului, pentru ca aşa să înlăture orice bănuială 
ce ar fi căzut asupra sa. Vinovatul aflîndu-se deja aici, eu îi 
cer Prea Cinstitului Magistrat să pornească o acţiune 
împotriva lui. 

Argumentaţia gardianului i s-a părut magistratului 
destul de întemeiată. Pe de altă parte, aruncîndu-i o nouă 
privire pătrunzătoare lui Morala Infinită, a simţit totuşi că 
omul acela nu putea fi cu nici un chip un ucigaş fioros care 
să omoare cu sînge rece pentru a jefui. 

— Voi doi aţi depus declaraţii care se bat cap în cap, a 


vorbit după un răstimp de gîndire. Cum aş putea să 
deschid acest proces fără să fac o anchetă? Investigația va 
fi continuată după o cercetare la locul crimei. 

A cerut portăreilor să-i scoată afară pe cei doi şi a 
poruncit să se facă pregătirile trebuincioase pentru a 
merge la locul crimei. Dacă vreţi să ştiţi ce s-a întîmplat, 
citiţi capitolul următor, 


CAPITOLUL 2 


GARDIANUL ÎŞI ATRAGE NĂPASTA ASUPRA SA; 
PRINTR-O PRESUPUNERE INTELIGENTA, SERGENTIUL 
TORENTIUL DA DE URMA UNUI FIR 


Se spune că, întors în cabinetul sau, magistratul i-a 
ordonat unui portărel să-l cheme la el pe cel însărcinat cu 
disecară cadavrelor. După a treia bătaie de gong, şi-a pus 
roba şi boneta şi a pornit-o spre satul Şase Li. Litiera sa 
era înconjurată de portărei şi de ceilalţi slujbaşi ai 
tribunalului său. Vestea omorului se răspîndise deja în 
partea locului. Ştiindu-l pe magistrat cinstit, capabil să 
dezlege cele mai încilcite iţe, o mare mulţime s-a strîns ca 
din pămînt în urma procesiunii, pentru a vedea ce avea să 
se întîmple. Spre prînz au sosit cu toţii în sat. Gardianul, 
ajutorul său Zhao San, Al Treilea, şi căpetenia satului, Guo 
Liwen, Cultură Rituală, înjghebaseră deja un loc pentru 
desfăşurarea procesului şi ieşiseră în  întîmpinarea 
magistratului să-i ureze bun venit. După obişnuitele 
schimburi de amabilităţi, magistratul a coborit din litieră. 

— Voi merge mai întîi la han, s-a adresat însoţitorilor, 
după care voi deschide tribunalul şi voi trece la anchetă. 

Apoi a poruncit să fie condus la hanul lui Morală 
Infinită, unde a găsit corpurile neînsufleţite ale celor doi 
oameni, avînd cîteva răni făcute, după cîte se părea, cu un 
cuţit care se afla aruncat pe pămînt, în faţa uşii. 

— Unde au fost descoperite prima dată cadavrele? l-a 
întrebat magistratul pe gardian. 


— Cu voia Prea Cinstitului Magistrat, s-a grăbit să 
răspundă gardianul, declar că oamenii aceştia au fost 
omoriţi cu bună intenţie de Morală Infinita pentru a le lua 
arginţii. Pe urmă, el a dus leşurile în faţa pieţei, pentru a 
putea ieşi basma curată. Cum nu am vrut să bag alţi 
oameni nevinovaţi într-o asemenea treabă necurată, am 
adus cadavrele aici, înaintea hanului lui. Il rog pe Prea 
Cinstitul Magistrat să verifice faptul acesta. 

Abia sfirşise de vorbit şi magistratul a izbucnit: 

— Nătărăule ce eşti, nu ţi-am cerut să mă înveţi pe 
mine cum să identific vinovatul! Ceea ce vreau eu să ştiu 
este cum ai putut tu, avînd o funcţie oficială şi presupunînd 
că nu îţi sînt străine normele şi reglementările, să încilci 
astfel legea? Ar trebui să ştii ce pedeapsă atrage după sine 
mutarea premeditată a cadavrelor, falsificînd astfel o 
mărturie însemnată. inind sau neţinind seama dacă 
Morală Infinită este sau nu vinovat, tu nu aveai dreptul să 
îndepărtezi cadavrele de pe locul unde au fost ele la 
început descoperite. Ca să nu mai spun că nu aveai acest 
drept nici înainte de a-mi fi adus mie la cunoştinţă - aşa 
cum s-ar fi cuvenit - temeiurile tale şi nici înainte de a ţine 
eu ancheta şi de a întocmi şi pecetlui raportul oficial. 
Răspunde-mi, de ce ai îndrăznit să înciîlci în felul acesta 
legile ţării, ba ai mers atît de departe, încît te-ai atins de 
cadavre, neavînd asupra ta nici o autorizaţie? Este cît se 
poate de limpede că încerci să acoperi vreo faptă mîrşavă 
în care eşti amestecat chiar tu. Probabil că ai pus la cale 
crima aceasta, împreună cu Morală Infinită şi, certindu-te 
cu el la împărţirea prăzii, cauţi acum să arunci toată vina 
în spatele lui. Ei bine, am să ordon să te bată mai întîi cu 
ciomegele de bambus şi apoi voi scoate din tine tot ce 
ascunzi, supunîndu-te torturilor 

Ca urmare, magistratul le-a poruncit portăreilor să-i 
aplice gardianului două sute de lovituri cu ciomegele de 
bambus. Urletele gardianului s-au ridicat pînă la cer şi în 
curînd din pielea lui sfişiată a început să-i picure sînge. 
Acum toţi cei de faţă erau convinşi de nevinovăția lui 
Morală Infinită şi îl admirau fără reţinere pe magistrat, 


pentru ascuţimea minţii sale. Gardianul a continuat să 
susţină că este nevinovat şi după ce a primit toate 
loviturile. Magistratul a hotărît că nu era momentul să 
insiste şi a intrat cu însoțitorii săi în han. 

— Hanul tău, i s-a adresat mai întîi lui Morală Infinită, 
are peste zece camere. Mie să-mi faci o descriere exactă a 
acelora unde au stat victimele. 

— Cele trei odăi din spatele casei sînt locuite de mine, 
de soţia mea şi fetiţa noastră. Altele două dinspre răsărit le 
folosim de bucătării. Aşa că astea cinci odăi nu au fost 
nicicînd date oaspeţilor. Pentru ei avem odăile din prima şi 
din a doua curte. Cum cei doi musafiri care sosiseră ieri 
noapte erau negustori de mătăsuri, am ştiut că nu se vor 
zgirci la bani şi le-am dat o cameră mai bună din curtea a 
doua, că asta e şi mai plăcută ca prima, fiind departe de 
zarva şi praful străzii. 

Terminînd vorba, el l-a condus pe magistrat în cea de-a 
doua curte şi i-a arătat camera care fusese ocupată de cei 
doi negustori. 

Magistratul şi ajutoarele sale au scrutat meticulos 
camera. Au văzut că pe masă mai zăceau încă resturile de 
mîncare şi de băutură din ziua dinainte şi că în faţa patului 
rămăseseră două vase de noapte. Nu se afla nici cea mai 
mică urmă a vreunei lupte, cu atît mai puţin a unei crime 
ce ar fi fost făptuită acolo. Gîndindu-se că hangiul ar putea 
să ascundă totuşi ceva, magistratul a început să-l 
descoasă. 

— De mai bine de zece ani, de cînd ţii hanul acesta, a 
întrebat, cu siguranţă că ti-au trecut pragul o mulţime de 
oaspeţi. Presupun că ieri ai mai avut şi alţi musafiri în 
afară de cei doi negustori de mătăsuri. 

— În afară de ei, mai am încă trei. Unul este neguţător 
de piei şi călătoreşte spre Shanxi, iar ăilalţi doi, un patron 
şi servitorul său, sînt amîndoi din provincia Henan. Aştia 
doi se află încă în camerele lor din prima curte, deoarece 
patronul acela s-a îmbolnăvit. Dar şi neguţătorul de piei 
mai e aici. 

Magistratul a cerut întîi să i se înfăţişeze neguţătorul 


de piei. 

— Mă numesc Gao Qingyuan, Izvor Pur, şi sînt 
neguţător de piei din Shanxi, a spus omul. Mă ocup de 
negoţul ăsta de un număr bun de ani. De cîte ori trec pe 
aici trag la acest han. I-am văzut cu ochii mei pe cei doi 
neguţători de mătăsuri plecînd de aici chiar înainte să se 
crape de ziuă şi mai pot să depun mărturie că în timpul 
nopţii nu am auzit nici un strigăt, nici o tulburare. Fireşte, 
sînt cu totul neştiutor de felul cum şi unde şi-au găsit cei 
doi oameni moartea. 

Atunci magistratul l-a chemat pe servitorul domnului 
bolnav. Omul a întărit tot ce spusese negustorul de piei, 
adăugînd că, din pricina îmbolnăvirii stăpînului său, abia a 
închis ochii peste noapte. Dacă ceva nelalocul lui s-ar fi 
petrecut la han, el cu siguranţă ar fi ştiut. 

La auzul acestor mărturii asemănătoare, magistratul a 
înţeles că i se adevereau îndoielile sale privitoare la 
nevinovăția lui Morală Infinită. Pentru a fi şi mai sigur, el a 
poruncit să se cerceteze cu de-amănuntul fiecare odaie din 
han, însă nu s-a izbutit să se dea de nici o cît de mică urmă 
a crimei ce ar fi fost săvirşită acolo. „Este clar că 
omorurile fuseseră comise undeva în afară, şi-a zis el. 
Pentru că şi dacă cei trei martori erau în înţelegere cu 
hangiul, cum ar fi putut ei să şteargă toate urmele crimei?” 
Cufundat în gînduri, magistratul a făcut calea întoarsă, 
spre gura tîrgului şi a cercetat atent locul unde fuseseră 
descoperite cele două corpuri. Acesta era locul faptei, 
dovadă că pămîntul era îmbibat de sînge. 

Nu se afla nici o casă în imediata vecinătate, ci numai 
cîteva, puţin mai departe, anume chiar în tîrg. Magistratul 
a cerut să i se prezinte cîţiva locuitori de acolo şi i-a 
interogat. Dar fără nici un rezultat. Singurul lucru despre 
care puteau să spună ceva era zarva unor trecători care îi 
treziseră cu noaptea în cap, ţipînd că se săvirşise un omor. 
Pe dată ei l-au anunţat pe gardian şi în timpul cercetărilor 
făcute de acesta s-a aflat că victimele îşi petrecuseră 
noaptea la hanul lui Morală Infinită. 

Această informaţie l-a determinat pe magistrat să 


încline că gardianul putea în definitiv să se dovedească a fi 
vinovatul. Dar cum întunericul se lăsase, era prea tirziu să 
deschidă ancheta. Aşadar a hotărît să facă în aceeaşi 
noapte investigaţii particulare şi să vadă de ce urme putea 
să dea. Ancheta avea să fie ţinută în zorii zilei următoare. 

— Încă de la începutul cercetării acestui caz, i s-a 
adresat, deci, căpeteniei satului, problemele s-au ridicat 
una după alta, făcîndu-l fiecare în parte din ce în ce mai 
complicat. De aceea, am şi venit astăzi aici de îndată ce mi 
s-a raportat întîmplarea, pentru a întreprinde eu însumi 
investigaţiile. Într-o asemenea situaţie este de însemnătate 
capitală ţinerea unei anchete cît mai grabnic posibil. Aşa 
că voi rămîne chiar aici, peste noapte, pentru a putea 
deschide ancheta mîine în zori. 

El a poruncit portăreilor să ţină sub strictă 
supraveghere cele două cadavre şi s-a retras în locuinţa 
oficială pregătită pentru el. După ce a tăifăsuit acolo o 
vreme cu căpetenia satului, în cele din urmă le-a îngăduit 
tuturor să se retragă. Imediat l-a chemat pe Torentul şi i-a 
spus: 

— În mod sigur această crimă nu a fost comisă de 
Morală Infinită. Îl suspectez mai degrabă pe gardian. S-a 
grăbit să acuze pe cineva pentru a îndepărta orice bănuieli 
ce ar fi căzut asupra lui. Ai face bine să ieşi în cursul 
nopţii, să faci cercetări. Dacă descoperi vreun lucru 
însemnat, adu-mi-l neîntîrziat la cunoştinţă. 

Torentul s-a dus, însoţit de cîţiva portărei, să-l vadă mai 
întîi pe ajutorul gardianului. 

Acesta se afla cu oamenii care stăteau de pază lingă 
cele două cadavre. Torentul s-a îndreptat spre el. 

— Am venit aici cu înălţimea Sa, i s-a adresat el, pentru 
a lua parte la dezlegarea acestui caz. Pînă acum nu ţi-am 
supărat superiorul. Se pare totuşi că bătrinul hangiu este 
nevinovat. Şi cu toate că eu şi oamenii mei aici de faţă 
sîntem slujbaşi ai statului, nu am pricinuit niciodată 
necazuri celor nevinovaţi. Trebuie să-ţi spun că în toate 
privinţele am avut o zi destul de obositoare şi mai sîntem şi 
lihniţi de foame. Ar fi o îndrăzneală prea mare dacă aş 


gîndi că stăpinul tău are pe aici, pe undeva, o leacă de 
mîncare şi vreo carafă cu băutură? Să nu înţelegi greşit 
cum că vrem să primim toate astea gratuit. Doar oricine 
ştie cît de cinstit este stăpînul nostru. Miine el ne va da cu 
siguranţă, mie şi colegilor mei, bani pentru munca noastră 
şi din ei îţi voi plăti tot ce vom consuma. Aşa că, pînă 
una-alta, nu ne lăsa să murim de foame. 

— Vă rog să nu vă supăraţi, domnule sergent, a grăit el, 
salutîndu-l după cuviinţă. Gardianul nostru este aşa de 
ocupat acum cu acest caz, că a uitat cu totul să dea 
îndrumările trebuincioase pentru ospătarea oamenilor 
înălţimii Sale. Dar pentru că dumneavoastră şi colegii 
dumneavoastră sînteţi înfometați, lăsaţi acestei umile 
persoane cinstea să vă fie gazdă. Hai să mergem să luăm o 
gustare la birtul din piaţă. 

El a trimis doi oameni să preia paza leşurilor şi i-a 
condus pe sergent şi pe portărei la birt. Servitorii de acolo, 
văzînd că noii veniţi sînt slujbaşi de la judeţ, angajaţi în 
cercetarea omorului, s-au năpustit asupra lor cu întrebări 
despre una şi alta şi pe dată au încărcat masa cu bunătăţi 
peste bunătăţi. 

— Noi nu sîntem aidoma acelora care cum ajung în 
locul unde trebuie să rezolve un caz, se pun numaidecit pe 
îndopat cu băutură şi mîncare, pe spezele stăpînului şi pe 
deasupra mai pretind şi cîţiva arginţi din partea 
cîrciumarului, ca să-şi uşureze cheltuielile de drum, a ţinut 
să precizeze Torentul. Aduceţi-ne numai două feluri de 
mîncare şi daţi-ne fiecăruia cîte două cupe cu vin din orez 
şi cu asta, gata. Vom achita mîine nota de plată. 

Abia atunci sergentul şi oamenii săi s-au aşezat la 
masă. Acum, fireşte că Torentul cunoştea prea bine faptul 
că gardianul, după primirea pedepsei, fusese reţinut la han 
şi pus sub paza lui Armăsarul şi Lungilă. Insă bunul simţ îl 
împiedicase să-i amintească lui Al Treilea de lucrul acesta 
dureros, chiar de la începutul convorbirii. 

— Vorbind deschis, stăpînul vostru este prea nepăsător 
în privinţa îndatoririlor sale, a început el destăinuirea. Ei 
bine, ieri noapte a tot fost plecat. Intorcîndu-se acasă în 


zori şi aflînd despre crimă, dintr-o dată şi-a adus aminte că 
bătrînul hangiu este un om bogat de la care ar putea 
stoarce ceva şi atunci i-a trăznit planul ăla nechibzuit cu 
mutarea cadavrelor la han. Nu a întrecut o leacă măsura? 
Şi uite că ajungem şi la întrebarea legitimă: unde a fost 
stăpînul vostru noaptea trecută? Locul unde au fost găsite 
cadavrele este la drumul mare. Cum se face că nici el şi 
nici tu, care faceţi turele de noapte, nu aţi dat de ele decît 
în ultimul ceas? Azi, înălţimea Sa a pus să i se tragă 
gardianului două sute de lovituri cu ciomegele de bambus 
şi cu siguranţă că miine nu-l va slăbi deloc cu întrebările, 
pentru a ne spune cine e criminalul. Acuma zi şi dumneata, 
nu şi-a făcut-o cu mîna lui? 

— Domnule sergent, a răspuns Al Treilea, 
dumneavoastră judecaţi această chestiune din afara ei. 
Aflîndu-ne cu toţii din aceeaşi branşă, îndrăznesc să arăt 
că şeful nostru are de mai multă vreme un dinte contra 
hangiului. De Anul Nou, Morală Infinită îi picură cu 
zgircenie gardianului nostru doar cîţiva bănuţi de aramă. 
Şi deşi cu fiecare an şeful îşi face visuri că va izbuti să 
stoarcă un bacşiş frumuşel, cu bătrinul linge-blide nu 
reuşeşte. Noaptea trecută s-a întîmplat să se afle la familia 
Li, la nişte jocuri de noroc şi a fost pur şi simplu uscat de 
bani. A continuat să joace pînă în zori, cînd a auzit tipetele 
oamenilor, că se făptuise un omor. Cum a aflat că victimele 
au fost şi la hanul lui Morală Infinită, îndată s-a gindit că 
era un prilej cum nu se poate mai norocos să-i vină de hac 
bătrinului hapsîn şi să-i smulgă o sumă grasă, după care 
chiar îi sfiriiau buricele degetelor. După cum vedeţi, 
gardianul nu are nimic de a face cu crima. Ela încercat 
doar să-l pungăşească pe bătrîn şi a încasat drept răsplată 
o bătaie zdravănă. Şi-a făcut mai degrabă rău sieşi, decît 
altora. Cît priveşte omorul, asta e, fireşte, treaba ce ne 
năuceşte cel mai mult. E cît se poate de limpede că a fost 
făptuit în zori. Trebuie să se fi petrecut după ce mi-am 
încheiat eu ultima tură de noapte, fiindcă pînă atunci totul 
era încă potolit. Este adevărat că Morală Infinită este un 
zgîrcit şi jumătate, dar atit cît pot pricepe şi eu, nu este 


deloc criminalul. 

La auzul acestei istorisiri, Torentul a mormăit ceva. 
Ajunsese la concluzia nemărturisită că nici gardianul nu 
putea fi criminalul. Încercase doar să-i smulgă hangiului 
cîţiva arginţi, faptă pentru care îşi primise pedeapsa 
binemeritată prin cele două sute de lovituri. Dar cine 
făptuise omorul? lată o întrebare încă de nedezlegat. 
Reflectind astfel, 'Torentul s-a apucat să înfulece cu poftă şi 
în scurt timp a dat totul gata. A cerut să se facă socoteala 
şi i-a spus cîrciumarului să vină în ziua următoare lă 
tribunal, pentru a-şi primi plata. Apoi s-a despărţit de 
prieteni şi s-a dus direct la magistrat, căruia i-a povestit ce 
aflase. 

— Avem de a face într-adevăr cu un caz greu, a spus 
Eminentul Umanist. Dacă hangiul n-a săvirşit crima, atunci 
cele două victime trebuie să fi lăsat să le scape pe 
altundeva vorba că aveau buzunarele burduşite bine cu 
bani. Vreun nemernic a aflat şi i-a urmărit pas cu pas, tot 
drumul, pînă azi-dimineaţă cînd, părăsind cei doi hanul, 
acela a găsit prilejul să-i omoare. Aceasta este singura 
explicaţie pentru găsirea celor două cadavre la poarta 
aşezării. Numai că, vezi, ca magistrat al judeţului, sînt 
socotit părintele oamenilor de aici. Nu se cade să nu 
răzbun crima. Numai aşa pot sta faţă în faţă cu suveranul 
nostru şi cu oamenii simpli de jos. Oricum, nu mai este 
nimic de făcut pe ziua de azi. Să vedem ce va mai fi mîine 
dimineaţă, după anchetă. 

Acestea fiind spuse, i-a permis Torentului să se retragă. 
Dacă vreţi să ştiţi ce s-a mai întîmplat, citiţi capitolul 
următor. 


CAPITOLUL 3 
MORALĂ INFINITĂ ARATĂ CĂ S-A FĂCUT O 


GREŞEALĂ ÎN PRIVINŢA CADAVRELOR; MAGISTRATUL 
VINDE LEACURI DEGHIZAT IN VRACI 


Se spune că, a doua zi dis-de-dimineaţă, magistratul s-a 
dichisit ca de obicei, a servit micul dejun şi le-a poruncit 
oamenilor săi să se adune cu toţii la locul unde zăceau 
cadavrele. În faţa hanului se afla deja o mulţime de 
portărei şi de alţi slujbaşi, cînd magistratul, venit pe jos de 
la locuinţa sa, s-a aşezat la masa înaltă a tribunalului 
provizoriu, înfiinţat acolo. A cerut mai întîi să i se 
înfăţişeze hangiul. 

— Cu toate că pretinzi că eşti nevinovat în privinţa 
acestei crime, i-a grăit solemn, victimele s-au aflat totuşi în 
hanul tău înainte de a fi omorite. De aceea nu poţi să te ţii 
de o parte, ca şi cum cazul acesta nu ar avea nici o 
legătură cu tine. Să începem prin a te întreba numele 
victimelor, aşa încît cercetarea să se poată desfăşura cum 
trebuie. 

— Cînd cei doi oameni, a răspuns el, au sosit noaptea 
trecută la hanul meu, i-am întrebat cum se numesc. Unul a 
spus că numele său de familie e Xu, celălalt Shao. Cum 
tocmai apucaseră să-şi desfacă bagajele, am pierdut 
prilejul să-i mai întreb şi de numele personale. 

Magistratul a încuviinţat din cap şi a scris cu pensula 
pe o hîrtie: „Un bărbat cu prenumele Xu”. Apoi a poruncit 
celui însărcinat cu disecţia să cerceteze cadavrul. Acesta a 
luat înscrisul magistratului şi, ajutat de Al Treilea şi de 
portăreii de serviciu, a tras cadavrul care zăcea pe partea 
stîngă, în mijloc, în faţa mesei judecătorului. 

— Cer să i se poruncească hangiului să păşească 
înainte şi să recunoască acest cadavru, ca fiind sau nu al 
numitului Xu, a spus. 

Magistratul i-a poruncit hangiului să facă după cum i 
s-a cerut. Bătrînul, deşi era îngrozit, nu a avut încotro şi 
s-a apropiat încet de corpul acoperit tot cu sînge. 
Tremurind din toate încheieturile, cu mare străduinţă s-a 
stăpinit şi,  luîndu-şi inima în dinţi, l-a privit, 
recunoscîndu-l. 

Cel care executa disecţiile a întins şase sau şapte 
rogojini de trestie pe pămînt şi a tras cadavrul pe ele. Apoi 
l-a spălat cu apă caldă şi l-a examinat cu de-amănuntul. La 


sfîrşitul acestei operaţii, a raportat: 

— Un cadavru bărbătesc, avînd: o rană de cuţit la umăr, 
în spate, adîncă de 2,8 cun şi lată de 4 feni; în partea 
stingă o tumefiere cauzată de o lovitură cu piciorul, 
măsurînd 5 fen şi 5 cun; o tăietură în trahee, adincă de 3,1 
şi 6 fen. 

Documentul astfel întocmit a fost pus pe masa 
magistratului. Acesta a chibzuit cîteva clipe asupra acestui 
raport, după care şi-a părăsit scaunul şi a cercetat el însuşi 
cu atenţie cadavrul. Cînd a terminat de verificat raportul, 
şi-a aplicat pecetea sa roşie pe document şi a dat ordin să 
se aşeze cadavrul într-un sicriu şi să se afişeze o înştiinţare 
prin care se cerea tuturor acelora care îl cunoşteau pe 
omul ucis să se prezinte la tribunal. 

Înapoindu-se în jilţul său, magistratul a caligrafiat pe o 
altă panglică de hîrtie: „O persoană cu prenumele Shao”. 
Apoi a procedat ca mai înainte şi i-a cerut hangiului să 
identifice corpul. Morală Infinită s-a apropiat cu capul în 
pămînt şi a îndrăznit să-şi salte privirea doar cînd s-a aflat 
direct în faţa cadavrului. Apoi brusc a tresărit violent, ochii 
i-au ieşit să-i sară din orbite şi, după ce a bilbiit nişte 
sunete fără nici o noimă, a leşinat. 

Înţelegînd că un fapt neobişnuit avea să schimbe cursul 
lucrurilor, magistratul i-a ordonat lui Torentul să-l ajute pe 
hangiu să-şi vină în fire, astfel ca ancheta să poată fi dusă 
mai departe, în urma lămuririlor depline pe care avea să le 
dea acesta. S-a aşternut o tăcere adîncă, toţi cei de fată 
nedezlipindu-şi ochii de pe hangiu. Torentul a izbutit să-l 
facă pe bătrin să şadă în capul oaselor, pe pămînt, şi a 
poruncit soţiei lui să aducă degrabă o cană cu ceai 
îndulcit. 

Mulțimea spectatorilor care dintru început arătase 
nerăbdare pentru această zăbavă în anchetă şi chiar 
dăduse unele semne de a se răspîndi şi întoarce pe la case, 
rămăsese acum înfiptă locului, dornică să vadă ce va mai 
urma. După un răstimp hangiul şi-a revenit. El a încercat 


6 Unităţi de măsură de lungime. Un cun este egal cu 3,33 cm, iar un 
fen este a zecea parte dintr-un cun. 


să vorbească, dar nu a reuşit. 

— Nu e bine... Greşeală... a bîiguit el în cele din urmă. 

— Bătrine, i s-a adresat sergentul, înălţimea Sa 
aşteaptă lămuririle tale. Vorbeşte răspicat, cine a greşit? 

— Cadavrul... Shao era un flăcău, în vreme ce corpul 
ăsta este al unui bătrîn, cu barbă. Cum să poată fi el al 
doilea oaspe? E limpede că aici e a greşeală. Il rog pe 
înălţimea Sa să facă lumină! 

Toţi erau foarte tulburaţi de această întorsătură şi s-au 
uitat spre magistrat. 

— Cum se poate aşa ceva? s-a mirat el. Aceste două 
cadavre au zăcut aici toată ziua. De ce hangiul nu a 
descoperit mai devreme că unul dintre ele era al unui 
străin? Acum, la anchetă, în chiar ultima clipă, şi-a 
schimbat părerea. Aceasta dovedeşte că încearcă să ne 
înşele. 

Morală Infinită a fost adus înaintea lui şi magistratul a 
strigat la el să spună adevărul. 

Tremurînd grozav, bătrinul şi-a lovit de cîteva ori 
fruntea de pămînt. 

— Cînd gardianul a încercat să vire aceasta umilă 
persoană în năpastă şi mi-a azvirlit cele două cadavre în 
faţa uşii, a zis el cu voce plingăreaţă, am fost cu totul 
buimăcit şi numaidecît am pornit-o în mare fugă la oraş să 
vă înştiinţez de cele întimplate. Cum să mă fi apucat mai 
întîi să cercetez cadavrele? Da, cadavrul ăsta de-al doilea a 
fost în bună parte acoperit de celălalt şi recunoscîndu-l pe 
Xu dintr-o dată, am fost sigur că ălălalt era Shao. Imi putea 
da mie prin minte o astfel de schimbare? Eu sînt cu 
adevărat nevinovat şi îmi pun soarta în mîinile Prea 
Cinstitului Magistrat. 

Eminentul Umanist şi-a amintit că, în ajun, cînd văzuse 
şi el cadavrele, ele de fapt zăceau unul acoperindu-l pe 
jumătate pe celălalt. S-a gîndit că era foarte probabilă 
greşeala fără voie a hangiului. Pe de altă parte, faptul 
acesta nu părea să uşureze cu nimic cazul. A poruncit să 
fie adus gardianul. Acesta şi-a făcut apariţia după cum 
trebuia, încadrat de Lungilă şi Armăsarul. 


— Nătărăule, i s-a adresat magistratul, umbli la cadavre 
şi mai învinuieşti şi oamenii nevinovaţi. Ai zis că hangiul i-a 
ucis pe oamenii aceştia şi de aceea ieri ai şi dus corpurile 
la uşa lui. Rezultă ca tu trebuie să fi avut din plin ocazia de 
a lua cît se poate de bine aminte la ele. Vorbeşte-mi acum 
răspicat şi repede cum arătau ei? 

Gardianul Străinul aflase deja vestea că era o greşeală 
în privinţa cadavrelor şi acum, după felul în care i se 
adresase magistratul, se temea grozav că putea să fie 
acuzat chiar de crimă. S-a grăbit, aşadar să înfăţişeze 
adevărul. 

— Eu am zis că el e criminalul, numai fiindcă victimele 
au stat la hanul lui şi fiindcă omorul s-a întîmplat să se 
petreacă în apropiere. Una dintre victime era, fireşte, 
flăcăul, iar cealaltă o persoană virstnică şi cu barbă. Dar 
pentru că el, nemulţumit că i-am pus cadavrele la uşă, s-a 
năpustit val-vîrtej la oraş, nu am mai avut cum să mai văd 
dacă recunoscuse amîndouă cadavrele. Eu n-aş putea 
spune dacă este sau nu o greşeală în privinţa identităţii, 
fiindcă nu am dat ochii cu cei doi negustori, la venirea lor 
la han, cu o seară înainte. 

Magistratul a ordonat portăreilor să îi dea gardianului 
încă o sută de lovituri cu ciomegele de bambus, declarind 
că gardianul se făcuse vinovat de depunerea unei acuzaţii 
false şi de încercarea de a implica o persoană nevinovată. 

Apoi, magistratului i-au fost înfăţişaţi ceilalţi trei 
oaspeţi care mai stăteau la han şi el din nou i-a interogat. 
Toţi trei au întărit că amîndoi negustorii erau tineri şi că 
victima cu mustăţi nu fusese la han; ei nu puteau spune 
cine e şi nici nu ştiau cum îşi găsise moartea. 

— Lucrurile stind astfel, a conchis magistratul, este 
limpede pentru mine unde voi găsi criminalul: 

El a poruncit să se treacă la examinarea cadavrului 
omului necunoscut. 

— Cadavrul este al unei persoane  bărbăteşti 
neidentificate, a fost dat raportul. Pe braţul stîng are un 
semn de rană, măsurind 2,8 cun şi la şale o vînătaie 
cauzată de o lovitură de picior, de 3 pe 5 cun; sub coastă o 


rană de cuţit, lată de 1,3 cun; lungă de 5,6 cun şi adîncă de 
2,2 cun; o rană de cuţit în spate lată şi adîncă de cîte 2,8 
cun. 

Aceste amănunte au fost cum se cuvine notate. Cînd 
formalităţile au fost îndeplinite, magistratul a cuvîntat din 
nou: 

— Cadavrul acesta urmează să fie lăsat aici, închis 
într-un sicriu. Rudele şi prietenii lui s-ar putea să locuiască 
prin împrejurimi. Îmi voi pune acum pecetea pe 
înştiinţarea ce o voi afişa, apelind la aceia care îl cunosc pe 
om să se înfăţişeze la mine. La timpul potrivit, îndată ce 
criminalul va fi arestat, se va ţine procesul. Morală Infinită 
este eliberat pe cauţiune, dar trebuie să se prezinte el 
însuşi la tribunal cînd acest caz va fi judecat, pentru a 
depune mărturie. Gardianul va fi pus sub arest o vreme. 

După ce a făcut cunoscute aceste ordine, magistratul 
s-a urcat în litieră şi, înconjurat de personalul său, a 
părăsit satul Şase Li şi s-a întors în oraş. Acolo s-a dus mai 
întîi la templu şi a ars nişte santal. Apoi a mers la Yamen’, 
unde s-a aşezat la masa sa de judecată. A făcut apelul 
personalului magistraturii şi, aflînd totul în ordine, s-a 
retras în cabinetul său, din spatele sălii de judecată. 

Luîndu-şi pensula de scris, el a întocmit întîi un mesaj 
către autorităţile din Huzhou, făcînd o descriere completă 
a victimei Xu şi cerîndu-le să încerce să-i găsească familia 
şi rudele. Apoi a compus o circulară către magistraturile 
judeţelor din vecinătatea judeţului său, cu cererea să îşi 
pună oamenii pe urmele unui om cu semnalmentele lui 
Shao negustorul care dispăruse. 

El a înmînat aceste ciorne funcţionarilor săi pentru a le 
transcrie şi expedia, iar apoi i-a chemat la el pe Lungilă şi 
pe Armăsarul. 

— Cazul acesta s-a lămurit acum, le-a spus. Nu poate fi 
nici o îndoială că omul cu numele Shao este ucigaşul. Dacă 
este prins, îl putem judeca şi cu aceasta cazul este 
încheiat. Aşa că vă poruncesc amîndoura să-l căutaţi, să-l 
arestaţi şi să-l aduceţi aici fără zăbavă. 


7 Sediul administraţiei judeţene. 


După plecarea lor, magistratul l-a chemat pe Torentul. 

— Victima necunoscută, i-a spus, este probabil din 
judeţul acesta. Caută prin toate satele şi încearcă să 
descoperi pe cineva care îl cunoaşte. Pe urmă, eu nu cred 
că ucigaşul a reuşit să fugă prea departe. Probabil că a 
găsit de cuviinţă că e mai sigur să se ţină la adăpost într-o 
ascunzătoare prin împrejurimi, amînîndu-şi scăparea pînă 
ce urmărirea va înceta. Aşadar, ai putea în acelaşi timp să 
faci cercetări discrete în privinţa acestui Shao. 

Magistratul a petrecut apoi cîteva zile în aşteptarea 
ajutoarelor sale. Dar aceştia nu apăreau şi nici nu au dat 
vreun semn cît de mic de viaţă. Inciudat, şi-a zis că nu se 
putea ca respectivul caz să nu-şi găsească dezlegarea, 
oricît de înciîlcit se arăta. Deocamdată, ar fi fost mai bine 
să pornească el însuşi într-o investigaţie tăinuită. 

În dimineaţa următoare, magistratul şi-a pus veşminte 
de doctor ambulant. Ducînd pe umeri o ladă înfundată bine 
cu ierburi, hapuri şi prafuri de leac, a pornit în cercetarea 
sa. 

leşind din Yamen, a luat-o pe şoseaua dinspre 
miazănoapte. A zăbovit un timp destul de lung în preajma 
tîrgurilor aflate de-a lungul drumului, dar nimeni nu s-a 
apropiat de el. S-a gindit că poate va avea mai mult noroc 
dacă îşi va înşira leacurile la vedere, în portalul unei 
prăvălii mari. În cele din urmă, a ajuns într-un tîrg, care, 
cu toate că era lipsit de fierberea şi furnicarul de oameni 
specifice pieţelor din oraş, se afla la încrucişarea unor 
drumuri mari şi astfel prin el era un necontenit du-te-vino 
al dregătorilor, negustorilor şi vînzătorilor ambulanți. În 
colţul de răsărit şi miazăzi, se înălța o arcadă, cu trei 
ideograme înscrise pe ea: „Tirgul Floarea Imperială”. 
Trecînd pe sub portalul acesta, a văzut o clădire cu trei 
caturi, pe a cărei firmă scria mare: „Casă de amanetat”. 
Magistratul s-a gindit că acesta era un loc grozav unde se 
putea aşeza. Şi-a despachetat aşadar lada cu doctorii şi, 
întinzînd o bucată de pînză pe dalele de piatră, şi-a expus 
apoi toate medicamentele şi ierburile. Sfirşind cu aceste 
pregătiri, a făcut o plecăciune şi a declamat cu o voce 


răsunătoare poezioara următoare: 


Călător de la nord, de la sud, poposeşte o clipă aici. 

Cîtă vreme eşti zdravăn nici că îţi pasă de boală sau 
moarte. 

Insă vracii dibaci nu-ţi stau în cale, muşuroi de furnici, 

Şi-odată la pat, nici de vraci, nici de leac potrivit nu ai 
parte. 


Şi a urmat să se prezinte: 

— Vă înştiinţez cu umilinţă, că prenumele meu este 
Ren, iar numele Jie şi sînt din oraşul Taiyuan, provincia 
Shanxi. M-am cufundat din tinereţe în studiul cărţilor rare, 
despre medicină, şi am ajuns să fac minuni ca deţinător al 
tainelor artei de lecuit. Cu toate că e departe de mine 
gîndul de a mă asemui cu faimoşii vraci ai vremurilor 
străvechi, îndrăznesc să susţin că ştiu prea bine învăţătura 
doctorilor renumiţi, de mai tîrziu. Pot lua pulsul bărbaţilor 
şi femeilor, mă pricep la medicina internă şi la chirurgie şi 
tot la fel de bine sînt neîntrecut în recunoaşterea bolilor 
ciudate. Chiar poftiţi, consultaţi-mă şi veţi afla voi singuri 
de ce sînt în stare! Aveţi să vedeţi că dau prescripţia 
cuvenită şi ea va lecui bolile uşoare numaideciît aici, pe loc, 
iar cît priveşte bolile grave, vă garantez că ele vor fi 
lecuite în numai trei zile. Doar din întîmplare m-am nimerit 
astăzi pe aici, chemat de un vechi pacient care în mod 
special a trimis după mine. Rog pe oricine care suferă de 
vreo boală să mi se înfăţişeze ca să-l lecuiesc. 

În timpul cît a cuvîntat, o mulţime de gură cască s-a 
adunat în jurul lui şi el a iscodit-o atent cu coada ochiului. 
A observat că toţi păreau oameni din partea locului, 
flecărind, bine dispuşi, unii cu alţii. A remarcat mai ales o 
femeie de vîrstă mijlocie, cu spatele încovoiat, croindu-şi 
drum printre ceilalţi privitori, parcă nerăbdătoare să 
ajungă în faţă. Cînd el abia îşi încheiase cuvîntarea. femeia 
i s-a adresat: 

— După cele grăite, domnule, negreşit că sînteţi în 
stare să mă scăpaţi de boala asta înrăită a mea. 


— Cum să nu, a venit răspunsul. Dacă n-aş avea dibăcia 
aceasta, cum aş îndrăzni să bat drumurile încoace şi 
încolo, împăunîndu-mă cu vorbe goale? Înfăţişează-mi 
numai pe cît poţi de limpede semnele bolii tale şi te voi 
vindeca. 

— Boala mea, a zis femeia, are rădăcini cara sînt 
împlîntate uite, aici, taman în inima mea. Credeţi că mi-ati 
putea lecui acest dor? 

— Dar ce nu-mi stă mie în putere? a răspuns el. 
Dumneata ai o suferinţă de inimă şi eu am un medicament 
pentru inimă. Îndreaptă-ţi faţa la lumină şi lasă-mă să te 
privesc bine. 

Cînd ea şi-a întors faţa, magistratul i-a aruncat doar o 
privire în treacăt. Pentru că, deşi se afla cu treaba aceasta 
în interesele justiţiei, rămăsese acela care era, un înalt 
dregător, iar ea numai o femeie de rînd, fără nici o 
legătură cu el, şi ar fi fost împotriva regulilor 
bunei-cuviinţe să îi permită să se apropie prea mult de 
persoana lui. 

— Ştiu ce te necăjeşte, i-a spus. Pielea îţi e uscată şi 
ofilită, ar vinele îţi sînt ieşite în afară. Acestea sînt semne 
sigure că ficatul dumitale este inflamat, iar sistemul nervos 
slăbit. Cîndva, în trecut, dumneata trebuie să fi trecut 
printr-o mare tulburare. Chinuit din această pricină, ficatul 
ţi s-a iritat, iar digestia nu a mai lucrat normal. Durerea 
aceasta de la inimă o ai tot timpul, nu-i aşa? 

— Domnule, a răspuns femeia numaidecît, cu adevărat 
că ai o pricepere nemaipomenită. Îndur boala asta a mea 
de amar de vreme, dar nicicînd nu s-a aflat vreun doctor 
să-i dea de cap aşa de bine. Fiindcă ştii de ce sufăr, crezi 
că s-o găsi şi doctoria care să mă poată lecui? 

Văzînd că femeia se încrede în el, magistratul s-a gindit 
să o iscodească mai mult. Dacă vreţi să ştiţi ce a dezvăluit 
femeia, citiţi capitolul următor. 


CAPITOLUL 4 


_ MAGISTRATUL-VRACI FACE O VIZITĂ UNUI BOLNAV; 
INTILNIREA UNEI FETE MUIE II TREZEŞTE O 
BANUIALA 


— Dumneata suferi de boala aceasta de multă vreme, a 
urmat el. Oare n-ai soţ şi copii care să fi chemat un doctor? 
Cum de au lăsat ei ca boala să ţi se înrăutăţească şi să se 
învechească? 

— Îmi vine greu să vorbesc, a răspuns femeia. oftînd, 
dar bărbatul meu a murit, bietul de el, cu mulţi ani în urmă 
şi m-a lăsat cu un băiat care acum ar fi de douăzeci şi opt 
de ani. Mai înainte, băiatul a ţinut în piaţa de aici o 
prăvălioară cu lucruşoare din lînă şi bumbac. S-a însurat 
acum opt ani. Apoi, anul ce a trecut, prin luna a cincea, de 
sărbătoare, a rămas acasă şi după prînz ne-a luat cu el, pe 
mine, pe nevastă-sa şi pe fetiţa lor, la o plimbare, ca să 
vedem cum se întrec bărcile-dragon pe rîu. În seara aia 
fiu-miu n-a avut nimic, dar după masă s-a plins aşa 
tam-nesam de o durere aprigă la stomac. Am crezut că i se 
copsese capul de soare cît stătusem în după-amiaza aia pe 
rîu şi i-am zis nevesti-si să-l ducă în pat. Numai că, la 
vremea celui de-al doilea ceas al nopţii, l-am auzit deodată 
răcnind din răsputeri şi atunci nevastă-sa a dat buzna în 
odaia mea, ţipînd că băiatul mi se prăpădise. Năpasta asta 
grozavă m-a lovit şi pe mine şi pe nevastă-sa de parcă se 
zdrobise peste noi cerul. Cu moartea lui, familia noastră 
şi-a făcut pierdută sămînţa. Mai ţineam deschisă 
prăvălioara, nu prea aveam cine ştie ce cîştig din ea, aşa 
că doară cu destulă anevoie, împrumutind de ici şi de colo, 
am putut în cele din urmă să încropim banii trebuincioşi de 
îngropăciune. Şi atunci de a fost să gătim mortul, am văzut 
că avea ochii săriţi din orbite de bulbucaţi ce erau. 
Înfăţişarea lui jalnică mi-a sporit supărarea şi mi-am 
petrecut nopţi şi zile în şir plîngînd după băiatul meu. Din 
asta mi s-a tras dorul ăsta mare de la inimă. 

Ascultind-o, pe magistrat l-au încolţit pe dată nişte 


8 Duanyang, sărbătoarea bărcilor-dragon, după calendarul lunar, în 
cea de-a cincea zi a lunii a cincea. 


bănuieli. „Se prea poate, s-a gindit el, ca tînărul să fi murit 
din insolaţie. Dar cum se explică atunci strigătul lui brusc, 
înainte de a muri, şi de ce ochii să-i fi ieşit din orbite? 
Trebuie să mai fi fost ceva pe care ochii lui l-au văzut în 
clipele acelea. Astăzi am sosit aici să investighez mai adînc 
cazul dublului omor, dar se pare că în loc să îi prind pe 
criminal, singurul lucru cu care mă aleg este un caz nou!” 

— Acum, după ce ţi-am aflat povestea, i s-a adresat el 
femeii, îmi dau seama că boala dumitale este mai serioasă 
decît am socotit. Cauzată numai de un necaz uşor, boala 
aceasta, fie şi într-o formă gravă, poate fi totuşi vindecată 
oarecum simplu. Dar în cazul cînd o adîncă suferinţă a 
început să macine inima şi oasele, ea este o boală care nu 
poate fi lecuită în cîteva clipe. Aşadar, am la mine doctoria 
care te va ajuta, însă este neapărată nevoie să o fierb chiar 
eu, pentru a pune cantitatea de apă bine măsurată. Numai 
aşa are leacul putere să vindece. Cum să mă apuc însă de 
treaba aceasta deloc uşoară, chiar aici, în stradă? Nici nu 
ştiu cît de gravă e starea dumitale ca să te pot lecui. Dacă 
ţii cu adevărat să scapi cu totul de suferinţă, atunci 
singurul lucru de făcut este să merg la tine acasă şi acolo 
să îţi prepar această fiertură. 

Femeia s-a codit o vreme înainte de a răspunde. 

— Domnule, dacă aveţi bunătatea să mergeţi cu mine, 
atunci fireşte că vreau şi eu să fiu scăpata de suferinţa 
asta. Dar este o treabă pe care s-ar cădea să o lămuresc cu 
dumneavoastră. După moartea lui fiu-miu, nevastă-sa şi-a 
păstrat cu mare străşnicie o văduvie curată. Nici că vrea 
să lase ochii pe altcineva, ce nu îi este rudă apropiată. 
Zilnic, după prînz, se încuie la ea în odaie şi pe cît sînt mai 
mulţi străinii care intră în casă, cu atît ea nu mai 
conteneşte din ocări ţipînd: „Mamă, cum laşi oamenii ăştia 
să intre în casa unde se află o femeie tinără?”. Aşa că 
rudele noastre, cele de-s bărbaţi, ştiind gîndul nestrămutat 
al noră-mii, de a nu se mărita niciodată, nici nu-mi mai 
calcă pragul casei, iar de la o vreme nici femeile ce ne sînt 
rude nu mai dau pe la noi. Aşa că eu şi noră-mea sîntem 
întotdeauna singure-cuc în casă. Dimineaţa muncim 


amîndouă la treburile gospodăriei, dar după-amiaza stă 
fiecare în camera ei. Dacă domnul vine cu mine, o să 
trebuiască să preparaţi leacul în curte şi eu am să vă cer 
să plecaţi apoi numaideciît. De nu, noră-mea se va pune din 
nou cu cearta pe mine. 

Toate aceste destăinuiri l-au făcut pe magistrat şi mai 
bănuitor. „Este adevărat, s-a gîndit, că nu sînt deloc puţine 
văduvele statornice, dar această tînără întrece orice 
măsură. Este, desigur, o comportare corectă în refuzul ei 
de a nu lăsa să-i vină bărbaţii în casă şi să-i vorbească. Dar 
să nu lase nici femeile să o vadă şi pe deasupra să se 
încuie în camera sa în fiece după-amiază, asemenea lucruri 
dau foarte mult de bănuit. Am s-o însoțesc pe femeia 
aceasta la casa ei şi am să văd ce se petrece cu adevărat 
cu nora ei”. Cu glas tare, el i-a spus femeii: 

— Este, desigur, vrednic de laudă şi admiraţie faptul că 
nora dumitale este o văduvă aşa de cinstită. Am să stau la 
voi numai atit cît e nevoie să îţi fierb leacul şi am să plec 
îndată după aceea, fără să beau nici măcar o ceaşcă de 
ceai, ori să pretind altceva. 

Văzind că vraciul cade la învoială, femeia s-a arătat 
foarte bucuroasă. 

— Mă reped mai întîi eu singură spre casă ca să 
vorbesc cu noră-mea şi apoi vin fuguţa înapoi să vă iau. 

De teamă ca nu cumva nora să nu o mai lase să se 
întoarcă, el a oprit-o. 

— Nici că se poate aşa ceva, a rostit el răspicat. După 
ce îţi prepar doctoria, trebuie să mă grăbesc la oraş şi 
să-mi văd de treburile care mă aşteaptă acolo. Ai pus deja 
o grămadă de condiţii, în pofida faptului că, presupun, nu 
ai destui bani să-mi dai o plată cuvenită pentru 
străduinţele mele. Cu toate acestea, sînt dornic să te 
însoțesc, luîndu-mi de singură răsplată sporirea faimei 
mele de doctor priceput. Şi dacă-i aşa, noi trebuie să 
pornim numaidecit. 

Şi-a strîns doctoriile şi ierburile şi, luîndu-şi rămas bun, 
cu o plecăciune adîncă, de la mulţimea de privitori, s-a 
îndepărtat împreună cu femeia. Au trecut amindoi de 


cîteva uliţe şi în cele din urmă au ajuns la o casă mică şi 
sărăcăcioasă, care avea la miazăzi o portiţă. O fetiţă de 
şase-şapte ani, care stătea la intrare, îndată ce i-a văzut 
apropiindu-se, a venit în fugă să-i întimpine, arătindu-se 
foarte bucuroasă. Cu o mînă a apucat-o pe femeie de 
mînecă şi cu cealaltă mînă a făcut o mulţime de gesturi, 
dar tot ce a putut scoate din gură au fost nişte sunete 
neputincioase. Magistratul a înţeles că fetiţa era mută. 

— Cine este fata aceasta care şi-a pierdut darul 
vorbirii? S-a născut cumva aşa? 

Femeia deschisese deja poarta din faţă şi s-a grăbit să 
intre, după cîte se părea, să-i dea mai înainte de ştire 
noră-si de sosirea lor. Fiindu-i teamă că nora va dispărea 
înainte ca el să apuce să o zărească măcar pentru o clipă, 
magistratul a urmat-o repede pe femeie înăuntru. Casa 
avea trei încăperi, una lingă alta. Uşa odăii din faţă s-a 
deschis, indicînd faptul că locatarul ei auzise destul de 
bine zgomotul porţii şi că îi iscodea acum prin usa 
întredeschisă. În felul acesta, magistratul a zărit-o pe noră. 
Era o femeie pînă în treizeci de ani şi purta veşminte 
simple de casă. Nu era încă fardată, dar acest lucru nu îi 
ştirbea cu nimic din frumuseţea ei voluptoasă. Magistratul 
îşi putea închipui prea bine că o singură privire asupra ei 
ar fi fost de ajuns să-i facă pe bărbaţi să ameţească 
Fruntea ei albă ca zăpada era frumos modelată, iar obrajii 
ei erau de un trandafiriu fraged. La vederea străinului care 
intrase în curte, s-a grăbit să se pună la adăpost în camera 
sa şi, scoţînd un strigăt de supărare, a trîntit şi a încuiat 
uşa numaidecit, continuînd să-şi ocărască soacra cît o 
ţinea gura 

— Bătrină fără minte, striga, de data asta ai adus şi un 
nenorocit de şarlatan în casă. Doar cîteva zile de linişte şi 
trebuie iar să o iau de la cap cu certurile cu tine, s-o ţin 
aşa cît e seara de lungă. Ce am făcut eu să am parte de 
nenorocirea asta? 

Auzind-o cum vorbea, magistratul a început să 
ghicească cum stăteau lucrurile de fapt. „Femeia aceasta 
tînără trebuie să fie o creatură rea”, şi-a spus el „, şi cîtuşi 


de puţin la locul ei. Acum, că am ajuns atît de departe, nu 
voi pleca de la ele înainte de a şti ceva mai mult. Nu 
contează cum sînt înjurat şi ocărit”. 

S-a aşezat destul de calm pe un scaun în curte. 

— Umila mea persoană, a glăsuit, se află pentru prima 
oară în această casă şi încă nici nu v-a întrebat 
preacinstitul nume. Fetiţa care ne-a venit în întîmpinare 
socotesc că vă este nepoată. 

— Prenumele familiei noastre, a răspuns femeia 
bătrînă, este Bi. Răposatul meu bărbat se chema Bi 
Changshan, Munte întins, iar fiul meu se numea Bi Xun, 
Docilul. Vai, după ce el s-a prăpădit, mi-a lăsat doar 
această nepoţică de opt anişori. 

În timp ce vorbea, a tras-o pe fetiţă mai aproape de ea 
şi a început să plîngă. 

— Mătugşică, i-a spus magistratul, s-a făcut deja destul 
de tîrziu. Adu-mi o sobă, ca să pot fierbe leacul. Aş fi însă 
curios să aflu cum de a ajuns fetiţa să-şi piardă darul 
vorbirii? 

— Asta, a răspuns bătrina, e tot din pricina sorții 
grozave care ne-a năpăstuit casa. Cînd era numai un 
copilaş, fetiţa asta a noastră arăta semnele unei mari 
înzestrări. Era foarte deşteaptă şi pe la cinci-şase ani 
vorbea fără oprire. Numai că la nici două luni după 
moartea lui taică-său, am găsit-o într-o dimineaţă, taman 
cînd se trezise, lovită de muţenie. Din ziua aia, cu toate că 
pricepea totul cum nu se poate mai bine, nu a mai fost în 
stare să scoată din gură nici un cuvinţel pe înţeles. Nu e o 
mare nenorocire că un copil aşa de drăgălaş şi dăruit s-a 
putut schimba peste noapte într-o fiinţă atit de 
neajutorată? 

— Cu cine dormea fetiţa la vremea cînd a devenit mută? 
Să fi putut oare cineva să-i răpească darul vorbirii dîndu-i 
vreo fiertură? Ar trebui să cercetezi cum se cuvine asta, 
pentru că dacă i s-a luat graiul prin vreo doctorie, mie îmi 
stă în puteri s-o lecuiesc. 

Inainte ca bătrina să poată scoate o vorbă, s-au auzit 
strigătele noră-si din cameră: 


— În faptul zilei, individul ăsta netrebnic încearcă să 
stoarcă de bani oamenii creduli şi neştiutori, turnîndu-le 
tot felul de minciuni, ce se văd cît de colo! Cine să fi putut 
să-i dea doctorii fetei mele pe care nu am scăpat-o 
niciodată din ochi? Din cele mai vechi timpuri pînă în ziua 
de azi, s-au pomenit doctori de oameni şi de animale, dar 
nu am auzit încă de unul care să lecuiască de muţenie. 
Femeie bătrină, tu l-ai tîrît aici după tine pe şarlatanul 
ăsta, doar să îţi petreci cu încercările lui de a te doftorici, 
fără măcar să fi întrebat mai întîi ce fel de om este el! Asta 
îmi e cu adevărat nenorocita mea răsplată şi milă pentru 
necazul de a-mi fi pierdut bărbatul! 

Ocărită în felul acesta, bătrina nu mai îndrăznea să 
deschidă gura. 

Eminentul Umanist s-a gîndit: „Femeia asta cu 
siguranţă că a luat-o pe un drum greşit. Bătrina nu se 
pricepe la oameni, de vreme ce o crede cu adevărat 
dornică doar să-şi păstreze văduvia curată. Eu unul 
bănuiesc că ea este aceea ce şi-a omorît bărbatul. Pentru 
că văduvele cu adevărat curate sînt credincioase şi 
soacrelor. Cinstindu-şi soţul, de ce oare femeia aceasta 
tînără nu a mişcat un deget pentru vindecarea soacrei 
sale? Şi apoi de ce nu a făcut nimic nici în privinţa 
muţeniei propriei sale fetiţe? Ba mai mult, auzind că poate 
cineva să o lecuiască, în loc să fie copleşită de bucurie, nu 
numai că nu arată cel mai mic interes, dar s-a pornit pe 
blesteme şi pe ocărit. Aceste două nepotriviri sînt un lucru 
vrednic de luat în seamă. E mai bine să nu forţez faptele 
mai departe, ca nu cumva să trezesc femeii bănuieli. După 
ce mă voi întoarce la Yamen, voi începe să fac o 
investigaţie atentă”. 

Ridicîndu-se din scaunul său, el a spus cu glas tare: 

— Aşa cum sînt eu un vraci care umblă de colo-colo, 
aştept însă ca oamenii să-mi arate respectul cuvenit, altfel 
nu primesc să-i vindec Şi uite că nora dumitale m-a jignit 
fără nici un motiv, pe mine, care nici nu am cerut vreun 
ban pentru oboseala mea. Socotesc că nu e cazul să mă 
străduiesc pentru dumneata. Mai bine căutaţi-vă alt 


doctor! 

Încheind astfel, a salutat-o pe bătrînă, care nu a 
îndrăznit să-i ceară să-şi schimbe hotărîrea şi i a condus 
tăcută spre ieşire. Soarele scăpătase cînd magistratul s-a 
aflat din nou în tîrg. Fiind prea tîrziu să se înapoieze în 
oraş, s-a gîndit să rămînă peste noapte acolo. Între timp 
avea să se străduiască să strîingă date mai multe din 
localitate. A găsit un han mare chiar acolo. Nici nu a intrat 
bine pe poartă şi un servitor i-a ieşit în întimpinare, 
întrebîndu-l dacă doreşte să închirieze un pat ori o cameră 
întreagă. Magistratul a văzut că curtea hanului era plină 
de litiere şi căruţe. Cum nu-i plăcea să împartă o cameră 
cu oameni străini, a spus: 

— Mă aflu singur aici, dar am de gînd să îmi fac 
meseria în acest loc vreo două zile, aşa că aş vrea să 
închiriez o cameră doar pentru mine. 

Aflînd cu ce se îndeletnicea, servitorul s-a repezit să-i 
răspundă politicos: 

— Da, domnule! şi l-a condus la o cameră de oaspeţi 
aflată în cea de-a doua curte a hanului. 

Servitorul i-a dereticat prin cameră şi apoi, pentru că 
magistratul nu avea cu sine nici un aşternut, s-a dus să-i 
aducă lenjerie de pat de la stăpînul hanului După ce i-a 
făcut patul, servitorul l-a întrebat pe oaspete dacă luase, 
înainte de a veni, masa. Magistratul a poruncit ceai, două 
feluri de mîncare şi o carafă cu băutură. 

Servitorul i-a adus mai întîi o ceaşcă plină cu ceai 
aromat şi mai apoi a plecat după mîncare. La sfîrşitul 
cinei, magistratul s-a gîndit că, devreme ce erau aşa mulţi 
musafiri poposiţi la han, avea prilejul să afle acolo cîte 
ceva despre crima din satul Şase Li. A ieşit prin urmare să 
se plimbe prin curte şi a văzut că, deşi lampioanele de 
hîrtie fuseseră aprinse, era încă un necontenit du-te-vino al 
oaspeţilor. A trecut cu privirea atentă prin această 
mulţime agitată şi a observat un om care îndată ce a dat cu 
ochii de el, a rămas tăcut şi i-a făcut un semn ca şi cum l-ar 
fi salutat. Magistratul l-a recunoscut pe dată şi i-a strigat 
repede, înainte ca acela să deschidă gura: 


— Cinstite domnule 'Torentul, de unde aţi venit? Ce 
mare şi fericit noroc că mi s-a întîmplat să vă întîlnesc aici. 
Vă rog, poftiţi cu mine înăuntru, să stăm la un mic taifas. 

Omul acela s-a apropiat de el. Iar dacă doriţi să ştiţi 
cine era acea persoană, citiţi capitolul următor. 


CAPITOLUL 5 


O DISCUŢIE DINTR-O BAIE PUBLICA SCOATE LA 
LUMINA NOI FAPTE; INTR-UN CIMITIR, O RUGACIUNE 
CHEAMA SUFLETUL NEODIHNIT AL UNUI DISPARUT 


Se spune că omul căruia i s-a adresat magistratul nu 
era altul decît sergentul Torentul. Plecat din ordinul 
magistratului să îl caute în împrejurimile oraşului pe 
criminalul din satul Şase Li, el răscolise locurile acelea 
cîteva zile în şir, fără să găsească nici o urmă. Chiar în 
ziua aceea făcuse nişte cercetări în piaţă, iar mai apoi, 
cum se făcuse destul de tirziu, luase hotărîrea să tragă 
peste noapte la hanul unde se întilniseră acum. Pentru a 
nu-i trăda cumva identitatea magistratului, el i-a urmat 
pilda şi i-a vorbit ca unui vechi prieten: 

— Nici eu n-am crezut că am să vă întîlnesc aici. Voi fi 
bucuros să vă ţin companie. 

Magistratul l-a condus la camera sa din cea de-a doua 
curte şi l-a poftit să intre. Torentul a încuiat întîi uşa şi 
apoi a întrebat respectuos: 

— Cînd aţi sosit aici, Prea Cinstitule Magistrat? 

— Ne aflăm într-un han, s-a grăbit să-i spună 
magistratul, iar aici şi pereţii au ochi şi urechi. Să nu mai 
mi te adresezi astfel. Aşadar, spune-mi care e situaţia. 

Torentul şi-a scuturat trist capul: 

— Am urmat întocmai instrucţiunile dumneavoastră şi 
am cercetat cu sîrguinţă cîteva zile la rînd, dar n-am 
izbutit să descopăr nimic. Mi-e teamă că omul acesta, 
Shao, a dat bir cu fugiţii şi nu se mai află prin împrejurimi. 
Poate Lungilă şi Armăsarul să fi avut mai mult noroc. 


— Nici nu am dat încă de iţele dublei crime, a spus 
magistratul, şi azi am descoperit în această localitate un 
alt caz. La noapte trebuie să culegem mai multe date 
despre el, ca mîine să pot porni o investigaţie. 

Numaidecit el i-a povestit despre întîlnirea sa cu 
bătrîna şi despre cele ce s-au petrecut la ea acasă. 

— Cu toate că această chestiune, a observat sergentul, 
stîrneşte firesc multe bănuieli, nimeni nu a depus vreo 
acuzaţie şi nici nu există vreo cît de mică mărturie a crimei 
care s-ar fi comis Cum am putea deschide acest caz? 

— Chiar acesta este motivul pentru care avem nevoie 
de mai multe informaţii. La lăsarea înserării, ai putea să 
mergi în uliţa unde locuieşte bătrina şi să încerci să vezi 
dacă poţi descoperi ceva în legătură cu ce se petrece 
acolo. Pe deasupra, ar trebui să mai aduni şi ceva 
amănunte, de pe la vecini, despre moartea fiului ei şi să 
afli locul unde a fost înmormîntat. 

Torentul a comandat masa şi, cînd au terminat de 
ospătat, au aşteptat amîndoi pînă la primul ceas al nopţii?. 
Atunci sergentul l-a chemat pe servitor şi a cerut să mai 
aducă un ceainic cu ceai fierbinte şi să-i dea o mînă de 
ajutor la pregătirile pentru culcare. El urma să plece să-şi 
vadă un prieten, dar avea să se întoarcă numaideciît. 

Auzindu-l vorbind astfel, servitorul nu s-a gîndit cîtuşi 
de puţin că oamenii pe care îi avea în faţă nu arau alţii 
decît magistratul judeţului şi unul dintre subordonații lui. 
El a făcut precum i s-a spus, iar sergentul a părăsit hanul. 

Mergînd după indicaţiile magistratului, Torentul a găsit 
fără prea mare greutate drumul prin tot felul de uliţe 
întortocheate, iar în cele din urmă a ajuns în uliţa în care 
locuia bătrîna. Aici s-a plimbat în susul şi în josul drumului 
de cîteva ori, dar nu a întîlnit nici ţipenie de trecător. S-a 
gîndit că era poate prea devreme de la căderea nopţii şi 
s-a îndreptat spre piaţă; după ce avea să arunce o privire 
de jur împrejur, se gîndea să se reîntoarcă la casa bătrinei 
Cu toate că era un tîrg de provincie, aflindu-se el pe 


9 Primul ceas al nopţii se numea ora cîinelui şi începea la şapte seara, 
tinînd pînă la ora nouă. 


şoseaua care tăia ţara de la miazănoapte la miazăzi, 
prăvăliile nu îşi închiseseră încă porţile. Departe, în faţa 
lui, Torentul a zărit o baie publică. „Ce-ar fi, şi-a zis, să 
intru aici şi să fac o baie? Un loc ca ăsta este întotdeauna 
plin de oameni care îşi pierd vremea şi este cum nu se 
poate mai potrivit ca să mă aleg cu ceva”. A intrat. În baie 
era într-adevăr o îmbulzeală grozavă, cele două bazine 
fiind umplute pînă la refuz de bărbaţi care se îmbăiau în 
apa fierbinte. A izbutit în cele din urmă să găsească un loc 
unde să se aşeze, pe un cuptor aflat în stînga bazinelor. 

— Cît de departe este tirgul ăsta de oraşul Tihna 
Prosperă? l-a întrebat pe îngrijitorul băii. Cîte băi publice 
aveţi? 

— Ne aflăm la şaisprezece li de oraş, i-a răspuns 
îngrijitorul, văzînd că noul venit nu era de prin partea 
locului. Aveţi de gînd să mergeţi în noaptea asta acolo? 

— În Tihna Prosperă am o rudă pe care vreau s-o 
vizitez. Socotesc că tirgul ăsta intră sub jurisdicţia 
magistratului de acolo. Cine o mai fi acum magistrat? Dar 
de întîmplat, s-a mai întîmplat ceva pe aici, cît de cît 
însemnat? 

Îngrijitorul s-a arătat bucuros să găsească pe cineva 
care încă nu auzise noutăţile locului. 

— Magistrat ca al nostru nu se mai află oriunde ai 
căuta. Îl cheamă Eminentul Umanist şi este de loc din 
Taiyuan. Cît priveşte întimplările, nu a ţinut deloc norocul 
cu tine, că n-ai picat aici doar cîteva zile mai devreme. 
Atunci ai fi avut ceva de văzut! La vreo zece li de aici se 
află satul Şase Li... 

Torentul l-a ascultat pînă la capăt, apoi s-a dezbrăcat 
pînă la piele şi s-a bucurat de o baie în apa fierbinte Stind 
să se usuce pe cuptor, el a reluat vorba cu îngrijitorul, pe 
nume Yuan Wu 

— Am auzit, a zis el, că întrecerile bărcilor-dragon sînt 
deosebit de bune în localitatea asta. Dar mi s-a spus că 
anul trecut v-a năpădit aici o epidemie şi că nu puţini 
oameni care au fost să vadă întrecerile s-au molipsit şi au 
murit jalnic. 


— Te ţii de glume, străine! a spus îngrijitorul rizînd. 
Sînt născut şi crescut în locul ăsta şi n-am pomenit nicicînd 
de o întîmplare ca asta. Cine a putut să te prostească în 
felul ăsta? 

— N-am crezut nici eu, a spus sergentul, atunci de am 
auzit întîia oară. Dar pe dată, omul mi-a adus dovezi şi a 
spus că unul, Docilul, a murit cum s-a întors de la întreceri. 
Ei, ce zici de asta? 

Ingrijitorul nu a apucat să răspundă ceva, că un tînăr 
aflat în apropiere a intrat în vorbă: 

— Da, este adevărat. Însă omul nu a murit pentru că a 
fost să vadă întrecerea. După cîte am aflat eu, a murit în 
timpul nopţii, de dureri de stomac. 

— Aia a fost cu siguranţă o treabă cam ciudată, a spus 
al treilea om, adresîndu-se îngrijitorului. Păi, altfel, cum de 
s-a făcut ca un individ aşa de zdravăn ca Docilul, care 
chiar în ziua aia plesnea de sănătate, să urle tam-nesam o 
dată în toiul nopţii şi apoi să crape numaidecit? Şi nu 
uitaţi, cînd mortul a fost îmbrăcat, ochii lui erau cît cepele 
de săriţi din orbite, arătînd, bietul de el, ca dracul de 
înfricoşător. Unde mai pui că mai sînt şi oameni care zic că 
în preajma mormîntului său sînt văzute tot felul de arătări 
ciudate. Nu încape nici o îndoială că oamenii de aici ştiu ei 
ce ştiu în privinţa morţii lui. Ai văzut-o pe văduva lui? 

— Ei, ei, a spus îngrijitorul, nu trebuie să vorbiţi 
timpenii. Ea este o femeie tînără şi uite că-i rămîne 
statornică bărbatului mort, ba nici măcar o singură dată nu 
şi-a părăsit casa. Cum ar putea altfel să-şi rabde soarta? 
Cît priveşte vedeniile alea ciudate de la cimitir, păi acolo, 
pe cîmp, sînt destule morminte, în afara ăstuia de care 
vorbim. Cum să ştii că stafiile alea au de-a face cu Docilul? 

— N-am făcut decît să spun şi eu ce se trăncăneşte pe 
seama lor, s-a apărat celălalt. Noi toţi sîntem pe lumea 
asta ca nişte nori plutitori ce ne trec prin faţa ochilor. Abia 
respiri şi ai şi murit. Şi apoi, după ce Docilul s-a sfîrşit, 
fetiţa lui a fost lovită chiar din senin, de muţenie. Ce 
poveste nenorocită! Vorbind aşa, omul şi-a îmbrăcat 
hainele şi a părăsit baia. 


Torentul a înţeles că tînărul ştia multe despre 
întîmplare şi l-a întrebat pe îngrijitor: 

— Cine este cel care abia a plecat? Pare un un om 
cinstit. 

— Este negustor, a răspuns îngrijitorul, şi odinioară 
Docilul a avut o prăvălioară chiar lîngă a lui. Îl cheamă 
Wang!" şi pentru că toţi îl ştim de cînd s-a născut îi zicem 
Wang cel Mic. Nu e prea deştept şi îi place să dea drumul 
în gura mare la tot ce-i vine prin minte, dar nu vrea să facă 
nimănui vreun rău. 

Sergentul a zîmbit, a plătit şi a plecat. Se apropia 
miezul nopţii. Pe drum a chibzuit că, deşi trăsăturile 
cazului prinseseră ceva forme mai vizibile, nu aveau încă 
nici un crîmpei de dovadă. A zăbovit cam o jumătate de oră 
pe uliţa îngustă unde locuia bătrina, dar totul era 
încremenit şi nu a putut afla nici un semn cum că ar fi fost 
ceva să se petreacă acolo. S-a întors la han şi i-a povestit 
magistratului, din fir a păr, tot ce auzise la baie şi tot ce 
făcuse. 

— Dacă-i aşa, a hotărît magistratul, mîine mergem la 
cimitir să aruncăm o privire pe acolo. 

În dimineaţa următoare, magistratul şi Torentul s-au 
sculat devreme şi au luat micul dejun împreună. I-au plătit 
servitorului cîţiva arginţi şi au părăsit hanul, magistratul 
ducîndu-şi pe umăr lada cu doctorii. 

Pe drum au întrebat un bătrin pe unde să o ia şi, 
grăbind pasul, au ajuns la un cîmp sterp, înţesat de 
buruieni. Oase albe zăceau împrăştiate în tot locul şi 
pretutindeni în jur se aflau movilele de pămînt ale 
mormintelor. 

Sergentul a privit trist în jurul lui. 

— Acum, că Prea Cinstitul Magistrat a ajuns aici, cum 
vom afla mormîntul Docilului între toate muşuroaiele astea 
de pămînt? 

— Eu am venit aici cu scopul limpede de a răzbuna 
moartea lui. Aşadar, cu toate că vii şi morţii se află în lumi 
distincte, ţinînd cont de gîndul meu cinstit, dacă tînărul a 


10 Wang înseamnă Rege, cel mai răspîndit nume de familie în China. 


murit de moarte bună, desigur că nu îi vom găsi 
mormîntul. Însă dacă el a fost omorît mişeleşte, sufletul lui 
dă tîrcoale prin preajma trupului mort şi ni se va arăta 
într-un fel sau altul. 

Magistratul a stat, după aceea, acolo printre morminte, 
nemişcat şi tăcut, cufundat în rugăciune. Pe la vremea 
prînzului, deodată soarele a fost acoperit şi lumina lui s-a 
întunecat. O rafală aprigă de vînt a măturat întreg 
cimitirul, rotind în vîrtejuri înalte nisipul şi pietrele, mai 
sus de un stinjen. Apoi s-a ivit o formă întunecată cu un 
contur nedesluşit, plutind prin aer înspre ei. 

La vederea apariţiei stranii, faţa sergentului s-a făcut 
cenuşie, părul i s-a ridicat vilvoi şi, astfel, cum nu se poate 
mai înspăimîntat, a încercat să se pună la adăpost în 
spatele magistratului. Acesta a rămas nemişcat şi a rostit 
cu un glas solemn. 

— Înţeleg că tu ai suferit o nedreptate cruntă, îţi cer să 
ne arăţi drumul. 

Atunci o nouă rafală de vînt a suflat forma peste 
movilele mormintelor. S-au luat după ea pînă ce aceasta 
s-a oprit lîngă o movilă singuratică, izolată de celelalte. 
Apoi fantoma s-a făcut nevăzută, vîntul s-a stins şi totul a 
intrat iarăşi în liniştea de la început. 

Magistratul şi sergentul au cercetat movila şi au văzut 
că, deşi nu era proaspătă, nici nu părea a avea foarte mulţi 
ani. 

— O înştiinţare din partea mortului ne-a îndreptat paşii 
pînă aici, a spus magistratul. Ai face bine să mergi şi să 
găseşti pe cineva din partea locului, ca să fim siguri că 
Docilul a fost cu adevărat îngropat sub această movilă. Te 
aştept aici. 

Sergentul era încă foarte tulburat, dar a trebuit să se 
supună. După un răstimp în care poţi lua prea bine un 
prînz s-a întors însoţit de un om cu e barbă sură. 

— Vraciule, a zis el, cam întreci măsura. N-ai aflat pe 
nimeni prin piaţă care să-ţi cumpere hapurile şi te-ai găsit 
să-ţi încerci norocul în cimitir? Lucram în pace pe pămîntul 
meu, cînd omul tău a dat buzna peste mine şi m-a tîrît 


încoace, zicîndu-mi că vrei să mă întrebi ceva. Acu, 
vorbeşte răspicat, care-i pricina? 

Dacă vreţi să ştiţi ce a răspuns Eminentul Umanist, 
citiţi capitolul următor. 


CAPITOLUL 6 


„MAGISTRATUL DESCHIDE ANCHETA. LUCRĂTORUL 
BATRIN SE DEDA LA UN LIMBAJ NERESPECTUOS: 


Se spune că magistratul l-a certat pe bătrîn. 

— Vorbeşte cum se cuvine, i-a zis. Cu toate că sînt doar 
un doctor ce umblă de colo-colo şi nu mă bucur de o prea 
mare faimă, nu sînt însă un om de nimic. Am venit aici cu 
un scop bine întemeiat. După părerea mea, cimitirul acesta 
este aşezat cum nu se poate mai prielnic. După ştiinţa 
geomanţiei, la zece ani de la moartea cuiva care este 
înmormîntat aici, fiilor şi nepoților lui le va merge grozav 
de bine. De aceea vreau să aflu de la tine, dacă ştii cine 
este stăpînul acestui petic de pămînt şi dacă el ar fi doritor 
să-l vîndă. 

La auzul acestor vorbe, bătrînul a rînjit numai. S-a 
întors şi a dat să plece. Torentul însă s-a repezii şi l-a 
înşfăcat de haină, oprindu-l. 

— Să nu crezi cumva că bătrineţea ta respectabilă îţi dă 
dreptul să-ţi cauţi de ceartă cu cine îţi place. Dacă ai fi cu 
zece ani mai tînăr, ţi-aş trage o bătaie zdravănă chiar aici 
pe loc, ca să vezi dacă mai îndrăzneşti să jigneşti oamenii. 
Ai gură, nu-i aşa? Răspunde atunci cuviincios şi repede la 
întrebările ce ţi se pun. 

În cleştele de fier al mîinii sergentului, barbă sură nu a 
putut să facă decit ce i se cerea. 

— Nu că n-aş vrea să vorbesc cu stăpînu-tău, dar el 
trebuie măcar să discute cu chibzuială, nu doară să se afle 
în treabă. Acu zice că ăsta e un cimitir foarte norocos. Dar 
cum lămuriţi că toate persoanele ce au fost îngropate aici 
au murit cu amar de vreme în urmă? Nu vedeţi halul în 


care sînt mormintele astea? De la înmormiîntare nimeni din 
familie n-a mai dat pe aici, iar copila omului îngropat 
atunci a fost lovită de muţenie. Cum să zici că cimitirul 
ăsta aduce noroc? Nu e asta nebunie curată? 

— Cu siguranţă că nu ai dreptate, i-a răspuns sergentul. 
Noi nu sîntem de prin partea locului, însă venim aici de 
multe ori. Familia cu fetiţa care şi a pierdut graiul este a 
lui Bi Docilul. Vrei să-mi spui acum dacă cel înmormîntat 
sub movila asta este unul şi acelaşi om? 

— Ai noroc, fiindcă se pare că ştii măcar atîta lucru, a 
răspuns cu ţifnă bătrinul. De-o fi să nu îi zică Bi, înseamnă 
atunci că i-aţi fi încurcat numele. Acu, io cu bătrineţile 
mele am ceva de lucru pe ogor şi nu îmi arde de palavre. 
De nu îmi daţi crezare, duceţi-vă mai bine în sat şi 
puneţi-le întrebări oamenilor de acolo. 

A scăpat smucindu-se din mîna sergentului şi s-a 
îndepărtat iute. 

— Nu mai încape nici o îndoială, a vorbit magistratul 
după ce bătrinul a dispărut din vedere, că Bi a primit o 
moarte ticăloasă. Dovada cea mai limpede este chiar 
apariţia stafiei pe care am urmărit-o ceva mai înainte. Să 
ne întoarcem în oraş. 

Aşadar s-au înapoiat în tîrg şi au luat în pripă prinzul 
într-o cîrciumă. Apoi s-au aşternut la drum şi au ajuns în 
oraşul Tihna  Prosperă înainte de căderea nopţii. 
Magistratul a intrat în Yamen prin poarta din spate şi s-a 
dus în cabinetul său, instalîndu-se acolo, ca şi cum n-ar fi 
fost plecat. 

Între timp, portăreii şi alţi membri ai suitei 
magistratului deveniseră neliniştiţi, pentru că acesta nu 
fusese văzut două zile în şir. Tocmai discutau nedumeriţi şi 
bănuitori în sala de judecată, dîndu-şi cu părerea că era 
posibil ca magistratul să fi plecat într-o investigaţie 
particulară, în legătură cu dubla crimă, cînd acesta s-a 
ivit deodată pe podium şi s-a aşezat la masa sa. 

După ce a făcut apelul, a întrebat mai întîi dacă Lungilă 
şi Armăsarul se întorseseră. Portăreii au raportat că 
aceştia se înapoiaseră cu o noapte înainte, dar socotind că 


magistratul era plecat, se duseseră din nou să-şi urmeze 
cercetările. Aşa se făcea că pînă atunci nu aveau încă nici 
un raport din partea lor. 

Magistratul a încuviinţat şi le-a spus să-l introducă pe 
curierul de serviciu. 

— Iată aici o citaţie oficială, i-a spus magistratul cînd 
acesta i s-a înfăţişat. O iei şi pleci mîine în zori în tirgul 
Floarea Imperială şi mi-i aduci pe gardianul local şi pe cel 
care răspunde de cimitirul părăginit de la marginea 
satului. Am să-i interoghez în cursul dimineţii. 

Curierul a mers la corpul de pază şi le-a spus gărzilor 
care se aflau acolo: 

— Ultimele două zile au fost plăcute şi liniştite, nu am 
mai auzit de nici un caz nou. Şi acum din senin ne 
aşternem zor nevoie mare, iarăşi pe treabă. Ce-o fi putut 
să ajungă la urechile magistratului de mă pune astfel pe 
goană pînă în tîrgul Floarea Imperială? Oare cine-i gardian 
acolo? 

— L-ai şi uitat pe He Kai, Zglobiul? s-a mirat cineva. 
Anul trecut, cînd a primit numirea de gardian în acest tîrg, 
ne-a dat la toţi o masă pe cinste, la care am petrecut al 
naibii de bine. Ai uitat toate astea? Dacă ai să pleci mîine 
în acest sat, n-ai să dai de altul decît de el în carne şi oase. 
Şi ai face bine să te grăbeşti. Îl ştii doar pe stăpînul nostru. 

Curierul s-a dus acasă să se odihnească şi în zorii zilei 
următoare a întins bine pasul spre tîrgul cu pricina. A mers 
întîi la casa gardianului Zglobiul şi l-a pus pe acesta să 
trimită un ajutor la cimitir să-l aducă pe groparul de acolo. 
Intre timp, el a luat o masă bună cu gardianul. Cînd au 
terminat de ospătat, a sosit şi omul cu groparul cel bătrîn. 
Curierul a pornit-o înapoi spre oraş, luîndu-i cu sine, cum i 
se poruncise, pe gropar şi pe gardian. Cînd au ajuns, 
magistratul s-a aşezat la masa sa înaltă. El i s-a adresat 
mai întîi gardianului: 

— Nu s-a întîmplat nimic în satul tău, de cînd ai fost 
numit gardian? De ce eşti aşa de nepăsător în privinţa 
îndatoririlor tale, astfel că nu ai raportat nimic pînă acum? 

Gardianul Zglobiul pricepuse că se descoperise vreo 


fărădelege. 

— Umila mea persoană a fost numită gardian în luna a 
treia, anul trecut, iar la începutul lunii următoare mi-am 
luat postul în primire. De atunci, mi-am îndeplinit cu 
sîrguinţă îndatoririle. De cînd Prea Cinstitul Magistrat a 
sosit la cîrma judeţului nostru, slujbaşii sînt cinstiţi şi 
întreg poporul vieţuieşte în bună pace, astfel că în tîrgul 
meu nu a fost nimic de raportat. Cum aş fi îndrăznit să nu 
îmi văd de îndatoriri de vreme ce am fost socotit vrednic 
de cinstea acordării acestei numiri? Fac apel la bunăvoința 
Prea Cinstitului Magistrat. 

— Dacă zici că ţi-ai preluat slujba în primăvară de ce nu 
ştii nimic de crima care a fost făptuită în luna a cincea? 

La auzul acestor cuvinte, gardianul s-a simţit ca şi cum 
un vas cu apă rece i-ar fi fost deodată răsturnat în cap. 

— Mi-am făcut rondurile regulat, a răspuns cît se poate 
de încurcat, în fiecare zi şi în fiecare noapte, dar nu mi-a 
fost dat să aflu de un asemenea caz. Dacă o astfel de crimă 
ticăloasă s-ar fi întîmplat, cum m-aş fi încumetat eu să o ţin 
sub tăcere şi să nu raportez nimic Prea Cinstitului 
Magistrat.? 

— Deocamdată, a decis magistratul, nu am să stărui 
mai mult. Dar poţi să-mi spui cum şi-a găsit Bi Docilul 
moartea? Eşti doar gardianul, trebuie să ştii ceva în 
privinţa aceasta. Dezvăluie-mi numaideciît adevărul. 

— Nemernicul de mine, am crezut întotdeauna a 
răspuns gardianul Zglobiul, că în slujba mea există pe de o 
parte lucruri care trebuie raportate, iar pe de altă parte 
chestiuni de rutină, care nu e nevoie să le raportez. 
Aşadar, în tîrg trăiesc cîteva mii de familii. Nu este nici 
măcar o singură zi în care să nu fiu înştiinţat de vreo 
căsătorie, înmormiîntare ori naştere. Nu am putut vedea 
nimic neobişnuit în moartea sa. Rudele sale nu au raportat 
că ar fi fost ceva nelalocul lui în legătură cu decesul, nici 
vecinii nu au depus vreo plîngere ori vreo acuzaţie. A murit 
anul trecut de ziua Festivalului, însă nu ştiu care să fi fost 
cauza. Acesta este adevărul. 

— Nătărăule, i-a strigat mîniat magistratul, să fii mai cu 


grijă în privinţa îndatoririlor tale. Eu ştiu adevărul, iar tu 
încerci să-l acoperi. Mi-e mai mult decît îndeajuns să 
înţeleg cum îţi îndeplineşti treburile. 

Cu aceasta, a cerut să fie adus bătrînul care avea în 
primire cimitirul. Barbă sură tremura de frică din toate 
încheieturile. A îngenuncheat înaintea mesei. 

— Umilul acesta lucrează la cimitirul de la marginea 
satului şi cu mare respect îl salută pe Prea Cinstitul 
Magistrat. 

Văzîndu-l aşa de supus, magistratul cu greu şi-a putut 
ascunde un zîmbet, amintindu-şi purtarea lui din ziua 
precedentă. 

— Cum te numeşti, l-a întrebat el, şi de cînd eşti 
gropar? 

— Sînt om bătrîn şi mă numesc Tao, a început barbă 
sură, însă portăreii care stăteau lîngă el l-au înghiontit. 

— Cîine fără minte, om neobrăzat! Cum îndrăzneşti să 
vorbeşti cu înălţimea Sa, zicîndu-ţi „sînt om bătrin”? Nu 
ştii că trebuie să spui „această neînsemnată persoană” sau 
„umila mea persoană” atunci cînd stai în faţa magistratului 
nostru? Pe loc îţi vom arde cîteva lovituri cu bambusul să 
vedem dacă apoi mai eşti bătrîn ori nu! 

La aceste vorbe răstite ale portăreilor, barbă sură s-a 
grăbit să îndrepte lucrurile, cuprins da groază: 

— Această neînsemnată persoană merită să moară. Sînt 
de treizeci de ani gropar. Cum îi pot fi de folos înălţimii 
Voastre? 

— Ridică ochii la mine, a spus magistratul, şi vezi dacă 
mă recunoşti! 

Groparul a înălţat privirea, cu frică, şi, dînd cu ochii de 
vraciul din cimitir, a crezut că îi îngheaţă toată suflarea 
din trup. Şi-a lovit capul de duşumea, de cîteva ori la rînd. 

— Această neînsemnată persoană, s-a jeluit el, îşi 
merită moartea! Nici n-am avut habar că ieri vorbeam cu 
Prea Cinstitul Magistrat. Dară să-mi daţi crezare că 
de-acuma înainte n-am să mai fiu niciodată necuviincios cu 
nimeni ce-o fi să vină în cimitirul ăla blestemat! 

Auzind vorbele acestea, portăreii şi ceilalţi slujitori abia 


atunci au aflat că magistratul fusese într-adevăr de unul 
singur într-o cercetare tăinuită. 

— Acum, i-a spus magistratul groparului, spune-mi 
precis cum a fost îngropat Docilul, cine a dus sicriul şi tot 
ce ştii despre întimplarea aceasta. 

— Ori de cîte ori vine cîte o familie la cimitir să 
înmormînteze pe cineva, a spus groparul cel bătrin, mi se 
dau cîte două sute de bănuţi de aramă, pentru săpatul 
gropii şi înălţatul movilei pe ea. Anul trecut, la numai trei 
zile de la Festival, m-am pomenit la cimitir cu un coşciug 
urmat de două femei. Ele au zis că mortul era Docilul, om 
din sat. Femeia bătrină era mama lui şi cealaltă, tînără, 
văduva lui. Întîi m-am socotit ca să îngrop coşciugul taman 
între mormintele celelalte. Dar după ce am făcut groapa şi 
mai era numai să împing coşciugul în ea, am auzit un 
zgomot înlăuntrul lui. Asta mi-a făcut pielea de găină şi 
mi-a ridicat părul în cap, şi atunci am întrebat femeile dacă 
erau sigure că mortul e mort cu adevărat şi de ce boală se 
petrecuse. Nici n-a apucat bătrina să zică o vorbuliţă, că 
văduva s-a pornit să mă ocărască, ţipînd că toate trebile 
ajunseseră de ripă, dacă oamenii cumsecade nu sînt lăsaţi 
să-şi mai îngroape în pace morţii. Atunci bătrina a tăbărit 
şi ea pe mine. Aşa că mi-a fost greu să ţin piept la două 
femei, dară pe de altă parte nu aveam nici de gînd să mă 
las vîrît în cine ştie ce necaz, de-ar fi fost mai tîrziu să iasă 
la iveală că omul nu murise de moarte bună şi s-ar fi 
poruncit şi vreo dezgropare. De aia eu am ales un loc uşor 
de cunoscut, mai la o parte de mormintele alealalte, şi 
acolo am îngropat coşciugul. Mai apoi nu a fost noapte să 
nu aud din locul ăla ţipete de strigoi şi ele nu mă lăsau 
niciodată să dorm în pace. M-am purtat ieri tare necioplit 
cu Prea Cinstitul Magistrat, dar asta a fost fiindcă mi-e o 
groază cumplită de locul ăla necurat şi nici că vreau să 
zăbovesc ori să calc pe acolo. Asta e tot ce am văzut cu 
ochii mei şi am auzit cu urechile mele. Însă în privinţa 
felului în care a murit omul, eu sînt cu totul neştiutor. Cer 
Prea Cinstitului Magistrat să cumpănească totul cu 
bunăvoință. 


— Dacă lucrurile stau aşa, a spus magistratul, te poţi 
reîntoarce acasă. Dar vezi ca mîine să te ţii prin cimitir. 

Apoi magistratul a întocmit un ordin al tribunalului şi 
i-a spus lui Torentul să meargă în tîrgul Floarea Imperială, 
în chiar noaptea aceea şi să le înştiinţeze pe bătrîna Bi şi 
pe noră-sa să se înfăţişeze pentru interogatoriu la sesiunea 
de amiază a Yamenului. După ce a dat acest ordin, 
magistratul s-a retras în cabinetul său particular. 

Portăreii şi-au scuturat capetele şi au spus: 

— Am fost în tîrgul ăsta de cel puţin cinci-şase ori pe 
lună, dar nu am auzit niciodată de cazul ăsta. Magistratul 
nostru are cu siguranţă urechile ascuţite. Cu toate astea, 
el întrece orice măsură, pentru că dubla crimă din satul 
Şase Li nu este încă dezlegată şi se apucă acum de un nou 
caz. Grea mai e şi viaţa asta a noastră! Şi zi-mi şi mie, este 
între cei amestecați în toate cazurile astea măcar un 
singur ins de la care să ne putem şi noi alege cu un 
bănuţ-doi de aramă? Sporovăind astfel unul cu celălalt, 
s-au pregătit să-l urmeze pe sergent în tîrgul Floarea 
Imperială. 

Dacă vreţi să ştiţi ce s-a mai întîmplat, citiţi capitolul 
următor. 


CAPITOLUL 7 


O BĂTRÎNĂ SE PLÎNGE CĂ NU E CAZ DE OMOR; 
PRIMUL INTEROGATORIU LUAT DE MAGISTRAT 


Se spune că Torentul şi cei doi portărei, după o noapte 
petrecută în tîrgul Floarea Imperială, s-au dus la locuinţa 
bătrînei Bi şi au bătut în poartă. 

— Cine bate să-mi spargă uşa, cu noaptea în cap? a 
strigat bătrina. 

Cînd a venit să deschidă şi a văzut trei bărbaţi în faţa 
ei, s-a postat repede în cadrul porţii, pentru a nu-i lăsa să 
intre. 

— Cu siguranţă că ştiţi că nu se află nici ţipenie de 


bărbat în casa noastră, a rostit repede, ci numai două 
văduve sărmane. Cine sînteţi voi care aţi dat buzna să ne 
necăjiţi acum, că abia a crăpat de ziuă? 

— Noi am sosit aici, la poruncă, a spus unul dintre 
portărei şi, fireşte, nu fiindcă aşa ne-a plăcut. 
Inchipuieşte-ţi că la ceasul ăsta am fi putut dormi liniştiţi 
pe la casele noastre. De ce socoţi că am gonit pînă în locul 
ăsta? Avem un Ordin din partea Înălţimii Sale, magistratul, 
ca sergentul aici de faţă să vă ia numaidecit, pe tine şi pe 
noră-ta, la Yamen-ul din Tihna Prosperă, ca să fiţi 
interogate. Aşa că nu ne mai sta în cale! 

Vorbind astfel, el a împins-o pe bătrina Bi în lături şi au 
intrat cu toţii. Cum uşa camerei din mijloc era deschisă, au 
pătruns acolo şi s-au aşezat. Dar uşa camerei din dreapta a 
rămas neclintită. 

Sergentul a scos ordinul din buzunar. 

— Aceasta este o treabă oficială care nu îngăduie nici o 
amînare, a spus. Unde îţi e nora? Spune-i să apară şi să ne 
însoţească la Yamen. Vorba lungă nu foloseşte la nimic. 

Cînd a auzit că ei vin din partea magistratului judeţului, 
bătrîna a început să tremure toată. 

— Apoi noi n-am făptuit niciodată ceva ce nu se cade, a 
prins a se văicări, şi uite că vreţi să mergem în faţa 
magistratului! Or fi fiind niscai oameni ce ne-au 
împrumutat şi au înaintat petiție împotriva noastră că nu 
le-am înapoiat încă banii? Vă rog, oameni buni, fie-vă milă 
de casa asta sărmană! De cînd mi s-a prăpădit băiatul, abia 
putem să punem ban lingă ban, ca să ne fie îndeajunşi 
pentru nevoile de fiecare zi. Cum să fim în stare să 
acoperim datoriile ce le-am făcut şi aşa să ne scăpăm de 
toate cheltuielile înmormîntării? Noi nu sîntem decît femei 
de rînd, dară niciodată n-am pătimit ruşinea să fim ridicate 
de oamenii legii. Vă rog, domnilor, arătaţi că aveţi o fărimă 
de suflet şi duceţi-vă acum la Yamen fără de noi. Îi puteţi 
zice magistratului că avem şi vindem degrabă mobila şi 
veşmintele şi apoi ne-om plăti toate datoriile. Vă rog, 
arătaţi niţică preţuire şi nu ne tîrîţi în văzul lumii. 

După ce a cuvintat astfel, bătrîna a izbucnit într-un 


plins amar. Sergentul şi-a dat seama că era o femeie 
cinstită şi i-a spus cu oarecare bunătate: 

— Nu trebuie să te necăjeşti, fiindcă nu a înaintat 
nimeni vreo plingere împotriva voastră. Magistratul 
nostru, însă, doreşte s-o vadă pe nora dumitale ca să-i 
pună cîteva întrebări. Fă-o numai să se ivească, apoi te 
vom lăsa în pace bună şi o vom lua la Yamen doar pe ea. 

— Eu nu socot că indivizi ca voi sînt portărei, a strigat 
bătrîna, înainte ca el să termine. Întfiaşi dată aţi zis că 
trebuie să mergem amîndouă cu voi, acum aţi schimbat-o, 
cum că doar noră-mea să meargă! Se vede treaba că 
sînteţi niscai răpitori, care aflind că în casa asta nu avem 
nici un bărbat să ne apere, aţi pus la cale s-o furaţi pe 
noră-mea. Vă ştiu eu felul la de-alde voi, întîi vă băteţi joc 
de ea şi apoi o vindeţi la vreo casă deocheată. Dar o să 
puneţi mîna pe noră-mea, numai după ce mă omoriţi mai 
întîi pe mine! 

Şi ea s-a năpustit la sergent. Portăreii şi-au pierdut şi 
ultima fărimă de răbdare şi au tîrît-o pe femeie la un 
scaun, unde au aşezat-o cu sila. 

— Femeie bătrînă şi fără minte, i-au strigat, nu vezi că 
numai din marea lui bunătate sergentul a zis că nu e 
nevoie să mai mergi şi tu cu noi? N-ai avut nici ochi pentru 
citaţia scrisă de chiar înălţimea Sa? Vrei să zici că şi asta e 
falsă? Eşti aşa de proastă, că nu mai trebuie să se mire 
nimeni că noră-ta te prosteşte de tot. Noroc că înălţimea 
Sa, cu înţelepciunea pe care o are, a mirosit cum stau 
treburile pe aici, altfel cine ştie ce primejdie te-ar fi păscut 
cît de curînd. 

În toată această învălmăşeală, nimeni nu a simţit că în 
timpul certei lor uşa laterală se deschisese şi tînăra văduvă 
asistase la o bună parte din cele petrecute, fără să lase să-i 
scape nici un cuvînt. 

— Mamă, a spus pe neaşteptate, dă-le pace şi lasă-mă 
să le pun nişte întrebări. Întîi, nu-i aşa că aveţi la mînă o 
citaţie, iar nu o autorizaţie ca să ne arestaţi? În al doilea 
rînd, este adevărat că nimeni nu a depus nici o acuzaţie 
împotriva noastră? Ei bine, atunci nici mama şi nici eu nu 


am călcat legea. Nu au spus înţelepţii vechimii prea bine: 
„Fie spada de oţel cît de ascuţită, ea nu va reteza capul 
nevinovatului”. Prin urmare, cu toate că stăpinul nostru 
este, după cum se ştie, magistratul judeţului ăsta, 
înălţimea Sa nu ar trebui să se dedea cu uşurinţă la fapte 
care întrec măsura. Cînd ajunge pînă la Curtea Împărăției 
vestea că o văduvă a rămas pînă în ultima clipă a vieţii, 
statornică bărbatului, stăpînirea ridică adesea, spre 
cinstirea ei, un templu memorial şi înalții demnitari îi aduc 
acolo ofrande, în fiecare primăvară şi toamnă. Magistratul 
nu are nici cel mai mic temei să trimită portăreii să 
aresteze două văduve sărmane, ca noi. De vrea magistratul 
să ne întrebe ceva, atunci trebuie să o spună simplu. Noi 
nu am săvirşit nici o crimă şi nu ne este frică să ne 
înfăţişăm curţii şi să declarăm asta, înaintea oamenilor. 
Dar nici nu ne vom lăsa tîrîte în felul acesta. Iar de e să ne 
siliţi să mergem, mergem, dar n-o să plecăm din casă, pînă 
ce lucrurile n-or să fie pe de-a întregul limpezite, şi atunci 
magistratul nu va mai fi în stare să spună că noi nu ne 
supunem poruncilor lui. 

Ascultind această cuvîntare atit de întemeiată, în care 
fiece vorbă era cum nu se poate mai bine ţintită, cei doi 
portărei rămaseră cu gura căscată şi se uitau la Torentul, 
să vadă cum avea să o scoată la capăt. 

— Ei, ei, tînără văduvă, a zis sergentul zîmbind, pentru 
o persoană aşa tînără te pricepi cu siguranţă să vorbeşti 
bine. Acum înţeleg cum de ai putut săvîirşi asemenea crime 
uluitoare. Cît priveşte care este acuzaţia adevărată 
împotriva ta, eu nu sînt magistrat. Singurul lucru pe care îl 
ştiu este cum să îndeplinesc un ordin de arestare. Dacă 
doreşti să afli ceva mai multe, poţi să pui întrebări la 
Yamen. Dar n-ai să poţi niciodată să ne zăpăceşti cu limba 
dumitale isteaţă. 

Zicînd acestea, a făcut un semn portăreilor, care au 
înşfăcat-o de braţe pe tinără văduvă şi au tîrît-o din 
cameră, fără să o mai lase să rostească nici un cuvînt. 
Neputind să se împotrivească portăreilor, bătrina s-a 
azvirlit deznădăjduită pe jos. Fără să o ia însă în seamă şi 


aruncîndu-i numai o privire în treacăt, sergentul şi 
portăreii au plecat, ducînd-o pe noră cu ei. Curioasă să afle 
ce se întîmplase, o mare mulţime de săteni se îngrămădise 
în uliţă. 

— Luăm femeia asta la Yamen, le-a strigat oamenilor 
sergentul, pentru întrebări, din porunca înălţimii Sale, 
magistratul din Tihna Prosperă. Dacă voi, oamenii, ne 
împiedicaţi să ne facem datoria, veţi fi negreşit amestecați 
în cazul ăsta. Şi pot să vă spun că nu e defel un caz 
neînsemnat. 

Povăţuită aşa, mulţimea s-a împrăştiat numaideciît, 
fiindcă nimeni nu voia să fie băgat într-o treabă 
judecătorească. Sergentul şi suita sa au mers zorit spre 
oraş şi au ajuns la tribunal la amiază. De cum au sosit, 
magistratul a fost înştiinţat şi el a poruncit să fie aşteptat 
de toţi în sala de judecată. Apoi cortina a fost trasă şi 
magistratul a apărut pe podium, şezînd la masa sa, 
înveşmîntat în roba oficială şi cu boneta pe cap. Ela privit 
la scribii şi la portăreii aliniaţi jos şi a ordonat cu o voce 
puternică: 

— Aduceţi criminalul! 

— La poruncă, au strigat portăreii. Ei au dus-o 
numaidecît pe tînăra văduvă şi au silit-o să îngenuncheze 
în faţa mesei. Numai că măreţul ceremonial al tribunalului 
nu a speriat-o pe tînăra văduvă. Ea a vorbit înainte ca 
magistratul să i se adreseze: 

— Neînsemnata mea persoană, a început, pe nume 
Zhoui!!, se ploconeşte respectuos pînă la pămînt şi îl salută 
pe Prea Cinstitul Magistrat. Am fost adusă aici printr-un 
ordin dat de Prea Cinstitul Magistrat şi cer să mi se aducă 
la cunoştinţă fărădelegea de care mă fac vinovată. Sînt o 
văduvă oropsită şi nu pot rămîne multă vreme prosternată 
aici. 

— Femeie, a strigat cu mînie magistratul, înfuriat de o 
asemenea neobrăzare, îndrăzneşti să foloseşti cuvintele 
„văduvă oropsită”? Tu o poţi prosti cît vrei pe bătrina 
aceea nemintoasă, dar nu pe mine Ridică-ţi privirea şi vezi 


11 În China, la căsătorie, femeile nu îşi iau numels soţului. 


cine sînt. 

Femeia şi-a înălţat privirea şi s-a înfricoşat tare: „El, s-a 
gîndit ea, este doctorul care a venit la noi, zilele trecute. 
Acum îmi dau seama pentru ce nu am avut încredere în el, 
de la bun început şi de ce m-am întrebat eu, de atunci 
încoace, ce era nelalocul lui cu doctorul ăsta”. Şi cu toate 
că inima îi bătea să-i sară din piept, nu a lăsat să se vadă 
nimic din tulburarea ei. 

— Acum cîteva zile, a spus fără şovăire, n-am ştiut că 
însuşi Prea Cinstitul Magistrat era vraciul care ne-a călcat 
pragul şi ca atare m-am purtat necuviincios. V-am jignit 
fără să vreau şi s-ar cădea să nu mi-o luaţi în nume de rău. 
Prea Cinstitul Magistrat se bucură de faima unui magistrat 
drept. Ar putea un astfel de lucru neînsemnat să vă înfurie 
în felul ăsta? 

— Femeie neruşinată, a vorbit magistratul, nu mă 
cunoşti încă. Avînd un bărbat tînăr, ai fi putut să trăieşti 
fericită cu el şi aşa să îmbătriniţi împreună, unul lîngă 
altul. De ce te-ai dedat la o legătură în afara căsniciei, 
pentru care ţi-ai ucis bărbatul? Află că bărbatul tău, 
negăsindu-şi tihna în mormiînt, te-a acuzat în faţa mea. Nu 
ştii că o femeie, care îşi ucide bărbatul săvirşeşte una 
dintre cele mai ticăloase crime cunoscute de lege? Prin 
urmare, mărturiseşte cum ţi-ai omorît soţul şi cine este 
iubitul tău. 

Auzind că este acuzată de uciderea bărbatului, femeia a 
simţit parcă o lovitură grea ce a străpuns-o pînă la inimă. 
Cu toate acestea şi-a ţinut firea şi a răspuns stăpină pe ea: 

— Prea Cinstitul Magistrat este părintele oamenilor de 
rînd. E adevărat că mai zilele trecute v-am jignit fără să 
vreau. Mă puteţi oare ponegri pentru o atit de şubredă 
pricină şi să puneţi pe seama mea un omor? Dar şi 
acuzaţia falsă se pedepseşte cu moartea. Ar trebui să vă 
opriţi aici şi să nu mai despicaţi firul în patru în lucruri 
care vă ating. 

Magistratul a înțeles atunci că, bizuindu-se pe 
frumuseţea ei, femeia urmărea să-l pună într-o situaţie 
stînjenitoare, lăsînd să se creadă că venise la ea cu un 


anumit gînd, dar, respins cu ocări, încerca de data asta să 
se răzbune pe ea. 

— Ştiu că eşti deşteaptă, i-a spus el, însă limba ta 
ascuţită nu îţi va folosi la nimic. Am să-ţi pun în faţă 
dovada şi vom vedea atunci dacă n-ai să mărturiseşti. 
Bărbatul tău mort mi-a spus clar că tu eşti aceea care l-ai 
ucis. Şi mai mi-a spus că, fiindu-ţi teamă că fetiţa ta ar 
putea să dea la iveală legătura ta tainică, i-ai dat o 
doctorie care i-a cauzat muţenia. Zilele trecute am văzut, 
eu însumi fetiţa. Mai îndrăzneşti să nu-ți recunoşti 
crimele? Dacă nu mărturiseşti, am să te interoghez sub 
tortură. 

Femeia nu avea de gind să se lase înfricoşată. 

— Cum aş putea, a răspuns ea, să mărturisesc ceva, 
cînd nu e nimic de mărturisit? Puteţi să mă omoriţi în 
bătaie, dar nu mă veţi face nicicînd să mărturisesc o 
fărădelege pe care nu am săvîrşit-o! 

— Femeie stricată, te încumeţi să mă înfrunţi aici în 
Curte? Află că am să îmi pun în joc boneta neagră de 
magistrat, chiar dacă ar fi să ajung la renumele de om fără 
inimă. Vom vedea dacă, supusă torturilor, vei mărturisi sau 
nu. Daţi-i mai întîi patruzeci de lovituri cu biciuşca, a 
ordonat cu sînge rece. 

Portăreii i-au sfişiat femeii rochia, dezgolindu-i spatele 
şi i-au tras cele patruzeci de lovituri cu biciuşca. 

De veţi vroi să ştiţi dacă văduva Zhou şi-a recunoscut 
vinovăția, citiţi capitolul următor. 


CAPITOLUL 8 


ACUZATA DE ADULIER ARE LIMBA ASCUȚITĂ; 
PROSTIA SOACREI SALE STIRNEŞTE MILA 


Se spune că tortura nu a izbutit să o facă pe tînăra 
văduvă Zhou să mărturisească. 

— Prea  Cinstitul Magistrat este părintele tuturor 
sufletelor din acest judeţ, a cuvîntat cu destulă stăpînire de 


sine. Cum de sînteţi atunci în stare să pricinuiţi nedreptăţi 
oamenilor de treabă, fără să aveţi nici un crimpei de 
dovadă? Aşa credeţi dumneavoastră că trebuie să se 
poarte un magistrat? Vă faceţi zadarnic visuri dacă socotiți 
cumva că tortura mă va sili să fac mărturisiri. Susţineţi că 
mi-am omorît bărbatul, dar nu aveţi nici o altă dovadă în 
afara mărturiei făcute de un strigoi. O puteţi dovedi? 
Puteţi să-mi arătaţi vreo acuzaţie scrisă, purtind 
semnătura strigoiului de care ziceţi? Daţi-mi voie să vă 
spun că, deşi sînteţi magistratul judeţului, nu sînteţi 
atotputernic. lar dacă e ca, din pricina unei ciude ce o 
aveţi împotriva mea, să stăruiţi în a mă ponegri şi chinui, 
ei bine, nu se va zice pe degeaba că uşile mai marilor sînt 
oricînd deschise pentru prigoniţi şi oprimaţi. Şi de o fi ca 
superiorii dumneavoastră să nu vrea să vă pedepsească, eu 
tot n-am să mă dau bătută; după ce m-oţi fi torturat pînă la 
moarte, am să îmi duc cazul înaintea judecătorului de pe 
lumea cealaltă. Şi luaţi aminte, cînd un magistrat va fi 
dovedit că a acuzat în mod fals un nevinovat, legea îi va da 
aceluia care a acuzat pe nedrept pedeapsa pe care el voia 
să i-o dea acuzatului. Eu nu sînt altceva decît o văduvă fără 
apărare, dar am să fac tot ce îmi va sta în puteri ca să vă 
las fără boneta de magistrat. 

Magistratul a poruncit portăreilor să o pună în 
menghine. Ei au îndeplinit ordinul şi le-au strîns apoi pe 
acestea, din ce în ce mai puternic. Dar şi văduva striga din 
ce în ce mai tare cum că era pe nedrept învinovăţită şi 
chinuită. 

— Ştiu că eşti o femeie vicioasă şi îndărătnică, i-a spus 
atunci magistratul, dar pielea şi carnea ta nu sînt de fier. 
Dacă e nevoie, am să te ţin aşa pînă la noapte. Şi iarăşi le-a 
ordonat portăreilor să stringă menghinele cît se poate de 
tare. 

Cum văduva stăruia în nevinovăția ei, chiar sub această 
cruntă tortură, portăreii au început să se îndoiască de 
faptul că ea ar fi într-adevăr vinovată. Şi-au strecurat unul 
altuia cîte un semn tainic, dar au urmat să facă mare 
tărăboi în privinţa răsucirii menghinelor, strigînd tot 


timpul la femeie că trebuie să mărturisească, deşi de fapt 
ei slăbiseră un pic menghinele. Căpetenia lor i-a făcut un 
semn lui Torentul, care stătea pe o parte a estradei, să se 
retragă mai în spate, acolo unde magistratul nu putea să-i 
vadă. 

— Sergent, a îndrăznit acesta, ziua trecută, cînd ai fost 
cu înălţimea Sa în cercetare, ce dovadă precisă aţi găsit? 
Magistratul ne-a ordonat doar să strîngem tot mai tare 
menghinele, însă ce ne facem dacă femeia îşi dă duhul şi 
se dovedeşte mai tîrziu că a fost nevinovată? Asta îl va 
costa pe înălţimea Sa numele şi poziţia lui, iar pe noi, 
viaţa. Flecăreala aia cu strigoiul bărbatului ei, care ar fi 
acuzat-o, a fost neîndoielnic un şiretlic, s-o înspăimînte şi 
s-o facă să mărturisească, dar el nu a dat roade. Mi se pare 
mie, sergent, că magistratul nostru, care de obicei este 
cum nu se poate mai ager, nu este astăzi la înălţime. Dacă 
lui i se pare cu adevărat clar că ea şi-a omorît bărbatul, de 
ce nu a dezgropat mai întii cadavrul şi numai apoi, cînd 
dovada se afla sub ochii tuturora, să pornească tortura? Îţi 
cer, deci, să foloseşti trecerea pe care o ai în faţa 
magistratului şi să-l  înriureşti să pună capăt 
interogatoriului, cel puţin pe ziua de azi. Noaptea e un 
sfetnic bun. 

Torentul s-a gîndit că era mult adevăr în cele ce i le 
spusese căpetenia. La urma urmei, întimplarea se 
petrecuse cu un an în urmă şi nici o acuzaţie nu fusese 
depusă, iar orice probă directă lipsea cu desăvîrşire; şi era 
mai mult decît peste puteri la cuiva să aducă un strigoi 
neîntrupat în faţa Curţii, ca să depună mărturie. Aşa că 
sergentul s-a urcat pe estradă şi, oprindu-se în spatele 
magistratului, i-a şoptit la ureche dacă nu ar fi mai bine să 
înceteze pentru ziua aceea. 

— Din cele ce le-am descoperit eu însumi, a spus 
supărat Eminentul Umanist, sînt încredinţat că noi avem 
dreptate. Aş putea oare să mă dezvinovăţesc vreodată în 
faţa inimii mele dacă las această crimă nerăzbunată? Dacă 
oamenilor le e frică să urmeze cu tortura, voi porunci, 
pentru mîine, o exhumare. lar dacă leşul nu ne indică nici 


o dovadă a crimei, atunci voi primi împăcat pedeapsa care 
se cuvenea femeii acesteia. Nu voi lăsa acest caz să se 
oprească aici. 

— Femeie ticăloasă, s-a adresat apoi văduvei Zhou, 
stărui în a-ţi susţine nevinovăția, dar eu îţi declar că data 
viitoare, cînd am să te interoghez, am să te pun faţă în faţă 
cu dovada pe care nu vei fi în stare să o negi. 

Spunînd acestea, le-a poruncit portăreilor să-i scoată 
menghinele şi să o ducă în temniţă. Le-a mai ordonat 
portăreilor de serviciu să meargă în satul Floarea 
Imperială şi s-o aducă pe bătrîna Bi la Yamen. La sfîrşit, 
le-a cerut altor portărei să meargă şi să pregătească, în 
cimitirul de la marginea aceluiaşi tîrg, toate cele 
trebuincioase pentru deshumarea ce urma să aibă loc a 
doua zi. 

După închiderea şedinţei, portăreii şi paznicii 
Yamen-ului s-au pus să discute între ei cazul, în cele mai 
mici amănunte. Se îndoiau foarte tare că adevărul ar putea 
fi de partea magistratului şi se temeau că, de această dată, 
el întinsese prea mult coarda. 

— Asta nu e un joc de copii, susțineau ei, că şi dacă se 
află aici loc pentru o bănuială, magistratul nostru îşi ia 
asupră-şi un mare necaz. Dacă autopsia nu va da la iveală 
nici o urmă de crimă făptuită, atunci el, magistratul, şi-a 
făcut-o cu mîna lui. 

Portărelul care pornise s-o aducă pe bătrina Bi a sosit 
la casa ei la căderea nopţii. Ultimele ştiri despre 
întîmplările de la Yamen deja ajunseseră acolo şi destui 
oameni fără treabă flecăreau cu multă aprindere despre 
cele întimplate. 

— Faceţi loc! a strigat portărelul văzînd că mulţimea 
umpluse toată uliţa. Am venit aici cu o treabă oficială. 
Faceţi loc! Nu e nimic de văzut aici. Dacă vreţi să vedeţi 
ceva, trebuie să veniţi mîine la cimitirul de la marginea 
satului! 

Apoi a ciocănit la poartă şi bătrîna, cu faţa udă de 
lacrimi, l-a lăsat să intre. 

— Nu e asta o năpastă, de parcă s-a zdrobit cerul pe 


noi? s-a văicărit ea. Ziua trecută ne-a zis că e doctor, şi 
fireşte că arăta ca un doctor, iar mai apoi noră-mea i-a 
spus cîteva vorbuliţe pripite. Dar asta nu e deloc o 
fărădelege, nu-i aşa? La ce să stirnească el acum tot 
necazul ăsta? Miine, chiar eu, femeie bătrînă cum sînt, am 
să merg la Yamen să-i spun verde ce gindesc despre el. 

— Femeie proastă, i s-a adresat portărelul, nu vezi că 
înălţimea Sa se străduieşte din răsputeri să răzbune 
moartea fiului tău? Dar dacă vrei să mergi la Yamen, asta e 
chiar bine. Tocmai mi s-a poruncit să te duc acolo, aşa că 
noră-ta nu s-o mai simţi de una singură în temniţă! Apoi 
portărelul s-a apucat să o tragă spre uşă. 

— Cîine de portărel, a ţipat bătrîna ieşindu-şi din minţi 
de durere şi de mînie, tu ştii doar cum să depui acuzaţii 
mincinoase. lată, nu mai am nevoie de casa asta a mea. Nu 
mai îmi trebuie nici unul din lucruşoarele agonisite o viaţă. 
Ea s-a smuls din mîinile portărelului şi s-a pornit să arunce 
cu tot ce-i cădea la îndemînă, afară, în uliţă. 

— În sfîrşit, iată-te şi pe dumneata, i-a spus portărelul 
cu supărare gardianului Zglobiul care tocmai intrase în 
casă. Am bătut drumul pînă aici numai de dragul ei şi 
acum uite la ea cum se poartă! Ce greu e să ai de-a face cu 
oamenii ăştia de jos. Lucrurile ei nu preţuiesc mai nimic, 
însă, oricum, pune vreo două ajutoare să păzească aici 
peste noapte. Pentru că, dacă cineva îi fură lucrurile, noi 
sîntem ăia care dăm de bucluc. 

Zglobiul a încuviinţat şi portărelul a plecat la drum cu 
bătrina Bi. Era lună plină. Pe la miezul nopţii, au ciocănit 
la porţile mari ale oraşului. Din fericire, soldaţii de pază îl 
cunoşteau pe portărel şi deschis. 

Ajungînd la Yamen, portărelul a aranjat ca bătrina Bi să 
doarmă într-o cameră aparţinînd corpului de gardă. 

A doua zi, la sesiunea de dimineaţă a Yamen-ului, 
magistratului i-a fost înfăţişată bătrina Bi. 

— Prin urmare, i s-a adresat el cu blîndeţe, numele 
soţului tău era Bi, însă care îţi este numele propriu? [in să 
te lămuresc că ziua trecută, cînd am venit în casa voastră, 
am făcut-o numai din pricina fiului tău mort. Moartea lui 


s-a petrecut în împrejurări foarte necurate şi, după 
părerea mea, persoana care l-a omorit este soţia lui. Ca 
magistrat am datoria să răzbun nedreptăţile îndurate de 
oamenii judeţului meu. Nu uita că strigoiul fiului tău mort 
mi-a cerut să-l pedepsesc pe criminal. Te-am adus înaintea 
mea astăzi numai fiindcă nora ta se împotriveşte cu 
încăpăţinare să mărturisească şi, mai mult decît atît, mă 
acuză că o ponegresc. Dacă mortul nu este dezgropat şi nu 
i se face autopsie, cazul acesta nu va putea fi niciodată dus 
la bun sfîrşit. Îţi spun toate acestea, fiindcă eşti mama lui. 

Bătrina nu s-a lăsat îmbunată de aceste cuvinte 
binevoitoare. 

— Fiul meu, a spus ea, este mort de aproape un an. La 
ce ar mai folosi dezgroparea leşului său? Chiar în seara în 
care a murit, l-au văzut atiţia oameni. Prea Cinstitul 
Magistrat zice că vrea să repare nedreptatea pe care fiul 
meu a suferit-o, însă de fapt fiul meu nu a pătimit nici un 
rău. La ce îmi chinuiţi cu torturi biată noră, fără să aveţi 
nici un strop de dovadă? Dumneavoastră sînteţi părintele 
poporului, cum de vă rabdă inima să ne năpăstuiţi aşa de 
rău, bizuindu-vă pe temeiuri de nimica? Acu, pentru că 
m-aţi întrebat, aflaţi că numele meu de fată este Tang. Mă 
trag dintr-un neam care a trăit în locul ăsta din 
moşi-strămoşi. Sîntem oameni cu bun simţ, cum orişicine 
de pe aici ne ştie. Vă zic în faţă că n-am să plec de aici, de 
la Yamen, pînă nu îmi puneţi în libertate nora, altfel mai 
bine mor! Şi nici că am să-mi mai plec urechea la alta 
vorbe. Dumneavoastră nu vă mulţumiţi să ne faceţi rău 
doar nouă, ăstora vii, dar văd că sînteţi pus pe stricat şi 
pacea morţilor. 

Vorbind astfel, bătrina a izbucnit în lacrimi. Magistratul 
a înţeles că bătrina era atit de simpli pe cît de cinstită şi 
credea orbeşte în cîte îi băgase în cap noră-sa. 

— Femeie proastă, i-a spus el nerăbdător, moartea 
fiului tău nu a izbutit să işte în tine nici cea mai mică 
presimţire. Şi cînd au îţi lămuresc totul, nu vrei să înţelegi 
deloc. Dă-mi voie să-ţi spun că, dacă nora ta se va dovedi 
nevinovată, eu. magistratul, voi lua asupra mea pedeapsa 


ce gîndesc că i se cuvine acum. Sînt deplin pregătit pentru 
asta, de dragul fiului tău mort. Insă chiar tu, mama lui. te 
împotriveşti să-i fie  dezgropat cadavrul şi astfel 
nedreptatea ce i s-a făcut nu va fi niciodată înlăturată.Ca 
urmare, eu sînt magistrat aici şi nu pot să las această 
crimă să rămînă nedezlegată. Îmi pun în joc boneta mea 
neagră de magistrat pentru a scoate la lumină adevărul. 
De aceea, hotărăsc ca această dezgropare să aibă loc, fie 
că dumneata încuviinţezi sau nu. 

El a poruncit ca bătrîna să fie dusă afară şi a stabilit ca 
dezgroparea să aibă loc în ziua următoare. El avea să plece 
de la Yamen la ora opt şi exhumarea avea să înceapă la ora 
două. După aceste hotăriri, s-a reîntors în cabinetul său şi 
a întocmit raportul către superiori. 

Portăreii aflaţi afară au priceput acum că teama lor cea 
mai i tare se adeverea. Unul faţă de altul îl criticau pe 
magistrat, însă nimeni nu se încumeta să îi ceară să 
oprească acţiunea. S-au apucat fără nici o tragere de inimă 
să strîngă laolaltă toate uneltele trebuincioase. A doua zi 
în zori, cînd gongul a bătut de trei ori, portăreii s-au 
adunat în sala tribunalului şi magistratul s-a aşezat la 
masa sa de judecată. 

— Acesta este un caz ieşit din comun, s-a adresat el 
celui răspunzător cu disecţia. Dacă nici o rană şi nici alte 
semne de moarte cruntă nu sînt găsite, eu consimt să-mi 
pierd numele şi poziţia. Aceasta însă este cea mai mică 
grijă a mea, mult mai însemnat este faptul că într-o 
asemenea împrejurare toţi care vor fi de faţă la exhumare 
aveţi să daţi de necaz. De aceea, te sfătuiesc să duci la 
îndeplinire autopsia, cu cea mai mare grijă, astfel încît să 
putem scăpa cu bine din acest caz şi să răzbunăm şi 
mortul. 

Cînd bătrîna Bi şi văduva Zhou i-au fost aduse înainte, 
magistratul a cuvîntat astfel: 

— Ziua trecută ai ales să fii torturată ca să te fac să 
mărturiseşti crima. Poate că prin aceasta ai izbutit să-i 
înşeli pe alţii, dar eu nu am să mă las prins în mrejele tale. 
Astăzi, tu şi mama ta veţi fi amîndouă de faţă la autopsie şi 


vom vedea atunci ce veţi mai avea de spus. 

Văduva şi-a dat seama că magistratul era de 
neînduplecat în privinţa dezgropării, dar nu îşi putea 
închipui că el va descoperi vreo urmă a crimei la autopsia 
ce avea să se facă. Prin urmare, s-a gîndit că trebuie cel 
puţin să-i arate că nu se lasă păcălită. 

— Am fost torturată, a spus ea, şi grav ponegrită, dar 
lăsaţi măcar mortul în pace. E strigător la cer că acum, 
după un an, v-aţi găsit să-i tulburaţi liniştea bietului meu 
bărbat. Însă daţi-i drumul! Dacă trupul lui va arăta măcar 
o singură urmă că ar fi fost săvirşit un omor, nefericita de 
mine am să fiu bucuroasă să accept că eu am făptuit crima, 
cu mîna mea. Dar dacă nu se va dovedi nimic, vă 
încredinţez că, deşi sînteţi un dregător de rang înalt, legea 
are pedeapsă şi mai cruntă pentru asta. Legile ţării nu 
trebuie socotite un joc de copii, ele nu îngăduie ca oameni 
nevinovaţi să fie pe nedrept acuzaţi. 

Eminentul Umanist a lăsat doar să-i fluture un zîmbet 
ironic. lar dacă vreţi să ştiţi ce a răspuns, citiţi capitolul 
următor. 


CAPITOLUL 9 


GROPARUL ARATA LOCUL MORMÎNTULUI; 
MAGISTRATUL ORDONA CERCETAREA CADAVRULUI 


Se spune că portăreii le-au silit pe bătrina Bi şi pe 
văduva Zhou să intre fiecare în cîte o litiera şi au pornit 
astfel spre tirgul Floarea Imperială. 

În urma lor, magistratul a urcat în litiera sa oficială şi a 
plecat şi el de la Yamen, fiind însoţit de întreaga suită. 

Oamenii care locuiau de-a lungul drumului, auzind că 
avea să fie dezgropat un mort, lucru rar întîmplat, s-au 
alăturat procesiunii, tineri şi bătrîni, curioşi să vadă cum 
se va încheia totul. 

Cu puţin după amiază, au ajuns în tîrg, unde gardianul 
Zglobiul şi bătrînul gropar au venit să-l salute pe 


magistrat. Ei au raportat că în cimitir totul fusese pregătit. 
Ascultindu-i, magistratul le-a permis să se retragă şi i-a 
spus lui Torentul: 

— Zilele trecute, îngrijitorul de la baia publică ţi-a spus 
că tînărul pe care l-ai întîlnit acolo fusese vecin de prăvălie 
cu Docilul. Du-te şi vezi ce poţi scoate de la el. Pe 
deasupra, cum această zi va fi foarte lungă, nu am să mă 
întorc în oraş, ci vom înnopta împreună la acelaşi han unde 
am avut o cameră acum cîteva zile. 

În cimitir, un mare şopron din rogojini de trestii fusese 
înălţat alături de mormîntul lui Bi Docilul, înjghebîndu-se o 
sală de judecată. Un grup de portărei se strinseseră deja 
acolo, pregătind uneltele trebuincioase pentru dezgropare. 

Magistratul a coborit din litieră şi s-a dus întîi să 
arunce o privire la mormînt. Văzînd că nimic nu fusese 
clintit din loc, s-a aşezat la masă şi a cerut să îi fie 
înfăţişaţi groparul şi văduva. 

— Zilele trecute, s-a adresat la început groparului, mi-ai 
spus că mormîntul acesta este al lui Docilul. Imi fac datoria 
şi îţi atrag atenţia că dacă, după dezgropare, se va dovedi 
că nu este mormîntul lui, te vei face vinovat de o mare 
vină. Şi atunci, orice remuşcare nu va mai folosi la nimic. 

— Cum să mă încumet, bietul de mine, a sărit groparul 
imediat, să mint în privinţa asta, mai cu seamă că şi mama 
omului şi văduva lui sînt aici, de faţă? 

— Nu îţi spun asta pentru că aş fi un om neîncrezător, a 
reluat magistratul dar văduva Zhou a încercat să mă înşele 
pe cît i-a stat în putinţa şi chiar m-a ameninţat cu 
pedeapsa pentru vina de a-i aduce acuzaţii false. Dacă va 
reieşi că acesta nu este mormîntul Docilului, nu numai că 
se va pune capăt cercetării, însă eu mă voi face vinovat. 
Pentru aceasta vreau să-ţi apeşi acum degetul mare pe 
acest document, dovedind prin semnul pe care îl laşi aici, 
că acesta şi nu altul este într-adevăr mormîntul lui Bi 
Docilul. Dacă va fi o greşeală, atunci va trebui să înduri 
urmările. 

— la aminte la vorbele mele, a spus apoi magistratul, 
întorcîndu-se spre văduva Zhou. Am să pun să se 


îndeplinească deshumarea în interesul justiţiei şi nu ca să 
dovedesc că eu am dreptate. Acesta este totuşi un fapt de 
cruzime pentru rămăşiţele lumeşti ale soţului tău. Tu eşti 
femeia lui şi neţinînd seama dacă l-ai ucis sau nu, este de 
datoria dumitale acum, înainte de a ne pune pe treabă, să-i 
aduci o rugăciune sufletului lui. 

l-a poruncit groparului să o conducă în faţa 
mormiîntului. Bătrina, aflind că de îndată corpul fiului său 
avea cu adevărat să fie dezgropat, n-a mai putut răbda şi 
s-a pus să bocească. 

— Fata mea, i-a spus ea plîngînd cu amărăciune şi 
apucîndu-i mîneca bluzei, cumplită ne mai e soarta. Uite că 
nu a fost îndeajuns că mi s-a petrecut băiatul cînd abia era 
în floarea vieţii. Acum oasele lui urmează să fie tulburate şi 
noi trebuie să-l înfruntăm pe dregătorul ăsta cîinos. 

— Nu mai foloseşte la nimic plinsul, i s-a adresat cu 
glas tare nora. De ce nu mi-ai dat pace? L-ai adus în casă şi 
uite unde am ajuns. Plînsul nu mai schimbă nimic. Însă 
aşteaptă numai pînă după dezgropare, cînd se va dovedi 
clar că Docilul n-a fost ucis. Atunci nu îmi va fi nici o teamă 
de magistratul ăsta. Legile împărăteşti îi poruncesc să 
guverneze poporul, iar nu să îi pricinuiască vreun rău. 
Chiar el va trebui să sufere pedeapsa pe care vrea să mi-o 
dea mie. Dacă îmi porunceşte să fac o rugăciune pentru 
sufletul soţului meu, am să o fac, ca să închei o dată cu 
treaba asta. 

Ea a împins-o pe mamă-sa înapoi, s-a dus ţintă în faţa 
mormîntului şi acolo s-a înclinat de două ori. Nu numai că 
ea nu arăta nici o durere, dar dimpotrivă, părea plină de 
semeţie. Ea l-a ocărit chiar pe gropar, numindu-l cap de 
cîine, limbut, care o va păţi la rîndu-i şi l-a grăbit să se 
apuce de treabă. Bătrînul era cum nu se poate de supărat 
de batjocura la care era supus, dar n-avea chef să se ia la 
ceartă cu o femeie în faţa tuturor. 

Magistratul a urmărit cu luare-aminte cele ce se 
întîmplaseră. Îi poruncise văduvei Zhou să se roage în faţa 
mormiîntului, numai fiindcă voia să-i probeze purtarea. 
Acum, cînd văzuse că nu dovedise nici cea mai mică urmă 


de miîhnire, ba dimpotrivă, vorbise fără nici un pic de 
inimă, era şi mai convins că ea îşi omorise bărbatul. Cu 
voce aspră, i-a ordonat groparului să se apuce de lucru. 

Bătrinul gropar şi ajutoarele sale au pus mîna pe 
cazmale şi s-au apucat de săpat. După o jumătate de oră, 
partea din faţă a movilei fusese îndepărtată şi sicriul se 
putea vedea. Ei l-au tras încet afară şi l-au curăţat de 
pămîntul şi noroiul care-l acopereau. Magistratul le-a 
poruncit să aducă sicriul în şopronul de rogojini şi să-l 
pună pe două capre de lemn aflate într-o parte a mesei 
judecătoreşti. Văzînd sicriul fiului său chiar sub ochii ei, 
bătrina a leşinat brusc. Doi portărei au ajutat-o să se ridice 
şi să se aşeze pe un scaun. Magistratul a poruncit 
gardianului şi ajutoarelor sale să deschidă sicriul. Cînd 
capacul cel greu a fost împins în lături, mulţimea 
privitorilor care, din nerăbdarea de a nu pierde nimic, 
înaintase din ce în ce mai aproape, s-a tras înapoi în mare 
grabă. 

Cadavrul a fost scos din sicriu, încet, şi o dată cu el şi 
rogojina groasă pe care stătuse înăuntru pînă atunci; apoi 
mortul a fost aşezat în faţa mesei. Bine pecetluit, sicriul 
din lemn tare, cît şi aerul uscat păstraseră cadavrul în 
bună stare, însă în unele părţi acesta începuse să se 
descompună. In totul, el oferea însă o privelişte 
îngrozitoare, mai ales fiindcă ochii îi erau larg deschişi şi 
dădeau la iveală globul lor micşorat şi de culoare cenuşie. 
Cîţiva oameni din mulţimea de săteni discutau chiar acest 
fapt şi îşi spuneau unul altuia că acesta era un semn sigur 
că Bi Docilul avusese o moarte cumplită. 

Magistratul s-a ridicat în picioare şi s-a îndreptat spre 
cadavru. El a privit mult timp ochii ieşiţi din orbite, cît 
nuca de mari, şi cu totul lipsiţi de expresie, cenușii. 

— Docilule, rosti calm, astăzi eu, magistratul, am venit 
aici să îndrept răul care ţi s-a făcut. Daci te-ai sfirşit de 
moarte cruntă, îţi cer să arăţi asta închizîndu-ţi ochii. 

Atunci, spre groaza şi uimirea tuturor celor de faţă, 
pleoapele uscate ale leşului au pornit să fluture şi s-au 
închis peste globurile ochilor. Cînd înfiorarea provocată de 


această întîmplare nelumească s-a potolit, magistratul a 
ordonat să se facă autopsia. 

— Prea Cinstitule Magistrat, cadavrul acesta, a spus cel 
însărcinat cu disecţia, după ce a pricit leşul, a fost îngropat 
de un oarecare timp. El nu poate fi cercetat în starea în 
care se află. Cer să se îngăduie ca el să fie mai întîi 
curăţat. 

Primind încuviințarea, el şi ajutoarele sale au încercat 
întîi să îndepărteze giulgiul. De pe cele mai multe părți, 
pînza se desprindea uşor, dar cum leşul începuse să se şi 
strice, aproape că nu se putea înlătura fără să se rupă o 
bună parte din pielea de dedesubt. Atunci i-au cerut 
groparului să încălzească apă într-un vas mare de fier. 
Cînd apa a fost fierbinte, el a udat cu ea cadavrul de cîteva 
ori şi în cele din urmă giulgiul a putut fi scos. 

Maestrul în disecţii a cerut un dou? de alcool fermentat 
din sorg şi a spălat cu el, din cap pînă în picioare, leşul. 
Cînd a sfirşit şi această treabă, i-a raportat magistratului 
că urma să treacă la examinare. Cu toate că se adunase 
acolo o mare de oameni; nu se auzea nici măcar o 
respiraţie. Toţi îşi lungiseră giturile să vadă, urmărind 
încremeniţi disecţia. Specialistul a cercetat întîi faţa şi 
gitul şi apoi a mers mai departe, pînă sub burtă. Mulțimea 
privea înaintarea lui într-o tăcere încordată. Cînd a 
terminat cu pintecele şi încă nu raportase nimic 
magistratului, oamenii au devenit neliniştiţi şi o parte din 
ei au început să-şi şoptească unul către altul. Cînd a sfîrşit 
şi cu picioarele, omul le-a spus ajutoarelor sale să întoarcă 
leşul. Apoi a cercetat spatele, luînd seama bine mai ales la 
craniu şi la gît. Dar tot nu a raportat nimic. 

Magistratul devenise îngrijorat. Se ridicase de pe locul 
său şi venise alături, urmărind neliniştit examinarea. In 
cele din urmă omul obişnuit cu examinarea cadavrelor a 
încheiat şi, întorcîndu-se spre magistrat, a raportat: 

— Sfirşind acum cercetarea exterioară a cadavrului, 
raportez că nu se află nici un semn care să arate că omul 
acesta a fost omorit... De aceea, cer permisiunea Prea 

Cinstitului Magistrat să mă folosesc de mijloacele 
obişnuite pentru o examinare internă, să vedem dacă nu 
cumva i s-a dat otravă. 

Inainte ca magistratul să poată răspunde, văduva Zhou 
se pornise să se împotrivească aprig. Ea a ţipat că şi dacă 
i-ar fi fost bărbatul otrăvit, ar fi trebuit să fie un semn în 
afară care s-o arate. De aceea nu le va mai îngădui să 
umilească leşul şi aşa mai departe. 

De veţi vroi să ştiţi ce a făcut magistratul, citiţi 
capitolul următor. 


CAPITOLUL 10 


VĂDUVA  VICIOASĂ SE OPUNE AŞEZĂRII 
CADAVRULUI ÎN SICRIU; MAGISTRATUL ÎŞI PETRECE 
NOAPTEA LA TEMPLU 


Se spune cu îndiîrjirea văduvei avea în vedere să-l 
împiedice pe magistrat să ordone disecţia. 

— Pentru că, în afară, cadavrul nu arată nici o urmă, 
trebuie văzut şi înlăuntrul lui, a hotărit magistratul cu 
neclintire. Aceasta este regula stabilită a autopsiei. 

El nu i-a mai îngăduit văduvei Zhou să mai adauge nici 
un cuvint şi i-a poruncit celui însărcinat cu disecţia să 
treacă mai departe. 

Acesta a turnat apă fierbinte prin gura cadavrului şi, 
apăsîndu-i cu palmele pieptul şi pîntecul a ajutat apa întîi 
să intre şi apoi să iasă iarăşi din trupul lui de cîteva ori. 
Apoi el a luat o lamelă subţire şi lustruită, din argint, lungă 
de aproape opt cun" şi i-a vîrît-o uşor în jos pînă ce ea a 
intrat adînc în gîtul leşului. A lăsat-o acolo şi, întorcîndu-se 
spre magistrat, i-a cerut să fie martor la scoaterea lamelei. 

Magistratul s-a ridicat din scaunul său şi a venit la faţa 
locului, rămînînd în picioare lîngă leş; în vreme ce expertul 
a scos din nou la lumină lamela. Suprafaţa ei nu arăta nici 
cea mai slabă schimbare a culorii. 

— Ceea ce se petrece, Prea Cinstite Magistrat, a 
exclamat el, este un lucru mai mult decît ciudat. Eu nu pot 
decît să declar că nu am găsit nici măcar o singură urmă 
care să arate că omul acesta s-a sfîrşit de o moarte cruntă. 
Îmi permit să vă sfătuiesc, însă, să i se poruncească unui 
procuror mai virstnic, de reputaţie bine stabilită, să 
îndeplinească o a doua autopsie, spre a vedea dacă el 
adevereşte gîndurile mele. 

Magistratul era copleşit de o mare nedumerire. 

— Fiindcă nici o urmă a crimei care a fost comisă nu a 
fost descoperită prin autopsie, i s-a adresat în cele din 
urmă văduvei, voi raporta faptul acesta superiorilor mei şi 
iau asupra mea întreaga răspundere pentru urmări. Pînă 
atunci, nu putem însă lăsa cadavrul să zacă la vedere. Il 
vom pune iarăşi în sicriul său, astfel ca el să fie îngropat ca 
mai înainte. 

Dar nici nu a sfirşit bine vorba, că văduva Zhou apucase 
deja să lovească cu piciorul una din caprele de lemn de sub 
sicriul gol; acesta a căzut la pămînt cu o bufnitură şi s-a 
spart în bucăţi. 

— V-am tot zis, a strigat ea, că bărbatul meu a murit de 
boală, dar tu, cîine de dregător ce eşti, ai ţinut-o una şi 
bună, cu autopsia. Şi acum, neizbutind să dai la iveală nici 
un semn al crimei, vrei să-l înmormîntezi iar, ca şi cum 
nimic nu s-ar fi întîmplat? Ce fel de magistrat mai eşti şi 
tu? Cu toate că eu nu-s decit o biată femeie din rîndul 
oamenilor simpli, nu ai dreptul să mă baţi şi să mă 
chinuieşti, de vreme ce sînt nevinovată. Ieri te-ai străduit 
să mă sileşti să fac o mărturisire mincinoasă, astăzi ai 
piîngărit un mormiînt. Pentru că ai dezgropat cadavrul, el 
nu va fi îngropat din nou. 

Om fi noi oameni de rînd, dar nici nu trebuie să ne 
lăsăm călcaţi în picioare în felul ăsta! Cadavrul nu va fi 
iarăşi băgat în pămînt pînă în ziua cînd a fi cazul ăsta 
dezlegat, iară tu vei rămîne fără boneta ta neagră. 

Ea a urmat să-l ocărască pe magistrat şi cît de curînd i 
s-a alăturat şi soacră-sa. Magistratul n-a mai avut ce să le 
răspundă. Sătenii văzînd că magistratul, pe care îl ştiau cu 


toţii de dregător cinstit, avea să fie astfel batjocorit în 
public, au fost pînă la unul de părere că situaţia era cît nu 
se poate de ruşinoasă. Cîţiva oameni mai în vîrstă s-au 
îmbulzit în jurul văduvei Zhou şi al bătrinei şi le-au certat, 
zicîndu-le că, devreme ce leşul suferise deja ocara unei 
autopsii, nu era bine să fie lăsat să zacă acolo, sub lumina 
mare a zilei. Alţii au adăugat că magistratul era totuşi un 
dregător cinstit, care şi de făcuse o greşeală în cazul ăsta, 
o săvirşise cu bună credinţă şi, la urma urmei, numai de 
dragul răzbunării mortului. Alţii iarăşi au susţinut, sus şi 
tare, că ei nu se vor ţine de partea unei femei, fie ea şi din 
satul lor, dacă dumneaei strigă şi ocărăşte în plină lume, 
un demnitar. Nu îi vor lua în deridere oamenii din cătunele 
vecine, zicînd că nu au habar de regulile bunei-cuviinţe? 
Cel mai bine ar fi ca femeia să dea ascultare vorbelor 
magistratului şi să încuviinţeze ca leşul să fie iarăşi 
îngropat. Fiind aceasta părerea tuturor celor de faţă, 
văduva Zhou s-a gindit în sinea ei că, prin amenințările şi 
învinuirile pe care cel puţin le strigase, nu va mai avea loc 
o a doua autopsie. Cel mai însemnat lucru era ca leşul să 
fie din nou pus într-un sicriu şi înmormîntat în deplină 
siguranţă. Pentru că vechiul sicriu nu mai putea fi folosit, 
cîţiva portărei s-au dus în tirg să cumpere un sicriu nou. 
Îndată ce acesta a fost adus, cadavrul a fost în grabă 
îmbrăcat, pus în sicriu şi sicriul închis. Fiind foarte tîrziu, 
pînă la urmă l-au lăsat acolo, pe movila lui de pămînt. 

Magistratul a întregit documentele necesare privitoare 
la dezgropare şi apoi s-a retras în tîrgul Floarea Imperială, 
urmat de mulţimea de săteni. Se întunecase deja şi a 
hotărît să rămînă peste noapte în acelaşi han în care mai 
fusese. A poruncit ca bătrîna Bi să fie lăsată să meargă 
acasă, dar văduva Zhou să fie dusă înapoi la închisoarea 
Yamen-ului şi să fie ţinută acolo pînă la o nouă înştiinţare. 
Sfirşind de dat aceste ordine, magistratul s-a retras în 
camera sa din han şi acolo a rămas singur cu gîndurile sale 
chinuitoare şi învălmăşite. 

Peste un timp, Torentul a intrat la el şi, după ce l-a 
ascultat, i-a raportat: 


— Am ţinut seama de îndrumările Prea Cinstitului 
Magistrat şi am făcut cercetări în privinţa tînărului care a 
fost vecinul lui Docilul. Astfel, am aflat că a fost foarte bun 
prieten cu el şi că suferă nespus că moartea i-a despărţit. 
Dar nu a putut adăuga mai nimic la cele ce noi le ştim 
deja, despre crima ca atare. A amintit că pe vremea cînd 
prietenul lui trăia, soţiei lui îi plăcea să se arate pe stradă, 
să glumească şi să ridă în lume şi că în totul nu se purta 
cum i s-ar fi căzut unei gospodine cuviincioase. Docilul o 
ocăra adesea pentru asta şi întotdeauna ajungeau astfel la 
certuri aprige. După ce a murit el, cînd soţia lui s-a încuiat 
în casă şi nu a mai vrut să vadă pe nimeni în afara soacrei, 
faptul a stîrnit uimire printre vecini. Acum, că autopsia nu 
a dus la nimic, a adăugat sergentul, cum vom duce noi la 
capăt cazul ăsta? Cu toate că sîntem bine încredinţaţi că Bi 
Docilul a fost ucis, atita timp cît nu avem nici o mărturie, 
nici că mai putem s-o interogăm pe văduvă, folosind 
tortura. Pe deasupra, dubla crimă din satul Şase Li nu a 
fost nici ea clarificată. Au trecut peste două săptămîni, dar 
încă nu avem vreo ştire din partea lui Lungilă şi 
Armăsarul, plecaţi pe urmele criminalului. Este adevărat 
că Prea Cinstitului Magistrat nu îi pasă de propria sa 
reputaţie, dar amîndouă cazurile sînt crime ticăloase, 
strigătoare la cer, pentru dreptate. Nu ar putea Prea 
Cinstitul Magistrat născoci un fel... 

Pe cînd sergentul vorbea astfel, a fost întrerupt de 
vaietele unui plins puternic, răzbătind din curte. El s-a 
temut că bătrina s-a întors să-l supere iar pe magistrat şi a 
dat să meargă afară, să îi aţină calea. Însă mai apoi a 
desluşit glasul portărelului de pază. 

— Aşadar, a grăit portărelul, dumneata întrebi de 
înălţimea Sa, magistratul? Ei bine, oi fi dumneata femeia 
acelui om, însă nu îţi foloseşte la nimic să te pierzi în halul 
ăsta. Înălţimea Sa face şi dumnealui ce poate. Mai întîi 
odihneşte-te dumneata aici o vreme şi spune-mi mie ce ai 
pe suflet, apoi eu îi voi aduce la cunoştinţă, din fir a păr, 
magistratului. Prin urmare, cum de ştii că omul era 
bărbatul tău? 


Torentul s-a repezit în curte şi a aflat că soţia victimei 
neidentificate în crima din satul Şase Li sosise să-şi 
înfăţişeze cazul său magistratului. Sergentul l-a înştiinţat 
de aceasta pe magistrat, iar el a poruncit ca femeia să fie 
adusă înaintea lui. Era o femeie cam la patruzeci de ani, 
părul îi era răvăşit şi lacrimile îi curgeau fără să mai 
contenească pe faţă. Ingenunchind în faţa magistratului, 
s-a pornit să se bocească asurzitor, rugindu-se de el să 
răzbune moartea soţului ei. Sfătuită să vorbească mai 
limpede, femeia s-a mai calmat. 

— Bietul meu bărbat se chema Wang, a şoptit, şi era 
după meserie, căruţaş. Noi locuim în satul Gura Riîului, la 
treizeci-patruzeci de Ji de satul Şase Li. În ajunul omorului, 
soţia vecinului nostru s-a îmbolnăvit rău de tot şi i-a cerut 
bărbatului meu să meargă în satul Şase Li numaidecit şi 
să-l aducă pe bărbată-său care s-a întîmplat să rămînă 
acolo pentru încheierea unor afaceri. Omul meu urma 
orişicum să meargă într-acolo, cu rişca, să aducă nişte 
lucruri, aşa ca el s-a aşternut la cale chiar în noaptea aia, 
cu gîndul să fie înapoi a doua zi, în zori. Dar eu l-am 
aşteptat zadarnic, cît a fost ziua de mare. La început nu 
mi-am făcut griji, socotindu-mă că poate a găsit ceva de 
cărăuşit pe acolo. Cînd însă, la trei zile după aia, vecinul 
nostru s-a înapoiat şi mi-a spus că nici măcar nu a dat ochii 
cu bărbatu-meu, mi-am ieşit din minţi de griji cîte mi-am 
făcut. Am mai aşteptat încă vreo cîteva zile şi apoi am 
stăruit pe lingă nişte rude de ale noastre să plece să 
întrebe de el, încolo şi încoace, de-a lungul drumului, şi în 
satul Şase Li. Ei au dat pînă la urmă de un coşciug pus în 
năsălia lui, lîngă casa de gardă şi au citit înştiinţarea 
oficială lipită alături. După semnele puse pe hîrtia aia, au 
ştiut pe dată că victima necunoscută era chiar bărbatul 
meu, omorît cu ticăloşie de cine ştie cine. Eu îi cer Prea 
Cinstitului Magistrat să-i pedepsească pe criminali. 

Magistratul a fost mişcat de durerea femeii şi i-a spus 
cîteva vorbe de alinare, încredinţind-o că se va face totul 
pentru a-l prinde pe criminal. Apoi i-a dat zece şiraguri de 
argint şi a sfătuit-o să le folosească pentru înmormîntarea 


cuvenită a bărbatului ei. 

După plecarea văduvei Wang, magistratul a rămas în 
camera sa, cufundat în ginduri. „Pînă acum, îşi zicea, am 
acţionat în folosul ţării şi al poporului, clarificînd atîtea 
cazuri. Şi iată că au apărut aceste situaţii fără de ieşire şi, 
nelimpezindu-le, cum mă justific eu în faţa celor mulţi? 
Omorurile din satul Şase Li s-ar clarifica imediat, dacă aş 
da de acel Shao. Cît despre cazul Bi Docilul, cum să-i dau 
de capăt, de vreme ce la autopsie nu a ieşit nimic? Văduva 
e de-a dreptul sălbatică şi nu-mi dă răgaz. De două ori 
m-am întîlnit cu spiritul lui Bi Docilul; dar nu pot să-l 
interoghez. Nu-mi rămîne altceva de făcut decit să mă 
întorc la Yamen şi să mă rog stăpînului lumii umbrelor, 
cerşindu-i ajutor”. Servitorul i-a adus în cameră cina, însă 
magistratul nu avea nici un chef de ea şi nu putea nici 
măcar să mestece cîteva îmbucături. Cu sergentul la fel de 
trist alături de el, masa a fost încheiată într-o tăcere 
posomorită. Magistratul s-a dus să se culce îndată după 
aceea. 

A doua zi de dimineaţă, a urcat în litieră şi, însoţit de 
suita sa a revenit în oraş. A făcut totuşi un ocol prin satul 
Şase Li, unde chiar el a poruncit căpeteniei de acolo să-i 
dea tot sprijinul văduvei Wang să ducă sicriul cu leşul 
soţului, în satul ei. 

O dată ajuns la Yamen, magistratul şi-a înmuiat pensula 
în tuşieră şi a întocmit un raport către superiorii săi. El a 
înfăţişat în toate amănuntele cum a ajuns să comită crima 
pîngăririi unui mormînt şi a cerut să i se aplice pedeapsa 
cuvenită. După ce a dus la bun sfîrşit această îndatorire 
tristă, a poruncit servitorilor să-i pregătească o baie şi le-a 
spus că nu are nevoie de nici un fel de mîncare, pentru că 
vroia să postească în ziua aceea. 

S-a îmbăiat, s-a înveşmiîntat în haine curate şi i-a 
poruncit sergentului să meargă la templul judeţului şi să 
anunţe stareţul că avea de gînd să stea acolo peste noapte. 
De aceea vizitatorii întirziaţi să fie îndepărtați. Dorea să se 
prosterneze şi să se roage, să ardă santal. Spre seară s-a 
înfiinţat la templu. 


Lui Torentul i-a ordonat să stea în sala din faţă, el 
rămînînd singur în aripa stingă. Şi-a aranjat lucrurile, a 
întins rogojina şi s-a aşezat pe ea într-o atitudine 
meditativă. Imediat după primul ceas al nopţii, s-a 
precipitat pînă în faţa altarului, rugîndu-se. „Nu este, nu 
poate să fie separare între lumea pămîntească şi lumea 
umbrelor. Rațiunea de a fi este una. Dregătorii au 
înscrisurile lor, pe cînd spiritele au focul sacru. Eu întreb 
ce e de făcut şi aştept să fiu luminat”. După asemenea 
cuvinte de rugă, s-a înapoiat pe rogojină şi a închis ochii, 
aşteptind ca spiritele să apară. 

Dacă vreţi să ştiţi cum a petrecut Eminentul Umanist 
noaptea la templu, citiţi capitolul următor. 


CAPITOLUL 11 


RĂSPUNSUL DIN CARIE SE POTRIVEŞTE CAZULUI; 
UN VIS DEZLEAGA INTIMPLARI DE DEMULT 


Se spune că magistratul nu era în stare să îşi adune 
gîndurile. Supărările pricinuite de cazul lui Bi Docilul, 
încordarea din timpul dezgropării şi autopsiei, la care se 
adăugaseră şi amenințările văduvei Zhou şi bocetele 
bătriînei Wang, toate aceste lucruri i se învirteau 
nebuneşte în cap. A rămas aşezat pe perna de rugăciune 
un timp îndelungat, însă cu toate că îşi ţinea ochii închişi, 
încercînd să ajungă la o stare de linişte a minţii toate 
îndoielile şi bănuielile sale îl hărţuiau fără încetare. 
Aproape de al doilea ceas al nopţii, a fost cuprins de 
nelinişte. Venise la templu cu scopul precis de a căpăta 
vreun ajutor prin mijlocirea unui vis, însă dacă somnul se 
încăpăţina să-l ocolească, atunci totul fusese în zadar. 
Sculîndu-se de acolo, a coborit treptele şi a dat cu ochii de 
Torentul, care era cufundat într-un somn adînc. Ca să nu îl 
trezească, s-a întors iarăşi în sala principală şi aici a 
început să se plimbe în susul şi în josul ei. Trecînd poate 
pentru a douăzecea oară prin faţa mesei marelui altar, a 


zărit o carte aşezată acolo. „Se spune că cititul ar ispiti 
duhul somnului. Ce-ar fi să citesc o vreme, cumva cartea 
aceasta mă va ajuta să-mi treacă timpul, ori măcar să mă 
plictisească într-o asemenea măsură, încît voi adormi.” 
Prin urmare, a ridicat cartea şi a deschis-o la întîmplare. 
Cartea aceasta, însă, nu era alta decit o culegere de 
răspunsuri folosite la consultarea beţelor de ghicit. 

„De vreme ce am venit aici, şi-a zis, n-ar strica să 
consult soarta prin aceste bețe de ghicit. Cine ştie dacă 
spiritele nu au ales chiar mijlocul acesta deosebit pentru a 
se manifesta prin ele?” El a aşezat cu venerație cartea 
iarăşi pe altar, a aprins lumînările şi a pus santal proaspăt 
în vasul de ars. Apoi a făcut o plecăciune adincă în faţa 
altarului şi s-a rugat în tăcere un timp. Ridicîndu-se din 
nou, el a luat vasul cu beţişoarele de ghicit în mîinile 
amîndouă şi l-a scuturat bine, pînă ce unul din beţele de 
bambus a căzut din el. L-a ridicat repede şi a văzut, că 
avea numărul 24. A deschis din nou cartea şi a răsfoit-o 
pînă ce a găsit lămurirea de sub numărul 24. Se aflau 
acolo două ideograme: „Mijloc” şi „Egal” şi sub ele era 
scris un nume: „Concubina Li” 

Magistratul şi-a amintit că această Li trăise în Epoca 
Primăvară-Toamnă!. Fusese concubina unui principe, pe 
care ea l-a îndemnat să-şi ucidă prinţul moştenitor. Puțin 
după aceea, principatul a fost cucerit şi regele a fost nevoit 
să fugă pentru a scăpa cu viaţă. S-a gîndit că toate acestea 
ar putea să fie nişte referiri la vicioasa văduvă Zhou. În 
continuare, se afla acolo următorul poem: 


„Niciodată zorii nu sînt trimbiţaţi de o găină. 

Cum de-a acordat el, rege, Doamnei Li voia deplină? 
Inima femeii ţese mreje oricîte lipicioase. 

Multe-s petrecute-n patul desfătării amoroase.” 


Magistratul a cugetat că, deşi aceste versuri păreau să 
aibă legătură cu Docilul, ele nu ajutau cu nimic la 
clarificarea chestiunii. Primul stih se putea pune în 

legătură prea bine cu purtarea neruşinată a văduvei Zhou, 
care îşi luase asupra ei rolul cuvenit bărbatului în casă şi 
îşi ocăra soacra, aşa cum o făcuse şi cu el, magistratul. Cel 
de-al doilea stih se lega de faptul că Docilul, însurîndu-se 
cu ea, îşi atrăsese el însuşi nenorocirea. Şi cel de-al treilea 
vers lăsa să se străvadă că femeia era aceea care pusese la 
cale uciderea soţului. Insă cel de-al patrulea vers, care 
trebuie să fi continuat cheia întregului poem, nu părea să 
aibă vreun sens. Docilul şi nevastă-sa erau căsătoriţi, ce 
putea fi mai firesc decit să se petreacă între ei relaţiile 
conjugale cuvenite? 

La lumina pilpiitoare a lumînărilor, magistratul a 
chibzuit îndelung la acest stih, dar nu a izbutit să ajungă la 
o lămurire demnă de crezare. Cînd a bătut cel de-al doilea 
ceas al nopţii, s-a simţit mai liniştit şi foarte obosit. De 
aceea, şi-a strîns veşmintele aproape de trup şi s-a întins 
pe pat să doarmă. Apoi, tocmai cînd el moţăia furat de 
somn, a văzut că intră în sală un bătrîn, cu o barbă albă. 
Noul venit l-a salutat pe magistrat ca pe egalul său. 

— Prea Cinstitul Magistrat a avut o zi grea, i-a spus, şi 
nu văd de ce aţi rămîne în locul acesta singuratic? Veniţi 
cu mine la ceainărie să sorbim împreună o băutură 
înmiresmată şi în vremea aceasta să ascultăm flecăreala 
oamenilor aflaţi acolo. 

Magistratul s-a gindit că bătrinul îi părea foarte 
cunoscut, dar deocamdată nu avea de unde să-l ia. Găsind 
că este neplăcut să arate că uitase cine era celălalt, s-a 
grăbit să se scoale şi să-l însoţească în stradă. 

Afară, o mulţime forfotind umplea încă străzile. Ei au 
trecut printr-un număr de locuri foarte umblate şi în cele 
din urmă au ajuns la o ceainăria mare, pe care magistratul 
nu şi-o putea aminti să o fi văzut vreodată. Bătrinul l-a 
poftit să intre. Numele ceainăriei, încrustat în aur, era 
„Pavilionul Anchetelor”. Inăuntru s-a pomenit într-o curte 
largă; într-un colţ se deschidea un pavilion pe şase laturi. 
Acolo, aşezaţi în jurul unor mese mici, clienţii tăifăsuiau şi 
sorbeau ceai. Ei, doi, au urcat treptele pavilionului şi au 
luat loc la o masă liberă. Privind în jur, magistratul a luat 


seama că pavilionul era făcut după un gust cum nu se 
poate mai subţire. Pereţii lui erau alcătuiți din grilaje 
complicate, iar grinzile acoperişului şi stilpii erau 
împodobiţi cu plăci de lac negru, gravate cu citate din 
opere clasice şi versuri înscrise în auriu. Atenţia i-a fost 
atrasă cu deosebire de două versete poetice puse acolo la 
vedere şi ele l-au nedumerit peste măsură. Intr-un anume 
fel, versetele acestea îi păreau familiare, însă nu putea 
să-şi amintească în ce carte le citise. Stihurile sunau aşa: 


„Pe urmele pierdute-ale Copilului, coboară-se din pat; 

De firul multor lucruri încîlcite, cine-a făcut-o a dat. 

De îl întrebi pe Yao Fu ce se ascunde oare în ghicit 

Se dovedeşte greu să-l vezi pe omul din Sichuan, 
descoperit”. 


Versurile acestea l-au pus pe gînduri pe magistrat. 

— Oricine se poate aştepta ca pe pereţii unei ceainării 
să găsească bine cunoscutele versuri închinate de poeţi 
celebri delectărilor dăruite de băutul ceaiului, a glăsuit el. 
De ce a fost pus un astfel de poem aici? E vorba de 
persoane istorice care trebuie să fie cu totul străine celei 
mai mari părţi a oaspeţilor, care vizitează în mod obişnuit 
locul acesta, ba pe deasupra versurile nici nu se pot 
scanda ca lumea. 

— Observațiile dumitale, a răspuns zimbind bătrinul, 
sînt cum nu se poate mai nimerite. Cine să ştie dacă aceste 
versuri au fost puse aici nu pentru musafirii obişnuiţi, ci, 
dimpotrivă, pentru un asemenea învăţat cum eşti 
dumneata? Într-o bună zi, poate că vei da de rostul lor. 

Magistratul nu a prea priceput şi tocmai se întreba 
dacă ar fi nepoliticos să stăruie pe lîngă bătrîn să îl 
lămurească mai bine, cînd, deodată, urechile i-au fost 
umplute de un dăngănit îngrozitor de gonguri şi de 
sunetele stridente ale unei muzici care mai-mai că îi 
spărgeau timpanele. Ridicîndu-şi privirea, a văzut că 
pavilionul ceainăriei dispăruse ca prin minune şi că el se 
afla de astă dată într-un teatru, chiar în mijlocul mulţimii 


zgomotoase de spectatori. 

Pe scenă avea loc un număr de acrobație şi erau acolo 
tot felul de dansatori cu sulița, înghiţitori de săbii, jongleri 
şi câţi alţii. Între acrobaţi, privirile i-au fost atrase 
îndeosebi de o femeie ca la vreo treizeci de ani. Ea stătea 
culcată cu partea de sus a spatelui pe un taburet înalt. 
Ţinea picioarele ridicate şi pe ele cumpănea un vas uriaş 
de lut, făcîndu-l cu tălpile să se învirtească precum o roată. 
Apoi un tînăr arătos s-a apropiat de taburet şi i-a zîmbit 
femeii. Ea a părut foarte bucuroasă la vederea lui şi, 
dîndu-i vasului o lovitură cu piciorul, l-a aruncat în aer. Pe 
dată a sărit în picioare cu o iuţime uimitoare şi a prins cu 
mîna dreaptă vasul, pe cînd el cădea spre pămînt. 

— Aşadar, ai venit din nou, bărbate! i-a spus cu un suris 
tinărului, după ce şi-a încheiat numărul. 

Atunci o copilă de doisprezece-treisprezece ani, s-a 
căţărat dinăuntrul vasului pe gura lui şi, tîrîndu-se spre 
omul cel tînăr, i s-a agăţat de robă, oprindu-i calea spre 
femeie. Tocmai cînd cei trei se sfădeau, mulţimea 
spectatorilor s-a topit dintr-o dată, scena a rămas pustie şi 
magistratul s-a pomenit stînd acolo, de unul singur. Înainte 
ca el să aibă vreme să se minuneze, s-a ivit ca din pămînt 
lîngă el bătrînul cu barba albă. 

— Ai văzut abia primul act, i-a spus, dar nu şi pe cel 
de-al doilea! Haide cu mine degrabă! 

Fără să-i lase timp să-l mai întrebe ceva, l-a luat cu el şi 
l-a dus într-un loc care părea un cîmp părăsit şi înţesat de 
buruieni. Se lăsase o ceaţă groasă pe care o tăiau, 
vînturîndu-se încolo şi încoace, păsări nepămîntene. Din 
cînd în cînd, cei doi dădeau peste cîte un cadavru zăcînd 
printre buruieni. Curind au ajuns lîngă un leş gol, de 
culoare verzuie. O năpiîrcă de un roşu aprins a ieşit din una 
din nările cadavrului şi a început să se tirască spre 
magistrat Acesta s-a înfricoşat grozav şi întreg trupul i-a 
fost scăldat de sudoare; atunci s-a trezit. 

Era tot în patul său din sala templului şi a auzit 
răsunînd de afară gongul pentru cel de-al treilea ceas al 
nopţii. S-a ridicat în capul oaselor şi a rămas astfel cîtva 


timp, străduindu-se să-şi adune gîndurile. Gura îi era ca 
iasca, de uscată, aşa că l-a strigat pe sergent. Acesta a 
adus soba pentru ceai a preparat licoarea fierbinte şi i-a 
umplut o ceaşcă. 

— Prea Cinstitul Magistrat a stat aici aproape toată 
noaptea. Aţi dormit măcar un pic? a întrebat sergentul, 
după ce magistratul s-a mai potolit. 

— Da, am dormit ceva, a răspuns magistratul, dar sînt 
încă foarte răvăşit. Tu ce ai visat? 

— Să vă spun adevărul, Prea Cinstite Magistrat, în 
zilele acestea din urmă am fost aşa de ocupat alergind 
încolo şi încoace pentru cazurile astea şi atît de supărat 
pentru necazul în care aţi intrat, că am dormit buştean. Şi 
dacă oi fi avut vreun vis, nu îmi pot aminti chiar nimic din 
el! Însă poate că Prea Cinstitul Magistrat a fost ceva mai 
norocos. 

Eminentul Umanist i-a povestit atunci totul, de-a fir a 
păr, luînd-o de la consultarea beţelor de ghicit pînă la visul 
ciudat pe care îl avusese. A ridicat iarăşi cartea de prorocit 
şi i-a citit cu glas tare poemul pe care îl găsise în ea. 

— De obicei, a spus sergentul, dezlegările date în 
cărţile astea sînt întortocheate şi ascunse. Dar cu toate că 
sînt un om necitit, înţelesul de aici mi se pare limpede. Eu 
nu mă duc cu lămurirea pînă la vechea poveste de care se 
leagă poemul, dar iau vorbele aşa cum sînt. Aşadar, primul 
vers zice de-a dreptul de ultimul ceas al întunericului 
dinainte de zori. Asta e cel mai liniştit răgaz al nopţii şi 
atunci este timpul la care îndrăgostiţii ascunşi se furişează 
din casa iubitelor. Versul al patrulea cu desfătările 
amoroase nu ţinteşte la dragostea dintre soţi, ci la legătura 
tainică a numitei Zhou cu iubitul ei. Dumneavoastră aţi 
socotit de la bun început că trebuie să existe o asemenea 
persoană. Prin urmare, poemul ne destăinuie că iubitul a 
fost de faţă cînd s-a făptuit crima şi cumva chiar a ajutat la 
ea. Asta s-ar potrivi şi cu socoteala timpului. Ştim că 
bătrîna, fiul ei şi soţia lui au luat, după ce s-au întors de la 
curse, o masă bogată. Apoi au băut şi au discutat o vreme. 
Cînd Docilul s-a plins de dureri de stomac, trebuie să fi fost 


destul de tîrziu în noapte. Atunci bătrîna i-a spus norei să-i 
ducă fiul la culcare. În urma lor, ea a dereticat, şi-a făcut 
pregătirile de culcare şi cînd a fost trezită de ţipătul fiului 
său, era cum nu se poate de tîrziu. Aşadar, nu s-ar fi putut 
ca iubitul tinerei Zhou, venit pe la al treilea ceas al nopţii, 
să fi fost surprins de soţ? Cam aşa cred că s-au petrecut 
lucrurile. 

— Ai multă dreptate în ceea ce spui, a încuviinţat 
magistratul. Presupun şi eu că a fost o a treia persoană la 
mijloc, fiindcă altfel femeia nu ar fi avut nimic de cîştigat, 
ci totul de pierdut, omorîndu-şi bărbatul. Dar eu am fost 
sigur că ea va mărturisi şi astfel am fi aflat cine era iubitul 
ei şi ce rol a jucat el în omor. Judecînd aşa, nu am făcut 
nici o încercare să dau de urma acestui om. A fost o 
greşeală cruntă. Acum însă este chiar mai însemnat să-l 
găsim pe el, pentru că, în punctul în care am ajuns, el este 
singurul care poate să ne vorbească de felul cum a fost 
săvirşit omorul. Dar cum să-l aflăm? 

— Lucrul ăsta, a spus Torentul, nu este prea greu. Cînd 
o să vă întoarceţi la Yamen, puneţi-le în libertate pe 
bătrînă şi pe văduvă. Apoi vom trimite pe ascuns oameni 
pricepuţi să urmărească îndeaproape casa bătrinei, mai cu 
seamă în ultimele ore dinaintea zorilor. Iubitul ăsta al 
văduvei este negreşit pe undeva prin jur şi cînd va auzi că 
ea e acasă, va căuta s-o întilnească mai devreme sau mai 
tirziu. Şi atunci o să punem mîna pe el. 

Magistratul a fost foarte mulţumit de ce au pus la cale 
şi l-a lăudat pe sergent pentru lămuririle lui înțelepte şi 
iscusite. Apoi l-a întrebat ce credea despre vis. 

— Cînd v-aţi rugat aici, a întrebat Torentul, v-aţi gîndit 
numai la uciderea lui Bi Docilul, ori şi la dubla crimă din 
satul Şase Li? 

— La drept vorbind, a răspuns magistratul înainte să 
mă duc la culcare, mi-au venit în minte din nou întîmplările 
amîndouă. Însă nu am izbutit să pricep ce legătură poate 
avea visul meu cu unul sau altul din cazuri. 

— Trebuie să mărturisesc, a spus sergentul, că visul 
acesta îmi este şi mie întunecat. Ar avea cumva bunătatea, 


Prea Cinstitul Magistrat, să îmi recite iarăşi versurile pe 
care le-a văzut în pavilionul ceainăriei? Era ceva în ele 
despre un copil şi despre un pat. 

Magistratul a zîmbit. 

— Tu nu cunoşti contextul. Uite, am să-ţi istorisesc o 
întîmplare din antichitate. 

Dacă vreţi să aflaţi ce i-a istorisit magistratul, citiţi 
capitolul următor. 


CAPITOLUL 12 


UN VERS ÎNDREAPTĂ BĂNUIALA NEDREAPTĂ; 
ARMĂSARUL ARE O ÎNTÎLNIRE SURPRINZĂTOARE 


Se spune că magistratul şi-a dat seama că sergentul nu 
cunoştea aluzia literară cuprinsă în poem şi a spus cu un 
zîmbet: 

— Cuvîntul „copil” de aici este un nume. În vremurile, 
străvechi, trăia odată un înțelept al cărui prenume era Xu, 
iar porecla „Copilul”. In acelaşi ţinut unde trăia înțeleptul, 
se afla un anume domn care avea o mare venerație pentru 
el şi ori de cîte ori trebuia să ia o hotărîre, îl invita pe 
înţelept la el acasă să îl consulte. El aşezase un pat mare 
în sala principală a casei sale, chiar pentru Xu şi nimănui 
în afara acestuia nu îi era îngăduit să stea pe el. Ca 
urmare, povestea lui Xu şi a patului său este adesea 
pomenită pentru a înfăţişa cum obişnuiau anticii să-şi 
cinstească înţelepţii. Dar eu nu reuşesc să înţeleg cum 
poate avea aceasta vreo legătură cu unul sau cu altul din 
cele două cazuri. 

— Prea Cinstite Magistrat, a intrat în vorbă sergentul, 
mi se pare că nu este nici o îndoială în privinţa înţelesului. 
Versul din carte ne arătă cum trebuie să căutăm urma 
iubitului văduvei Zhou. Aşadar, există o directă legătură 
între versul ăsta şi primul stih al lui; este limpede că vrea 
să ne spună că iubitul cu pricina poartă prenumele Xu. 
Acum, ar putea Prea Cinstitul Magistrat să-mi spună mai 


departe despre Yao Fu, amintit în cel de-al doilea vers? 

— Cel de-al doilea vers, a răspuns magistratul, este 
destul de clar. Yao Fu, cu porecla Shao Yong, era un 
învăţat de mare prestigiu în ştiinţa prorocitului. Aşa că 
asta se potriveşte perfect cu presupunerea noastră că 
ucigaşul din satul Şase Li este neguţătorul care s-a făcut 
nevăzut, fie că o fi acum ascuns pe aici de băştinaşii din 
Sichuan, fie că a fugit în această provincie. În orice caz, ne 
va folosi dacă tu şi oamenii tăi veţi şti asta şi veţi fi cu 
luare-aminte de îndată ce întilniţi în timpul cercetărilor 
voastre pe cineva care vorbeşte cu accent din Sichuan. 

— Negreşit, a spus sergentul, că asta e lămurirea cea 
adevărată. Prin urmare, ne-a mai rămas doar acrobata 
care cumpănea vasul de lut şi cîmpul de leşuri. Aceste 
lucruri pot fi luminate în atît de multe feluri, încît nici eu 
nu ştiu de unde să încep. Poate că o să prindem rostul lor 
într-o fază următoare a investigaţiilor noastre. 

În vreme ce magistratul şi sergentul erau cufundaţi în 
aceste dezbateri, licărirea roşie a zorilor începuse deja să 
crească în ferestre şi, curînd după aceea, lumina mare a 
zilei a umplut sala. Magistratului îi pierise cu totul somnul, 
aşa că s-a sculat din pat şi şi-a pus în rînduială veşmintele. 
Starețul aşteptase pînă atunci pe coridor şi cînd a aflat că 
magistratul s-a sculat, a intrat degrabă în sală şi i-a urat 
bună dimineaţa. După ce s-a rugat înaintea altarului, el i-a 
cerut unui călugăr tînăr să încălzească apă pentru dichisul 
de dimineaţă al magistratului şi să aducă şi o ceaşcă plină 
cu ceai fierbinte. După întoarcerea călugărului, 
magistratul şi-a spălat faţa, şi-a clătit gura şi şi-a pieptănat 
părul. În această vreme, sergentul a sfîrşit de împachetat 
lucrurile şi i-a dat stareţului bocceaua ce o făcuse, să o 
ţină în templu pînă ce magistratul avea să trimită pe 
cineva după ea Pe deasupra, el a poruncit cu mare asprime 
stareţului să nu lase să-i scape nici o singură vorbă despre 
noaptea lor petrecută templu. 

Cînd a ajuns la Yamen, magistratul l-a aflat pe Mintosul 
aşteptind în cabinetul său particular. Mintosul l-a întrebat 
nerăbdător pe Torentul dacă şederea lor la templu fusese 


norocoasă şi sergentul i-a istorisit pe scurt tot ce se 
întîmplase. 

Era o dimineaţă frumoasă şi magistratul, servit de 
sergent şi de Mintosul, a luat micul dejun afară, în curtea 
din faţa cabinetului său particular. După dejun, i-a 
poruncit lui Torentul să plece cu mesagerul de serviciu din 
ziua aceea în satul Floarea Imperială şi să-l aducă pe 
gardianul Zglobiul. Apoi i-a pus pe scribi să se apuce de 
treburile zilei. 

După amiază, sergentul s-a înapoiat însoţit de gardian, 
ducîndu-l direct în cabinetul particular. Gardianul l-a 
salutat respectuos pe magistrat şi a rămas în picioare. 

— Dacă nu putem să descoperim felul în care a fost ucis 
Bi Docilul, a început magistratul, acest fapt îmi va aduce 
nu numai mie ruşinea, dar şi ţie, gardianul tirgului. 
Socotesc de aceea că ai fost foarte ocupat în ultimele zile 
căutînd să dai de noi fire ale cazului. Vorbeşte răspicat ce 
ai făcut în tot acest timp şi de ce m-ai silit să trimit după 
tine? De ce nu ai venit aici să-mi raportezi, din chiar 
propriul imbold? 

Zglobiul s-a grăbit să îngenuncheze şi să-şi lovească 
fruntea de cîteva ori de duşumea. 

— Nevrednica mea persoană, a zis, s-a îngrijit cu 
cercetările ziua şi noaptea, fără să îşi îngăduie nici o clipă 
de răgaz. Dar pînă acum nu am dat nici măcar de o singură 
urmă şi de aceea nu văd cum ar putea fi dus la bun sfîrşit 
cazul. 

— Deocamdată, a spus magistratul, vom înceta să mai 
vorbim despre dezlegarea acestui caz şi nici nu vom merge 
mai departe să dăm la iveală neglijenţa dumitale. Dar 
vreau să aflu mai multe despre situaţia din tîrgul tău. Cîte 
familii trăiesc acolo şi cîte din ele poartă prenumele Xu? 

— În tîrg sînt vreo trei sute de familii şi între ele sînt 
aproape zece cu numele de Xu. Despre care familie Xu 
doreşte Prea Cinstitul Magistrat să afle mai multe? Am să 
mă înapoiez pe dată în sat şi am să fac cercetările 
trebuincioase. 

— Cap sec ce eşti, a strigat magistratul, dacă aş fi ştiut 


despre care Xu vreau să aflu, l-aş fi avut de mult aici pe 
omul meu, pentru interogatoriu. Tot ce cunosc e că un ins 
cu prenumele Xu este amestecat în cazul nostru şi cumva 
el a fost complice la crima săvirşită de văduvă. Dacă 
izbutesc să dau de urma acestui om, cazul este ca şi 
dezlegat. De aceea, eu te întreb acum dacă vreunul dintre 
acei oameni numiţi Xu din tîrgul tău au vreo legătură cu Bi 
Docilul ori cu familia lui. 

— Trebuie să vă spun, a vorbit gardianul după ce a 
chibzuit adînc, că nu ştiu nimic despre prietenii şi 
cunoscuţii mortului. Dar avem noroc că nu sînt mulţi 
oameni cu prenumele Xu pe la noi. Dacă Prea Cinstitul 
Magistrat îmi dă voie să mă întorc în tîrg, am să mă pun cu 
mare grijă pe cercetat. 

— Prin urmare, a spus magistratul, asta crezi tu că ar fi 
calea cea mai bună! Ei bine, lasă-mă să-ţi arăt că în felul 
acesta vom face negreşit şi cum nu se poate mai bine ca 
bănuielile noastre să iasă la lumină, iar omul nostru se va 
ascunde în gaură de şarpe. Aşa că nu merge să te învirţi pe 
acolo, cercetînd pe faţă. Întreabă-i întîi, pe de o parte, pe 
oamenii care locuiesc în vecinătatea familiei Bi. Şi 
numaideciît ce-i da de cel mai mic semn, vino degrabă aici 
să-mi raportezi. Apoi am să am eu grijă de restul. 

După asta, i-a spus gardianului să plece şi le-a ordonat 
lui Torentul şi Mintosul să se ducă şi ei în aceeaşi seară în 
tîrgul Floarea Imperială, numaideciît ce se va întunecă. Şi-a 
sfătuit oamenii să-l urmărească îndeaproape şi în taină pe 
gardian, ca vadă cum are să îşi ducă la îndeplinire 
însărcinarea. Pentru aceasta, ei trebuiau să găsească o 
ascunzătoare în vecinătatea casei Bi şi să vegheze acolo 
toată noaptea. 

Magistratul avea o părere destul de proastă despre 
gardianul Zglobiul şi nu era cîtuşi de puţin bucuros că era 
nevoit să se folosească de el pentru astfel de cercetări 
discrete. Numai că, de cînd cu ancheta, sătenii ajunseseră 
să-i cunoască prea bine pe Torentul şi pe Mintosul. Se 
temea că bănuitul, aflînd că ajutoarele magistratului 
întrebau despre un om pe nume Xu, şi-ar fi luat negreşit 


picioarele la spinare. Ba mai mult, cercetările de felul 
acesta făceau parte din îndatoririle obişnuite ale 
gardianului, aşa că şi dacă se ocupa el de ele, oricît de 
stîngaci, presupusul vinovat nu avea neapărat să le lege de 
cercetarea crimei. Însă magistratul era încredinţat că 
totuşi trebuia ca sergentul şi Mintosul să nu-l piardă din 
ochi pe gardian şi la nevoie să-i sară în ajutor. Apoi el voia 
să vadă în acelaşi timp dacă Zglobiul îşi neglija cu 
adevărat îndatoririle ori era de-a dreptul prost. 

Cînd magistratul a încheiat cu toate chestiunile de 
rutină ale zilei, noaptea deja căzuse. El a cerut să i se 
aducă lumînările şi rămas singur în cabinetul său 
particular, s-a apucat să pună la punct nişte treburi care se 
strînseseră în zilele din urmă. Pe urmă a luat cina tot acolo 
şi, tocmai îl cuprinsese o aţipeală dulce, cînd a fost speriat 
de nişte bătăi în fereastră. 

Înainte ca el să deschidă ochii, Lungilă şi Armăsarul se 
aflau deja în cameră. 

— Am dat de un fir, a vorbit Armăsarul, însă este destul 
de greu să-i preţuim însemnătatea adevărată. N-am putut 
să aflăm mai multe în această privinţă, fiindcă puteam să 
intrăm în bucluc şi atunci am hotărît să ne întoarcem întîi 
aici pentru a vă raporta şi a primi alte instrucţiuni. 

— Vorbiţi-mi despre ce aţi aflat, vitejii mei, a spus 
magistratul Di, ca astfel să putem cîntări împreună 
lucrurile. 

— După ce am primit îndrumările dumneavoastră, a zis 
Lungilă, am colindat ţinuturile de ţară, el din partea de 
răsărit şi miazăzi a judeţului, eu dinspre apus şi 
miazănoapte. Am iscodit pretutindeni, cu mare grijă. Acum 
cîteva zile, la căderea nopţii, am ajuns la un pod şi am 
hotărît să înnoptăm într-unul din micile hanuri care se 
aflau îngrămădite pe malul apei. Acolo, am luat parte la o 
discuţie întimplătoare, cu alţi oaspeţi, şi în timpul ei, unul 
a spus ceva despre crima din satul Şase Li, şi cei doi 
prieteni ai lui au zîmbit şi au dat din cap, cu înţeles. Le-am 
spus că şi eu sînt negustor de piei. Am adăugat că eram cît 
se poate de curios în privinţa crimei, fiindcă un alt 


negustor din breasla noastră stătuse în hanul acela din 
satul Şase Li. Atunci ei şi-au slobozit gurile şi au spus că, 
devreme ce eram frate de negustorie cu ei, nu aveau de ce 
să se teamă că povestea lor va răsufla mai departe. În ziua 
ce a urmat crimei, călătoreau într-o căruţă mare, pe 
drumul spre satul Şase Li şi au întîlnit un individ înalt ca la 
vreo treizeci de ani, care venea dinspre sat, împingind un 
căruţ învîrfuit cu baloturi. Omul părea nespus de grăbit şi 
ar fi vrut să treacă de ei fără să le adreseze nici puţinele 
vorbe care sînt schimbate în semn de politeţe pe drum. 
Numai că atunci cînd a fost să treacă prin dreptul lor, din 
întîmplare, căruţul i s-a izbit de căruţa lor şi astfel roata 
stîngă i s-a desprins de pe osie, iar baloturile au căzut în 
noroi. Ei s-au aşteptat din partea lui să sară pe ei, cu 
pumnii sau cel puţin să le tragă o mamă de înjurături. Dar 
nicidecum, individul nu a scos nici un cuvinţel, ci degrabă 
şi-a pus la loc roata şi s-a apucat să-şi culeagă baloturile. 
Unul din ele se desfăcuse şi s-a putut vedea că era ticsit cu 
mătase naturală. El a îndesat-o iute în balot şi a murmurat 
cîteva cuvinte de iertare şi, după ele, şi-au dat seama că el 
vorbea limba Huzhou. Apoi omul s-a zorit să plece. Mai 
tirziu, cînd au auzit despre crima din satul Şase Li, au ştiut 
sigur că individul acela nu era altul decît ucigaşul. Aflînd 
eu această întîmplare, am început să mă interesez de 
drumul acela, cînd m-am pomenit şi cu Armăsarul că trage 
la acelaşi han. A doua zi, în zori, am pornit împreună pe 
drumul pe care o luase individul acela. După trei-patru 
zile, am ajuns într-un sat mare, la graniţa judeţului. 
Drumul era blocat de mai mulţi ţărani, care strigau şi 
înjurau cît îi ţinea gura; erau înghesuiți în jurul unui căruţ 
care scăpase dincolo de drum şi distrusese o parte din 
recolta de orez. Ne-am alăturat unui grup de privitori ce se 
ţinea ceva mai singuratic şi ce ne-a fost dat să vedem? In 
căruţ stătea în picioare un tînăr căruia nici că-i păsa de 
mulţimea amenințătoare. El înjura cu sete, de parcă 
oamenii n-ar fi fost altceva, în faţa lui, decit o ceată de 
purici. Striga că străbătuse toată împărăţia, de la 
miazănoapte la miazăzi, că avusese peripeții fără număr şi 


că nu îi era frică de nimeni pe lumea asta. „Dacă i-am 
pricinuit vreo stricăciune ogorului vostru, a încheiat el, în 
cel mai bun caz nu preţuieşte mai mult de două leţcaie. 
Însă dacă mă lăsaţi să trec şi mă luaţi cu binişorul, 
vorbindu-mi frumos şi pe îndelete, am să vă dau nişte 
mătase naturală ca să vă despăgubesc. Dar de vă arde de 
bătaie, foarte bine, o s-o aveţi!”. Atunci el a ţişnit din căruţ 
în mijlocul lor şi cu pumnii goi a pornit un adevărat atac. 
Numaidecît mai mulţi ţărani înarmaţi cu sape şi seceri au 
alergat în ajutorul prietenilor lor. Însă lunganul s-a 
năpustit înaintea lor, a smuls o sapă din mîinile unuia din 
adversari şi le-a strigat numai să îndrăznească cineva să 
i-o ia. 

Astfel a împrăştiat mulţimea şi apoi, dintr-o singură 
mişcare, şi-a adus iarăşi căruţul pe drum şi şi-a reluat 
călătoria. Noi l-am urmat, la o oarecare depărtare, pînă ce 
a ajuns la un centru negustoresc destul de mare, în tîrgul 
numit Două Tărîmuri!5. Acolo, a închiriat o cameră în unul 
din hanurile locului. Noi am aflat de la hangiu că avea de 
gînd să rămînă acolo cel puţin o săptămînă ca să-şi vîndă 
marfa. Fiindcă era dincolo de judeţul nostru, ne-am gîndit 
că dacă încercam să-l arestăm acolo, puteam să dăm de 
supărări cu autorităţile din partea locului, mai ales că ne 
lipsea dovada directă că individul era criminalul pe care îl 
căutam noi. Cum avea să rămînă acolo cel puţin o 
săptămînă, ne-am grăbit a ne întoarce aici să-i raportăm 
Prea Cinstitului Magistrat şi să primim noi îndrumări. 

Magistratul s-a bucurat în inima lui şi se gîndea la un 
plan prin care să pună mîna pe criminal. 

Dacă vreţi să ştiţi ce s-a întîmplat, citiţi capitolul 
următor. 


CAPITOLUL 13 


_MAGISTRATUL  POPOSEŞTE ÎN  TÎRGUL DOUĂ 
TĂRÎMURI; NEGUSTORUL DE MĂTĂSURI ÎŞI JOACĂ 


15 Shuan Tu. 


SOARTA 


Se spune că Eminentul Umanist a fost nespus de 
încîntat la auzul acestei înştiinţări. 

— Sîntem aproape de dezlegarea cazului, acesta 
trebuie să fie omul căutat. 

Numai că Lungilă s-a grăbit să-l tempereze, arătînd că 
putea fi foarte bine o potriveală. Atunci magistratul le-a 
povestit visul pe oare l-a avut la templu. Le-a recitat strofa 
pe care o văzuse în pavilionul ceainăriei şi le-a atras 
atenţia că numele tirgului Două Tărimuri era apropiat de 
înţelesul limpede al prorocirii sau ghicitului prin oracol. 

— Imbrăcaţi-vă în alte haine, le-a spus, şi ne vom 
aşterne la drum toţi trei, spre tîrgul Două Tărimuri. Acolo 
vom închiria o cameră în cel mai mare han şi vom căuta să 
aflăm cine este cel mai de vază negustor din ţinut. Apoi voi 
vă veţi duce să-i faceţi o vizită şi îi veţi spune că eu sînt 
reprezentantul unei bogate companii de mătase din Beijing 
şi că mă aflu în drum spre Huzhou să cumpăr o cantitate 
mare de mătase naturală, pentru prelucrarea brocartului 
de Beijing. Dar, fiindcă am bolit pe drum, mi-e foarte 
teamă că nu voi fi în stare să ajung înainte ca vremea 
mătăsii să se încheie şi că aş alege să întrerup călătoria în 
cazul în care aş putea cumpăra aici mătase la un preţ 
mulţumitor. Aceasta va fi o propunere care îi va suride şi 
se va apuca negreşit să stringă toată mătasea naturală pe 
care poate pune mîna în localitate. Restul lăsaţi în seama 
mea. 

Ştiind că va lipsi după cîte se părea mai multe zile, el a 
pus la punct chestiunile ce se cereau rînduite şi pe 
deasupra a întocmit un raport amănunţit către superiorii 
săi Apoi l-a chemat la el pe gardianul-custodele închisorii 
şi i-a pus în miini peceţile Yamen-ului, dîndu-i în sarcină să 
se îngrijească în numele lui de toate treburile obişnuite, 
atita vreme cît el va lipsi şi l-a înştiinţat pe scurt de 
călătoria ce avea să o facă în tîrgul Două Tărîimuri. A 
adăugat că va lipsi cel puţin zece zile şi că spera să fie 
înapoi în cel mult două săptămîni. 


A terminat cu toate cînd se făcuse deja destul de tîrziu, 
aşa că s-a odihnit în cabinetul său particular. La al cincilea 
ceas! a fost în picioare, înveşmîntat în haine tîrgoveţ 
obişnuit. S-a aşezat la masa sa de lucru şi a redactat un 
document adresat magistratului din judeţul vecin. A 
ascuns apoi hiîrtia la pieptul său. A luat la el o sumă de 
arginţi. Cînd a părăsit Yamen-ul împreună cu Lungilă şi 
Armăsarul, era încă întuneric şi nu i-a văzut nimeni. Au 
mers mai mult pe lumina zilei şi după trei sau patru zile de 
drum făcut în litiere închiriate, au ajuns în tirgul Două 
Tărimuri. Armăsarul aflase că cel mai mare han îl ţinea un 
anume Zhang Al Şaselea. Aşadar, magistratul i-a trimis pe 
slujbaşi înainte, el aşteptînd în litieră la marginea aşezării. 

— E cineva înăuntru? a strigat Armăsarul, ajuns la 
poarta hanului. Noi am venit din Beijing, iară stăpînul 
nostru este un mare negustor de mătăsuri! Aveţi camere şi 
pentru noi? 

Auzind ce oaspeţi de seamă se opriseră în pragul lor, 
servitorul s-a grăbit să deschidă poarta şi i-a poftit să 
intre. El i-a încredinţat că puteau să îşi aleargă singuri ce 
camere le plăceau. Apoi i-a întrebat de bagaje şi Armăsarul 
i-a răspuns că litierele şi bagajele lor aşteptau la marginea 
tirgului. După ce l-a îndemnat pe Lungilă să meargă acolo 
împreună cu servitorul şi să-l conducă la han pe magistrat, 
Armăsarul a trecut pragul hanului. Hangiul a ieşit în curte 
să-l salute şi chiar i-a arătat camerele de oaspeţi. El a ales 
două camere curate şi a vegheat ca servitorii să pună totul 
în bună rînduială. Apoi a ieşit la poarta din faţă, unde 
tocmai sosise magistratul. În vreme ce Lungilă şi servitorul 
au coborit bagajele, Armăsarul a plătit purtătorii litierelor 
şi l-a condus pe magistrat în camera lui. Tot el a poruncit 
ceai fierbinte pentru magistrat. După ce oaspeţii s-au 
spălat, hangiul a intrat pentru o vizită de curtenie. 

— Am venit să întreb, a spus el politicos, de numele 
preacinstitului oaspe. Am auzit că este din Beijing. Incotro 
merge? Hanul meu mijloceşte tot felul de afaceri şi sînt 


16 Ora Tigrului, între trei şi cinci dimineaţa. Singurul timp din noapte 
aflat sub semnul bărbătesc Zang. 


totdeauna onorat de protecţia negustorilor care trec pe 
aici Pe deasupra, bucătăria noastră poate mulţumi orice 
gust, în privinţa oricărui fel de bucate şi a băuturilor pe 
alese! 

— Vin din partea unei mari companii de mătase din 
Beijing. Am plecat de acasă de aproape o lună şi urmărim 
să mergem prin acest loc în Huzhou, să cumpărăm mătase. 
Dar uite că, din nefericire, m-am îmbolnăvit pe drum şi am 
sosit aici abia azi. Acum mie mi-e cam teamă că nu voi fi în 
stare să ajung la Huzhou înainte ca sezonul pentru mătase 
să se încheie. Totuşi, fiindcă marile drumuri ale mătăsii, de 
la miazănoapte şi de la miazăzi se încrucişează aici, 
nădăjduiesc să pot lua mătasea din tîrgul dumneavoastră. 
Cum stă negoţul cu mătasea naturală? 

— Locul ăsta, a spus hangiul, este la ceva depărtare de 
Huzhou, însă noi ne ţinem la zi cu mersul pieţii de acolo 
Oamenii zic că primăvara a fost neobişnuit de blîndă, aşa 
că este o mare bogăţie de mătase naturală acolo. O sută de 
liang se vind pe doară treizeci şi patru-treizeci şi cinci de 
liang de argint. Preţul pieţii noastre este de aproape 
treizeci şi opt-treizeci şi nouă de Jiang de argint. Dacă se 
are în vedere că de la Huzhou pînă aici îţi ia o lună bună şi 
dacă se pun la socoteală şi cheltuielile drumului, atunci 
pînă şi pentru mine e limpede că preţul local este cu 
adevărat ieftin. 

— Pentru că preţul mătăsii nu pare să fie aici mult prea 
mare, aş putea să vă mai cer să mă înfăţişaţi cuiva care e 
dispus să vîndă şi atunci vom vedea dacă putem face 
tîrgul. Dacă pot să cumpăr de aici tot ce am nevoie, asta 
mă va scuti de un drum lung. 

Inţelegînd că se află în faţa unui negustor bogat hangiul 
a fost foarte încîntat la auzul acestor vorbe, fiindcă nu 
numai că putea să scoată un cîştig bun ca mijlocitor în 
această învoială, dar i-ar fi avut, de asemenea, pe 
negustorul cel bogat şi pe oamenii săi oaspeţi cîteva zile, 
alegiîndu-se cu nişte arginţi frumoşi pe camere şi pe 
mîncare. 

El a făgăduit bucuros să facă tot ce îi va sta în puteri şi 


s-a interesat de numele negustorului. 

— Numele meu de familie este Liang, iar prenumele 
personal Digong. Pînă acum mi-am făcut negoţul în 
Beijing. N-am fost niciodată plecat. Numai că anul acesta 
s-a prăpădit vechiul reprezentant şi patronul m-a numit pe 
mine în locul lui. Dacă aş putea încheia afacerea, aici, nu 
mai fac alt drum. 

Hangiul şi-a luat rămas bun, după ce i-a poruncit 
servitorului să aducă de-ale gurii şi să-i ceară bucătarului 
să pregătească un ospăț bun. 

La terminarea mesei, magistratul i-a spus lui Lungilă să 
rămînă în cameră, să păzească bagajele. El a plecat însoţit 
de Armăsarul la hangiu şi l-a întrebat dacă ar vrea să-i 
însoţească. 

Hangiul s-a grăbit să iasă din spatele tejghelei sale, 
zicînd că ar fi bucuros să le fie călăuză. El i-a condus pe 
nişte uliţe întortocheate la un centru comercial aglomerat. 
Şi pe o parte şi pe cealaltă a uliţei erau prăvălii. Locul 
arăta foarte înfloritor. 

— Domnule Zhang, a spus o slugă, poftiţi vă rog 
înăuntru cu prietenii dumneavoastră. Stăpinul meu 
lipseşte acum dar urmează să se întoarcă dintr-o clipă în 
alta. 

Magistratul s-a gindit că avea noroc că negustorul era 
plecat, pentru că aşa putea încerca să afle cîte ceva de la 
slujbaş înainte de venirea lui. 

— Cum nu avem alte treburi mai grabnice, nu are rost 
să ne întoarcem, i s-a adresat el hangiului. Haide să luăm 
loc aici o vreme şi să aşteptăm întoarcerea patronului. 

Intrînd în clădire, Eminentul Umanist s-a trezit într-o 
cameră largă, fără vreo tejghea ori alt mobilier, ştiut, de 
prăvălie. Pe una din laturi, lîngă perete, se aflau învirfuite 
pînă sus tot felul de mărfuri. Pe latura cealaltă era o 
frumoasă masă pentru servit ceaiul. Masa era din lemn de 
esenţă tare, sculptat şi avea şi un rînd de scaune pe 
potrivă. Zidul văruit purta numele companiei, în vreme ce 
înştiinţarea de sub nume spunea că aici aveau loc afacerile 
de schimb în tot felul de mărfuri de la miazănoapte şi 


miazăzi. 

Noii veniţi s-au aşezat la masa sculptată. Slujbaşul i-a 
servit cu ceai. Pe cînd îşi spuneau obişnuitele politeţuri, a 
reieşit că numele patronului era Lu Changpo, Val înalt, şi 
că familia lui locuia acolo din moşi-strămoşi. Slujbaşul a 
vrut să ştie mai îndeaproape despre treburile magistratului 
şi din partea cărei companii din Beijing venea. Din fericire, 
magistratul şi-a amintit că în zilele concursului pentru 
obţinerea rangului de licenţiat, din Beijing, trecea de 
fiecare dată prin faţa unei mari companii numită 
„Demnitate şi Strălucire”. Astfel că i-a spus slujbaşului că 
acesta era numele companiei sale. Slujbaşul a zîmbit larg, 
satisfăcut. 

— Aceasta este o companie renumită. Vă rog să mă 
iertaţi. Trebuia să vă fi tratat cu mai mult respect. Pe cînd 
bătrinul nostru patron mai era în viaţă, a încheiat multe 
afaceri bune cu firma dumneavoastră. lar apoi, cînd 
afacerile în Beijing au înflorit din ce în ce mai mult, 
compania dumneavoastră şi-a trimis împuterniciţii direct 
în sud şi nu s-a mai oprit nimeni aici. Cum se face de aţi 
sosit iarăşi la noi să cumpăraţi mătase? 

Magistratul a istorisit aceeaşi poveste pe care i-o 
strecurase şi hangiului. Încă nu o sfirşise, cînd un om în 
vîrstă de patruzeci de ani a intrat în cameră. Hangiul s-a 
ridicat grăbit din scaunul său, zicînd: 

— Patronul s-a întors. 

După ce prezentările s-au încheiat, iar patronul Val 
înalt a aflat despre planul magistratului, acesta a spus: 

— Aţi sosit la noi cum nu se poate mai bine. Numai de 
cîteva zile a picat aici un negustor de mătăsuri cu numele 
Zhao. El este un vechi client al companiei mele şi mi-a dat 
baloturile sale de mătase să i le vind. Dacă doriţi, puteţi 
arunca o privire la ele. 

El l-a condus pe magistrat în partea cealaltă a camerei 
şi i-a arătat o grămadă mare de baloturi de mătase 
naturală. Magistratul le-a cercetat din priviri. A văzut că, 
în cea mai mare parte, ele purtau numele unei bine 
cunoscute companii din Huzhou, imprimat în caractere 


mari. Însă se aflau şi două baloturi care erau aşa de pline 
de noroi uscat, că numele firmei nu se putea descifra 
deloc. Lui i-a fost destul să înţeleagă numai dînd cu ochii 
de ele. El l-a îndemnat pe Armăsarul, sub pretextul că are 
mai mare pricepere, să examineze îndeaproape baloturile, 
dacă nu cumva luciul nu era întru totul cum ar trebui să 
fie. 

Armăsarul a priceput că magistratul descoperise ceva. 
S-a apropiat prin urmare de baloturi, dar întîi a desfăcut 
cîteva din cele curate şi numai apoi s-a întors la cele două 
acoperite cu noroi. 

— Mătasea, a spus el, este de calitate foarte bună. Dar 
a fost supusă multă vreme umezelii de la drum. Pentru 
aceasta, luciul ei s-a pierdut. Dar mătasea din aceste două 
baloturi, cu toate că ele sînt un pic murdare, are totuşi 
luciul cuvenit. Dacă proprietarul se mai află aici, putem 
încerca să încheiem cu el un tîrg. 

Magistratul a încuviinţat şi a adăugat că, dacă preţul 
era convenabil, putea cumpăra întregul lot. Apoi a întrebat 
dacă negustorul Zhao mai era în oraş. Patronul dornic să 
facă afacerea, i-a spus slujbaşului: 

— Domnul Zhao se află acum la nişte jocuri de noroc în 
casa  gardianului. Du-te acolo şi cheamă-l să vină 
numaideciît aici, pentru că avem o persoană care doreşte 
să cumpere în întregime lotul de mătase naturală. 

Slujbaşul a plecat şi hangiul şi-a luat rămas bun la puţin 
timp după aceea. Se lăsa noaptea şi de el era neapărată 
nevoie la han, pentru primirea noilor oaspeţi. 

Curind, slujbaşul s-a întors cu un individ înalt. 
Armăsarul l-a recunoscut imediat pe tilharul pe care îl 
urmărise zilele trecute împreună cu Lungilă. 

Dacă vreţi să ştiţi ce a spus noul venit, citiţi capitolul 
următor. 


CAPITOLUL 14 


ARMĂSARUL SE PRINDE ÎNTR-O LUPTĂ CORP LA 


CORP; FIDELUL SE MĂRTURISEŞTE LA ÎNTÎLNIREA 
FRAŢILOR DE CRUCE 


Se spune că Armăsarul i-a făcut un semn tainic 
magistratului, dîndu-i de înţeles că acesta era omul pe care 
îl căutau. 

Eminentul Umanist l-a privit cu atenţie. Acela era un 
vlăjgan înalt de aproape un zhang!/. Faţa o avea oacheşă, 
lucioasă, cu ochii mici, ca de tigru, licărind iscoditori sub 
sprincenele stufoase. Era înveşmiîntat într-un fel de jachetă 
cu miîneci strînse şi îşi purta roba suflecată deasupra 
picioarelor, astfel că i se vedeau pantalonii. Mai purta 
încălțări cu talpă subţire, toate la un loc dîndu-i mai 
degrabă înfăţişarea de hoţ de codru, decît aceea a unui 
negustor cumsecade. Magistratul s-a gîndit în sinea sa: 
„Omul acesta este cu siguranţă tîlhar. Aşa arată un 
negustor de mătase? Pe de altă parte, oamenii din Huzhou 
au o fire blîndă, sînt domoli, au hainele îngrijite, pe cînd 
acesta pare mai degrabă din ţinuturile de la miazăzi”. 
Totuşi n-a spus nimic, aşteptînd ca acela să se manifeste. 

Îndată ce patronul a dat cu ochii de noul venit, s-a 
ridicat în picioare să-l salute şi i-a spus cu un zîmbet: 

— Se zice că dacă arzi de nerăbdare să vinzi un pui, e 
greu să afli omul care să-l vrea. Tu, oaspete, ai vrut să 
scapi cît mai repede de marfă, să-ţi iei banii şi să te întorci 
pe meleagurile tale. Vroiai să vinzi, dar n-aveai 
cumpărător. Astăzi a apărut un negustor din Beijing şi i-am 
spus povestea cunoscută. Avînd în vedere preţul şi făcînd 
eu doar pe intermediarul, te-am chemat, punîndu-vă faţă-n 
faţă 

Omul acela l-a măsurat pe magistrat din cap pînă-n 
picioare, apoi s-a aşezat. 

— Este foarte adevărat, a spus el apoi cu un zîmbet 
strimb, că vreau să-mi vînd marfa. Însă mă tem că domul 
de faţă nu are nicidecum de gînd să cumpere ceva. 

Răspunsul neaşteptat al negustorului l-a luat pe 
nepregătite pe patron şi el a spus în grabă: 


17 Zhang, unitate de măsură de lungime, egală cu 3,33 m. 


— Domnule Zhao, vă ţineţi, de glume; ar trebui să ştiţi 
prea bine ce gînduri am şi să nu mi-o spuneţi aşa, în faţă, 
că vreau să vă înşel. Domnul de aici este împuternicitul 
companiei „Demnitate şi Strălucire” din Beijing, o firmă cu 
o poziţie foarte solidă, după cum o ştie oricine în 
negustoria noastră. 

Constatarea vlăjganului i-a uimit cît nu se poate de mult 
pe magistrat. El s-a gîndit că omul acesta, care ghicise de 
la prima privire că el nu era cîtuşi de puţin negustorul 
drept care se dădea, trebuie să fie un observator 
neobişnuit de pătrunzător. Singurul lucru care îi mai 
rămăsese de făcut era să încerce să-l convingă că nu avea 
dreptate. Aşa că s-a ridicat în picioare şi i-a spus cu 
plecăciune adîncă: 

— Vă rog, domnule Zhao. 

Vlăjganul i-a răspuns numaidecit cu o plecăciune 
adîncă şi i s-a adresat respectuos: 

— Mărite Mandarin, vă rog să vă aşezaţi din nou. 
Neînsemnata mea persoană a zăbovit prea mult în această 
vizită de curtenie, aşa că vă rog stăruitor să mă iertaţi. 

Un asemenea fel de a vorbi l-a uluit şi mai mult pe 
magistrat, pentru că era cît se poate de limpede că omul 
acesta ştia precis cine era el de fapt. 

— Frate mai mare, i-a spus magistratul, de ce mi te 
adresezi aşa? Nu sîntem cu toţii doar negustori ce nu vor 
decît să trateze ca egali? Care aste cinstitul dumitale 
nume? 

— Prenumele meu, a răspuns celălalt, este Zhao şi 
numele meu este Wangquan, Perfecţiune. Eu sînt un 
negustor mult umblat. Am străbătut împărăţia în lung şi-n 
lat şi pe deasupra sînt priceput în ştiinţa fizionomiei. Dar 
care sînt treburile grabnice care v-au adus pe înălţimea 
Voastră pînă aici? Aş putea să vă întreb respectuos care 
este preacinstitul dumneavoastră nume şi ce poziţie 
oficială aveţi în momentul de faţă? Greşesc prea mult dacă 
presupun că sînteţi magistrat? 

Auzind aceste vorbe, magistratul s-a simţit foarte 
ruşinat pentru că reieşea clar că îşi făcuse foarte prost 


rolul de negustor. Oricum, era prea tîrziu să-şi urmeze 
jocul, aşa că i s-a adresat cu asprime: 

— Frate Zhao, dacă ştii aşa de bine cine sînt, cu 
siguranţă că nu-ţi e străină nici pricina care m-a adus aici! 

Zicînd aşa, i-a făcut lui Armăsarul un semn tainic. 
Acesta a sărit înainte, strigînd: 

— Cîine de lele ce eşti, crezi că mai poţi scăpa cu fuga 
de aici? Ei bine, magistratul nostru a venit chiar el după 
tine să te aresteze. Te vom tîrî în lanţuri la Yamen. 

S-a postat în faţa uşii, pentru a-l împiedica pe Zhao 
să-şi ia tălpăşiţa şi s-a ghemuit pe vine în poziţia 
luptătorului gata să se arunce asupra vlăjganului. 
Patronului i s-a părut că visează urit, văzînd ce întorsătură 
neaşteptată luaseră lucrurile. 

— Opriţi-vă, a strigat el. Negoţul e paşnic. Nu pot 
îngădui lupta aici. 

Nici nu sfîrşise de vorbit, că Perfecţiune şi-a suflecat 
miînecile, a desfăcut larg braţele şi, ocărindu-l pe magistrat 
şi pe Armăsarul, a ţişnit spre ultimul iute ca o săgeată, 
ţintind o lovitură lungă în dreptul inimii; el folosea figura 
de box numită „Un tigru sfişie cu ghearele oaia”. Dar 
Armăsarul a ocolit lovitura, retrăgîndu-se un pas spre 
stînga, un truc numit „Monmirea tigrului dincolo de munte”; 
în acelaşi timp, l-a lovit brusc cu două degete peste braţul 
întins, chiar pe vina din interiorul cotului. Braţul drept al 
vlăjganului fost în acea clipă sleit de puteri, atacul a lui a 
fost împiedicat şi, pe cînd el încerca să-şi reia poziţia, 
Armăsarul şi-a întărit victoria cu o lovitură fulgerătoare 
sub coaste. Acum Perfecţiune ajunsese să ştie prea bine că 
avea în faţă un adversar încercat şi a urmat lupta, 
nemaiabătîndu-se de la reguli. Folosindu-şi braţul slăbit 
pentru a-şi apăra corpul, el a prins cu iuţime în mîna 
stîngă încheietura dreaptă a Armăsarului. Însă pînă să-i 
poată răsuci braţul şi să-i tragă o lovitură cu piciorul, 
acesta i-a luat-o înainte, cît ai clipi din ochi, cu trucul 
numit „Pasărea îşi întinde aripile”; el a ţişnit în aer ca la 
un cot înălţime, smulgîndu-se astfel din încleştarea lui şi 
ţintindu-i totodată faţa cu piciorul stîng. Numai că 


Perfecţiune se aştepta la această mişcare. El a plonjat iute 
sub Armăsarul, înainte ca acesta să cadă din aer şi l-a 
aruncat cît colo pe duşumea, cu o bufnitură. 

Văzîndu-şi sergentul pus la pămînt, magistratul s-a 
gîndit că totul era pierdut şi că criminalul le va scăpa. 
Chiar în clipa în care se întreba ce să facă, un om de vreo 
treizeci de ani, cu umerii mari ca de urs şi cu mijlocul 
subţire ca de tigru, a dat buzna în prăvălie. El le-a aruncat 
doar o privire celor doi luptători şi a strigat: 

— Opreşte-te, frate Perfecţiune! Acesta este unul dintre 
prietenii mei! lar lui Armăsarul i-a spus: Frăţioare, cum ai 
ajuns pînă aici? De ce te-ai încăierat cu unul de-ai noştri»? 

Zicînd aşa, el l-a ajutat să se ridice. 

— Frate mai mare, i-a răspuns Armăsarul tot numai 
zîmbet, uite că ne-am întîlnit iarăşi. Dar înainte de a ne 
pune la taclale, hai degrabă să ne îngrijim de tînărul ce ne 
stă în faţă, ca nu cumva să ne scape. Este urmărit de multă 
vreme pentru omor. 

Noul venit a poruncit mulţimii de gură cască, bulucită 
la uşă, să se împrăştie. 

— El e prietenul meu din copilărie, a spus el. E 
negustor şi continuăm să ne avem bine. Pentru ce te-ai 
bătut cu el? Acum cu ce te ocupi? Povesteşte-mi ce ţi s-a 
întîmplat de cînd ne-am despărţit! 

Pe vremuri, omul acesta fusese şi el haiduc. Se numea 
Jiang Zhong, Fidelul. Deşi decăzuse pînă ajunsese tilhar, 
avea inimă bună, iar mai apoi se îndreptase, astfel că 
fusese făcut gardian în acest tîrg. 

— E o poveste lungă, a răspuns Armăsarul la întrebare. 
De cînd ne-am despărţit, m-am vînturat încolo şi-ncoace, 
suferind destule. Apoi, ce mi-am zis: Omul e trecător şi 
dacă nu-şi face un nume la anii maturității, nu merită să 
trăiască. Cîştigul din haiducie e murdar, azi îl ai, iar zile în 
şir nu-ţi cade nimic în mînă. Haiducia te îndeamnă la 
crimă, n-ai nici un căpătii şi pînă la urmă pieri tot de sabie. 
Noroc că, aflîndu-mă în zona Tihnei Prospere, l-am întîlnit 
pe marele mandarin aici de faţă. El e curat ca apa, luminos 
ca oglinda şi de aceea am intrat în serviciul lui, ca însoțitor 


permanent. În cîţiva ani, am rezolvat nenumărate cazuri. 
De curînd urmăream un caz, iar alaltăieri dădusem de un 
fir, şi Armăsarul s-a apucat să prezinte, întru totul situaţia 
dublului omor din satul Şase Li. Apoi continuă: trebuia 
să-ţi spun mai înainte de orice că dînsul este stăpînul meu, 
înălţimea Sa, Di Eminentul Umanist, magistratul judeţului 
Tihnă Prosperă. 

Noul venit s-a grăbit să îngenuncheze înaintea 
magistratului. 

— Înălţimea  Voastră  sînteţi faimosul magistrat? 
Ilertaţi-mă, vă rog, că nu v-am recunoscut. În ce-l priveşte 
pe Perfecţiune, a urmat el, este de loc din provincia 
Jiangsu. A învăţat sub îndrumarea tatălui meu medicina, 
boxul şi arta fizionomiei. A dus o vreme o viaţă rătăcitoare, 
hoinărind de colo-colo, dar mai apoi a moştenit o sumă de 
bani de la o mătuşă şi s-a apucat de negustorie cu 
mătăsuri. S-a descurcat foarte bine, călătorind prin 
întreaga împărăție ca împuternicit al unei firme mari. Vine 
deseori aici cu treburile lui şi trage întotdeauna la mine. 
Astăzi tocmai făcusem împreună un mic joc de cărţi, cînd a 
fost chemat aici. Văzind că nu se mai întoarce de atîta 
vreme, am venit să văd ce i s-a întîmplat. Mă pot pune 
chezaş pentru el. Este cinstit, deşi cam iute din fire. Dacă 
ar fi fost să omoare pe cineva, într-o încăierare, s-ar fi 
predat numaideciît. Şi fireşte că nu s-ar fi refugiat aici şi nu 
ar fi stat cu mine, fără să-mi sufle nici un cuvînt despre o 
asemenea faptă. 

— Eu sînt de vină, a intervenit Perfecţiune Nu am 
omorît pe nimeni, dar voi aduce lumină în cazul cu pricina. 
L-am ascultat pe fratele Armăsarul spunînd că acel 
criminal ar fi din Sichuan. Îl cunosc şi ştiu unde este el 
ascuns. Odihniţi-vă aici în noaptea asta, Mărite Mandarin, 
iar mîine mergem şi punem mîna pe el. 

Auzindu-l, magistratul nu mai ştia ce să zică. 

Dacă vreţi să ştiţi ce s-a întîmplat, citiţi capitolul 
următor. 


CAPITOLUL 15 


PERFECŢIUNE ARATĂ CĂ ŞTIE CINE ESTE 
CRIMINALUL; MAGISTRATUL O ELIBEREAZA CU BUNA 
INTENŢIE PE VADUVA VICIOASA 


Se spune că această poveste l-a mişcat pe magistrat, 
dar încă se mai îndoia. S-a gîndit că Perfecţiune avea toate 
semnele unui ucigaş. Se putea prea bine ca el să fi scornit 
povestea aceasta chiar pentru a-i îndepărta orice bănuială. 

— Înălţimea Voastră, a intervenit Armăsarul, care-i 
ghicise gîndurile, nu aveţi nici un temei să vă îndoiţi. Dacă 
fratele Fidelul se pune chezaş că Perfecţiune este negustor 
cinstii, atunci negreşit că el nu are nici un amestec în cazul 
nostru. Cumva chiar el poate să ne dea vreo lămurire 
potrivită de felul cum i-au intrat în mînă baloturile omului 
ucis. 

— Frate, a intervenit gardianul, povesteşte-i înălţimii 
Sale pe loc şi din fir a păr cele întîmplate. În frăţia noastră, 
totul trebuie să fie clar şi cinstit. Pe deasupra, eu sînt 
gardianul locului ăsta de la hotarul cu judeţul Tihna 
Prosperă, aşa că sînt în parte răspunzător de aducerea 
criminalului în faţa justiţiei 

— Asta, a început Perfecţiune să vorbească, este cea 
mai supărătoare poveste. Crima a fost comisă de un om pe 
nume Shao Lihuai, Pieptosul. El nu s-a mulţumit cu fapta 
scîrboasă pe care a săvirşit-o, dar a izbutit să mă bage şi 
pe mine în încurcătură. Am de multă vreme legături cu el. 
Ca şi mine, el este neguţător de mătase ce cumpără la un 
preţ mai mic mătase naturală, cînd este sezonul de vîrf, şi 
apoi o vinde rînd pe rînd pe drumurile din Shandong sau 
Shanxi. Acum o lună, pe cînd amîndoi cumpărasem mătase 
naturală în Huzhou, el a plecat de acolo mai curînd, însoţit 
de un om de al nostru, negustor mai tînăr, numit Xu. Dar 
iată că zilele trecute l-am întîlnit pe Shao de unul singur pe 
şosea, împingind un căruţ încărcat cu baloturi de mătase. 
L-am întrebat unde se dusese tînărul Xu şi de ce călătorea 
neînsoţit, nefiind deloc înţelept, mai ales cînd cari după 


tine şi mărfuri de preţ. El a oftat şi mi-a istorisit o lungă 
poveste despre nenorocirea ce căzuse pe capul său. Xu se 
sfirşise pe drum de o boală cruntă şi fulgerătoare. Ca să nu 
dospească buclucul, el îi cumpărase un sicriu şi îl pusese 
pentru o vreme într-un templu, cheltuind cu taxa cerută de 
călugări, şi ultima leţcaie din cîştigurile sale. Aşa mi-a 
lămurit el zăbava care îl făcuse să piardă prilejul de a-şi 
vinde mărfurile cu un cîştig frumos. Dacă nu s-ar fi zbătut 
să-şi ajute prietenul de negustorie mort şi să-i aşeze cum 
se cuvine trupul în sicriu, ar fi fost acum deja întors acasă, 
ca de fiecare dată, cu un cîştig gras în buzunarul său. Eu 
m-am încrezut în povestea lui şi l-am întrebat încotro 
mergea. Mi-a spus că fiind tîrziu nu mai avea de gînd să se 
înapoieze în sud, fiindcă se temea că familia lui Xu îl va 
scoate vinovat. S-a împrumutat de la mine cu trei sute de 
arginţi şi mi-a dat mie carul cu mătase, drept zălog. Din 
mătase puteam să vind jumătatea lui Xu şi cîştigul să-l 
întorc familiei acestuia, iar partea sa ar fi acoperit mai 
mult sau mai puţin cei trei sute de arginţi pe care îi luase 
de la mine. Şi iată cum a izbutit şarlatanul să mă amestece 
în treaba asta. El a fugit cu bunătatea mea de arginţi. 

— Ştii cumva, a întrebat repede magistratul, unde s-a 
dus Shao, după ce ţi-a dat căruţul şi mătasea? 

— L-am cunoscut cu mulţi ani în urmă pe învățătorul 
acestui negustor. Era încredinţat că tînărul Shao, 
promiţător şi capabil, avea să ajungă departe şi îi dăduse 
chiar fata în căsătorie. Însă Shao, în loc să-şi arate 
mulţumirea pentru semnul ăsta de iubire din partea 
învățătorului său, şi-a chinuit cumplit soţia, care a murit de 
inimă rea. După aceea, am auzit că intrase în legătură cu o 
femeie măritată, care trăieşte nu departe de aici, într-un 
loc numit Qi Tuan Cai, Cercul Perfect. Este mai mult ca 
sigur că Shao s-a dus acolo să-şi irosească banii pe care i-a 
jefuit de la Xu, petrecînd cu ibovnica sa. Chiar eu sînt pe 
deplin pregătit să merg să dau de urma lui Shao şi să nu 
mă întorc fără el. 

De această dată, magistratul era întru totul convins că 
Perfecţiune spunea adevărul. El s-a minunat iarăşi de 


adeveririle visului său de la templu; poemul sugerase că 
numele ucigaşului era Shao; numai referirea la provincia 
Sichuan rămînea nelămurită. Căuta din răsputeri, dar nu 
reuşea să-şi amintească să fi auzit vreodată de un loc 
numit Cercul Perfect şi atunci l-a întrebat pe patron. 
Acesta, care în sfîrşit ajunsese încet-încet să priceapă ce se 
petrece sub ochii lui, s-a apucat să-i înşire o scuză lungă, 
spunînd că el nu avusese cum să ştie că un asemenea 
renumit şi înalt demnitar îl onorase cu vizita sa şi tot aşa 
mai departe. Însă magistratul i-a retezat-o scurt, zicîndu-i 
că venise la el ca negustor şi că el, patronul, îl tratase cu 
toată curtenia cerută de această poziţie. Apoi patronul s-a 
gîndit îndelung să descopere ceva în privinţa Cercului 
Perfect, dar nici el nu şi-a putut aminti să-i fi pomenit 
cineva, cîndva, de un astfel de loc. Între timp au fost 
aprinse lampioanele de hirtie. Magistratul a hotărît să se 
înapoieze la han. S-a ridicat de pe locul său şi i-a spus 
cîteva cuvinte potrivite patronului, pentru întreg necazul 
ce i-l pricinuise. l-a poftit pe gardianul Fidelul şi pe 
Perfecţiune să-l însoţească la han, pentru a lua cina 
împreună. Ei au primit bucuroşi şi toţi patru au pornit 
într-acolo. 

Lungilă, care îşi făcuse deja multe griji văzînd că 
lipsesc de atîta vreme, a fost foarte nerăbdător să audă 
veştile. Pe cînd magistratul se retrăgea, să se odihnească, 
Armăsarul i-a făcut cunoştinţă lui Lungilă cu Fidelul şi cu 
Perfecţiune şi apoi i-a istorisit noile întîmplări. Ceva mai 
tîrziu, hangiul a intrat la ei. Armăsarul i-a spus cine era 
stăpînul său şi pricina adevărată a vizitei lor în tîrgul Două 
Tărîmuri. Hangiul s-a bucurat mult că are un oaspete atît 
de însemnat şi s-a dus degrabă la bucătărie să 
poruncească un praznic ca în poveşti. 

Îndată ce au fost aduse bucatele aburind şi o oală cu 
băutură, magistralul i-a poftit pe toţi cei de faţă să se 
aşeze,  îndemnîndu-i să se servească fără nici un 
ceremonial şi să discute liber, neţinînd seama de titlu sau 
vîrstă. 

Perfecţiune s-a dovedit un om de viaţă, în stare să 


istorisească la nesfirşit o mulţime de poveşti despre 
peripeţiile sale de drum. Gardianul a răscolit vechi fapte 
mărunte din vremurile frumoase, de pe cînd era hoţ de 
codru cu Armăsarul. 

— In breasla negustorilor noştri ambulanți, i s-a adresat 
Perfecţiune magistratului, veştile călătoresc repede. Mă 
tem că dacă nu ne grăbim să punem mîna pe Shao, lui îi 
poate ajunge la urechi vestea că i-am mirosit urma şi astfel 
să se facă scăpat în cine ştie ce provincii îndepărtate. 

— Prea Cinstite Magistrat, a adăugat Lungilă, găsind că 
sfatul este foarte bun, cazul lui Bi Docilul îşi aşteaptă şi el 
dezlegarea. Sînt de părere să lăsaţi arestarea lui Pieptosul 
în seama lui Perfecţiune şi a mea, rămînînd ca noi să ne 
reîntoarcem mîine la Tihna Prosperă. Pentru că, deşi avem 
un temei serios să credem că Pieptosul se ascunde în 
Cercul Perfect, mai trebuie să găsim şi locul cu pricina. Or, 
ca să aflăm de locul ăsta, de care avem nevoie, doar la 
judeţ ne stau la îndemînă condicile Yamen-ului, ori îi 
putem întreba tot acolo pe locuitorii mai vîrstnici. 

Magistratul a încuviinţat şi după cîteva rînduri de 
băutură gardianul şi Perfecţiune şi-au luat rămas bun şi 
s-au dus cu toţii să se culce. 

A doua zi dimineaţă, magistratul a poruncit trăsuri 
uşoare cu cai, pentru a sosi la Tihna Prosperă cît se poate 
mai iute. A plătit nota hangiului şi a părăsit hanul, la suita 
lui adăugîndu-se Perfecţiune. Gardianul şi hangiul i-au 
făcut plecăciuni, salutîndu-l la despărţire, în faţa porţii. 
Vizitiii au dat bice cailor, grăbindu-i. Călătoria s-a încheiat 
fără peripeții. Pe drum au întrebat lumea încotro ar fi 
localitatea Cercul Perfect, dar nimeni nu auzise de ea. In 
dimineaţa celei de a cincea zi, au ajuns în Tihna Prosperă. 
Au plătit vizitiii la marginea oraşului. Magistratul a mers 
mai întîi la Yamen, unde a intrat din nou în stăpînirea 
peceţilor sale. Apoi a chemat la el căpetenia peste arhive şi 
i-a spus să caute prin documente ţinutul cu numele Cercul 
Perfect. După aceea, el a cerut să i se înfăţişeze 
corespondenţa, descotorosindu-se de cele mai grabnice 
mesaje. 


Numai după ce s-a îndeletnicit cu aceste chestiuni, s-a 
dus la locuinţa sa, iar acolo a făcut o baie şi a luat prînzul, 
deşi se făcuse destul de tirziu. Reîntors în cabinetul său 
particular, l-a întrebat pe slujbaş dacă primise vreo ştire 
de la Torentul şi Mintosul. Slujbaşul i-a raportat că ei 
reveniseră de două ori în timpul lipsei magistratului. Întîia 
dată, sergentul spusese despre gardian că, deşi îşi făcuse 
treaba cu un zel vrednic de lăudat, totuşi oamenii cu 
numele de Xu, care fuseseră cercetaţi, se dovediseră pe 
deplin cetăţeni cinstiţi şi cu frica legii; ba pe deasupra nici 
măcar nu-l ştiau pe Docilul. A doua oară, Mintosul venise 
singur şi lăsare un mesaj cerînd ca văduva Zhou să fie 
pusă în libertate cît se poate mai curînd. El şi sergentul 
ţinuseră casa bătrînei sub supraveghere aspră, însă nu se 
petrecuse nimic în afara plecărilor bătrinei şi a văicărelilor 
ei, de cîteva ori pe zi în faţa vecinilor, despre cît de rău se 
purtase magistratul cu ele. El zicea că nu era de văzut nici 
o portiţă pentru vreo schimbare, dacă văduva nu era pusă 
în libertate ca să fie folosită ca momeală. 

Magistratul a încuviinţat şi a dat ordine ca sala curţii să 
fie aranjată pentru o înfăţişare. Înştiinţat că scribii şi 
portăreii se adunaseră în sală, şi-a pus roba oficială şi 
boneta de magistrat şi a părăsit cabinetul său particular. 
Cortinele au fost trase şi magistratul s-a ivit aşezat la masa 
sa înaltă. 

Mai întîi i s-au înfăţişat cîteva documente legate de 
treburile oficiale obişnuite. Derulîndu-l pe primul, el i-a 
parcurs conţinutul dintr-o privire şi, pe cînd făcea acelaşi 
lucru cu al doilea sul, le-a dat scribilor poruncile cuvenite. 
Astfel, într-o jumătate de oră, toate treburile strînse în 
vremea absenței lui au fost în grabă şi cu precizie puse la 
punct. Apoi a redactat o notă pentru gardianul închisorii şi 
i-a înmînat-o unui portărel, cu ordinul ca s-o aducă pe 
văduvă. 

De cum portăreii au silit-o să îngenuncheze în faţa 
mesei, ea a început să-l ocărască pe magistrat. 

— Ţine-ţi limba ascuţită, i-a retezat-o el scurt şi 
categoric. La timpul potrivit, ucigaşul va fi scos la iveală. 


Pînă atunci, cred că nu este drept ca bătrina ta soacră să 
sufere pentru tine şi să vadă singură de toată gospodăria. 
Aşa că am să te las liberă, pentru a-ţi putea ajuta soacra 
precum se cuvine. 

— Cîine de dregător, a tipat însă văduva, întîi m-ai tîrît 
şi m-ai torturat pe mine, femeie nevinovată, şi acum 
vorbeşti de biata mea soacră rămasă singură acasă! Numai 
tu eşti cel care i-ai pricinuit întreg necazul, azvirlindu-i cu 
cruzime nora în închisoare şi apoi batjocorind cadavrul 
fiului ei. Te aştepţi să mă duc acasă împăcată şi tu să treci 
sub tăcere această nedreptate strigătoare la cer? Îţi spun 
să audă toată lumea că eu rămîn la vorba mea. Nu voi 
părăsi Yamen-ul pînă ce superiorii tăi nu te vor pedepsi şi 
nu îţi vor lua boneta de magistrat. Doar atunci voi pleca 
din locul ăsta şi nici măcar cu o zi mai devreme. Voi 
aştepta pînă cînd nedreptatea îmi va fi răzbunată. 

Magistratul a rămas mult timp tăcut. 

— Femeie, vino-ţi în fire, a întrerupt-o la asemenea 
vorbe Armăsarul. Este o favoare specială că îţi îngăduim 
să-ţi faci datoria faţă de soacra ta. Însă dacă nu vrei, ei 
bine, pentru toată lumea va fi limpede să creadă ce vrea! 

De fapt, văduva ardea de nerăbdare să meargă acasă, 
dar nu îndrăznea s-o spună de-a dreptul, de teama că astfel 
va stîrni alte bănuieli. Vorbele Armăsarului i-au dat un 
sprijin binevenit. 

— Bine, fie! s-a învoit ea. Trec cu bucurie peste necazul 
meu, de dragul îndatoririlor mele de fiică. Am să plec 
acum. Poţi să-ţi trimiţi unul dintre oameni cu mine. El 
poate să o pună pe mama să semneze o garanţie că n-am 
să încerc să fug. 

Magistratul le-a poruncit portăreilor să-i scoată 
lanţurile şi i-a cerut lui Armăsarul să o ducă într-o litieră 
pînă în sat. 

Dacă vreţi să ştiţi ce s-a întîmplat, citiţi capitolul 
următor. 


CAPITOLUL 16 


_ UN _PORTĂREL SURD DĂ DE CAP UNEI 
INCURCATURI; MAGISTRATUL TRIMITE DUPA 
CRIMINAL 


Se spune că magistratul a părăsit sala Curţii şi s-a dus 
în cabinetul său, unde a cerut să i se înfăţişeze cîţiva 
portărei bătrîni şi i-a întrebat dacă auziseră de un loc 
numit Qi Tuan Cai, Cercul Perfect. Ei au zis numaidecit că 
nu auziseră niciodată în viaţa lor pomenindu-li-se numele 
unui asemenea loc. 

Cel de-al treilea portărel, un bătrin ca la vreo 
şaptezeci-optzeci de ani, era pe jumătate surd. El abia 
dacă auzise întrebarea magistratului şi rămăsese înfipt 
locului, bombănind de unul singur în barba pe care şi-o tot 
trăgea. 

— Pu Qi Cai, Lăptuci! s-a trezit şi el îngînînd, după 
răspunsul celorlalţi doi. Care va să zică, înălţimea Voastră 
a zis un lucru mare! Vremea lor nu a sosit încă, dar dacă 
înălţimea Voastră are poftă, nepotul meu le-a cultivat în 
hîrdaie de lut. Acum mlădiţele au crescut destul, că abia în 
luna a opta le e sezonul. De vrea înălţimea Voastră cîteva, 
îi fac cu mare bucurie plăcerea... 

De teamă că magistratul se va fi mîniat, ceilalţi portărei 
s-au grăbit să explice că bătrînul era surd; dar că adesea 
dădea sfaturi nemaipomenite, ba pe deasupra se arăta a fi 
foarte folositor la slujba uşoară de pază. Magistratul însă a 
suris şi i-a spus bătrînului că deocamdată nu avea nevoie 
de lăptuci, dar că îi va face plăcere să le guste într-o bună 
zi. 

Crezînd că magistratul avea îndoieli în privința 
bunătăţii lăptucilor lui nemaipomenite, portărelul cel 
bătrîn nu s-a dat bătut. 

— Vă rog, înălţimea Voastră, a insistat el, lăsaţi-mă să 
mă reped acasă şi să vă aduc cîteva lăptuci pe alese. Am 
mai multe decit îmi fac trebuinţă şi, pe deasupra, 
aducîndu-le de la Pasul Sichuan, aici vor trece de 
trufandale. 


La auzul denumirii de Pasul Sichuan, magistratul a fost 
cum nu se poate mai uimit. Şi-a amintit cît de limpede se 
potrivea numele Shao şi al satului la prima parte a 
poemului Două Tărimuri din visul său. Nu cumva referirea 
la Sichuan din a doua parte să nu aibă nici o legătură cu 
vreo provincie îndepărtată, ci cu un loc care se afla aici, în 
provincia Shandong, şi care din întîmplare purta numele 
acela? Oare nu îi dădea acest barbă-sură ultima cheie 
pentru dezlegarea dublei crime din satul Şase Li? 

Magistratul s-a întors către ceilalţi portărei şi slujbaşi şi 
le-a zis: 

— Vreau să-i pun omului acesta cîteva întrebări cu 
nimeni de faţă. Nu mai e nevoie de dumneavoastră aici. 

Ceilalţi s-au gîndit în sinea lor că avea să urmeze o 
discuţie năstruşnică, una din părţi fiind pe jumătate surdă, 
dar s-au grăbit să dea ascultare poruncii magistratului. 

O dată ce au rămas singuri, magistratul l-a întrebat întîi 
pe portărelul bătrîn cîteva chestiuni obişnuite, cum ar fi 
numele şi prenumele lui, din ce loc era şi de cîtă vreme se 
afla în slujba Yamen-ului. 

— Mă cheamă Ying Ji, Trăsnitul, şi sînt portărel de 
aproape cincizeci de ani. 

— Unde zici că este locul acela şi la ce depărtare se află 
de aici? 

— Nici unul din tinerii ăştia mucoşi de aici, a spus 
portărelul, nu are cum să ştie de locul ăsta. Da, oi fi eu 
bătrîn şi surd, numai că mai am habar de un lucru-două de 
care portăreii ăia tineri nu au auzit nici o dată. Acum, nu 
zic că ei nu se poartă cu mine aşa cum o cerc virsta mea şi 
apoi am noroc că înălţimea Voastră este un stăpîn aşa de 
bun, că... 

— Eu te întrebam, l-a întrerupt grăbit magistratul, 
înainte ca bătrînul să poată să ocolească iarăşi vorba, la 
cîţi Ji de aici este Pasul Sichuan. 

— Da, da, a răspuns bătrînul, taman voiam să zic de 
asta. Pasul Sichuan e un sat în munţii din preajma oraşului 
Laizhou din chiar provincia asta. În vremea dinastiei ce s-a 
petrecut, unul de loc din provincia Sichuan mergea mereu 


să-şi vîndă mărfurile acolo şi scotea cîştiguri frumoase. Aşa 
s-a făcut că pînă la urmă s-a aşezat acolo pentru 
totdeauna, a deschis o prăvălie şi cu timpul s-a făcut om 
tare bogat. După ce s-a sfîrşit, fiii şi nepoţii lui au dus mai 
departe negustoria şi toţi ai lui au ajuns cei mai de vază 
oameni din judeţ. Iară poporul a numit ţinutul Pasul 
Sichuan, după provincia din care venea familia asta 
însemnată. Dară mai apoi, steaua norocului lor a scăpătat, 
averea li s-a împuţinat încet-încet şi în cele din urmă au 
plecat de acolo. După aia, oamenii au uitat cu totul şi i-au 
zis locului Pu Qi Zai, Pasul Lăptucilor, fiindcă lăptucile de 
acolo sînt mari şi gustoase. Însă acu cîţiva ani, unul din 
înaintaşii înălţimii Voastre m-a trimis acolo pentru un caz 
şi, din vorbă în vorbă cu bătrinii de acolo, am aflat 
povestea despre familia din Sichuan. La întoarcerea acasă, 
am luat cu mine şi seminţele lor şi le-am semănat în 
grădina mea. Ele au crescut grozav de bine şi mă încumet 
să zic că nu se află altele mai bune în tot judeţul nostru. 
Acu, dacă înălţimea Voastră îmi îngăduie să merg acasă să 
aduc vreo cîteva... 

Dar magistratul nici că i-a mai auzit ultimele cuvinte. 
Cuprins de bucurie, el a înţeles că Perfecţiune luase Pu Qi 
Zai, Pasul Lăptucilor, drept Qi Tuan Cai, Cercul Perfect, 
atunci cînd aflase despre cuibul de dragoste al lui 
Pieptosul şi greşeala fusese lămurită tocmai de urechea 
slabă a portărelului bătrin. Şi iar s-a minunat de felul fin 
prin care poemul din visul său îi dădea de ştire că ucigaşul 
va fi găsit acolo. 

— Ziceai că ai fost odată la faţa locului, i-a spus 
magistratul portărelului bătrîn. Ei, asta este cît nu se 
poate de bine, fiindcă trebuie să trimit acolo nişte oameni 
pentru un caz. Aş vrea să mergi cu ei, să le arăţi drumul. 
Ai fi în stare de o astfel de călătorie lungă? 

— Înălţimea Voastră, s-a bucurat portărelul, oi fi eu 
surd, dar mîinile şi picioarele încă sînt în putere ca să 
execut ordinele dumneavoastră. Pe deasupra, locul nici nu 
e prea departe, putem să facem drumul în nouă sau zece 
zile. Să-mi spună înălţimea Voastră cînd trebuie să plec. 


Magistratul i-a dat drumul, adresîndu-i cîteva cuvinte 
frumoase şi i-a poruncit să se pregătească de plecare 
pentru a doua zi. S-a dus în cabinetul său. l-a chemat la el 
pe Perfecţiune şi i-a spus vestea cea bună, că localitatea 
fusese găsită. 

— Aşa se vede, a zis acesta uimit, cît de strîns sînt 
tesute plasele dreptăţii cereşti. Păi, dacă ucigaşul este 
acolo, lăsaţi-mă să merg şi să pun mîna pe el. 

Magistratul l-a sfătuit să aştepte pînă la întoarcerea lui 
Armăsarul din satul Floarea Imperială. În vremea asta, a 
întocmit un document oficial pentru magistraţii prin 
judeţele cărora oamenii lui aveau să treacă în drumul lor, 
anunţînd însărcinarea lor şi alăturînd cererea obişnuită ca, 
în cazul în care era nevoie, să li se dea tot ajutorul cuvenit. 

Peste noapte, Armăsarul s-a întors. S-a bucurat şi el 
mult la auzul veştilor. Magistratul i-a poruncit să-şi facă 
bagajul chiar în noaptea aceea şi să plece a doua zi în zori. 
Impreună cu Perfecţiune, Lungilă şi portărelul bătrîn. Apoi 
le-a dat împuternicirile şi banii pentru cheltuielile de 
drum. 

După o călătorie fără nici o peripeţie, în după-amiaza 
zilei a şaptea, cei patru oameni au poposit în oraşul 
Laizhou, ultima oprire înainte de a ajunge la trecători. 

Ei l-au trimis înainte pe portărelul bătrîn ca să le reţină 
cameră într-un han. Ceilalţi trei s-au dus la Yamen-ul 
magistratului din judeţ pentru a li se confirma 
recomandările. Tocmai cînd slujbaşul le adusese înapoi 
documentele, portărelul bătrin a intrat pe poarta 
Yamen-ului şi i-a anunţat că găsise o cameră într-un han 
ieftin. S-au dus aşadar împreună acolo şi i-au spus 
hangiului că erau negustori de mătăsuri. 

Armăsarul l-a întrebat pe servitorul care le-a adus 
bucatele în cameră despre piaţa mătăsurilor de la 
trecători. Servitorul a răspuns că piaţa nu era prea 
proastă. Oamenii de acolo aveau o grămadă de bani. Dara 
adăugat că el nădăjduia ca nu cumva ei să aibă de gînd să 
plece să-şi vîndă mărfurile acolo, ci să le vîndă în oraş. 
Pentru o sumă convenabilă servitorul voia să le prezinte 


mărfurile unor oameni care puteau fi interesaţi să 
cumpere. Dar Perfecţiune i-a retezat-o şi i-a spus că a doua 
zi de dimineaţă urmau să plece la Pasul Lăptucilor şi că nu 
le păsa de piaţa din oraş. 

Servitorul le-a aruncat o privire ciudată. Le-a spus că 
locul acela era singuratic, la vreo şaptezeci de [i de oraş, 
cu drumuri rele. Acolo se afla o garnizoană de aproape 
şase sute de soldaţi, pentru paza trecătorilor. Cea mai 
bună era prăvălia de mătăsuri Li cel Mare. 

— Prietene, mîine, cînd vom ajunge la trecători, să ne 
separăm de cum vom găsi un han. Apoi eu am să mă duc 
singur la prăvălia de mătăsuri şi am să mă strădui să dau 
de urma omului nostru acolo. Cînd am să-l găsesc, am să-i 
înşir o istorioară cu tot felul de baliverne cum că patronul 
m-a înşelat cu mătasea şi că Pieptosul trebuie să vină cu 
mine, să ne scoatem banii de la el, ba chiar mai mult, 
pentru tot necazul nostru. Am să-l poftesc la han, unde o 
să-i dăm o masă bună şi o să-l convingem să plece 
împreună cu noi a doua zi. Şi apoi, o dată plecaţi de acolo 
şi ajunşi lîngă oraş, o să-i spunem că este arestat. 

Toţi s-au gîndit că acesta era un plan cum nu se poate 
mai bun. 

Au mai luat apoi un ultim rînd de băutură, după care 
s-au dus la culcare. A doua zi, au plecat la drum. Servitorul 
le-a spus că sînt de fapt trei localităţi: de răsărit, de apus şi 
de centru. Cînd s-au apropiat de Pasul Apusean, 
Perfecţiune s-a despărţit de ceilalţi trei, care au căutat un 
han la periferie. El a intrat în localitate şi, la un moment 
dat, a întrebat un negustor de pînzeturi unde este prăvălia 
de mătăsuri Li cel Mare. 

Dacă vreţi să ştiţi ce i s-a răspuns, citiţi capitolul 
următor, 


CAPITOLUL 17 


UN VÎNZĂTOR CARE RĂSPUNDE NECUVIINCIOS; 
CRIMINALUL ESTE ATRAS ÎN CURSĂ 


Se spune că negustorul i-a explicat şi, în cele din urmă, 
a dat de o prăvălie mare, cu firma respectivă. Perfecţiune a 
păşit pragul şi l-a întrebat pe un tînăr care stătea în 
spatele tejghelei dacă aceasta era prăvălia de mătăsuri a 
lui Li cel Mare. 

Individul numaidecît s-a pornit să înjure şi să strige: 

— Nu ai ochi să vezi şi să citeşti, prostule? Nu e destul 
de mare pancarta de afară? 

Perfecţiune se legase faţă de sine să facă tot ce-i stătea 
în puteri să ocolească scandalul, dar aşa ceva era mai mult 
decît putea suporta. Pe dată i-a întors-o şi el. 

— Răspunde cum se cuvine, ticălosule! a strigat. 

— Vrei să dai de bucluc, ai? a spus tilharul, sărind peste 
tejghea, cu o iuţime uimitoare şi ţintind totodată o lovitură 
chiar în burta noului venit. 

Perfecţiune nu-şi putea folosi mîinile, fiindcă încă îşi 
tinea pe umeri boccelele, şi un altul decît el s-ar fi 
înfricoşat rău în această situaţie. Dar, fiind un luptător 
încercat, şi-a ridicat numai piciorul drept şi l-a trimis 
direct în şalele celuilalt; nu a putut să dea loviturii sale 
multă tărie, dar ştia că ea va fi sporită din plin de atacul în 
mare avînt al tînărului. Aşa a şi fost, secătura doar a icnit 
şi s-a ghemuit la podea, gemînd. 

— Acum vezi şi tu ce nătăfleţ eşti în jocul tău de javră 
fără minte, a rînjit el. De data asta n-am să te burduşesc 
aşa cum o meriţi, însă data viitoare, cînd un străin o să-ţi 
pună o întrebare cuviincioasă, să iei aminte la ce scoţi din 
gură. 

Pe cînd tînărul încerca să se tirască, cîţiva inşi s-au ivit 
din spatele prăvăliei şi l-au luat la întrebări pe noul venit 
ce urmărea năvălind acolo şi snopindu-le în bătaie 
prietenul. 

— Am venit numai, le-a răspuns el, să dau de un vechi 
prieten, frate de cruce, pe nume Shao Lihuai, Pieptosul. 

— Dacă-i pe aşa, străine, s-au grăbit ei să se arate 
prietenoşi, poftiţi în camera din spate, să luaţi un ceai. 
Lăsaţi-l pe cel de mai înainte. E în toane rele azi şi a 


căpătat ce şi-a dorit. 

— Cine mă caută? s-a auzit atunci din casă e voce. 

Perfecţiune a intrat dincolo şi s-a aflat faţă în faţă cu 
Pieptosul, pe care l-a salutat cu căldură. Acesta l-a condus 
în camera de primire şi acolo s-au aşezat amindoi. 

— Cum ai aflat, l-a întrebat, că locuiesc aici şi ce 
treburi te-au adus prin locurile noastre? 

— E o poveste lungă, a răspuns el, după ce a sorbit de 
cîteva ori din ceai. E de ajuns să spun că am fost cumplit 
nedreptăţi şi că asta te loveşte şi pe tine. Dă-mi voie să-ţi 
spun că va trebui s-o scoatem la capăt pe o cale sigură. 
N-o să fie o treabă uşoară, cu toate că se află la mijloc o 
sumă frumoasă de arginţi. Am avut noroc de mi-am amintit 
că mi-ai zis o dată de locul ăsta în care te opreşti des şi aşa 
se face că am alergat într-un suflet să-ţi cer să mă ajuţi. 

Pieptosul era acum foarte curios să ştie ce se 
întîmplase. 

Ca urmare. Perfecţiune a scornit o poveste tristă. O 
dată ajuns în tîrgul Două Tărîmuri, a istorisit el, îi dăduse 
patronului baloturile de mătase naturală ale lui şi ale 
mortului, ca să le vîndă. Acela îi făgăduise că va face tot ce 
îi va sta în puteri şi nu va lua decît o sumă mulţumitoare 
pentru amîndoi. Chiar în ziua următoare, el izbutise 
într-adevăr să vindă întregul lot, la un preţ bun, unui 
negustor de mătăsuri din Beijing. Dar cînd s-a dus la el 
să-şi ia banii, acesta l-a ocărit, strigind că nu primise nici 
un singur balot de mătase. Pe deasupra, tocmise şi o 
bandă de tilhari, care îl snopiseră în bătăi. Gardianul era 
plecat într-o călătorie la o rudă şi, neavînd nici un martor 
nu mai putuse să facă nimic. 

Pieptosul s-a înfierbîntat grozav şi s-a jurat că se putea 
bizui pe el ca să îi vină de hac escrocului acela. La urma 
urmei, chiar banii lui erau în joc şi el voia să-l înveţe minte 
pe individul acela cum să se poarte cu negustorii de 
treabă. Lor li se cuveneau întru totul banii pe care 
patronul îi primise pentru mătase şi dacă era să mai 
găsească la el şi alte sume de bani, ei bine, după toate cîte 
pătimise, punînd la socoteală şi bătaia, Perfecţiune avea 


dreptul să se aleagă chiar cu mai mult şi el însuşi era 
îndreptăţit la ceva în plus, pentru a-şi acoperi cheltuielile 
de drum. 

— Eu ştiu, a încheiat Perfecţiune, că mă pot bizui pe 
tine, frate. Dar mi-am adunat deja trei vechi prieteni, doi 
bărbaţi zdraveni, care au trăit odată în codru şi un hoţ 
bătrîn, dar viclean. Ei aşteaptă acum în hanul de la drumul 
mare. Ce ai zice să mă însoţeşti acolo? Luăm o gustare şi o 
băutură şi apoi hai să ne sfătuim cum să-i venim de hac 
şarlatanului. 

— Sînt gata să fac ce vrei, a zis Pieptosul, şi va fi o 
cinste pentru mine să îţi cunosc prietenii. Trebuie să 
punem bine la cale treaba asta, pentru că localnicii de 
acolo sînt toţi de partea lui. Dar noi sîntem cinci şi nu se 
poate să nu fim în stare de izbîndă. 

Astfel s-au dus la han şi Perfecţiune l-a înfăţişat 
celorlalţi pe Pieptosul. Acesta l-a chemat pe hangiu. El i-a 
zis că oamenii de faţă erau prietena săi buni şi vechi. 
Hangiul, pînă atunci ursuz, s-a luminat dintr-o dată şi a 
făgăduit să le aducă un prînz gustos şi băutură după plac. 
Curind, grupul s-a încălzit, cuprins de o mare veselie, 
rîndurile de băutură nemaicontenind, unul după altul. 

Dincolo de toiul nopţii, Perfecţiune l-a sfătuit pe 
Pieptosul să pornească a doua zi de dimineaţă; puteau să 
chibzuiască împreună la ce şi cum să facă aflaţi la drum 
spre satul Două Tărimuri. 

Dar Pieptosul nici nu a vrut să audă de aşa ceva. Le-a 
spus că la urma urmei, ei bătuseră atîta cale ca să-l vadă 
pe el, care era o persoană însemnată aici şi, de aceea, se 
cuvenea să se poarte ca o gazdă adevărată. Ba, i-a 
îndemnat să mai rămînă vreo două zile şi să-i dea prilejul 
să îi omenească aşa cum se cerea între vechi prieteni. 
Aveau vreme să îi prezinte celor mai buni amici ai săi din 
partea locului. 

Perfecţiune a încercat cuviincios să se împotrivească, 
zicînd că nu le stătea bine să-i pricinuiască atîta supărare. 
Dar Pieptosul le-a spus că, de fapt, mai avea şi ceva treabă 
de pus la punct, voind să ia, înainte de a pleca, nişte bani 


datoraţi de un individ care pierduse la jocurile de noroc. În 
cele din urmă au căzut la învoială ca plecarea să fie 
întîrziată cu o zi. Apoi Pieptosul şi-a luat rămas bun, 
promiţind să se întoarcă în ziua următoare. 

Îndată ce a plecat, Armăsarul l-a lăudat cu o voce 
scăzută pe Perfecţiune pentru reuşita şiretlicului lui. 
Procedeul „momirii tigrului dincolo de munţi” se părea că 
izbutise. Singura piedică era că nu puteau să plece chiar în 
dimineaţa următoare. Din clipă în clipă putea să pice în sat 
un negustor ambulant care să fi auzit despre vizita 
magistratului în tîrgul Două Tărimuri. Veştile zboară ca 
vîntul pe drumurile mătăsii şi lupta dintre ei, cu împăcarea 
lor ulterioară era probabil povestea zilei între localnicii de 
acolo. Dacă Pieptosul ar fi descoperit că fusese păcălit şi 
că ei, toţi patru, lucrau pentru magistrat, nu ar mai fi 
plecat nici unul dintre ei viu de acolo. 

Pe cînd vorbeau despre primejdia aceasta, bătrinul 
portărel a spus răspicat: 

— Uite că aici iar aveţi mare nevoie de statul unui 
bătrîn şi încercat slujbaş la Yamen. Îngăduiţi-mi să vă zic 
că pericolul este chiar mai mare decît îl credeţi voi. O 
astfel de gaşcă de tilhari bine întocmită, cum sînt ticăloşii 
de aici din Pasul Lăptucilor, îşi are negreşit iscoadele ei la 
Yamen-ul din Laizhou. Aveţi voi scrisorile de împuternicire 
cu pecetea de acolo, dar io-s gata să pun un rămăşag mare 
că mîine cineva o să dea năvală aici să le dea de ştire 
ăstora că patru slujitori de la Yamen-ul din Tihna Prosperă 
sînt pe cale să-l aresteze pe criminalul din satul Şase Li. 
Dacă om fi ciopiîrţiţi în bucățele, magistratul din Laizhou o 
să raporteze că am încurcat treburile, iar magistratul nu 
va mai da de cap cazului niciodată. Ce spuneţi acum 
despre ce zic eu să punem la cale? Unul din noi să plece 
înainte de zori şi să alerge pe cît îi stă în puteri înapoi la 
Laizhou. El o să-i raporteze magistratului că am dat de 
ucigaş şi că ne întoarcem chiar mîine după-amiază la 
Laizhou şi o să-i ceară magistratului să trimită o gardă din 
paza locală să ne iasă înainte la jumătatea drumului, ca să 
ne ajute să-l arestăm pe criminal. 


— La ce foloseşte asta? a vrut să ştie Armăsarul. 

— Întâi şi întâi, a zis portărelul bătrîn trăgîndu-şi barba, 
asta îl va atrage pe magistrat, pentru un cîştig personal, în 
chestiunea asta. Dacă oameni din altă parte arestează un 
criminal primejdios în Laizhou, din asta nu iese nimic 
pentru magistratul local. Însă dacă el poate raporta 
superiorilor săi că el, ca întotdeauna, cu ochiul treaz la 
stîrpirea buruienilor rele din judeţul său, şi-a pus portăreii 
să prindă un criminal foarte căutat şi că l-a predat cum 
trebuie, în lanţuri, magistratului din judeţul în care a fost 
săvirşită crima, lucrul ăsta o să-i aducă mari laude din 
partea superiorilor şi îi poate grăbi înaintarea în 
dregătorie. Puteţi fi siguri de asta. El o să-şi trimită 
oamenii să ne întilnească fără întirziere. În al doilea rînd, 
îndată ce magistratul local intră oficial în treaba asta, 
bandiții de aici n-or să se mai încumete să ne omoare pe 
loc, chiar dacă Pieptosul descoperă vicleşugul nostru, 
înainte ca noi să ne ducem. Atunci n-or să vină după noi 
dacă află prin iscoadele lor, după ce vom fi plecat. Pentru 
că, dacă ei sînt gata să ucidă cîţiva portărei dintr-o 
provincie îndepărtată, lor nu le-ar plăcea să stirnească 
neplăceri cu autorităţile locale. Şi apoi, Pieptosul poate fi 
fratele lor de cruce, dar el nu este totuşi băştinaş. 

Lungilă şi Armăsarul au dat din cap, minunîndu-se 
recunoscînd că se cerea mult mai mult în chestiunea asta, 
decît pur şi simplu curaj şi ştiinţă în luptă. Perfecţiune s-a 
înflăcărat şi el de planul acesta şi i-a încredinţat că va fi în 
stare să-l convingă pe Pieptosul să plece chiar în ziua 
următoare. 

Au hotărît ca Armăsarul să pornească înainte de a se 
crăpa de ziuă spre Laizhou. Dacă ceilalţi ar fi plecat din sat 
cu Pieptenul după-amiaza, ei s-ar fi întîlnit cu garda 
undeva între fort şi oraş. Treburile fiind astfel aranjate, 
s-au dus cu toţii la culcare. _ 

A doua zi, Pieptosul a trimis după ei. li aştepta în 
poartă. I-a poftit în camera centrală, le-a turnat ceai şi i-a 
îmbiat să guste ceva, apoi s-au apucat să discute ca între 
prieteni. La vremea prînzului, s-a întins masa. Au petrecut 


bine şi au fixat plecarea pentru a doua zi. 
Dacă Perfecţiune a reuşit sau nu să pună mîna pe 
criminal, veţi şti citind capitolul următor. 


CAPITOLUL 18 


CRIMINALUL ESTE ARESTAT LA JUMĂTATEA 
DRUMULUI; LA TIHNA PROSPERA SE DESCHIDE 
PROCESUL 


Se spune că, după amiază, Pieptosul i-a luat cu el la o 
plimbare. Cînd să se aprindă luminile, Armăsarul se 
înapoiase. Cu nelinişte în suflet, Lungilă şi-a zis: „Dus şi 
întors se fac o sută şi ceva de li. Cum de a reuşit să se 
ducă şi să se şi întoarcă? Nu cumva s-a întîmplat ceva 
rău?” Nu putea să întrebe, deoarece Pieptosul era de faţă. 

— Ei bine, frăţioare, l-a întrebat vesel Perfecţiune, 
izbutind să-şi ascundă neliniştea, ţi-ai găsit ruda? 

— Nu, a răspuns Armăsarul. Am întrebat peste tot, însă 
se pare că a plecat de prin locurile astea. Apoi, 
întorcîndu-se spre Pieptosul, a adăugat: Nemernic ce sînt, 
îmi cer iertare că n-am venit în vizită azi-dimineaţă, dar 
drumul meu s-a dovedit foarte folositor atît pentru tine cît 
şi pentru mine. Dincolo de trecători, am întîlnit un 
negustor de mătăsuri, un vechi prieten, care călătorea 
dinspre Tihna Prosperă spre miazănoapte într-o trăsură 
uşoară, cu cal. Era foarte grăbit, însă s-a oprit doar atît cît 
să îmi dea de ştire că auzise că escrocul de patron ne 
urmărise pînă în locul ăsta şi că el aduce o acuzaţie pentru 
înşelăciune împotriva ta şi a fratelui Perfecţiune înaintea 
magistratului din Tihna Prosperă. Dar eu, din întîmplare, 
ştiu că magistratul de acolo, faimosul magistrat Di, este un 
dregător drept şi fără îndoială că el ne va scoate 
nevinovaţi şi îl va pedepsi pe tilhar pentru acuzaţia lui 
mincinoasă. Cu toate acestea, proverbul zice: „Dacă doar 
un singur cuvînt de pîră împotriva unui om intră în curtea 
judecătorească, nici nouă bivoli nu îl mai pot trage afară”. 


Ca să nu mai vorbim de toată bătaia de cap şi pierderea de 
timp. Aşa că eu am alergat cît m-au ţinut picioarele 
încoace să vă aduc aceste veşti. 

Pe dată ce Pieptosul a auzit de Tihna Prosperă, faţa i 
s-a făcut cenușie. 

— Magistratul, a zis el, poate fi cinstit ori nu. Dar eu nu 
am să mă las vîrît într-o acţiune judecătorească. Iar apoi, 
planul tău este foarte bun. Hai să plecăm cît se poate de 
repede de aici. Am prieteni în Laizhou şi putem să ne 
punem la adăpost cîteva zile într-un loc ferit chibzuind un 
plan pentru a-i veni de hac. După cîte pricep eu, cel mai 
potrivit ar fi ca la început să-i băgăm spaima în oase, aşa 
ca el să-şi retragă oficial plîngerea şi apoi să-l omorim 
înainte ca el să mai clocească altă ticăloşie. 

Armăsarul s-a făcut că stă pe gînduri, însă Pieptosul s-a 
arătat pe neaşteptate foarte grăbit. 

— Voi duceţi-vă la han şi împachetaţi-vă lucrurile. Eu 
am să mă întorc la prăvălie şi am să-i lămuresc patronului 
ce şi cum. Cu cît plecăm mai repede, cu atît mai bine. 

După plecarea lui, Perfecţiune l-a întrebat nerăbdător 
pe Armăsarul ce se întîmplase. 

— Norocul ţine cu noi, a spus el cu un zîmbet. Putem să 
ne aranjăm treaba chiar astăzi. Cînd am trecut de fort, am 
întîlnit un călăreț, curier de poştă aflat pe drumul său spre 
Yamen-ul din Laizhou, cu nişte treburi urgente. 
Intîmplarea a făcut ca omul ăsta să fi lucrat un timp la noi 
în judeţ. Este un om de nădejde şi cît se poate de destoinic, 
care acum doi ani mă însoțea adesea cînd magistratul 
nostru mă trimitea să cercetez vreun caz. Întilnirea mea cu 
el a fost o minune picată din cer. I-am lămurit încurcătura 
noastră şi a promis să îl înştiinţeze pe magistrat. Cum 
făcea drumul călare, trebuie să fi ajuns deja la Yamen şi, 
dacă totul merge bine, paza ne poate aştepta la jumătatea 
drumului. Aşa că eu m-am întors aici şi am scornit 
povestea pe drum. Eram sigur că Pieptosul se va nelinişti 
şi ne va îndemna chiar el să plecăm cît mai degrabă de 
aici. 

Foarte bine dispuşi, şi-au strîns lucrurile în boccele. 


Tocmai îşi achitaseră nota de plată, cînd Pieptosul a sosit, 
gata pregătit pentru călătorie. Au plecat cu toţii din sat în 
pas rapid şi curînd au lăsat fortul în urma lor. 

După vreo două ore de mers pe jos, pe drumul spre 
Laizhou, Perfecţiune a rămas la un moment dat în urmă şi 
i-a spus lui Pieptosul: 

— Cred că a sosit timpul pentru o discuţie pe faţă. 

— Care e treaba, frate? a întrebat el uluit. 

— Ai plecat din Huzhou, i-a spus Armăsarul după ce s-a 
apropiat de el, împreună cu un negustor tînăr, pe nume 
Xu. Ei bine, spune răspicat, nu eşti tu acela care i-ai omorît 
pe el şi pe un alt om, lîngă satul Şase Li? 

Pieptosul s-a simţit înfiorat, de parcă i-ar fi fost 
răsturnată peste cap o găleată de apă rece. S-a stăpînit 
însă numaidecit şi, întorcîndu-se spre Perfecţiune. i-a 
strigat: 

— Aşadar, fecior de lele, m-ai tras pe sfoară! Da, eu 
l-am omorît pe Xu. La ce vă foloseşte asta? 

Nici n-a terminat bine vorba şi cu iuţeală l-a împins pe 
Armăsarul în spate, iar dintr-o săritură a ajuns pe malul 
înalt de lîngă şanţul drumului; a început să se caţere 
printre arbuştii de acolo, căutînd să fugă în direcţia 
pădurii. 

Armăsarul s-a blestemat că îi preţuise greşit agerimea. 
Acesta cunoştea toate împrejurimile şi, o dată ajuns în 
pădure, cu siguranţă că şi-ar fi făcut pierdută orice urmă. 

Deodată însă, au izbucnit strigăte din toate părţile, iar 
printre copaci au sclipit vîrfuri de sulițe. Gărzile stătuseră 
la pîndă acolo şi se năpustiseră acum asupra lui, ca un roi 
de albine. El a încercat să se lupte, dar curînd ei l-au prins 
şi l-au pus în lanţuri. Pieptosul a înjurat groaznic şi apoi s-a 
adîncit într-o tăcere posomorită. 

Gărzile au luat-o înainte, ducîndu-l în mijlocul lor. 
Armăsarul şi prietenii săi încheiau alaiul. 

Cînd au ajuns în oraşul Laizhou, se lăsase noaptea şi un 
grup de portărei de la Yamen-ul local au ieşit să-i întîmpine 
cu lampioane de hirtie aprinse. O mulţime curioasă se tot 
stringea în jurul convoiului, pe măsură ce el înainta pe 


străzi. 

— Faceţi loc, faceţi loc! strigau portăreii. Acesta este 
un ucigaş primejdios, arestat din ordinul înălţimii Sale, 
magistratul din Laizhou! 

— Trăiască magistratul nostru! striga plin de admiraţie 
poporul. 

La Yamen, Armăsarul a completat şi pecetluit 
documentele trebuincioase privindu-l pe Pieptosul şi 
magistratul le-a îngăduit să-l predea gardianului închisorii 
locale, pentru a fi ţinut acolo peste noapte. Cînd au 
încheiat de aranjat aceste treburi, Armăsarul şi însoțitorii 
săi au închiriat o cameră în marele han din faţa 
Yamen-ului, au luat o masă bună şi au discutat bucuroşi 
pînă noaptea tirziu. 

A doua zi dimineaţa, Pieptosul le-a fost predat aşa cum 
se cuvenea. Singura întîmplare neplăcută a fost că mai 
marele portăreilor a vrut de la Armăsarul un bacşiş gras 
pentru necazurile pe care şi le luase asupra-i, cu arestarea 
lui Pieptosu. Armăsarul era revoltat şi dorea să nu-l ia în 
seamă, pentru că, la urma urmei, gărzile erau acelea care 
îl arestaseră pe ucigaş. Portărelul cel bătrîn însă l-a luat de 
o parte şi i-a spus: 

— După vreo doi ani, magistratul de aici o să fie mutat 
în alt post, însă căpetenia asta a portăreilor o să rămînă 
aici încă mulţi ani de acum încolo. Este un lucru înţelept 
să-i dai ceva. S-ar putea să ai nevoie de el mai tîrziu, în 
alte cazuri. 

Aşa s-a făcut că Armăsarul i-a dat căpeteniei cîteva 
piese mărunte de argint din rezerva lor pentru călătorie şi 
s-au despărţit de ea în bună înţelegere. 

Pe drumul de întoarcere nu s-a petrecut nimic. 
Perfecţiune şi Armăsarul s-au străduit în repetate rînduri 
să-l convingă pe criminal să-i mărturisească totul 
magistratului, pentru a căpăta o pedeapsă mai blîndă. Însă 
el doar i-a înjurat pe toţi şi a urmat să meargă la fel de 
mohorit. Perfecţiune venea după el, ţinînd capetele 
lanţului în care erau legate mîinile şi picioarele lui. 

În dimineaţa celei de-a şaptea zile, au ajuns la Tihna 


Prosperă şi au grăbit pasul spre Yamen. L-au predat pe 
Pieptosul gardianului închisorii şi apoi s-au înfăţişat pentru 
raport, magistratului. Cu toate că soarele abia se înălţase, 
magistratul se afla deja în cabinetul său, sorbindu-şi ceaiul 
de dimineaţă. El a fost foarte mulţumit să audă că 
expediţia fusese reuşită şi curînd după aceea a poruncit să 
fie deschisă sesiunea de dimineaţă a tribunalului. Pieptosul 
a fost adus înaintea mesei lui de către portărei şi lanţurile 
i-au fost scoase 

— Cum te numeşti şi ce crimă ai comis? l-a întrebat 
magistratul. 

— Înălţimea Voastră, prenumele meu este Shao şi 
numele meu este Lihuai, Pieptosul. Sînt de loc din oraşul 
Huzhou, provincia Jiangsu. Încă de la o vîrstă crudă mă 
ocup de negoţul cu mătăsuri. Cînd am aflat de curînd că 
este mare cerere de mătase în Shandong, am venit aici 
să-mi fac negustoria. Şi uite că am fost pe neaşteptate 
arestat de portăreii acestui Yamen, pentru habar n-am ce 
crimă. Îl rog pe înălţimea Voastră să-mi facă dreptate. 

— Nu te strădui să încerci să mă prosteşti cu vorbe 
isteţe, a spus cu un zîmbet rece magistratul. Nu ştii vechea 
regulă că negustorii ambulanți trebuie să se apere unul pe 
altul la drum? De ce l-ai omorît lîngă satul Şase Li pe 
însoţitorul tău mai tînăr, Xu, şi apoi, fiindcă i-ai furat 
căruţul cu mătase, ai mai omorît un om nevinovat numai 
pentru că s-a întîmplat să treacă pe acolo? Spune adevărul 
şi grăbeşte-te în privinţa asta! 

Însă criminalul mai spera că nu se afla nici o dovadă 
directă împotriva lui şi a hotărît să încerce tot ce îi stă în 
puteri pentru a-şi scăpa viaţa. 

— Înălţimea Voastră, s-a plîns el, vă rog să-mi acordaţi 
o consideraţie binevoitoare Toată povestea asta despre 
mine că aş fi omorit pe cineva este un plan ticălos al lui 
Perfecţiune, care îmi poartă o pică mai veche şi astfel 
încearcă să mă bage într-un caz de omor. Cum aş fi putut 
să mă gindesc măcar la uciderea tovarăşului meu de 
drum? Oricine ştie că în negoţul nostru este un mare folos 
să ai un prieten cu tine o dată pornit la drum. Eu sînt 


acuzat pe nedrept şi îl rog pe înălţimea Voastră să vegheze 
să se facă dreptate! 

— Ticălos neobrăzat ce eşti! a strigat magistratul 
Perfecţiune este chiar aici şi am să te confrunt cu el, 
numaidecit. 

A cerut să fie adus Perfecţiune şi el a povestit din nou 
cum l-a întîlnit pe Pieptosul pe drum, cum acesta îi spusese 
că Xu murise de o boală neaşteptată şi toate celelalte. 

Pieptosul, însă o ţinea într-un țipăt că era o înşirare de 
minciuni scandaloase şi că el era în mod fals acuzat. 
Magistratul a făcut un semn portăreilor. Ei l-au îmbrîncit 
jos, pe spate, i-au pus menghinele în jurul miîinilor şi 
genunchilor şi au început să le strîngă. Curînd, carnea şi 
oasele i-au fost zdrobite şi sîngele lui a pătat podeaua. Însă 
el încă ţipa că era nevinovat. 

Atunci magistratul a poruncit ca doi portărei să ia 
bastonul subţire şi să îl bată cu toată puterea. 

Corpul Pieptosului fusese călit de un lung antrenament 
în arta scrimei cu bastoanele, dar nu a putut rezista 
acestei torturi. Bastonul subţire îi intra direct în carne, 
tăindu-i-o. Curînd, tipetele lui au încetat. Îşi pierduse 
cunoştinţa. 

Magistratul a poruncit portăreilor să slăbească 
menghinele şi să arunce apă rece peste el. Cînd criminalul 
şi-a venit în simţiri, magistratul l-a mustrat 

— Nătărăule ce eşti, pentru cîteva sute de piese de 
argint ai ucis doi oameni şi ai mai amestecat şi alte două 
persoane nevinovate. Pedeapsa cu moartea este prea 
uşoară pentru crimele acestea. Şi acum îţi înrăutăţeşti 
situaţia, refuzînd să mărturiseşti. Te-am pus faţă în faţă cu 
un martor. Mîine am să te confrunt cu hangiul din satul 
Şase Li şi să vedem atunci dacă mai îndrăzneşti să nu îţi 
recunoşti vina. 

Magistratul s-a ridicat în picioare şi a părăsit supărat 
podiumul, măturîndu-l cu miînecile sale lungi pînă la 
pămînt. 

Dacă vreţi să ştiţi ce s-a întîmplat, citiţi capitolul 
următor. 


CAPITOLUL 19 


CAZUL OMORULUI DIN SATUL ŞASE LI SE ÎNCHEIE; 
BUNE AUSPICII DA NAVALA LA JUDEŢ ŞI RAPORTEAZA 
O CRIMA 


Se spune că, în aceeaşi zi, magistratul l-a trimis pe 
Armăsarul în satul Şase Li să-i spună hangiului Morală 
Infinită şi gardianului că era nevoie de ei pentru noi 
interogatorii. Trebuia să treacă şi prin satul văduvei Wang 
şi să o poftească să se înfăţişeze la sesiunea de a doua zi 
dimineaţă a Yamen-ului. Însă Armăsarul nu trebuia sub 
nici un chip să le destăinuie că criminalul fusese prins. 

În ziua următoare, magistratul l-a chemat în faţa Curţii 
mai întîi pe hangiu. 

— După ce tu ai depus plingerea aici, a spus 
magistratul, mi-am dat mare osteneală să descurc cazul şi 
în cele din urmă l-am aflat şi l-am prins pe ucigaş. El este 
negustorul Shao, omul care a dispărut imediat după crimă. 
Aşadar, cînd omul acesta a sosit împreună cu negustorul 
Yu la hanul tău, el ţi-a stat în faţă. Fă-mi o descriere 
precisă a înfăţişării lui. 

— Înălţimea Voastră, a spus cu o voce tremurătoare 
Kong Wande, asta s-a petrecut acum cîteva luni şi ţinerea 
mea de minte este destul de slabă. Dar sînt sigur că era 
nici înalt nici scund şi părea să aibe ca la vreo treizeci de 
ani. Avea o faţă slabă şi oacheşă. Pe cînd el şi Xu 
petreceau bînd şi tăifăsuind la o tare tîrzie oră în noapte, 
Shao m-a chemat în camera lor şi m-a întrebat dacă nu era 
prea înaintat timpul ca să trimit un servitor după o altă 
oală cu băutură. Zicînd aşa, a ris cu toată gura şi cum 
tocmai şedea lîngă o lumînare, am văzut că unul din dinţii 
din faţă era negru de-a binelea. 

— Este adevărat, a întrebat magistratul, că pînă ce nu 
ţi-am spus eu acum cîteva clipe, tu nu ai ştiut nimic de 
prinderea lui Shao şi că tu nu ai mai dat ochii cu el din 


noaptea cînd a fost în hanul tău? 

Hangiul a încuviinţat şi magistratul a pus ca faptul 
acesta să fie consemnat cum trebuie de slujbaşi. El ştia că 
dacă se dovedea că învinuitul are dintele acela negru, 
atunci orice îndoială cît de mică ar fi fost îndepărtată. El a 
completat în grabă o notă pentru gardianul închisorii şi a 
trimis doi portărei să-l aducă pe Pieptosul. 

— Ticălosule, a strigat magistratul cînd el a 
îngenuncheat în faţa mesei, ieri ţi-ai susţinut cu 
încăpăţinare nevinovăția. Acum ridică ochii şi vezi cine 
este omul acesta! 

Pieptosul l-a recunoscut numaidecit pe hangiul din 
satul Şase Li. El a înţeles că nu mai avea nici o scăpare şi a 
început să blesteme cumplit. Dintele său negru din faţă era 
acolo pentru toţi cei care aveau ochi să vadă. A urmat apoi 
să-i blesteme pe Perfecţiune şi pe hangiu. 

— Îţi închipui că m-ai prins, dar nu, mai bine mor decît 
să mărturisesc! a ţipat cu o furie oarbă. 

Magistratul a trîntit cu pumnul în masă şi vocea lui a 
tunat, cînd el le-a poruncit portăreilor să-i aplice „marea 
tortură”. 

Portăreii au adus o tigaie de fier plină de cărbuni 
încinşi şi au băgat în ea o bucată de lanţ. Cînd lanţul s-a 
făcut roşu ca focul, l-au apucat cu o pereche de cleşti şi 
l-au aruncat pe duşumea. Apoi i-au scos criminalului 
pantalonii şi ţinîndu-l de braţe l-au silit să îngenuncheze pe 
lanţ. Pieptosul a scos ţipete ascuţite, de parcă s-ar fi aflat 
în gură de şarpe. Duhoarea cărnii arse a umplut sala 
Curţii. Apoi ţipetele lui s-au schimbat în gemete şi curind 
el a leşinat. 

Portăreii l-au tîrît de o parte, iar el a căzut grămadă pe 
duşumea. Căpetenia portăreilor a adus un vas cu oţet şi a 
stropit cu el cărbunii încinşi. Un miros înecăcios a acoperit 
duhoarea de mai înainte. Treptat, Pieptosul şi-a revenit în 
simţiri. Faţa îi era cenuşie, iar trăsăturile schimonosite. A 
fost nevoie de doi portărei care să-l sprijine cînd a fost silit 
să îngenuncheze din nou în faţa mesei. 

— Dacă nu mărturiseşti, i-a spus magistratul am să te 


supun la noi cazne. Totul depinde de tine. 

Curajul criminalului se topise şi în sfîrşit întregul 
adevăr a fost dat la iveală. Cu o voce scăzută, s-a apucat să 
istorisească: 

— Trec de obicei în fiecare an prin provincia asta, ca 
să-mi vînd mătasea. Am făcut-o cinstit pînă ce am întilnit o 
femeie care m-a împins să cheltuiesc aproape toţi banii 
cîştigaţi din negoţ. După un an, am fost silit să mă 
împrumut şi în primăvara asta nu îmi mai vedeam capul de 
datorii. Xu, negustorul cel tînăr, era din acelaşi sat cu 
mine. Numele lui întreg era Xu Guangqi, Deschiderea 
Razei. Am căzut la învoială ca anul ăsta să călătorim 
împreună. Cînd am văzut că luase cu el trei sute de piese 
de argint şi un căruţ învirfuit cu baloturi de mătase 
naturală, ce făceau aproape şapte sute de piese de argint, 
am pus la cale să-l omor şi să-i iau banii şi marfa. Ar fi fost 
îndeajuns să-mi plătesc datoriile şi chiar suficienţi să mă 
apuc de o afacere într-un loc singuratic şi să trăiesc fără 
griji cu femeia aceea de care v-am vorbit. După ce ne-am 
aşternut împreună la drum, căutam necontenit prilejul 
potrivit să-mi duc la bun sfîrşit planul, dar tot se găseau 
alţi negustori care ne însoțeau. A trebuit să aştept pînă ce 
am ajuns amîndoi singuri în ţinutul Şase Li. Văzînd că 
hanul era aşezat în nişte împrejurimi pustii, l-am sfătuit pe 
Xu să înnoptăm acolo. Atunci, l-am ţinut cu tot dinadinsul 
la taclale şi la băutură pînă foarte tîrziu. Era mort de beat 
cînd l-am întins în pat. Doar cîteva ore mai încolo s-a auzit 
bătînd ultimul ceas al nopţii. L-am pus pe picioare şi 
sprijinindu-l cu un braţ l-am tîrît afară din han. De cum a 
dat de aerul tare al dimineţii, s-a trezit un pic. L-am pus să 
împingă căruţul o vreme. Cînd am ajuns la poarta tirgului, 
tocmai se crăpa de ziuă şi nu era ţipenie de om în jur. 
M-am dus în spatele lui şi i-am înfipt cuțitul sub omoplatul 
drept. Xu s-a prăbuşit cu o icnitură şi apoi a încercat să se 
întoarcă spre mine. L-am lovit cu piciorul, culcîndu-l iarăşi 
jos. A deschis gura, dar n-a apucat să tipe, că i-am tăiat 
beregata. Apoi m-am aplecat peste el şi am început să-i 
desfac cingătoarea ca să-i iau banii. Dar tocmai cînd 


dădusem de arginţi, am auzit scîrţiitul unui alt căruţ. 
Ridicînd capul, am văzut venind spre noi un ţărănoi 
împingînd un căruţ gol. Ajuns aproape, a dat cu ochii de 
corpul lui Xu zăcînd acolo şi a deschis gura să spună ceva 
Am sărit la el, i-am înşfăcat braţul drept cu mîna mea 
stîngă şi mi-am înfipt cuțitul în coastele lui. El s-a pornit să 
tipe, aşa că l-am smucit jur împrejur şi l-am aruncat cu faţa 
la pămînt, apoi l-am dat gata cu o nouă lovitură de cuţit în 
spate. Căruţul lui nu făcea mare lucru, dar trebuia să mă 
scap de el, aşa că am trecut o parte din baloturile lui Xu în 
el şi am plecat iute împingind la căruţul lui Xu şi trăgindu-l 
pe cel al ţăranului după mine. Abia după ce m-am depărtat 
bine. am aruncat carul cel m>r într-un şanţ. Dar cu toate 
că scăpasem astfel de singurul martor al crimei, nu mă 
simţeam deloc în siguranţă. Aşa că peste vreo două ore, 
cînd l-am întîlnit pe drum pe Perfecţiune, i-am povestit că 
Xu murise şi i-am trecut lui carul cu baloturile. El mi-a dat 
înainte trei sute de arginţi din preţul pe care l-ar fi putut 
scoate pe mătase. Eu am ţinut-o într-un suflet pînă la 
Laizhou şi de acolo am mers la trecători, unde mă aştepta 
femeia aceea. Ăsta este întregul adevăr. Cerşesc 
îngăduinţa înălţimii Voastre, fiindcă am şi o mamă pe care 
trebuie s-o întreţin. 

— Şi Xu şi  căruţaşul, l-a  mustrat magistratul 
scuturîindu-şi capul, aveau părinţi de întreţinut. Hotărăsc 
ca în cazul acesta deosebit să nu fie luată în concurare o 
împrejurare ca aceasta. 

După ce slujbaşul a scris mărturisirea, grefierul a citit-o 
cu glas tare. Pieptosul a întărit că ea cuprindea cu precizie 
tot ceea ce spusese şi apoi şi-a pus semnul degetului mare 
pe document. O dată ce a terminat, a fost dus înapoi în 
temniţă, în aşteptarea confirmării sentinţei lui de către 
autorităţile centrale. 

Fiindu-i înfăţişat apoi gardianul, magistratul i-a atras 
acestuia atenţia să nu mai încerce niciodată să stoarcă 
bani de la oameni nevinovaţi, prin acuzaţii false. A hotărît 
că cele două bătăi aspre cu bambusul, primite de gardian 
înainte, erau o pedeapsă suficientă pentru puterea lui şi i-a 


spus că putea să plece. 

Gardianul Străinul şi-a lovit de cîteva ori capul de 
duşumea,  arătîndu-şi  mulţumirea pentru asemenea 
bunăvoință, deoarece ştia prea bine că magistratul ar fi 
putut să-i dea o pedeapsă cu mult mai grea 

La sfîrşit, magistratului i-a fost adusă înainte văduva 
Wang. 

— Zilele trecute, i s-a adresat el, mi-ai spus că bărbatul 
tău, căruţaşul Wang, s-a sfîrşit de o moarte cumplită şi 
mi-ai cerut să-l răzbun. Acum am găsit criminalul. El şi-a 
recunoscut crima. Îndată ce autorităţile superioare vor 
întări sentinţa, îl voi executa, astfel ca sufletul omului tău 
să odihnească în pace. 

El a adăugat cîteva vorbe de miîngiiere şi i-a spus că, 
după execuţie, va primi o sumă frumoasă de bani. 

Apoi magistratul a părăsit sala Curţii. În cabinetul său, 
s-a schimbat într-o robă obişnuită. Numaideciît i-a primit în 
vizită pe Lungilă, Armăsarul şi Perfecţiune şi pe portărelul 
cel bătrîn şi i-a lăudat pentru treaba bună pe care o 
făcuseră. I-a dat lui Perfecţiune o sută de piese de argint 
ca răsplată pentru ajutorul lui binevoitor.Acesta a făcut 
plecăciuni, lovindu-şi fruntea de duşumea de cîteva ori, în 
semn de mulţumire. El a spus că voia să se întoarcă cît mai 
repede în tîrgul Două Tărimuri să-şi vadă de multele lui 
treburi de acolo. Magistratul i-a mai dat atunci nişte bani 
pentru cheltuielile lui de călătorie. 

La întoarcerea sa, după ce îl conduse pînă la poarta din 
fată pe Perfecţiune, Armăsarul l-a întrebat pe magistrat 
dacă erau noutăţi în cazul lui Bi Docilul. Magistratul i-a 
spus că văduva Zhou încă nu făcuse nici un singur pas care 
să dea de bănuit, însă sergentul Torentul şi Mintosul 
continuau să ţină sub supraveghere aspră împrejurimile. 
Tocmai era să mai adauge ceva, cînd deodată au auzit 
bătăile gongului la poarta principală. Şi-a îmbrăcat iarăşi 
roba oficială şi s-a urcat pe podium, urmat de oamenii săi. 

Intre timp, o grămadă de lume se adunase în faţa 
Yamen-ului. Veştile că ucigaşul din satul Şase Li fusese 
prins şi că îşi mărturisise crima se răspindiseră ca fulgerul 


în tot oraşul. Oamenii îl lăudau în gura mare pe magistrat 
pentru că dusese acest caz încurcat la bun sfîrşit, împăcînd 
astfel sufletele celor două victime. Nişte bărbaţi şi femei îşi 
croiseră drum prin mulţime şi stăteau acum lîngă uşa de la 
sala de judecată. Unii plingeau, alţii strigau că se săvîrşise 
o crimă grozavă şi înfricoşătoare, dar se mai auzeau şi alţii 
tipînd cît îi ţineau gurile că nu-ştiu-cine era acuzat pe 
nedrept. 

Magistratul i-a poruncit lui Armăsarul să le spună 
acelora să înceteze numaidecît larma şi să-l aducă numai 
pe jeluitor în faţa mesei lui. Ceilalţi trebuiau să aştepte la 
uşă. 

A reieşit că erau de fapt doi pîritori, o femeie între două 
vîrste şi un om bătrîn, distins, cu păr cenuşiu. Aceştia doi 
au îngenuncheat în faţa mesei lui. 

— Fiecare, li s-a adresat magistratul, să-şi declare 
numele şi să-şi formuleze cît mai limpede plingerea. 

— Numele umilei mele persoane, a vorbit mai întîi 
femeia, este Li. Sînt văduva răposatului licenţiat Zaigong, 
Trudă Vie, care a predat în Templul lui Confucius din 
oraşul acesta. După ce s-a sfîrşit, mi-a lăsat numai o fată, 
pe nume Li Gu, Călugăriţa Zorilor. Ea are acum deja 
nouăsprezece ani împliniţi. Prin mijlocirea cuiva din lumea 
cărturărească din ţinut, ea s-a logodit cu fiul înălţimii Sale, 
Licenţiatul Senior Hua Guoxiang, Bune Auspicii, fost 
prefect. Cui să-i treacă prin minte că sărmana mea fetiţă 
va muri aşa deodată, chiar în prima noapte petrecută în 
casa mirelui? Îndată ce vestea gravă mi-a ajuns la urechi 
astă-dimineaţă, am dat fuga şi acolo am aflat-o zăcînd pe 
patul de nuntă, trupul ei neînsufleţit fiind acoperit cu pete 
vineţii, pe cînd sîngele îi picura din toate cele şapte orificii 
ale corpului. Cum semnele acestea arătau neîndoielnic că 
cineva o omorise dîndu-i otravă, am venit degrabă aici să 
vă anunţ şi să-i cer Prea Cinstitului Magistrat să răzbune 
răul făcut unei tinere nevinovate şi mamei sale, acum 
rămase singură pe lume. 

Zicînd acestea, femeia s-a pornit pe un plins plin de 
amărăciune. Magistratul i-a spus cîteva cuvinte de 


mîngiiere şi i s-a adresat astfel bătrinului: 

— Presupun că dumneata eşti Hua Bune Auspicii! 

— Da. 

— Cum se poate, a zis magistratul, că un asemenea 
lucru îngrozitor s-a întîmplat în casa dumitale? Un om cu 
pregătirea şi învăţătura dumitale trebuie să ştie cum să-şi 
ţină casa în bună rinduială. Îţi conduci familia cu o astfel 
de neglijenţă, încît un criminal poate locui acolo 
nestingherit? 

— Sînt cărturar, licenţiat, şi familia mea venerează atît 
poezia, cît şi ritul. Fiul meu, Wenjun, Chipeş Cult, încă nu 
şi-a făcut un nume, însă se pregăteşte pentru primul 
examen cărturăresc. Tinerii căsătoriţi erau ca două 
rindunele, în perfectă armonie. Cine să fi pus otrava? Ieri 
seară ni s-au strîns numeroşi oaspeţi pentru ceremonia 
cununiei. Tinerii au însoţit perechea în camera nupţială, 
puşi pe glume şi necăjirea uşoară a proaspeţilor căsătoriţi. 
M-am alăturat petrecerii şi am trăit ceasuri de fericire, de 
bună dispoziţie şi bucurie. Printre tineri era şi Huo Zuobin, 
Oaspete, coleg de studii al fiului meu, şi unul dintre cei 
mai buni prieteni ai lui. Cînd a văzut frumuseţea miresei 
fiului meu, trebuie să fi devenit gelos, pentru că s-a purtat 
în felul cel mai necuviincios. El l-a tachinat pe fiul meu şi 
pe mireasa lui cît se poate de jignitor, făcînd observaţii 
nepotrivite şi nu a vrut să-i lase singuri nici o clipă. Cum se 
făcuse foarte tîrziu, m-am gîndit că e timpul să părăsim 
camera nupţială, aşa că i-am poftit pe toţi tinerii să vină în 
biblioteca mea şi să mai luăm cîteva rînduri de băutură 
acolo. Tinerii s-au purtat frumos şi mi-au primit invitaţia, 
cerîndu-i însă mirelui să golească trei cupe de băutură în 
cinstea lor. Numai Oaspete s-a împotrivit cu încăpăţinare 
să lase perechea singură, zicînd că distracţia abia începea. 
Eu m-am înfuriat şi l-am ocărit, spunîndu-i că încalcă 
buna-cuviinţă. Atunci el a fost cuprins de o furie sălbatică, 
m-a numit ramolit de modă veche şi m-a ameninţat că 
înainte de venirea zorilor o să-mi pară rău de cele 
întîmplate. Ceilalţi au crezut că aceasta era doar o glumă 
şi după încă nişte grosolănii din partea lui, m-au urmat cu 


toţii în bibliotecă, trăgîndu-l şi pe el după ei. Cine s-ar fi 
putut gîndi că Oaspete vorbea cu deplină seriozitate şi că 
înainte de a pleca din camera nupţială, pe motivul a cine 
ştie ce ranchiună veche, a picurat otravă în ceainicul care 
stătea lingă patul mirilor? Fiul meu, din fericire, nu a băut 
din ceaiul acela, dar mireasa lui a luat o ceaşcă înainte de 
a se culca. La bătaia celui de-al treilea ceas al nopţii, la ora 
şobolanului, ea s-a plins de o durere cumplită de burtă. 
Ne-am năpustit cu toţii în cameră şi, văzînd-o chinuindu-se 
în dureri groaznice, am chemat un doctor. Vai, cînd el a 
sosit, tînăra fată, frumoasă ca jadul sculptat şi gingaşă ca 
floarea îmbobocită, deja se sfirşise. De aceea, în dimineaţa 
aceasta, îngenunchez înaintea podiumului Prea Cinstitului 
Magistrat şi declar că nora mea a fost perfid omorită de 
Oaspete, fapt pentru care îi cer Prea Cinstitului Magistrat 
să vegheze ca dreptatea să fie făcută. 

I-a întins cu amîndouă mîinile magistratului acuzaţia sa 
scrisă. Eminentul Umanist a luat-o şi a cercetat-o de la un 
capăt la altul. 

— Aşadar, a spus el, amîndoi îl acuzaţi pe Oaspete că 
v-a omorît fiica. Unde este omul acesta t 

— Oaspete, a răspuns domnul Bune Auspicii, s-a 
prezentat şi el la Yamen-ul Prea Cinstitului Magistrat să 
depună o plingere că este în mod fals acuzat. 

Magistratul a poruncit portăreilor să-l aducă în sală. 
Era un tînăr cu o înfăţişarea neatrăgătoare, îmbrăcat în 
roba albastră a candidaţilor la examene. 

— Te numeşti Hu Oaspete? l-a întrebat magistratul. 

— Învăţăcelul din faţa dumneavoastră, a spus tînărul 
zimbind este într-adevăr Hu Zuobin, Oaspete. 

— Ai încă îndrăzneala, i s-a adresat mînios magistratul, 
să te numeşti învățăcel? Ai fost instruit la şcoala operelor 
clasice. Cum de nu cunoşti învăţăturile venerabililor noştri 
înţelepţi antici? Nu ştii că  dobindirea maturității, 
căsătoria, doliul şi sacrificiile pentru strămoşi sînt patru 
ceremonii dintre cele mai însemnate din viaţa unui om? 
Cum ai îndrăznit să te porţi necuviincios în timpul unei 
ceremonii de nuntă? Şi pe deasupra, fiind colegul de studii 


al mirelui, se cădea să îi arăţi miresei un respect deosebit. 
Cum se face că, văzînd cît de frumoasă era, ai devenit 
gelos şi ai lăsat această gelozie să te ducă la nişte vorbe 
amenințătoare? Îţi faci de ruşine roba albastră de învățăcel 
pe care o porţi. Vorbeşte acum, lămurind cu precizie cele 
întîmplate! 

Dacă vreţi să ştiţi cum s-a purtat învăţăcelul Oaspete, 
citiţi capitolul următor. 


CAPITOLUL 20 


GLUMA ÎNVĂŢĂCELULUI ATRAGE NENOROCIREA 
ASUPRA LUI: MAGISTRATUL PORNEŞTE ANCHETA 


Se spune că, prosternindu-se în fata mesei 
judecătoreşti, Oaspete a început mărturia. 

— Prea Cinstite Magistrat, stăviliţi o clipă tunetul 
miîniei voastre şi îngăduiţi-i persoanei mele să vă clarifice 
respectuos ce s-a întîmplat. l-am tachinat pe proaspeţii 
căsătoriţi, dar aceasta nu a fost altceva decît o glumă, din 
dorinţa de a lua parte a veselia nuntaşilor. În acelaşi timp, 
erau cel puţin patruzeci de oameni în camera nupţială, toţi 
rizind, strigînd şi făcînd tot felul de glume grosolane, însă 
Bune Auspicii numai pe mine m-a ocărit cu asprime. M-am 
prefăcut că sînt foarte mîniat şi i-am strigat că se va căina 
pentru cuvintele sale. Inainte ca noaptea să se sfirşească, 
dar şi aceasta numai ca să glumesc pe seama lui. De ce am 
vorbit tocmai aşa, nu aş putea spune într-adevăr. Însă în 
privinţa faptului că eu aş fi otrăvit-o pe sărmana tînăra 
doamnă, Prea Cinstitul Magistrat ştie că sînt tînăr 
cărturar. Cum m-aş fi încumetat vreodată să comit o astfel 
de crimă ticăloasă? Pe deasupra, mai am şi o mamă 
bătrină, soţie şi copii, care au nevoie de sprijinul meu. Aş fi 
pus în joc liniştea întregii mele familii pentru o asemenea 
faptă nesăbuită? Dacă Prea Cinstitul Magistrat mă mustră 
pentru că am mers prea departe cu gluma şi, tachinîndu-i 
pe noii căsătoriți, am trecut dincolo de limitele 


bunei-cuviinţe, eu primesc cu umilinţă această dreaptă 
învinuire. Dar în ce priveşte oamenii care mă acuză că aş fi 
comis o crimă murdară, nu pot califica aceasta decît ca o 
eroare dureroasă. Apelez la consideraţia binevoitoare a 
Prea Cinstitului Magistrat. 

În vreme ce vorbea, o doamnă în vîrstă a îngenuncheat 
lîngă el şi de vreo cîteva ori la rînd şi-a lovit fruntea de 
duşumea, plingînd necontenit. 

— Presupun, i s-a adresat magistratul, că dumneata eşti 
mama lui? 

— Prea Cinstite Magistrat, a adăugat doamna în vîrstă, 
după ce a încuviinţat, tatăl acestui băiat a murit de cînd el 
era încă un copil. Mi-am jertfit toate zilele să-l cresc cum 
se cuvine şi îmi pare rău din adîncul sufletului că am fost 
prea îngăduitoare şi astfel nu am izbutit să-i potolesc 
pornirea lui nefericită de a dori întotdeauna să facă pe 
măscăriciul cînd se află în lume. Cer îndurarea Prea 
Cinstitului Magistrat! 

Auzind aceste reclamaţii ce se băteau cap în cap, 
magistratul a rămas o vreme gînditor. El a chibzuit că 
mama miresei şi cărturarul, într-un fel firesc, îşi ieşiseră 
din minţi de supărare şi necaz şi numaidecît au căşunat pe 
cel dintîi bănuit posibil. Însă tînărul avea toate semnele 
unui distins învățăcel. Lămuririle lui sunau demne de 
crezare şi foarte serioase. Avea mari îndoieli că tînărul 
comisese crima. 

— Dumneavoastră, le-a spus, îl acuzaţi pe Oaspete, dar 
eu nu sînt mulţumit cu mărturia pe care o aduceţi. Miine 
am să fac cu însumi cercetări la locul crimei. Acum puteţi 
pleca amindoi, însă Oaspete urmează să fie reţinut sub 
arest la şcoala judeţeană. 

Magistratul le-a îngăduit apoi celorlalţi să-şi ia rămas 
bun. Mama tinărului era în lacrimi fiindcă fiul său urma să 
fie închis. Magistratul nu a găsit că era cazul să-l 
instruiască pe licenţiat ca nici un lucru de la locul crimei 
să nu fie atins. Prin îndelungata sa carieră oficială, 
licenţiatul Bune Auspicii era într-adevăr un cunoscător 
total al cerinţelor legii. Înainte de a pleca la Yamen, el deja 


pecetluise camera nupţială. Întorcîndu-se acasă, a poruncit 
ca marea cameră de primire să fie aranjată ca un Yamen 
vremelnic şi să se aştearnă în curte, în faţa camerei, 
rogojini de trestie pentru autopsie. A dat instrucţiunile 
acestea cu lacrimi în ochi, deplîngînd soarta crudă care 
adusese o astfel de nenorocire în casa lui şi la anii 
bătrineţii pe care îi avea. Nădăjduia doar ca portăreii să 
nu-i necăjească prea tare membrii familiei şi să ţină seama 
de înaltul lui titlu oficial. El a încercat să îşi mîngiie fiul, 
însă Chipeşul, după ce îşi văzuse frumoasa mireasă murind 
sub ochii săi, la numai cîteva ore după ce o ţinuse în braţe, 
era aproape înnebunit de nenorocire. 

În ziua următoare, gardianul acelui cartier din oraş şi 
un număr de portărei de la Yamen au sosit la ei. Doi 
portărei au fost puşi de pază în faţa patului nuptial, în 
vreme ce alţii supravegheau intrarea curţii. Ei au scos 
uşile glisante ale sălii de primire şi au aranjat totul 
înăuntru pentru bunul mers al cercetărilor. Bune Auspicii 
pusese pe una din rudele sale să ducă sicriul în curte şi să 
întindă linţoliul, astfel ca nora lui să poată fi băgată în 
sicriu numaidecît după autopsie. La prînz, au răsunat 
gongurile afară, vestind sosirea magistratului. Licenţiatul 
şi-a îmbrăcat roba oficială, şi-a pus boneta şi a mers 
împreună cu Chipeşul la poarta din faţă să-l primească pe 
magistrat. 

Eminentul Umanist a coborit în fata curţii, din litiera 
sa. Ei l-au dus întîi în bibliotecă, pentru a se reface puţin 
de pe urma drumului. Cînd ceaiul a fost servit, Chipeşul a 
îngenuncheat şi şi-a lovit fruntea de duşumea. Magistratul 
l-a cercetat cu atenţie pe Chipeşul şi a înţeles că era un 
tînăr cumsecade, cu comportarea demnă a unui viitor 
dregător. 

— Ai văzut-o de fapt pe soţia ta, l-a întrebat el, bînd 
ceai înainte de culcare? Cum se face că n-ai băut ceai şi 
tu? 

— După ce oaspeţii au plecat din cameră, tata mi-a 
poruncit să-i mulţumesc personal fiecăruia în parte în sala 
de primire, cum este obiceiul, şi, la plecare, să-l conduc 


chiar eu pînă la poarta din faţă. Cînd am terminat cu 
aceasta, răsunase deja cel de-al doilea ceas al nopţii. Eram 
cumplit de istovit. Numai cu un mare efort am reuşit să-mi 
îndeplinesc cea din urmă îndatorire a zilei, îngenunchind 
în faţa tatălui meu şi urîndu-i noapte bună. Cînd, în cele 
din urmă, m-am întors în camera nupţială, soţia mea stătea 
la capătul patului. A văzut că eram foarte obosit şi i-a 
poruncit servitoarei sale să umple două cești cu ceai. Însă 
eu, cu cîteva clipe înainte de a pleca din camera de 
primire, mi-am simţit gitul uscat ca iasca şi am băut atunci 
citeva ceşti de ceai. De aceea i-am spus servitoarei să 
toarne din ceainicul care era pe măsuţa de lingă pat numai 
într-o ceaşcă şi soţia mea a băut singură, în vreme ce eu 
mă dezbrăcăm. Apoi ne-am culcat. La bătaia celui de-al 
treilea ceas al nopţii, cînd tocmai începusem să mă simt 
adormit, soţia mea s-a pornit să geamă uşor. M-am gîndit 
că aceasta era o tulburare trecătoare, însă durerile ei au 
sporit şi pînă la urmă au ajuns aşa de puternice, încît nu 
mai putea nici măcar să strige. l-am spus servitoarei să îi 
trezească pe toţi ai casei şi să fie chemat un doctor. Dar 
cînd a răsunat bătaia celui de-al patrulea ceas al nopţii, ea 
deja se sfirşise. La vederea petelor întunecate ce 
apăruseră pe pielea ei, mi-am dat seama că ea trebuie să fi 
fost otrăvită, aşa că m-am uitat în ceainic; ceaiul se 
preschimbase într-o substanţă viscoasă, neagră. Era clar 
pentru mine că în el se afla otrava. 

— A intrat Oaspete, a întrebat magistratul, în camera 
nupţială în timpul petrecerii? 

— Ocupat să mulţumesc invitaţilor, n-aş putea să ştiu 
sigur, a răspuns mirele. Dar omul acesta a intrat sigur 
înainte de amiază, împreună cu ceilalţi. 

— Dacă a intrat, atunci cine ştie unde o fi fost ceainicul, 
iar după masă mireasa pesemne că a băut din ceai. Cine 
pregăteşte ceaiul? 

— Ce însemnătate are aceasta? a îndrăznit licenţiatul. 
Tînărul a avut prilejul să pună oricînd otrava în ceainic. 

— Într-un caz ca acesta nu se poate hotărî aşa de 
simplu, a zis magistratul. La urma urmelor, ceilalţi tineri 


au avut aceeaşi ocazie ca şi el. lar dintre toţi, servitoarea 
putea să o facă cel mai bine. Vreau să-i pun nişte întrebări 
servitoarei. 

Licenţiatul s-a împotrivit. El a spus că magistratul nu ar 
trebui să creadă că el, un licenţiat bătrîn, care servise cu 
distincţie ca prefect în cîteva provincii, ar putea acuza cu 
uşurinţă pe cineva de crimă. Mai mult, îşi lua asupra sa 
întreaga răspundere pentru fiecare om în parte din casă şi 
garanta că nimeni din familia sa nu era în stare să 
săvirşească vreo crimă. Magistratului i-a venit greu să 
discute în contradictoriu. 

— Oamenii simpli, i-a spus el în cele din urmă, îşi 
formează comportarea după aceea a familiilor 
conducătoare. Persoane eminente ca dumneavoastră sînt 
de aceea în centrul atenţiei tuturor. Cum cazul acesta va fi 
privit cu atenţie de populaţia întregii provincii, amîndoi 
trebuie să veghem ca toate regulile să fie fără nici o 
abatere respectate, ca nu cumva să se spună că atunci 
cînd se ocupă de un caz de crimă, autorităţile sînt mai 
îngăduitoare faţă de cărturari. 

Bune Auspicii nu a putut să tăgăduiască această 
chestiune şi fără nici o tragere de inimă a chemat-o acolo 
pe servitoare. Cînd ea s-a prosternat în faţa judecătorului, 
el a văzut că era cu mult trecută de vîrsta mijlocie. 

— Eşti cumva servitoarea din casa Li şi ai venit aici 
însoţindu-ţi tinăra stăpînă, ori faci parte dintre servitorii 
acestei case? În ziua aceea în casă a fost un du-te-vino 
permanent. De ce nu ai supravegheat totul cu atenţie? 

Văzind că i se vorbeşte atît de aspru, femeia a început 
să tremure. A lăsat capul în jos şi a şoptit: 

— Această bătrînă slugă se cheamă Chen şi din 
copilărie s-a bucurat de bunătatea doamnei Li. Dînsa m-a 
ajutat să mă mărit şi soţul meu, Gao, a slujit tot acolo. 
Apoi, al meu şi stăpînul s-au prăpădit unul, după altul. La 
măritişul domnişoarei, stăpiîna mi-a cerut s-o însoțesc şi de 
aceea mă aflu în această casă. Acum domnişoara s-a 
prăpădit şi vă implor, înălţimea Voastră, să faceţi lumină! 

Magistratul o bănuia pe ea, dar ascultind-o, nu găsea 


nici o motivaţie a omorului. Fără să urmărească un gind 
clar, a întrebat: 

— De cînd ai venit aici, numai tu i-ai pregătit miresei 
ceaiul? Cînd ai făcut ceaiul pe care ea l-a băut seara? 

— La prînz, a răspuns servitoarea Chen, am adus apă 
fierbinte şi am turnat apa în ceainic. Mai mulţi oameni au 
băut din ceaiul ăla şi cînd au sosit nuntaşii, vasul se golise 
de tot. Aşa că, la lăsatul serii, m-am dus din nou la 
bucătărie şi am umplut urciorul cu apă clocotindă din oala 
cea mare de acolo. Pe aceasta am turnat-o în ceainicul 
aşezat pe măsuţa de lîngă patul mirilor. Nimeni nu a băut 
din ceainicul ăsta în afară de mireasă, tocmai înainte de a 
se culca. 

— După ce ai adus iar apă fierbinte şi ai turnat în 
ceainic, ai mai părăsit încăperea? Nu ai ieşit cumva din 
camera tinerilor o dată sau de două ori, ca să te uiţi la 
adunarea veselă din bibliotecă? 

— Am ieşit de acolo numai o dată, a spus servitoarea, 
cînd am luat cina. Apoi n-am mai plecat. Petrecerea era în 
bibliotecă şi mirii se aflau acolo. La urmă s-au înapoiat 
însoţiţi de mulţimea de musafiri. Domnişorul Oaspete a 
rostit mai multe vorbe piperate şi se prea poate ca el să fi 
pus otrava. 

— După cum spui, e o simplă bănuială de-a ta. Ia 
spune-mi, a mai băut cineva din ceaiul pregătit a doua 
oară, după-amiază? 

Sluga a rămas o vreme gînditoare. 

— Nu-mi dau seama, a spus. 

Magistratului nu i-a rămas altceva de făcut decit să se 
ducă să vadă corpul neînsufleţit. 

Dacă vreţi să ştiţi ce s-a mai întîmplat, citiţi capitolul 
următor. 


CAPITOLUL 21 


VORBA BUNĂ ATRAGE RENUNŢAREA LA AUTOPSIE; 
A DOUA INTEROGARE LA JUDEŢ 


Se spune că magistratul s-a ridicat şi s-a dus să 
inspecteze locul crimei. Ai casei nu mai plîngeau amarnic, 
ci doar lăudau blîndeţea şi frumuseţea miresei, care îşi 
găsise un asemenea sfirşit tragic. Cînd a ajuns în faţa 
camerelor interioare, magistratul a cerut ca femeile casei 
să se ascundă, iar el a intrat, iscodind în tot locul. Condus 
de Bune Auspicii, a intrat în camera mirilor. Acolo, a văzut 
patul mare nupţial aflat lingă peretele din fund. Mobila 
fusese mutată în alte încăperi, lăsîndu-se numai o măsuţă 
sculptată în lemn negru, pe care stătea un ceainic mare 
pus într-un coş împletit din trestie. 

Numeroase slugi se înghesuiseră în faţa patului, 
curioase. 

— Aici e locul ceainicului? le-a întrebat. Aduceţi o 
ceaşcă, să probez. 

Un portărel pregătise dinainte o ceaşcă. Magistratul a 
turnat el însuşi, minunîndu-se de culoarea neobişnuită. 
Ceainicul era plin cu un lichid viscos, negru, semănînd mai 
degrabă a sirop, decît a ceai. Pe deasupra, avea un miros 
înţepător de mucegăit. Magistratul a chibzuit că ar fi fost 
foarte greu de stabilit felul otrăvii ce fusese amestecată cu 
ceaiul. A poruncit să se aducă un cîine. A cerut să se 
întingă cu nişte bucate în ceaşcă şi acestea să fie aruncate 
pe jos. Cîinele le-a hăpăit cu o grabă uimitoare şi a început 
să mai adulmece pe lingă ele pentru altele. După o vreme, 
însă, cînd i s-a ridicat părul, ţepos ca la arici, cîinele s-a 
pus pe miriit furios. Mîriiturile lui s-au preschimbat curînd 
în urlete prelungi. El a alergat ca un apucat, făcînd cîteva 
cercuri de jur împrejur şi apoi bietul de ela căzut mort. 

Magistratul era foarte uluit de natura acestei otrăvi. El 
le-a poruncit portăreilor să pună cîinele mort într-o cutie şi 
s-o pecetluiască. Numai astfel putea să fie trimis la Yamen 
ca probă materială. A mai cerut ca şi ceainicul să fie 
sigilat. A intrat din nou în camera nupţială şi a desfăcut 
perdelele din jurul baldachinului. Cadavrul tinerei mirese 
nefericite zăcea pe patul pe care murise. Din gură i se 
prelinsese sînge şi corpul ei zvelt îi era acoperit cu pete 


vineţii. A tras perdelele la loc şi s-a înapoiat. 

— Dumneavoastră sînteţi capii familiilor miresei şi 
mirelui. Amîndouă casele sînt „pătrunse de mireasma 
cărţilor” şi faptul acesta cumplit întîmplat unor oameni cu 
poziţia dumneavoastră este o mare nenorocire. Eu nu vă 
voi spori necazul făcînd o autopsie, supunînd astfel 
cadavrul sărmanei voastre fiice dezgolirii şi umilinţelor. 
Îmi este de ajuns că am văzut cu proprii mei ochi dovada 
clară a otrăvirii Problema acestui caz nu este cum a fost 
omorită mireasa, ci cine a comis această faptă murdară. 
De aceea îmi voi pune pecetea pe certificatul de moarte, 
declarind că ea a murit bînd o otravă administrată de o 
persoane necunoscută. Cadavrul poate fi pus numaidecit în 
sicriu. 

Doamna Li i-a mulţumit copleşită de lacrimi pentru 
respectul plin de generozitate faţă de sentimentele lor de 
durere, însă licenţiatul era foarte măcinat de îndoieli. 

— La urma urmei, a spus el, conform regulilor, ar 
trebui făcută o autopsie pe cadavrul oricărei victime. Cine 
ştie ce nouă probă a crimei poate ieşi la lumină. 

Chipeşul însă a căzut în genunchi la picioarele tatălui 
său, rugîndu-l din suflet să cruţe corpul sărmanei sale soţii. 
În cele din urmă, el a încuviinţat fără nici o tragere de 
inimă şi a poruncit servitorilor să înceapă pregătirile 
pentru gătitul cadavrului. Magistratul a ieşit în curte şi a 
stat pe acolo un timp, urmărind distrat servitorii care 
alergau cu treburi înăuntru şi afară. Treaba lui oficială de 
aici era deja încheiată şi se cădea să se reîntoarcă la 
tribunal. Totuşi, într-un fel sar altul, lui nu îi venea să 
plece. Avea sentimentul puternic că cheia misterului era 
chiar acolo şi nu altundeva. 

După ce cadavrul a fost îmbrăcat şi adus în fata curţii 
pentru a fi acolo aşezat în sicriu, magistratul s-a întors 
singur în camera mirilor. Portăreii tocmai puseseră 
ceainicul şi ceaşca într-o cutie de piele. Magistratul şi-a 
apăsat pecetea pe o fişie de hirtie lipită pe capac. După ce 
portăreii au plecat, magistratul a închis uşa şi s-a aşezat pe 
scaunul de la căpătiiul patului. Era o linişte deplină. [i 


ajungea la urechi, vag, numai zgomotul îndepărtat din faţa 
curţii. S-a gîndit atunci că ucigaşii care se îndeletnicesc cu 
otrăviri folosesc adesea căi ciudate pentru omorirea 
victimei lor şi se întreba ce taină stranie ascundea camera 
aceasta. Mirosul de muced încă domnea în aer. Într-un fel 
sau altul, părea că face parte din cameră. Hotărit să 
descopere de unde venea, s-a uitat sub pat, în spatele 
mobilei, şi a trecut în bucătărioară. Aceasta era foarte 
mică, fără nici o vatră şi numai cu un lighean pentru 
spălatul ceştilor şi farfuriilor. Bucătăria fusese în mod 
vizibil foarte bine curățată pentru venirea miresei în casă. 
Pereţii erau proaspăt tencuiți şi magistratul nu a mai 
simţit mirosul de mucegăit care plutea în camera din care 
intrase aici. Şi-a scuturat capul şi a pornit-o încet spre 
marea sală de primiri. 

— Dumneavoastră, i-a spus el acolo licenţiatului, îl 
acuzaţi pe Oaspete, însă eu socotesc că servitoarea Chen a 
avut acelaşi prilej pentru a înfăptui crima. Îl voi interoga 
din nou, însă vreau de asemenea să-i mai pun nişte 
întrebări şi servitoarei. Sper că îmi veţi permite să o pun 
sub stare de arest. 

Acestuia nu i-a plăcut deloc asemenea lucru, dar ştia că 
nu putea să se împotrivească de fel. Şi-a dat încuviințarea 
şi, cînd magistratul a plecat, doi portărei au luat-o pe 
servitoare la Yamen. 

Bune Auspicii, însă, şi-a vărsat toată furia pe fiul său. 

— Nu mă puteam aştepta din partea doamnei Li, i-a 
strigat, decît să îngăduie punerea cadavrului, fără nici o 
autopsie, în sicriu. Femeile nu înţeleg niciodată astfel de 
lucruri. Însă tu, fiu al unui demnitar înalt, ar fi trebuit să 
ştii mai multe. Nu vezi că îngîmfatul de magistrat 
procedează în aşa fel, încît să nu se mai ostenească cine 
ştie ce? Dă-mi voie să îţi spun că dregătorii încearcă 
întotdeauna să scape de greutăţi. Puțin le pasă lor dacă a 
fost omorît cineva, mai ales cînd asta nu are nici un 
amestec cu viaţa lor tihnită. Am fost chiar eu dregător şi 
ştiu bine ce vorbesc! 

Nemaiavînd nici o veste de la Yamen pînă în seara zilei 


următoare, aversiunea licenţiatului împotriva 
magistratului a crescut. Umbla bezmetic prin camerele şi 
prin curţile casei sale, fluturindu-şi miînecile, ocărînd 
servitorii şi făcîndu-se tuturor nesuferit. La căderea nopţii, 
s-a jurat că a doua zi se va duce la Yamen şi îl va sili pe 
magistrat să îi ia sub tortură interogatoriu tînărului 
Oaspete. 

În vremea aceasta, magistratul îi poruncise lui 
Armăsarul să ceară sfatul unui faimos procuror bătrîn care 
trăia retras în oraş şi cîtorva patroni mai virstnici de 
farmacii. Însă nici unul dintre ei nu au ştiut de o otravă 
care să provoace semnele arătate pe cadavru. De aceea i-a 
trimis pe Lungilă şi pe Armăsarul să facă nişte cercetări 
tainice printre oamenii care locuiau în vecinătatea caselor 
Hua şi Li şi să controleze lista oaspeţilor la nuntă. Dar 
nimic nu părea să fie nelalocul lui. Musafirii care luaseră 
parte la cununie erau cu toţii oameni binecunoscuţi şi nici 
unul dintre ei nu se ştia că ar fi purtat vreo ranchiună 
caselor încuscrite. 

În cea de-a treia zi, după ancheta din casa Hua, 
magistratul şedea în cabinetul său, discutiînd cu Armăsarul 
ciudăţeniile cazului. 

— Crima aceasta, a observat el, pare a fi la fel de greu 
de dezlegat ca şi cazul lui Bi Docilul. Nici nu s-a potolit un 
val şi altul se ridică acum. 

Chiar atunci a intrat un slujbaş şi i-a înmînat o carte de 
vizită. 

— Ilată-l pe licenţiat aici, a oftat magistratul. Fără 
îndoială că a venit să mă îmboldească să-l interoghez din 
nou pe Oaspete. Conduceţi-l în sala de primire! 

Curînd după ce magistratul a luat loc în sala de primire, 
l-a şi văzut pe licenţiat, în ţinută ceremonială şi cu o 
înfăţişare foarte ursuză, urcînd treptele. 

După schimbul obişnuit de politeţuri, Bune Auspicii a 
întrebat: 

— Este a treia zi astăzi de cînd nora mea a căzut pradă 
morţii. Ar vrea părintele-demnitar a binevoi să înştiinţeze 
persoana mea neînsemnată despre înaintarea pe care a 


atins-o în cazul acesta? 

— Aţi venit cum nu se poate mai bine, a răspuns 
magistratul. Tocmai urma să-l interoghez din nou pe 
acuzat şi pe servitoarea cinstitei voastre case.. Dacă veţi 
avea plăcerea să luaţi loc în cabinetul meu privat, veţi 
putea să urmăriţi de acolo mersul lucrurilor. 

Magistratul s-a instalat pe podium şi a poruncit să fie 
adus învăţăcelul Oaspete. 

— Am făcut o anchetă la locul crimei, i s-a adresat 
magistratul cu asprime, şi am stabilit că mireasa a murit 
otrăvită. Tu eşti totuşi acela care l-ai ameninţat pe licenţiat 
în faţa unei mulţimi de martori. Apoi, ai avut şi ocazia să 
pui otravă în ceainic. Spune adevărul! 

— Imi recunosc vina de a fi folosit un fel de a vorbi 
nepotrivit şi de a mă fi purtat într-o manieră 
necuviincioasă, a răspuns el. Dar neg cu tărie acuzaţia că 
aş fi otrăvit mireasa. lar în ce priveşte faptul de a fi avut 
prilejul să pun otravă, atrag respectuos atenţia Prea 
Cinstitului Magistrat că şi ceilalţi musafiri au avut aceeaşi 
ocazie, ca să nu mai spun despre servitori! 

Tînărul învățăcel a continuat să se dezvinovăţească, 
analizînd chiar el situaţia. 

Dacă vreţi să ştiţi cum a reacţionat magistratul, citiţi 
capitolul următor. 


CAPITOLUL 22 


ANALIZA CAZULUI OPREŞTE BRUSC UN DIALOG; 
ASCULTAREA MUTEI DUCE LA CAUTAREA DE URME 


Se spune că magistratul s-a prefăcut a fi mînios şi l-a 
certat, atrăgîndu-i atenţia că în faţa judecății ar trebui să 
mărturisească adevărul. 

Apoi a poruncit să i se înfăţişeze servitoarea. 

— Stăpînul tău, a spus el, l-a acuzat pe învăţăcelul 
Oaspete că ar fi otrăvit-o pe tinăra dumitale stăpină, dar el 
îşi declară cu stăruinţă nevinovăția. Tu eşti un martor 


însemnat. Povesteşte-mi din nou cu precizie ce s-a 
întîmplat în noaptea aceea. Nu pierde din vedere nici un 
amănunt, nu contează cît de lipsit de însemnătate ar putea 
el să îţi pară. 

— Sluga Prea Cinstitului Magistrat, a spus servitoarea, 
poate să depună mărturie că, pînă ce mirele şi mireasa nu 
s-au întors cu grupul de oaspeţi, nimeni nu a intrat în 
camera nupţială. Cu toţii rideau şi strigau, făcînd glume 
plăcute, numai domnişorul Oaspete a spus tot felul de 
lucruri nelalocul lor şi îi tot împungea pe oamenii din jur. 
L-am văzut cu ochii mei de mai multe ori la rînd cum s-a 
apropiat de pat şi de măsuţa pentru ceai. Mai tirziu, l-a 
ameninţat pe înălţimea Sa licenţiatul şi eu sînt încredinţată 
că ela pus otravă în ceainic. 

— Prea Cinstite Magistrat, a exclamat Oaspete, acesta 
este o ponegrire strigătoare la ceruri. Vă rog să o întrebaţi 
dacă m-a văzut într-adevăr atit de aproape încît să pot 
atinge ceainicul cu pricina! 

Servitoarea cea bătrină a trebuit să recunoască că nu 
putea să depună mărturie pentru aşa ceva. Magistratul a 
întrebat-o: 

— Dar cînd te-ai dus în bucătărie să-ţi mănînci orezul 
de seară? 

— Nu îmi aduc prea bine aminte, a răspuns ea, însă am 
plecat din cameră, cînd am auzit că sărbătorirea de nuntă 
începuse în sala principală. La puţină vreme după ce m-am 
întors, am auzit risul îndepărtat al oaspeţilor. Aşa că 
pe-atunci ceremonia trebuie să se fi terminat, iar băutura 
numaideciît să fi fost servită. 

— Prin urmare, a strigat magistratul către învățăcel, 
cînd oaspeţii din sala principală erau preocupaţi să 
urmărească ceremonia şi servitoarea aceasta era în 
bucătărie să-şi ia cina, dumneata te-ai furişat în camera 
nupţială şi ai turnat otrava în ceai. Mărturiseşte-ţi crima! 

— Apelez la bunăvoința Prea Cinstitului Magistrat, a zis 
el, lovindu-şi fruntea de duşumea. Eu nu am părăsit sala 
nici măcar o clipă, fapt care poate fi dovedit de doi dintre 
prietenii mei care au stat tot timpul chiar lîngă mine. După 


ceremonie, eu însumi am băut cîteva cupe, cu ginerele. Am 
intrat pentru prima dată în camera nupţială o dată cu toţi 
ceilalţi oaspeţi. Acesta este întregul adevăr. 

Magistratul a rămas adîncit în gînduri o vreme, 
mîngiindu-şi încet barba. El nu crezuse nici un moment că 
Oaspete era vinovat. Interogatoriul său era hărăzit pur şi 
simplu să-i arate  bătrinului licenţiat din spatele 
paravanului că el, magistratul, nu trecuse cu vederea nici 
o posibilitate. Şi nici nu credea că bătrîna servitoare avea 
vreun amestec în această chestiune. Era tocmai pe punctul 
de a formula şi alte întrebări, cînd un servitor i-a adus o 
ceaşcă plină cu ceai şi cu ea ocazia binevenită a unei 
pauze mai lungi. 

Pe cînd ridica încet ceaşca spre buzele sale, magistratul 
a observat nişte particule albe de praf plutind la suprafaţa 
lichidului. 

— Cum îndrăzneşti, i-a spus el servitorului, să-mi aduci 
ceaiul acesta murdar? 

Servitorul a privit în ceaşcă şi i-a spus grăbit: 

— Aceasta nu este greşeala umilei mele persoane. Am 
văzut chiar eu cît de curată era ceaşca şi cu mîna mea am 
pus frunzele de ceai în ceainic. Trebuie să fie nişte praf, ori 
var căzut din tavan, cînd bucătarul a fiert apa în bucătărie. 
Ingăduiţi-i servitorului vostru să prepare o altă ceaşcă de 
ceai. 

La auzul acestor cuvinte, magistratului i-a trecut 
deodată prin cap un gînd nou. 

— De unde ai luat apa fierbinte pentru a face ceaiul în 
noaptea aceea? a întrebat-o el, cu severitate, pe bătrina 
servitoare. Eşti sigură că ai luat-o din cazanul aflat în 
bucătăria cea mare? 

Ea a fost foarte uimită de întrebarea aceasta 
neaşteptată şi a răspuns cu o voce şovăitoare: 

— Aşa cum sluga Prea Cinstitului Magistrat a spus mai 
înainte, am folosit apa ce fusese fiartă în cazanul cel mare 
din bucătăria casei. 

Magistratul i-a aruncat o privire acră şi i s-a adresat 
atît ei cît şi învăţăcelului. 


— Acum eu am aflat cheia acestui caz misterios de 
otrăvire. Amîndoi veţi fi reţinuţi doar pînă mîne, cînd voi 
dezlega cu totul cazul. 

Vorbind astfel, magistratul a părăsit podiumul şi s-a 
înapoiat în cabinetul său privat. Licenţiatul, auzind prin 
paravan tot ce se vorbise, se înfuriase cumplit, fiindcă 
magistratul nu îi pusese învăţăcelului menghinele. 

— Am urmărit cu interes considerabil interogatoriul, a 
spus el cu un zîmbet dispreţuitor. Observ că metodele 
magistraţilor s-au schimbat foarte mult. Pe vremea mea, 
noi tratam criminalul ca pe un criminal. Cînd el nu voia să 
mărturisească, îi aplicam menghinele. Mă vei ierta, aşadar, 
dacă văzînd că metodele dumitale nu au reuşit să dea la 
iveală cel mai mic rezultat, eu am de gind să înaintez 
prefectului acest caz. Vom vedea atunci dacă el vă 
împărtăşeşte vederile. 

S-a ridicat să-şi ia rămas bun, dar magistratul l-a 
reţinut. 

— Cazul care s-a petrecut în preacinstita 
dumneavoastră casă este deja pentru mine limpede ca 
lumina zilei. Vă cer să aveţi răbdare numai pînă mîine. 
Atunci am să-mi ofer onoarea de a vă face personal o 
vizită, pentru o probă. Dacă ea va da greş, eu însumi voi 
stărui pentru aducerea acestui caz în faţa autorităţilor 
superioare. 

Bune Auspicii s-a gîndit, fireşte, că aceasta era o nouă 
încercare de amiînare, însă nu a putut să-i respingă deloc 
propunerea politicoasă. 

— Mă va bucura, a rostit cu o voce neutră, onoarea de a 
vă primi vizita. Apoi şi-a luat rămas bun. 

Armăsarul s-a dus în cabinetul Eminentului Umanist şi 
l-a întrebat cum de este atit de sigur că a doua zi va 
elucida cazul. 

— Totul stă în rațiune, a răspuns magistratul. Uite, 
învăţăcelul cu numele de Oaspete, arată el ca un criminal? 
Dimpotrivă, este un tînăr politicos, cult. A greşit, rostind 
cîteva cuvinte injurioase, iar, din întîmplare, nenorocirea 
s-a petrecut chiar în noaptea aceea. El va fi un viitor 


cărturar şi în momentul acesta, atît el, cît şi mama lui sînt 
distruşi de tristeţe. Dacă n-aş avea nici o reţinere şi aş 
porunci să fie supus caznelor, ar însemna că în judeţul 
nostru lucrurile se privesc simplist, nu se caută în adîncul 
lor, şi nu numai că n-am da de capătul acestui caz, dar 
l-am crea şi pe al doilea, prin condamnarea unui nevinovat. 
Cît despre slujnică, ei îi stă inima tot la casa Li, dar nu ştie 
nimic. 

În vreme ce ei vorbeau, sergentul Torentul şi Mintosul 
au intrat şi l-au salutat respectuos pe magistrat. 

— Ai fost plecat de acum cîteva zile. A dus la ceva pînda 
voastră în satul Floarea Imperială? l-a întrebat magistratul 
pe sergent. 

— Urmînd instrucțiunile Prea Cinstitului Magistrat, a 
spus sergentul, am stat ascunşi în timpul zilei în casa 
gardianului. În fiecare zi după ce se întuneca ieşeam să 
tinem sub supraveghere casa văduvei. Nu am putut, însă, 
să descoperim nimic neobişnuit. În cele din urmă, am ajuns 
nerăbdători. Ieri, Mintosul şi cu mine am hotărît că ar 
trebui să privim mai îndeaproape lucrurile. Astfel că, la 
bătaia celui de-al doilea ceas al nopţii, ne-am suit pe 
acoperişul casei văduvei şi ne-am întins pe ţigle să 
prindem cu urechea la ce vorbeau cele două femei. Întiîi 
văduva şi-a ocărit soacra vreme îndelungată, zicîndu-i ca 
ea era aceea de la care pornise tot necazul, poftindu-l pe 
Prea Cinstitul Magistrat, înveşmîntat în doctor, în casa lor. 
Aceasta părea să fie tema cea mai plăcută a văduvei 
pentru discuţia lor de după cină. Apoi fata cea mută a 
început deodată să facă nişte zgomote puternice. 
„Mormoloc mucos, a tipat femeia, de ce ne înspăimînţi? 
Nu-s decît nişte şobolani sub duşumea şi nimic altceva. 
Du-te la culcare. O să mergem şi noi, bunica şi cu mine, să 
ne odihnim”. Aceste vorbe ni s-au părut ciudate. De ce ar fi 
devenit fetiţa aşa de neliniştită numai pentru că auzise un 
şobolan? Curînd după aceea, bătriîna şi nora ei s-au dus, 
după cîte se părea, la culcare, fiecare în camera sa. Noi am 
rămas unde eram. Peste o oră sau mai mult, am auzit nişte 
sunete în camera văduvei. Ne-am ascuţit urechile cît am 


putut acolo, de pe acoperiş însă n-am auzit nimic limpede. 
Totuşi ni se părea destul de clar că doi oameni îşi vorbeau 
în şoaptă. Una era vocea văduvei, pe cealaltă nu am izbutit 
s-o recunoaştem, dar ea suna ca vocea unui bărbat. Am 
socotit această întîmplare îndeajuns de însemnată pentru a 
o înfăţişa Prea Cinstitului Magistrat. Mintosul s-a lăsat cu 
grijă în jos, în dreptul ferestrei, dar n-a reuşit să 
desluşească nimic. 

— Credeam că aţi descoperit prin vecini un tînăr cu 
numele Xu. 

Dacă vreţi să ştiţi ce a răspuns Torentul, citiţi capitolul 
următor. 


CAPITOLUL 23 


CRIMINALUL ESTE TRĂDAT DE PROPRIUL SĂU 
GLAS; LA VEDEREA VIPEREI, CAZUL SE INCHEIE 


Se spune că Torentul a recunoscut că toţi cei pe care 
i-a cercetat sînt oameni de treabă. 

— Atunci voi cum vedeţi acest caz? a insistat 
magistratul. 

— Umilul de mine, a spus Torentul, recunosc că am 
auzit un glas bărbătesc, dar n-am văzut pe nimeni. De 
aceea, n-aş îndrăzni să mă aventurez în cine ştie ce 
concluzii. Locuind prin preajmă, l-am cercetat pe vecinul 
din dreapta, doar ca o treabă obişnuită. Locuinţa lui este 
alipită de camera tinerei văduve. Am descoperit că între 
ele se află numai un singur perete despărțitor. Ar părea că 
în fapt casa lui Docilul a făcut odinioară parte din casele 
vecinului. Astfel că noi ne-am gindit că putea să fie o 
trecere tainică în zid şi că văduva şi iubitul ei intrau şi 
ieşeau prin locuinţa asta vecină, ori poate se întilneau fără 
ştirea nimănui în vreo cameră de acolo. Am întrebat încolo 
şi încoace, însă a reieşit că locuitorii casei de alături sînt 
oameni cu deosebire respectabili. Locuinţa aparţine unui 
cărturar, licenţiatul Tang Dezhong, Loialitate Dobîndită. 


Tatăl lui a fost magistrat în provincia Jiangxi. Cu toate că 
trăieşte retras în casa sa şi are cîţiva învăţăcei, se pare că 
este destul de renumit în lumea literara. 

— Ia cartea aceasta de vizită cu tine, a apus el, şi mergi 
acasă la licenţiatul Tang însoţit de gardian. Spune-i că 
magistratul judeţului doreşte să-l vadă la Yamen, pentru a-i 
cere sfatul într-o chestiune oficială. Curînd, eu însumi mă 
voi duce în satul Floarea Imperială. Atunci am să-ţi spun 
pe mai departe planul meu. 

A doua zi, în zori, magistratul s-a înveşmiîntat într-o 
robă albastră simplă şi şi-a pus o mică bonetă neagră 
obişnuită. Luîndu-i cu el numai pe Lungilă, Armăsarul şi 
doi portărei, s-a dus acasă la Bune Auspicii. Conduşi de 
intendentul casei în sala de primire, l-au aflat pe stăpîn 
stînd acolo îmbrăcat în roba sa de casă şi supraveghind 
servitorii care puneau totul în bună rînduială pentru 
primirea magistratului. Cînd l-a văzut pe magistrat 
traversînd curtea, el a vrut să se retragă degrabă pentru a 
se schimba în hainele sale oficiale, însă magistratul l-a 
oprit, zicîndu-i: 

— Nu vă faceţi atitea supărări pentru mine. Astăzi am 
venit aici mai curînd ca prieten al stimatei dumneavoastră 
familii, decît ca magistrat. Vă rog să chemaţi aici persoana 
care se ocupă cu fierberea apei ce o folosiţi în gospodărie. 

Bune Auspicii nu pricepea ce rost aveau toate acestea. 
Însă el l-a trimis pe intendent în bucătăria familiei şi 
acesta s-a întors curînd însoţit de o servitoare tinără de 
vreo optsprezece ani. Ea a îngenuncheat iute în faţa 
magistratului şi şi-a lovit fruntea de duşumea. 

— Nu sîntem aici la Yamen, i-a spus cu bunătate 
magistratul. Cu toate acestea, dă-mi ascultare la cele ce te 
întreb. Cum te cheamă? Te ocupi cu întreţinerea focului în 
această casă? 

— Mă cheamă Cai, Splendoare, şi de obicei o slujesc pe 
stăpina. Numai că, din lipsa cuiva, zilele astea am fost 
pusă să mă îngrijesc de apa fiartă pentru ceai. 

— Îţi aminteşti dacă în ziua aceea, după amiază, 
servitoarea Chen a luat apă din bucătărie 


— Întîia oară cînd mătuşa Chen a venit, a răspuns 
servitoarea tînără, sluga Prea Cinstitului Magistrat i-a pas 
chiar ea cu polonicul apă din cazan în urcior. A doua oară 
de a venit ea, eu tocmai mă dusesem în sala de primire să 
ajut acolo la servirea ceaiurilor şi dulciurilor. Cînd m-am 
întors în bucătărie, cu un urcior de apă fierbinte în mînă, 
ea se uita posomorită la un vas mic de apă răsturnat pe 
duşumea. A ieşit la iveală că în timp ce eu am fost plecată, 
bucătarii fuseseră ocupați pînă peste cap cu prepararea 
ospăţului pentru musafirii de la nuntă, aşa că lăsaseră să 
se stingă focul de sub cazanul cel mare. Mătuşa Chen, 
dacă a văzut că nu aveau apă fierbinte la îndemiînă şi că 
dura prea mult să aprindă focul de sub cazanul cel mare, 
s-a folosit de o sobă mică de pe pridvor. A aprins focul în 
ea cu cărbunii pe care i-a luat din soba mare şi a pus la 
fiert apă, într-un vas mic. Cînd apa a clocotit, mătuşa Chen 
a umplut urciorul, dar vasul i-a scăpat din miîini şi s-a 
răsturnat pe duşumea. Eu am întrebat-o de nu cumva îşi 
opărise picioarele. Ea nu a scos însă nici o vorbă şi a plecat 
din bucătărie. Asta e tot ce ştiu despre ce a fost în 
bucătărie 

Magistratul a dat mulţumit din cap şi i-a poruncit lui 
Armăsarul să meargă repede la Yamen şi s-o aducă pe 
bătrina servitoare Chen. El urma, de asemenea, să-i dea 
ordin căpeteniei de portărei să meargă la şcoala judeţeană 
şi să-l ia de acolo pe Oaspete. 

Îndată ce bătrîna servitoare Chen a fost adusă înaintea 
lui, magistratul a reintrat în rolul său de magistrat şi a 
strigat la ea mîniat: 

— Femeie fără minte ce eşti, de ce mi-ai înşirat mie 
minciuni? De ce mi-ai spus că de cele două dăţi cînd ai 
mers să aduci apă de la bucătărie ai luat apa din cazanul 
mare? Am aflat acum că a doua oară tu ai fost aceea carea 
fiert apa pe o sobă mică din pridvor. De ce nu ai povestit 
acest fapt cînd eu, magistratul, te-am învăţat să nu scapi 
nimic din vedere? 

Certată atît de aspru, servitoarea şi-a lovit înfricoşată 
fruntea de cîteva ori de duşumea. 


— Îi cer iertare Prea Cinstitului Magistrat, a spus ea, cu 
o voce tremurătoare. Mai acu o zi, la Yamen, am fost aşa 
de zăpăcită de toate celea, că am uitat cu totul de 
întîmplarea asta. Vă rog să vă purtaţi îngăduitor cu sluga 
Prea Cinstitului Magistrat. 

— Nerozia ta, femeie, a zis mînios magistratul după ce 
a lovit cu pumnul în masă, a întîrziat cu cîteva zile 
lămurirea cazului. Îţi voi da numaidecît pedeapsa pe care o 
meriţi cu prisosinţă. Să mergem în bucătăria familiei, i-a 
spus magistratul stăpînului casei. 

De data aceasta, Bune Auspicii era cît se poate de 
încurcat şi nu mai ştia deloc ce să mai creadă. Fără nici un 
cuvînt, el s-a ridicat şi l-a urmat pe magistrat, prin tot felul 
de coridoare şi curţi, pînă au ajuns în bucătăria cea mare a 
casei. 

Magistratul a privit în jur. Pe dreapta era o sobă mare 
de cărămidă, în jurul căreia trebăluiau trei bucătari, cu 
oalele şi lingurile lor de supă. Lîngă aceasta mai era o sobă 
de cărămidă; deasupra ei era un cazan uriaş de fier în care 
se fierbea apa pentru nevoile gospodăriei. Bucătăria dădea 
într-o curtişoara cu fintînă şi avea şi un pridvor cu pămînt 
bătătorit pe jos. Magistratul a ieşit în pridvor şi s-a uitat în 
sus. El a văzut că acoperişul de deasupra lui era foarte 
vechi. Streşinile erau pline cu pînze de păianjen şi mai cu 
seamă o grindă era înnegrită de timp şi părea că foarte 
repede se va face praf. Întregul acoperiş arăta să fie aşa de 
vechi, încît putea să se prăbuşească de la o zi la alta. 

— Aici, a întrebat-o magistratul, întorcîndu-se spre 
servitoare, în pridvorul acesta ai aprins focul în sobiţă, nu-i 
aşa? Acum, a continuat el cînd servitoarea a încuviinţat, 
am să-ţi spun cum vei fi pedepsită pentru depunerea unei 
mărturii false în curte. Adu soba! Pune-o chiar în acelaşi 
loc pe care ai aşezat-o în ziua cununiei şi fierbe aici apa, 
pînă ce am să-ţi spun eu să te opreşti. Am să mă aşez aici 
şi am să veghez ca porunca mea să fie cum se cuvine 
îndeplinită. 

Bune Auspicii îşi revenise acum din uimire şi se 
înfuriase peste măsură. 


— Dumneavoastră, a spus el, sînteţi magistratul şi 
presupun că ştiţi ce faceţi. Însă dacă vă gîndiţi cumva că 
eu am să particip la asemenea mascaradă, aflaţi că aţi 
greşit. Refuz să iau asupra mea răspunderea pentru 
această farsă. 

A dat să plece, însă magistratul i-a vorbit cu zîmbet 
rece: 

— Toate acestea pot să vi se pară dumneavoastră o 
farsă, însă eu, magistratul, vă încredinţez că farsa de aici 
va dezlega acest caz. Aşa că vă sfătuiesc să nu mai 
pierdem vremea cu discuţiile de prisos. 

Între timp servitorii aduseseră două scaune cu braţe şi 
le aşezaseră unul lîngă altul în pridvor. Magistratul s-a 
aşezat grav şi l-a poftit pe celălalt pe licenţiat. Bătrînul 
fierbea în sine sa, înăbuşindu-şi furia, pentru că nu dorea 
să facă vreo scenă în faţa bucătarilor şi a servitorilor care 
erau adunaţi în bucătărie, curioşi să vadă ce avea să se 
întîmple. Aşa că a luat loc alături de magistrat. Servitoarea 
a pus soba de lut în pridvor şi s-a apucat să facă vînt 
cărbunilor ca să-i aprindă şi să poată să fiarbă apa din 
vasul de metal aflat pe sobă. După o vreme, apa a început 
să clocotească şi rotogoale de aburi s-au înălţat spre 
streşini. Magistratul părea să găsească tot ce se petrecea 
sub ochii lui, de o mare atracţie. Lăsîndu-se cît mai comod 
pe spate în scaunul său, el urmărea fiecare mişcare a 
bătrinei servitoare, mîngiindu-şi încet barba. 

Cam la o jumătate de oră, apa fiersese bine. 
Servitoarea s-a uitat zăpăcită la magistrat. 

— De ce nu mai pui nişte apă? a strigat el numaideciît la 
ea. Şi ai grijă de focul din sobă! 

Ea s-a grăbit spre fintîna din curte şi a mai turnat nişte 
apă în oala de pe sobă. Apoi s-a lăsat din nou pe vine în 
faţa sobei şi a tot făcut vînt cu putere cărbunilor ca să 
iuţească focul, pînă ce broboane de sudoare i s-au prelins 
pe faţă. Curînd aburii au început iarăşi să se înalțe în 
rotogoale. 

Bune Auspicii, care stătuse ca pe ace în scaunul său, în 
momentul acesta, gindind că spectacolul durase prea mult, 


s-a ridicat brusc şi a plecat. Magistratul nu l-a împiedicat. 
A rămas mai departe pe scaun, privind ţintă în sus. Peste 
cam cît ai bea o ceaşcă de ceai, pe grinda putrezită, aflată 
chiar deasupra sobei, ceva roşu a licărit. Magistratul şi-a 
ridicat braţul înspre locul cu pricina. Lungilă, Armăsarul, 
portăreii şi servitorii, toţi au înaintat şi au privit cu atenţie 
la acoperiş. 

— Ce vedeţi? i-a întrebat. 

— De văzut vedem, dar nu ştim ce să credem. Să fie 
oare cazul să prindem dihania? 

— Deocamdată, nu. Mai întîi chemaţi-l pe stăpînul 
casei, să privim împreună ce face dihania. 

Splendoare a dat fuga după stăpîn şi acesta a apărut, 
împreună cu alţi membri ai familiei. 

— Cazul e limpezit. Vă rog să luaţi loc o clipă şi să 
priviţi sus.. 

Atunci au văzut cu toţii corpul strălucitor al unei vipere 
roşii tîrîndu-se încet afară dintr-un loc foarte putrezit. Cînd 
şi-a dat la iveală cam trei centimetri din lungimea ei, 
vipera şi-a înălţat capul mic şi rău, apoi şi l-a mişcat 
încoace şi încolo, în mod limpede făcîndu-i plăcere 
umezeala caldă a aburului. Deodată a deschis gura ei urîtă 
şi a lăsat să îi cadă în jos cîteva picături de venin în vasul 
cu apa în clocot. 

— Acesta este ucigaşul miresei, a zis magistratul, 
lăsîndu-şi mîna în jos. 

Servitoarea, care rămăsese pe vine uitîndu-se în sus la 
vietatea ticăloasă de deasupra, abia acum, paralizată de 
frică, a scos un țipăt pătrunzător şi vipera s-a grăbit să se 
ascundă în gaura ei. Un murmur de uimire şi admiraţie s-a 
înălţat din piepturile mulţimii strînse acolo. Bune Auspicii 
stătea nemişcat în scaunul său, privind încă sus la 
acoperiş, într-o uluire totală. 

— Exact acelaşi lucru, i-a spus magistratul pe cînd se 
ridica din scaunul său, s-a petrecut în ziua cînd nora v-a 
murit. Soarta a hotărit ca viaţa ei fragedă să fie astfel 
scurtată. Apa folosită pentru ceai în gospodărie este 
întotdeauna fiartă în cazanul mare de fier din bucătărie. 


Dar s-a întîmplat aşa, în ziua aceea deosebită, ca 
servitoarea să fiarbă apa aici, afară, în pridvor. Vipera, 
care îşi are cuibul în grinda putrezită, a fost atrasă de 
aburul fierbinte şi veninul ei a picurat în oala de dedesubt. 
Noroc că servitoarei i-a scăpat oala din miini şi apa 
otrăvită s-a vărsat pe jos, pe pămînt; astfel, şi alţi oameni 
ar fi murit, folosind-o. Însă vasul i-a scăpat după ce ea 
umpluse urciorul pe care l-a dus în camera mirilor, unde a 
turnat apa păcătoasă în ceainicul aflat pe măsuţa de lîngă 
pat. De la bun început eu am observat mirosul acela ciudat 
de mucegăit din camera nupţială, dar nu am putut să mă 
dumiresc de unde venea el. Dacă servitoarea mi-ar fi spus 
că a fiert apa aici, în pridvor, aş fi dezlegat cazul mult mai 
curînd. 

Hua Bune Auspicii stătea cu capul în jos, în vreme ce 
magistratul îi spunea aceste vorbe. El nu a putut să scoată 
nici măcar un singur cuvînt de răspuns. 

Magistratul le-a poruncit tuturor servitorilor să iasă din 
bucătărie şi să se aducă un par lung. Apoi i-a poruncit 
bucătarului să-i dea lui Lungilă un cleşte pentru jar şi să se 
aţină în curte în faţa fintînii. Cînd portăreii au venit cu 
parul, magistratul i-a cerut lui Armăsarul să dărime 
acoperişul. Acesta s-a năruit la pămînt la cea dintîi lovitură 
şi vipera, lungă de doi chi şi ceva, a ieşit la iveală căutînd 
să se tirască spre fintînă. Lungilă a înşfăcat-o de gît cu 
cleştele de jar, iar Armăsarul i-a zdrobit capul cu un virf al 
parului. Magistratul le-a spus portăreilor să o ardă şi să 
toarne apa otrăvită din oală în urciorul cel vechi. Pe acesta 
l-a pecetluit şi le-a ordonat portăreilor să-l ia la Yamen 
pentru a fi distrus împreună cu cîinele mort şi ceainicul. 
Apoi el s-a înapoiat în sala de primire. 

Chipeşul şi bătrina Li aşteptau acolo. Magistratul le-a 
lămurit ce se întîmplase şi a adăugat cîteva cuvinte 
potrivite despre voinţa Cerului. Mama miresei i-a lăudat 
înţelepciunea, recunoscînd că fata ei a murit otrăvită din 
întîmplare. Ea nu mai avea nimic de spus sau de cerut 
Magistratul i-a sfătuit să pună să se citească, pentru 
liniştea sufletului miresei, rugăciuni în templul budist. 


Magistrul a declarat cazul închis. Dacă vreţi să ştiţi ce 
s-a întîmplat mai departe, citiţi capitolul următor. 


CAPITOLUL 24 


ÎN CURSUL CERCETĂRII SE FACE O INVITAŢIE DE 
FORMA;  FALSUL HOŢ FACE O DESCOPERIRE 
ULUITOARE 


Se spune că trecuse de prînz cînd magistratul s-a întors 
la Yamen. Imediat a cerut ca Oaspete să fie adus înaintea 
mesei lui de judecată. El l-a mustrat aspru, spunîndu-i că 
întîmplarea trebuie să-i fie de învăţătură. 

Învăţăcelul şi mama sa şi-au lovit capetele de duşumea 
de cîteva ori la rînd, arătîndu-şi astfel mulţumirea şi 
spunînd că magistratul salvase viaţa tînărului. 

Eminentul Umanist le-a îngăduit să plece şi s-a retras în 
cabinetul său. 

Între timp, sergentul Torentul se înapoiase cu o noapte 
înainte în satul Floarea Imperială şi îl lămurise pe gardian 
în privinţa instrucţiunilor magistratului. A doua zi 
dimineaţa s-au dus împreună la locuinţa licenţiatului Tang. 
A intrat mai întîi gardianul şi un servitor bătrîn a venit să-i 
întîmpine. El le-a aruncat o privire mohorită şi i-a întrebat 
ce voiau şi de unde veneau. 

— Ei poftim! a exclamat gardianul, dacă nu este chiar 
bătrînul Zhu! 

— Zglobiule, i-a spus cu un zîmbet bătrînul servitor 
care îl recunoscuse, ce vînt te aduce aici? Stăpinul meu 
încă nu s-a sculat. 

Gardianul i-a făcut cu ochiul, sergentului, şi amîndoi au 
intrat repede în bibliotecă. 

— Ce mai aştepţi? i-a spus sergentul, gardianului. Dacă 
licenţiatul este acasă, hai să-l trezim; ca să pot să-i înmînez 
mesajul. 

Bătrînul servitor, pricepînd după tonul sergentului că el 
era un slujbaş al Yamen-ului, s-a grăbit să spună: 


— Domnule portărel, ce doriţi să-i cereţi stăpînului 
meu? Vă rog, spuneţi-mi mie! Mă voi duce să-l înştiinţez. 

— Omul acesta, a spus gardianul, este de la Yamen-ul 
din Tihna Prosperă. El aduce cartea de vizită a înălţimii 
Sale Prea Cinstitul Magistrat, prin care îl invită la Yamen 
pe licenţiatul Tang, pentru a-i cere sfatul într-o chestiune 
oficială. Nu avem timp de pierdut. 

Servitorul cel bătrîn a primit respectuos, cu amîndouă 
mîinile, cartea de vizită şi a plecat dînd ocol bibliotecii. 
Gardianul l-a urmat, făcîndu-i semn sergentului să rămînă 
pe loc. În spatele bibliotecii era o curte mai mică, cu trei 
camere în fundul ei. El a observat că odaia de pe latura de 
miazănoapte era chiar lipită de casa lui Docilul, fiind 
perete în perete cu camera pe care o deţinea văduva Zhou. 
Tocmai se giîndea că aceasta se potrivea exact cu ce îşi 
închipuiseră ei, cînd uşa camerei din stînga s-a deschis şi a 
apărut un tînăr de vreo douăzeci şi cinci de ani. Era înalt şi 
zvelt şi avea înfăţişarea mîndră a unui descendent din 
mediile cărturăreşti. Trăsăturile feţei erau regulate. S-ar fi 
putut numi pe drept cuvînt un tînăr foarte chipeș. 

— Cine este omul acesta? s-a grăbit el să-l întrebe pe 
bătrinul servitor. 

— Asta este o treabă curioasă, a răspuns servitorul. 
Stăpînul nostru, licenţiatul Tang, Loialitate Dobîndită, abia 
dacă iese vreodată din casă. El îşi petrece toată vremea cu 
studiile sale şi cu învăţarea discipolilor săi. Acum de ce o 
dori înălţimea Sa magistratul, Eminentul Umanist să îl 
vadă? 

Pomenirea numelui magistratului a părut să îl ia pe 
nepregătite şi să-l uimească tare pe tînăr. 

— Ei bine, i-a zis el repede, de ce nu i-ai spus domnului 
că licenţiatul a renunţat la toate preocupările lumeşti şi nu 
poate fi tulburat cu astfel de vizită la Yamen? 

Gardianul s-a gindit că dacă erau să-l caute pe iubitul 
frumoasei văduve Zhou, tînărul acesta chipeş, ce părea să 
locuiască în camera alăturată camerei ei, ar fi fost chiar 
omul după care umblau. 

— Care să fie, a întrebat el, cinstitul dumneavoastră 


nume tinere domn? Locuiţi aici, în camera aceasta? Ca să 
vă spun adevărul, înălţimea Sa a aflat că licenţiatul nu este 
doar un cărturar de o întinsă cultură, dar şi un om de un 
caracter nobil. De aceea, el doreşte să-i ceară sfatul în 
privinţa organizării unei fapte de binefacere. 

Între timp, servitorul cel bătrîn intrase în bibliotecă şi 
de acolo s-a auzit cineva zicînd: 

— Ştii doar că ieri seară le-am predat, pînă foarte tîrziu, 
discipolilor mei. De ce vii aşa de devreme să-mi tulburi 
odihna? 

Bătrînul servitor a spus ceva despre magistrat şi despre 
Yamen. 

— Iată, ia cartea mea de vizită şi cere-i mesagerului să-l 
înştiinţeze respectuos pe înălţimea Sa că eu trăiesc într-o 
izolare totală, dedicîndu-mă în întregime studiilor mele 
literare. Nu doresc să am nimic de-a face cu treburile 
publice. Dacă urmează să fie organizat ceva, sînt o 
mulţime de dregători în Tihna Prosperă care vor fi 
bucuroşi să dea o mînă de ajutor şi care sînt şi mult mai 
potriviţi pentru astfel de treabă decît sînt eu. 

Bătrînul servitor a ieşit din nou afară, închizînd cu grijă 
uşa după el şi i-a repetat gardianului ce spusese stăpinul 
său. 

Torentul auzise totul, stînd după colţul bibliotecii. 

— Bine, a spus el, venind acum în întîmpinarea 
gardianului, hai să ne întoarcem iute la Yamen să-i 
raportăm înălţimii Sale răspunsul licenţiatului. Poate că 
magistratul îl va vizita chiar el şi îi va lămuri ce şi cum. 

Tînărul a intrat iarăşi în camera sa. Bătrîn al servitor i-a 
condus pe vizitatori pînă la poarta din faţă. 

— L-ai observat pe tînărul de acolo? a spus gardianul 
îndată ce au ajuns afară. Cum am pomenit numele înălţimii 
Sale, am văzut că se şi schimbă la faţă Pe deasupra, 
camera lui este chiar lipita de casa familiei lui Docilul. N-ai 
face bine ca tu să te repezi înapoi la magistrat şi să-l 
înştiinţezi, în vreme ce eu rămîn aici să încerc să aflu care 
este numele tînărului? 

Sergentul a găsit că propunerea aceasta era cum nu se 


poate mai bună şi s-a grăbit să se înapoieze în oraş. 

Magistratul a fost foarte mulţumit de ce i s-a spus. El 
s-a gîndit că treburile din locuinţa cărturarului puteau să 
fie nespus de necurate. A hotărit să meargă de îndată chiar 
el acolo, înainte ca cineva din locul cu pricina să intre în 
panică. S-a urcat în litieră şi s-a grăbit spre satul Floarea 
imperială, împreună cu cei patru oameni ai săi de 
încredere. Au sosit cu toţii la căderea nopţii. Magistratul a 
luat camere în acelaşi han unde mai stătuseră şi înainte. 
După ce s-a odihnit şi s-a înviorat de pe urma oboselii 
drumului, l-a chemat pe Armăsarul în camera sa. 

— Îl însoţeşti pe sergent pînă la casa licenţiatului 
Loialitate Dobîndită, a cerut el, şi acolo te urci, fără să te 
simtă cineva, pe acoperiş. Încearcă să vezi ce se petrece în 
bibliotecă şi mai ales în camera tinărului, cameră ce este 
alăturată dormitorului văduvei Zhou. După plecarea ta, 
Lungilă şi Mintosul vor merge şi ei acolo şi vor ţine sub 
supraveghere porţile din faţă ale celor două case. 
Sergentul Torentul îţi va spune mai multe pe drum. 

Armăsarul a apucat-o împreună cu sergentul pe ulițele 
înguste şi întunecoase ale satului A 

— Acum ia aminte la instrucţiunile tainice ale Inălţimii 
Sale, a deschis vorba sergentul Torentul. În primul rînd, 
trebuie să-ți atrag atenţia că în noaptea aceasta 
magistratul nostru nădăjduieşte să dezlege o chestiune de 
căpătii. Ceea ce îţi cere el să faci nu este deloc plăcut, dar 
magistratul nostru spune că de data asta e neapărată 
nevoie pentru izbînda a ce a pus el la cale. A 

— Tu şi cu mine sîntem slujitori credincioşi ai Înălţimii 
Sale. Facem tot ce ni se cere, ne ducem oriunde avem 
poruncă. Acum dă-i drumul, te ascult. 

— Gîndul magistratului nostru, a reluat sergentul, este 
că, într-un fel sau altul, noi trebuie să dăm de legătura 
dintre camera tînărului şi casa alăturată a văduvei. 
Împreună cu Mintosul, eu am supravegheat din afară cele 
două case mai multe zile în şir. Asta s-a arătat a nu duce la 
nimic. Singura cale de a da la iveală dacă se află sau nu un 
coridor secret, este ca tu să intri ca un spărgător în 


camera tinărului. Nu contează dacă după aceea vei fi 
prins. Magistratul a luat măsuri că să facă faţă unei 
asemenea întîmplări. S-ar putea să fie nevoie să faci o 
vreme pe hoţul prins. Magistratul s-a gîndit că ţie nu 
neapărat o să-ţi convină una ca asta. 

Armăsarul, departe de a întîmpina fără tragere de 
inimă această treabă, fierbea de înflăcărare şi dorea să 
meargă la faţa locului numaidecit. 

Însă sergentul i-a atras atenţia că era prea devreme. Se 
afla încă o mulţime de oameni forfotind pe uliţe. Aşa că 
mai întîi au mers la casa gardianului Zglobiul şi au 
tăifăsuit acolo o vreme. Cînd a răsunat bătaia celui de-al 
doilea ceas al nopţii, au plecat spre casa licenţiatului Tang. 
La sosire, Armăsarul i-a cerut sergentului să stea de pază 
la colţ, în vreme ce el şi-a scos jacheta şi roba lungă. 
Rămas doar în rufăria de corp, el a sărit şi s-a agăţat direct 
de partea de sus a zidului din afară. Ridicîndu-se, s-a tîrît 
pe burtă asemenea unui şarpe, de-a lungul crestei zidului, 
pînă la locul unde acesta se unea cu acoperişul bibliotecii 
cărturarului. S-a furişat încet în jos pînă la marginea 
acoperişuri şi, apucînd capătul streşinii, şi-a înclinat capul 
peste marginea ei, pînă ce a putut să se uite prin fereastră. 
Camera era mare, bine luminată de mai multe lumînări. 
Trei dintre pereţi erau acoperiţi de jos pînă sus de rafturi 
pline cu cărţi. În spatele unei mese de scris, stătea un 
bărbat de patruzeci şi ceva de ani şi citea cu glas tare 
dintr-o carte. Cinci-şase tineri şedeau în semicerc, 
ascultînd atent. Aceştia erau negreşit discipolii. Toţi i s-au 
părut foarte demni şi deosebit de respectabili. El a plecat 
de pe acoperiş şi s-a tîrit mai departe de-a lungul zidului, 
pînă ce a ajuns la clădirile din spatele curţii. Curînd s-a 
aflat pe zidul care separa camera tînărului, de cea a 
văduvei. Privind în jur, a fost foarte uimit la vederea unei 
forme întunecate ghemuite pe acoperişul casei văduvei. 
Deodată, a auzit un şuierat scăzut. Atunci a înţeles că 
forma aceea nu era altcineva decit sergentul, care se 
căţărase între timp acolo. 

Armăsarul i-a făcut un semn care voia să spună că 


trebuia să rămînă pe locul unde era. Apoi el s-a suit pe 
acoperişul camerei  tînărului. Tirîndu-se în jos pe 
acoperişul în pantă, şi-a găsit o poziţie bună, astfel că, 
întinzîndu-şi capul, a putut să privească înăuntru printr-o 
fereastră îngustă. A văzut o cameră curată, mobilată 
simplu, însă cu gust şi luminată de o singură lumînare. 
Lîngă peretele de apus era un pat mare. În faţa ferestrei 
era o masă pătrată din lemn negru sculptat şi două scaune. 
Un tînăr şedea la masă. Atît cît se putea vedea, trăsăturile 
lui se potriveau descrierii făcute de sergent, a acelui tînăr 
care se ivise cînd el şi gardianul fuseseră în prima lor 
vizită în casa doctorului. Avea o carte deschisă în faţă, însă 
nu citea. Şedea numai acolo, privind ţintă înainte, ca şi 
cum ar fi fost cufundat în gînduri. După un timp, s-a ridicat 
în picioare şi, deschizind uşa camerei sale, s-a uitat atent 
la ferestrele luminate ale bibliotecii din cealaltă parte a 
curţii. A încuiat uşa, s-a aşezat iarăşi pe scaun şi s-a întors 
cu faţa spre patul de lingă peretele de răsărit. S-a uitat la 
patul acela un timp destul de lung, parcă nu l-ar mai fi 
văzut niciodată pînă atunci şi apoi a început să mormăie 
ceva pentru sine. 

Armăsarul a văzut apoi că uşa bibliotecii s-a deschis. 
Un tînăr a ieşit şi s-a dus drept la camera pe care el o ţinea 
sub observaţie. 

— Domnule Xu, stăpînul doreşte să te vadă, a strigat el. 

De cum a auzit cum îl chema pe tînăr, Armăsarul şi-a 
zis: „Aşadar, acesta este într-adevăr omul nostru!” Într-o 
foarte bună stare sufletească, el şi-a părăsit locul 
primejdios şi s-a tîrît înapoi la zid. Ghemuit acolo, l-a 
urmărit pe Xu cum a ieşit din camera sa şi a trecut prin 
curte spre bibliotecă, însoţit de celălalt învățăcel. Cînd ei 
au intrat acolo, Armăsarul a sărit de pe zid, folosind trucul 
numit „Un fluture îmbracă floarea”. S-a lăsat pe pămînt 
fără nici un zgomot şi iute s-a dus la fereastra camerei din 
mijloc. Privind înăuntru, l-a văzut pe servitorul cel bătrin 
şeziînd la o masă şi dormind cu capul aşezat pe braţe. A 
deschis încet uşa şi, mergîind în vîrful picioarelor, a suflat 
în lumînarea ce se afla pe masă. A deschis uşa care ducea 


din această cameră la aceea a tinărului Xu şi a intrat acolo, 
închizînd grabnic uşa după el. Dintr-o privire şi-a fixat în 
minte aşezarea fiecărui lucru din cămară. Apoi a stins 
lumînarea. În bezna ca smoala, s-a îndreptat spre peretele 
de răsărit şi a bătut uşor pe suprafaţa din jurul patului. 
Dar nicăieri nu s-a auzit vreun sunet în gol. A încercat 
acelaşi lucru cu duşumeaua din faţă, dar tot fără să dea de 
nimic. A ridicat şi perdelele patului şi s-a tirît sub pat. 
Ciocănind încet duşumeaua de piatră, a observat deodată 
că un loc scotea un zgomot diferit. A pipăit lespezile de 
piatră şi a descoperit că patru dintre ele păreau ceva mai 
ridicate faţă de celelalte. Ciocănindu-le din nou, a auzit 
negreşit că ele scoteau un sunet gol. „Acestea, s-a gindit, 
trebuie să fie trapa unui coridor tainic de sub pămînt. Dar 
cum se deschide?” Plin de grijă, a pipăit iarăşi cu buricele 
degetelor marginea ridicată a lespezilor, însă nu a putut da 
de nici o scobitură sau vreo balama. Întinzîndu-şi 
amîndouă mîinile a bijbiit în întuneric. Deodată, mîna lui 
dreaptă a atins un crîmpei de fringhie care se bălăbănea în 
spatele patului. Gîndindu-se că fringhia aceasta putea fi în 
legătură cu o pîrghie pentru deschiderea trapei, a tras de 
ea. Pe dată, doi pari ai patului s-au prăbuşit cu o buşitură 
asurzitoare. S-a tînit iute de sub pat. Pe cînd stătea 
ghemuit pe vine în spatele uşii, a auzit oamenii alergînd 
din bibliotecă şi ţipînd cît îi ţinea gura: 

— Prindeţi hoţul! Prindeţi hoţul! 

Patru învăţăcei au venit în fugă prin curte pînă la 
camerele din spate, dar cînd au văzut că lumînările din 
camerele din mijloc şi din cea din stînga fuseseră stinse, 
nu au îndrăznit să înainteze mai departe, temîndu-se că 
tilharii stăteau la pîndă în camerele cufundate în beznă. 

Tînărul Xu, cu toate că se vedea că este mai neliniştit 
decît ceilalţi, se arăta mai mult înfuriat decît înspăimîntat. 
El a dat buzna în camera din mijloc şi l-a zguduit pe 
servitor pînă ce acesta s-a trezit. Apoi a aprins luminarea 
şi numaideciît s-a dus în camera sa. Între timp Armăsarul 
se folosise de învălmăşeala ce cuprinsese casa, pentru a 
deschide uşa în spatele căreia se lăsase pe vine. S-a trezit 


iarăşi în curte. S-a agăţat bălăbănindu-se de streaşina 
joasă şi s-a căţărat pe acoperişul casei lui Docilul. Oamenii 
din curte i-au văzut silueta profilată pe cer, însă nimeni nu 
a cutezat să-l urmărească. Armăsarul s-a tîrît încet peste 
marginea casei aceleia, astfel ca toţi să-l poată vedea. Dar 
numaidecit ce a fost acoperit de creasta înaltă, s-a 
strecurat înapoi pe burtă la peretele despărțitor şi de acolo 
pe acoperişul camerei lui Xu. Oamenii au crezut că îşi 
găsise scăpare fugind pe acoperişul casei învecinate şi 
nimeni nu bănuia că stătea întins chiar deasupra lor. El a 
rămas acolo, lipindu-şi pîntecul, de ţigle, şi ascultînd 
vorbele celor de jos. 

Dacă vreţi să ştiţi cum intra tînărul învățăcel la văduva 
Zhou, citiţi capitolul următor. 


CAPITOLUL 25 


GARDIANUL SE PREFACE CA URMĂREŞTE HOŢUL; 
VICLEŞUGUL  REUŞEŞIE ŞI ARMASARUL PRINDE 
FAPTAŞUL 


Se spune că tînărul a dat buzna în camera sa, a aprins 
luminarea şi, după ce a văzut harababura de acolo, s-a 
repezit la bătrînul servitor: 

— Doar nu muriseşi, l-a auzit Armăsarul strigînd de nu 
ţi-ai dat seama cînd spărgătorul a intrat în casă. 

El nu a mai aşteptat nici un răspuns. S-a înapoiat la el, 
a pus lumînarea pe masă şi iute s-a uitat împrejur. Ceilalţi 
învăţăcei au venit şi ei în camera lui şi au început să caute 
urmele hoţului. Tînărul Xu s-a întors spre ei şi le-a zis 
nerăbdător: 

— Bine, atunci. Vedeţi că spărgătorul mi-a doborit 
numai pe jumătate patul. Altfel, nimic nu îmi lipseşte. Ce 
mai aşteptaţi? 

— Ar trebui să fii bucuros, a spus unul dintre învăţăcei, 
că hoţul s-a dat de gol înainte de a apuca să fure ceva. Nu 
ai nici un motiv să fii aşa de supărat. 


Armăsarul s-a tîrît înapoi pe acoperişul casei bătrinei, 
unde aştepta Torentul. Ei s-au furişat iar de-a lungul 
zidului din afară şi au sărit jos în uliţă. După ce Armăsarul 
şi-a îmbrăcat hainele, s-au dus împreună la gardian şi de 
acolo la han. 

— Grozavă treabă! a zis magistratul, cînd i-au povestit 
totul. Uite ce trebuie să facem. 

În cîteva cuvinte, el le-a spus la ce se gîndise şi cei trei 
au mers înapoi la casa licenţiatului. Acolo Armăsarul şi-a 
scos hainele şi şi-a mînjit faţa cu praf. Gardianul i-a legat 
mîinile la spate, cu o frînghie tare, iar sergentul a luat 
capetele fringhiei în mîna sa. Apoi gardianul a bocănit cu 
putere în usa din faţă, strigind din străfundul rărunchilor 

— Deschideţi repede uşa. Hoţul a fost prins! 

Învăţăceii, care tocmai îi povestiseră doctorului despre 
încercarea de spargere, s-au bucurat nespus de mult, 
auzind aceasta. Ei s-au năpustit în curtea din faţă. Indată 
ce au deschis poarta, gardianul a păşit degrabă înăuntru, 
urmat de sergent, care îl trăgea după el pe Armăsarul. 

Gardianul s-a pornit numaideciît cu o voce tunătoare să 
îi ocărască pe discipolii cărturarului. 

— De ce, a strigat el, nu ne-aţi dat pe dată de ştire că 
un tilhar v-a călcat casa? Nu ştiţi că vă aflaţi sub 
supravegherea mea? Şi chiar mîine înălţimea Sa vine aici 
să-i facă o vizită licenţiatului. Nu v-aţi gîndit ce o să-mi 
facă mie cînd va auzi că a avut loc o spargere de care eu 
n-am fost în stare să-i raportez? 

Învăţăceii au fost înfricoşaţi de vorbele lui aspre şi de 
purtarea amenințătoare atît a gardianului, cît şi a 
sergentului. Ei au alergat înapoi în bibliotecă şi i-au cerut 
cărturarului să discute cu autorităţile. 

— E un noroc că noi am pus mîna pe hoţ, i s-a adresat 
gardianul, tocmai pe cînd voia să se facă nevăzut, 
domnule. Acum o să fie nevoie să întocmesc un raport 
amănunţit despre tot ce vă lipseşte. Tilharul de faţă o ţine 
morţiş că nu a furat nimic, însă asta zic ei mereu. Cînd 
înălţimea Sa o să vină miine să vă vadă, domnule, 
nădăjduiesc că veţi avea bunătatea să-i spuneţi că eu sînt 


sîrguincios în privinţa îndatoririlor mele. 

Licenţiatul Loialitate Dobîndită pusese să se scoată 
lampioanele în curte şi l-a cercetat pe Armăsarul din cap şi 
pînă în picioare. 

— Tilhar impertinent ce eşti, i-a zis el apoi, arăţi 
îndeajuns de puternic şi de sănătos. Nu ai putut găsi o 
muncă folositoare de făcut, decit să te strecori 
pretutindeni noaptea, îndeletnicindu-te cu această treabă 
ruşinoasă? Cel puţin nu ai furat nimic de aici, aşa că eu nu 
te voi denunța Yamen-ului. Să-ţi servească aceasta de 
lecţie. Mergi şi îndreaptă-te! 

Aceasta nu era deloc ce dorea să audă gardianul, aşa că 
s-a grăbit să se amestece: A 

— Aveţi inima prea bună, domnule. Însă dacă îl lăsăm 
pe hoţul ăsta să plece, el o va lua de la cap cu meseria-i 
murdară. Noi o să-l ţinem sub arest pînă mîine şi atunci îi 
vom aduce la cunoştinţă ce şi cum înălţimii Sale, 
Magistratul. Acum, domnule, vă rog arătaţi-mi cu precizie 
pe unde a intrat şi cum a făcut de a scăpat, ca să pot să-mi 
notez aceste date în raport. 

— Trage-l pe individ după tine, a spus el întorcîndu-se 
spre sergent, ca să poată face mărturisiri la faţa locului. 

Îndată ce a spus aceste cuvinte, un tînăr a venit în 
goană în curtea din faţă. Armăsarul l-a recunoscut imediat 
pe tînărul Xu. 

— Bădăran încăpăţinat! i-a strigat Xu, n-ai auzit ca 
maestrul ţi-a spus să-l laşi pe om să plece? Cunosc eu 
oamenii de teapa ta. Vrei numai să te bagi pe sub pielea 
magistratului ca să îţi fie bine! Nu ştii că, de vreme ce nu 
depunem nici o plîngere, magistratul nu are cum să te 
învinovăţească că nu i-ai raportat spargerea? Cum nu s-a 
furat nimic, maestrul Tang nu doreşte tot necazul acesta. 
Poftim doi liang de argint. Lasă-l acum pe tîlhar să plece şi 
ia-l pe poliţist cu tine la han şi beţi împreună. 

— Ei bine, cine veţi fi fiind dumneavoastră tinere? a 
întrebat gardianul. Locuiţi aici? Sînteţi elev al doctorului? 

Înainte ca tînărul să poată să răspundă, unul dintre 
ceilalţi învăţăcei a exclamat: 


— Nu ştiţi că dumnealui este Xu, proprietarul acestei 
locuinţe? 

— Nicidecum, a spus Zglobiul, şi asta mi se pare foarte 
ciudat. Pentru că locuinţa este trecută în registrul meu ca 
aparţinînd licenţiatului Tang Loialitate Dobîndită. Nu mi 
s-a raportat niciodată că un domn Xu locuieşte aici. 

— Ar trebui să te uiţi în registrele înaintaşului dumitale, 
gardiene, a glăsuit cărturarul. Această locuinţă a fost 
proprietatea familiei Xu mulţi ani la rînd. Însă pe urmă, 
domnul Xu s-a înapoiat în oraşul său natal din sud. El mi-a 
acordat această locuinţă să o folosesc pentru studiile mele, 
cu condiţia să îi permit fiului său mai vîrstnic să locuiască 
în curtea din spate şi să îl instruiesc mai departe, pentru 
a-şi pregăti cel de-al doilea examen cărturăresc. Astfel 
predecesorul dumitale a înlocuit familia Xu din registru şi 
a introdus în loc numele meu. 

Gardianul şi-a scuturat capul şi a zis: 

— Ar fi trebuit să se raporteze, domnule, că un membru 
al familiei Xu încă mai stă aici. Ştiţi cît de aspru este 
magistratul nostru. Se află un caz nerezolvat la Yamen, caz 
în care este amestecat un om Xu. Va trebui să-l iau pe 
domnul ăsta tînăr la Yamen, domnule, pentru că înălţimea 
Sa e chiar dornic să-i pună cîteva întrebări. 

Licenţiatul a devenit foarte nervos şi a exclamat 
supărat: 

— Păduche obraznic ce eşti, îţi poruncesc să părăseşti 
numaidecit această casă! 

— Puteţi fi dumneavoastră mare cărturar, a glăsuit 
deodată răspicat sergentul, care ascultase în tăcere toate 
pînă atunci, însă aţi ascuns un ucigaş bănuit. Ordinele 
înălţimii Sale sînt de a vă aduce şi pe dumneavoastră şi pe 
Xu înaintea lui. 

A scos fringhia de la presupusul hoţ şi l-a apucat pe 
licenţiat de braţ. Armăsarul l-a luat pe tînărul Xu de umeri 
şi l-a condus în pas de marş la uşa din faţă. Licenţiatul a 
fost cu totul uluit de această întorsătură neaşteptată şi s-a 
lăsat dus ca şi cum ar fi mers în vis. Tînărul Xu a vrut să se 
împotrivească, însă Armăsarul s-a răstit la el să-şi închidă 


gura şi, odată porniţi, au ţinut-o întins spre han. 

Învăţăceii au încuiat în grabă uşa din faţă şi s-au 
îngrămădit în bibliotecă, discutînd neliniştiţi ce să facă să 
iasă din încurcătura aceasta. 

Magistratul se afla în curtea din faţă a hanului şi era 
înconjurat de portăreii care purtau lampioane. Îndată ce 
şi-a văzut oamenii că intră cu cei doi prinşi, i-a poruncit lui 
Torentul să se întoarcă degrabă la casa lui Docilul să o 
aresteze pe tinăra văduvă, ca nu cumva să fugă. 

Cînd gardianul i-a povestit magistratului toate cele 
întîmplate, el s-a întors spre Lungilă şi Armăsarul. 

— Omul acesta tînăr este criminal. Ţineţi-l sub pază 
severă în casa gardianului. Am să-i pun întrebări miine, la 
Yamen. 

Nefiind sigur dacă licenţiatul era direct băgat în 
afacerea aceasta, dar şi pentru că el deţinea un titlu 
cărturăresc, magistratul nu a găsit de cuviinţă să îl 
aresteze şi pe el, ba încă şi fără vreo dovadă. De aceea el 
l-a învăţat pe Mintosul să-l ducă într-una din camerele 
hanului şi să aibă grijă să i se servească acolo un ceai. Însă 
nu trebuia o clipă să-l scape din ochi. Apoi magistratului a 
mers la casa licenţiatului, drumul fiindu-i deschis de 
portăreii cu lampioanele. Portăreii au deschis cu lovituri de 
picior uşa din faţă şi au intrat toţi. Învăţăceii, care încă 
discutau în bibliotecă, s-au trezit dintr-o dată că toată 
locuinţa e plină de portărei care strigau: 

— Înălţimea Sa Magistratul a sosit! 

Învăţăceii au dat cu ochii de un om înalt, îmbrăcat 
într-o robă simplă, albastră, cu o mică bonetă neagră pe 
cap, în totul şi în totul cu o înfăţişare foarte cărturărească. 
Domnul acesta a intrat liniştit în bibliotecă, s-a aşezat la 
masa de scris şi numaidecît i s-a adresat unuia dintre 
tineri: 

— Declaraţi-vă numele! De cînd sînteţi aici? Spuneti-mi 
ce legături aveţi cu tînărul Xu şi povestiţi-mi tot ce ştiţi 
despre el! 

— Numele acestui învățăcel este Du Junfu Bărbatul, şi 
studiez aici sub îndrumarea  licenţiatului încă din 


primăvara trecută. Numele întreg al domnului Xu este Xu 
Detai, Extrema Virtuţii. El este şeful nostru şi discipolul 
favorit al învățătorului nostru, care l-a făcut asistentul său 
special. Are o cameră numai a lui în curtea de colo. 

— Acum este arestat, a zis magistralul, după ce a 
încuviinţat din cap, şi, prin urmare, mă puteţi conduce în 
camera lui! 

Invăţăcelul l-a urmat pe magistrat şi i-a deschis 
acestuia din urmă uşa camerei. Magistratul a poruncit 
portăreilor să aducă mai multe lumînări mari şi apoi le-a 
spus să tragă patul de la perete. S-a observat numaidecît 
că patru lespezi de piatră erau ridicate cu puţin deasupra 
celorlalte, întocmai cum raportase Armăsarul. Însă pe 
întuneric acesta nu fusese în stare să vadă celelalte părţi 
ale acestui aranjament iscusit. Două fringhii subţiri de 
cînepă erau virite în scobiturile lespezilor şi duceau la cei 
doi stilpi din spate ai lemnăriei patului. A reieşit că stilpii 
aceştia se roteau pe balamale şi lucrau ca o pîrghie pentru 
ridicarea trapei. Magistratul a pus în mişcare această 
maşinărie şi cele patru lespezi s-au ridicat. S-a văzut că ele 
erau cimentate pe un pătrat de lemn care se răsucea pe 
balamale tainice, prinse de o grindă de sub duşumea. 
Trapa deschisă dezvăluia dedesubt o gaură întunecoasă. 

Magistratul s-a aplecat şi, la lumina lumînării aprinse, 
pe care o ţinea în mînă, a zărit treptele unei scări ducînd în 
jos. Sub trapă el a observat un clopoțel de bronz. Pipăind 
înăuntrul lui, a descoperit că avea o limbă de lemn cu o 
funie subţire legată de el. Un capăt ducea în jos în adîncul 
scobiturii întunecate. Celălalt capăt dispărea undeva sub 
duşumeaua camerei. La cercetarea peretelui din spatele 
patului, s-a dat acolo peste o mică gaură în care capătul 
funiei era prins pe un inel de fier. El l-a tras uşor şi 
numaideciît clopoţelul a scos un sunet înăbuşit. 

Magistratul s-a întors spre şeful portăreilor. 

— Este întuneric beznă în coridorul secret. Cine ştie ce 
alte mecanisme drăceşti sînt ascunse mai jos. Tu rămii aici 
împreună cu doi portărei şi păzeşte camera. Miine am să 
continui cercetările la lumina zilei! 


Învăţăceilor, care stăteau în jur amuţiţi, nu le venea 
să-şi creadă ochilor. 

— Această chestiune, le-a spus magistratul, nu are nici 
o legătură cu voi, aşa că nu vă alarmaţi. Aş dori numai 
să-mi spuneţi numele, vîrstă şi celelalte şi să semnaţi 
aceste documente, ca martori la descoperirea coridorului 
secret. 

Intre timp, ceasul taurului, cel de-al patrulea ceas al 
nopţii, a fost anunţat şi magistratul s-a întors la han. 

Atunci i s-a înfăţişat Lungilă şi i-a raportat: 

— Cît aţi fost plecat, umila mea persoană a stat de 
vorbă cu cărturarul. Mi se pare că el spune numai adevărul 
cînd zice că nu ştie nimic despre îndeletnicirile ascunse ale 
tinărului Xu. El este atît de adînc cufundat în cărţile vechi, 
încît nu are nici cea mai mică idee despre ce se petrece pe 
lumea asta. Cum noaptea e aproape pe sfirşite, eu îi cer 
Prea Cinstitului Magistrat să se odihnească puţin. 

— Nu s-a întors încă sergentul cu văduva Zhou? 
Nădăjduiesc că nu a avut cum să ne scape. 

În timp ce discutau, de afară au răzbătut zgomote şi 
Torentul a intrat grăbit. 

— Am adus-o pe văduvă. Vă rog să ordonaţi ce avem de 
făcut. 

Dacă vreţi să ştiţi ce a hotărît magistratul, citiţi 
capitolul următor. 


CAPITOLUL 26 


UN CĂRTURAR PEDANT DĂ DE BUCLUC; UN 
CORIDOR TAINIC OFERA CHEIA MISTERULUI 


Se spune că magistratul a dispus ca femeia să fie 
reţinută de gardian, iar a doua zi dusă la curte, pentru a fi 
interogată. Apoi el s-a retras în camera sa pentru cîteva 
ore de somn. A doua zi, s-a trezit devreme şi, pe la ora 
dragonului, i-a cerut lui Mintosul să-l aducă pe licenţiatul 
Tang în camera lui.. 


Cînd licenţiatul a intrat, magistratul i-a aruncat o 
privire cercetătoare. I se înfăţişase un om pedant, extrem 
de rezervat. Avind rangul de licenţiat, magistratul s-a 
purtat cuviincios. Ridicîndu-se în picioare, l-a întrebat: 

— Sînteţi Tang Dezhong? 

— Acest licenţiat, a spus celălalt, poartă prenumele de 
Tang şi numele Dezhong, Loialitate Dobiîndită. Sînt încă 
neştiutor în privinţa motivului pentru care Prea Cinstitul 
Magistrat a pus portăreii să mă tîrască pînă le acest han şi 
pentru care sînt ţinut în captivitate. M-am retras şi am 
renunţat la toate treburile lumeşti. In privinţa ofensei 
aduse de mine împotriva legii, nu aş fi chiar atit de 
îndrăzneţ încît să susţin că urmez calea înţelepţilor antici, 
dar mă încumet să spun că niciodată nu m-am angajat în 
vreo acţiune care nu este în strictă conformitate cu 
regulile convenienţelor. Îi cer Prea Cinstitului Magistrat 
favoarea unei explicaţii. 

Ascultiîndu-l, magistratul şi-a dat seama că este un om 
cinstit. 

— Faima dumneavoastră de cărturar, a răspuns, este 
bine cunoscută. De mult am aşteptat o ocazie să vă 
întîlnesc. Însă, ca învăţător al unui număr de tineri, 
dumneavoastră sînteţi, după cum ştiţi, răspunzător pentru 
comportarea lor morală. Sînteţi pe deplin sigur că toţi la 
un loc sînt în această privinţă deasupra oricărei învinuiri? 

— Toţi învăţăceii mei sînt fără deosebire vlăstarele unor 
familii însemnate. În timpul zilei, ei îşi pregătesc lecţiile. 
Noaptea primesc învăţătura mea. Cum ar putea ei 
vreodată să se giîndească la ceva care nu este în totul 
corect? Îmi e foarte teamă că Prea Cinstitul Magistrat a 
fost din nefericire greşit informat. 

— De cînd mi-am preluat dregătoria, a spus 
magistratul, eu nu am deschis niciodată o acţiune fermă pe 
baza unor simple zvonuri. Elevii dumneavoastră pot fi cu 
toţii odrasle de familii nobile. Însă credeţi că aceasta este 
o garanţie pentru comportarea lor morală? Regret, dar 
trebuie să vă aduc la cunoştinţă că Xu, Extrema Virtuţii, 
care este de cîţiva ani elevul dumneavoastră, este 


amestecat într-un caz de omucidere. 

— Imposibil! a exclamat licenţiatul la aceste vorbe, 
nespus de surprins. Dacă ar exista dovada de 
nezdruncinat, dumneavoastră m-aţi putea convinge că 
oricare dintre ceilalţi a săvirşit vreun lucru imprudent, 
însă nicidecum Xu, cel mai bun discipol al meu! Cu toate 
că eu mă ţin cu fermitate departe de treburile lumești, de 
curînd au ajuns totuşi zvonuri vagi pînă la mine, întărind 
faptul că magistratul prezent este prea grăbit în judecata 
sa şi că arată o regretabilă tendinţă de a sări la concluzii. 
Auzind aceste sălbatice acuzaţii pe care mi le-aţi adus, sînt 
înclinat să dau crezare acelor zvonuri. 

— Dumneavoastră, a spus nerăbdător magistratul, 
sînteţi învăţat. Însă dincolo de aceasta, neştiinţa 
dumneavoastră este nemaipomenită. Eu însumi, un 
cărturar, mă înclin în faţa întinsei dumneavoastră culturi, 
dar ca magistrat al judeţului nu văd nici un motiv pentru 
care să vă cruţ. La timpul potrivit, veţi suferi urmările 
neglijenţei dumneavoastră în supravegherea tinerilor ce 
v-au fost încredinţaţi. 

El i-a cerut lui Mintosul să-l ducă pe licenţiat în camera 
lui. Apoi a poruncit lui Lungilă să meargă la casa 
gardianului şi să-l aducă pe Extrema Virtuţii la han. 

Pe cînd Extrema  Virtuţii îngenunchea înaintea 
magistratului, acesta din urmă, văzînd ce tînăr chipeş era 
Xu şi ce nobilă îi era comportarea, s-a gîndit că nu era de 
mirare că văduva Zhou se îndrăgostise de el. A mai 
chibzuit că tînărul acesta nobil, înzestrat cu bogăţie, 
înfăţişare frumoasă, inteligenţă şi o creştere aleasă, nu ar 
fi avut nici o îndreptăţire, oricare ar fi fost ea, să se bage 
într-o asemenea aventură ticăloasă, care provocase 
moartea unui sărman şi nevinovat negustor. El a hotărît că 
în cazul acesta legea va trebui aplicată în deplina ei 
severitate. Meditind astfel, i s-a adresat tînărului cu 
asprime:: 

— Sînt în căutarea ta, Xu Detai, de multă vreme. Acum, 
în sfîrşit, te-am prins. Spune-mi adevărul despre relaţiile 
tale adultere cu tînăra văduvă şi cum aţi făcut amindoi de 


l-aţi omorît pe Bi Docilul! Îţi atrag atenţia că am proba 
vinovăţiei tale şi dacă nu mărturiseşti aici, pe loc, nu mă 
voi da înapoi să te interoghez sub tortură. 

Tînărul s-a arătat cumplit de înfricoşat, însă şi-a zis în 
sinea sa că la urma urmei aparţinea unei vechi şi foarte 
însemnate familii şi că magistratul nu va îndrăzni niciodată 
să-l supună unei torturi severe. El credea că magistratul 
încerca numai să îl sperie. 

— Învăţăcelul acesta, a răspuns, este membru al unei 
familii străvechi. Şi tata şi bunicul au fost guvernatori 
provinciali, în serviciul Curţii împărăteşti. Fiii casei 
noastre au fost întotdeauna crescuţi cu asprimea cea mai 
mare. Cum ar fi îndrăznit vreodată unul dintre ei să aducă 
o asemenea ofensă? Mai mult decît atît, eu sînt zi şi noapte 
sub supravegherea licenţiatului Tang. Locuinţa mea este în 
faţa bibliotecii lui. Noi toţi luăm prînzul împreună. Cum 
puteam eu doar o dată să mă cobor la comportarea lipsită 
de morală, de care Prea Cinstitul Magistrat mă acuză, 
chiar dacă aş fi avut o asemenea pornire rea? li cer Prea 
Cinstitului Magistrat să controleze din nou toate faptele. 
Atunci se va dovedi că sînt întru totul nevinovat. 

Eminentul Umanist s-a ridicat din scaun. 

— Aşadar, ţii neapărat să mărturiseşti adevărul sub 
tortură. Din respect pentru înaintaşii tăi, te vom lua întîi să 
arunci o privire la coridorul secret din camera ta şi să îţi 
arătăm unde duce. 

Magistratul i-a poruncit lui Lungilă şi cîtorva portărei 
să-i ia cu ei pe Extrema Virtuţii şi pe Loialitate. pentru a 
merge la casa cărturarului. Deodată, din stradă s-au auzit 
ocări. 

— Cîine de dregător, ţipa o femeie, n-ai fost în stare să 
descoperi nimic şi dai buzna cu toţi ai tăi peste nişte 
oameni cinstiţi? Cu tine vorbesc şi pe tine te voi dobori la 
pămînt. Cu atitea fărădelegi pe care le faci, o să-ţi sfirşeşti 
tu viaţa în lanţuri! 

Femeia pătrunsese în curtea hanului. Magistratul şi-a 
dat seama că trebuia să fie bătrina Bi. 

— Aţi venit foarte bine şi vă veţi întoarce cu noi acasă; 


altfel nu veţi afla un loc tăinuit, i-a spus. 

El l-a trimis pe sergent la gardian să îi aducă şi pe 
Armăsarul şi pe văduva Zhou. După ce a dat aceste ordine, 
magistratul a părăsit hanul şi a pornit-o spre casa 
cărturarului. Cam pe atunci, veştile se răspîndiseră în tot 
satul şi o mulţime de spectatori nerăbdători se adunase în 
faţa porţii licenţiatului. 

Magistratul s-a dus direct la camera lui Xu. I-a pus pe 
doi portărei să-l tîrască pe tînăr în dreptul găurii din 
duşumea şi, pe cînd el îngenunchea acolo, l-a întrebat: 

— Deci, tu susţii că nu ai alte îndeletniciri în afara 
studiilor tale de cărturar. Care este atunci rostul 
coridorului secret de sub patul tău? 

Extrema Virtuţii nu a zis nimic. Magistratul i-a făcut lui 
Armăsarul un semn. Lungilă i-a întins o luminare aprinsă şi 
acesta a coborit în deschizătură. El s-a trezit într-un 
coridor strimt, ai cărui pereţi erau frumos îmbrăcaţi în 
scînduri netede de lemn. A mers mai jos şi a văzut că şi 
duşumeaua era căptuşită cu scînduri de lemn bine 
lustruite şi fără nici un fir de praf pe ele. A mai coborit trei 
trepte şi a pătruns sub o boltă joasă sub care a trebuit să 
înainteze aplecat. Ţinea lumînarea în faţă şi în curînd a 
văzut trei scări ducînd în sus şi sfirşind la un perete gol. 
Insă tavanul coridorului era din scînduri de lemn care 
scoteau un sunet sec. Armăsarul a pus luminarea pe 
duşumea şi a început să împingă scîndurile acestea. 
Deodată, ele au cedat. A împins trapa în sus şi a descoperit 
că ajunsese cu capul sub patul văduvei Zhou, în casa 
vecină. El s-a căţărat afară şi a dat aici peste aceleaşi 
aranjamente ca în camera tînărului învățăcel. Trapa era 
alcătuită din patru lespezi cimentate pe un cadru de lemn. 
Dacă ea era închisă, cu greu putea cineva să le 
deosebească dintre celelalte lespezi de piatră, însă dacă se 
puneau în mişcare pirghiile din spatele patului, trapa se 
deschidea fără zgomot şi fără cea mai mică greutate. Stind 
deasupra trapei, Armăsarul a strigat ceva la Lungilă şi a 
plecat din camera văduvei Ei a străbătut curtea cea mică şi 
a ieşit în stradă prin poarta din faţă. Mulțimea a fost foarte 


uimită zărindu-l pe Armăsarul că apare prin uşa aceea, 
pentru că doar cu puţin timp mai înainte îl văzuse întrînd 
în casa cărturarului, împreună cu cele două femei. 

— Veniţi să vedeţi uşa tainică, i-a spus el soţiei 
licenţiatului. 

Magistratul aştepta rezultatul cercetării coridorului 
subteran şi curînd i s-au confirmat previziunile sale şi a 
fost invitat să cerceteze camera văduvei. 

— Aduceţi şi licenţiatul şi pe bătrînă, a cerut el. 

S-au înfăţişat cu toţii la casa lui Bi Docilul. Lui 
Loialitate îi venea să intre în pămînt de ruşine. 

— Acum aţi văzut cu ochii dumneavoastră, i s-a adresat 
magistratul. 

Apoi, întorcîndu-se spre bătrină: 

— Astăzi i-am prins pe vrăjmaşii fiului tău. Nu e de 
mirare că nora se închidea în camera ei în fiecare 
după-amiază. Aceasta este uşa ei tainică pe unde intra în 
legătură cu iubitul ei. Aveau chiar un semnal secret pentru 
a se anunţa unul pe altul cînd nu era nici o primejdie. 
Acolo stă iubitul norei tale. Ei împreună l-au ucis pe fiul 
dumitale. 

Faţa bătrînei Bi se făcuse cenuşie. Femeia a scos un 
țipăt şi a leşinat. 

— Licenţiatul aici de faţă n-a avut habar de toate astea, 
a glăsuit Loialitate, cu lacrimi în ochi. De-aş fi ştiut, nu l-aş 
fi ascuns. Acum, că părintele nostru a desluşit cazul, n-am 
decît să-mi recunosc vina şi să vă rog să-l interogaţi pe 
învăţăcelul meu. 

Văzîndu-l atît de speriat, magistratul i-a adresat un 
cuvînt de consolare. A pus pe cineva să-i dea bătrinei o 
fiertură de rădăcina vieţii, să-şi revină în simţiri. Dar 
văzînd-o că are de gînd să se repeadă la Extrema Virtuţii, a 
împiedicat-o. 

— Nu se poate în felul acesta. Eu m-am zbătut pentru 
fiul tău. Cazul este acum clarificat. A venit ziua răzbunării 
fiului tău. Dar lasă-mă să-l interoghez şi să-l judec pe 
tînărul acesta care se face vinovat. Iar vrei să ne purtăm 
fără judecată? 


— Nu vreau scandal în faţa părintelui nostru, dar omul 
ăsta a luat viaţa fiului meu şi eu n-am avut de unde să ştiu. 
Imi vine să urlu că nu pot să-i sfişii carnea cu dinţii! şi a 
prins să bocească. 

Magistratul a ordonat să se sigileze încăperile celor doi 
vinovaţi, iar a doua zi să aibă loc judecata. 

După ce a luat toate măsurile, magistratul a plecat, 
urmat de Armăsarul, de gardianul Zglobiul şi de o mulţime 
de gură-cască. Văduva necredincioasă şi învăţăcelul au 
fost puşi în lanţuri. 

Dacă vreţi să ştiţi ce a urmat, citiţi capitolul următor. 


CAPITOLUL 27 


_UN TÎNĂR DESFRÎNAT ÎŞI MĂRTURISEŞTE VINA; 
VĂDUVA PERSISTĂ ÎN NEVINOVĂŢIA SA 


Se spune că, în după-amiaza aceea, spre asfinţit, 
magistratul şi suita sa au sosit la Yamen-ul din Tihna 
Prosperă. Magistratul a luat loc în cabinetul său şi a 
întocmit un raport amănunţit despre tot ce se întimplase în 
satul Floarea Imperială. Pe cînd scria, se gindea cît de 
precisă se arătase a fi poezia pe care o citise în visul său. 
Acum, cînd se dăduse la iveală tainicul coridor ce se afla 
sub patul lui Xu, Extrema Virtuţii, se puteau pe deplin 
înţelege versurile: 


„Pe urmele pierdute ale Copilului, coboară-se din pat 
De firul multor lucruri încîlcite, cine-a făcut-o a dat”. 


Cînd şi-a terminat raportul, şi-a continuat lucrul, 
trecînd la citirea altor documente legate de administraţia 
judeţului. Se simţea fericit şi împăcat, pentru că ştia că, în 
sfirşit, cazul acesta greu era aproape dezlegat. 

A doua zi de dimineaţă a adunat Curtea şi după 
oarecare chibzuială a hotărît să fie adus mai întîi Extrema 
Virtuţii, deoarece văduva era atît de lunecoasă şi putea să 


nu recunoască. 

— Ieri, i s-a adresat, pe cînd tînărul îngenunchea în faţa 
mesei judecătoreşti, ţi-am arătat că am găsit coridorul tău 
secret ce ducea la dormitorul văduvei Zhou. Eşti un om cu 
un caracter desfrînat, dar cu toate acestea eşti învățăcel şi 
ar trebui să fii în stare de o judecată logică. Îţi vei da 
seama că nu foloseşte la nimic să mă sileşti să te 
interoghez sub tortură. Cruţă-mă şi cruţă-te de un necaz 
fără rost. Mărturiseşte acum legăturile nepermise cu 
văduva Zhou şi declară în cel fel a fost ucis Docilul. Dacă 
este vreun motiv pentru uşurarea pedepsei tale, n-am să 
mă dau înapoi să nu îl iau în considerare. 

— Învăţăcelul acesta, a spus Extrema Virtuţii, a fost cu 
totul neştiutor de existenţa coridorului. Sînt de părere că 
un fost proprietar a făcut coridorul ca o magazie lainică 
pentru comorile sale. Cînd defunctul meu tată s-a retras 
din viaţa oficială, a cumpărat această locuinţă în satul 
Floarea Imperială şi pe atunci ea includea şi casa ocupată 
acum de familia lui Docilul. Cum tatăl meu nu avea nevoie 
de atit spaţiu pentru familia sa, a vîndut micile proprietăţi 
alăturate, iar uşile care comunicau cu ele le-a zidit. Astfel 
acest tunel a rămas necunoscut de nimeni pînă în ziua de 
azi. Oricum ar îi, învăţăcelul acesta nu a ştiut de existenţa 
lui pînă ieri. Şi în privinţa presupunerii că aş fi avut relaţii 
cu femeia aceea, care, după cîte se pare, locuieşte în casa 
din stînga, nu pot califica faptul acesta decît ca o injurie 
gravă adusă numelui meu şi celui al familiei mele. Apelez 
la consideraţia binevoitoare a Prea Cinstitului Magistrat! 

— Pentru un învățăcel eminent, argumentaţia dumitale 
este foarte săracă. Dacă acesta ar fi într-adevăr un coridor 
străvechi, cum lămureşti că nu era nici un fir de praf 
înlăuntrul lui? Şi ce poţi să spui despre trapa pusă în 
mişcare de pîrghii adăugate la patul dumitale şi despre 
clopotul de bronz care putea fi făcut să sune trăgind 
fringhia de deasupra patului tău? Vina ta este clară ca 
lumina zilei şi de aceea am să te interoghez acum sub 
tortură. 

Magistratul a ordonat portăreilor să-i dea cincizeci de 


lovituri cu bambusul subţire. Ei i-au sfişiat lui Xu hainele 
pe spate şi curind bambusul a şuierat prin aer. Cu mult 
înainte ca numărul de cincizeci să fie atins, din spinarea lui 
Xu a început să curgă sînge şi ţipetele lui au răsunat prin 
sală. Insă el nu a dat nici un semn că va mărturisi. 
Magistratul le-a poruncit portăreilor să se oprească. El a 
ghicit foarte bine că tînărul Xu se gindea că dacă el rezista 
la aceste cincizeci de lovituri fără să mărturisească, 
magistratul va socoti că aparențele fuseseră salvate şi că îl 
va lăsa în pace, luînd în consideraţie relaţiile sale 
influente. Dar magistratul a strigat la el cu o voce de tunet: 

— Am să-ţi arăt eu ţie ce li se întîmplă oamenilor care 
înfruntă legile pămîntului. La Yamen toţi sînt egali, aici nu 
se ţine seama de titlu şi nici de poziţie. Ti se va aplica 
marea tortură. 

La un semn al magistratului, portăreii au adus o cruce 
joasă înfiptă într-un suport greu de lemn. Doi portărei l-au 
silit pe Xu să îngenuncheze cu spatele la această cruce şi 
i-au legat strîns de vîrful ei capul, înfăşurindu-i în jurul 
gîtului o frînghie subţire. Încheieturile i-au fost puse în 
două găuri de la capetele barei orizontale a crucii şi 
mîinile i-au fost legate bine de bară, astfel ca ele să nu 
poată aluneca de pe ea. l-au mai trecut o prăjină groasă 
rotundă între spatele coapselor şi gambele lui şi la sfîrşit 
i-au pus un drug greu de lemn în poală. Cînd portăreii au 
raportat că totul fusese pregătit cum trebuie, magistratul 
le-a poruncit să meargă mai departe. 

Atunci, de fiecare capăt al grinzii celei mari, doi 
portărei au apăsat în jos cu toată greutatea lor. Genunchii 
şi încheieturile lui Xu au fost aproape scoase din locul lor. 
Se putea auzi cum îi pocneau vinele. Pe lîngă aceasta, pe 
măsură ce corpul lui era apăsat în jos, frînghia din jurul 
gîtului i se strîngea şi mai-mai că îl ştrangula. Cînd era cît 
pe ce să fie sufocat, căpetenia le-a făcut un semn 
portăreilor. Ei numaidecit au slăbit apăsarea. Transpiraţie 
şi sînge şiroiau de pe corpul Extremei Virtuţii. În urma 
acestei torturi cumplite, el nu putea altceva decit să 
geamă, pentru că frînghia îi înăbuşise prin ştrangulare 


traheea. Cînd portăreii erau pe punctul de a apăsa pentru 
a treia oară grinda, căpetenia i-a raportat magistratului că 
Xu leşinase. 

Magistratul le-a poruncit portăreilor să-l ia de pe cruce. 
Ei l-au făcut să-şi vină în simţiri, arzînd oţet sub nasul lui. 
Le-a luat ceva timp pentru asta. A fost nevoie de patru 
portărei care să-l tragă în sus de pe duşumea şi el nu s-a 
putut opri să nu ţipe cînd ei l-au silit să îngenuncheze 
înaintea mesei judecătoreşti. Faţa lui era deformată. Doi 
portărei au trebuit să-l sprijine. 

Magistratul s-a uitat atent la el, o vreme. 

— Nu trebuie să-ţi fie ruşine, a spus cu o voce blindă, 
pentru că nu ai fost în stare să suporţi aceste torturi. Sala 
de aici a fost martora unor ucigaşi căliţi în meseria lor, dar 
care au mărturisit pe crucea aceasta. Cum puteai tu, un 
tînăr învățăcel, să rezişti acestor dureri? Sînt gata să-ţi 
ascult mărturisirea, apelînd la raţiunea ta. 

Urmarea la asemenea vorbe a fost cea potrivită. Xu 
Extrema Virtuţii a încuviinţat din cap fiindcă nu putea încă 
să scoată nici un sunet. 

Magistratul le-a spus portăreilor să-l facă să bea cîteva 
ceşti de ceai tare. O tăcere adîncă s-a înstăpînit în sală. 
Atunci s-a auzit vocea şovăitoare a tînărului. 

— Învăţăcelul acesta, a început el, îşi dă acum seama, şi 
prea tîrziu, de măsura nebuniei sale. Totul a început într-o 
zi, cînd întîmplător m-am dus la prăvălia lui Docilul să fac 
nişte cumpărături. Soţia lui şedea într-o cameră din 
spatele prăvăliei şi mi-a zîmbit. M-am gindit că era foarte 
frumoasă şi a doua zi am venit iarăşi cu pretextul să mai 
cumpăr ceva. Docilul era plecat şi astfel am vorbit unul cu 
altul. Apoi, într-o zi, ea mi-a spus că în după-amiaza acelei 
zile va fi singură în toată casa, mama şi fiica ei avînd să 
meargă la prăvălie să dea o mînă de ajutor. Aceasta a fost 
prima noastră întîlnire şi după aceea ne-am întîlnit mereu 
în casa ei, pe cînd ceilalţi erau la prăvălie. Pînă la urmă, 
soacra ei n-a mai lipsit de acasă şi ea mi-a spus că la 
sfîrşitul anului, cînd ceilalţi studenţi erau plecaţi, să 
tocmesc cu bani buni un meşter dintr-un loc îndepărtat şi 


să-l pun să facă un coridor secret între camerele noastre, 
pentru a ne putea vedea des. Cu excepţia meşterului, 
nimeni nu ştia de acest coridor subteran. Curînd, însă s-a 
dovedit că ea nu era mulţumită nici cu situaţia aceasta. Mi 
s-a plins că ura acest secret al iubirii noastre şi că voia să 
scape de soţul său... Am fost grozav de zdruncinat de 
asemenea cuvinte crude şi i-am cerut să nu facă un lucru 
aşa de nesăbuit. Insă în noaptea de după Festival, nu ştiu 
cum a făcut, dar l-a omorît pe Docilul. Eu nici n-am ştiut. 
Am aflat doar în diminuata următoare, cînd am auzit 
bocetele din casa vecină. Înţelegînd că aceasta era dovada 
că ea îşi împlinise gîndul ticălos, am refuzat, să mai dau 
ochii cu ea și cîteva zile în şir am fost chinuit de îndoieli. 
Dar a ţinut să mă vadă neapărat. „Eu, mi-a zis, mi-am 
omorît bărbatul de dragul tău, pentru ca tu să mă poţi lua 
în căsătorie. Acum se pare că tu nu mai mă iubeşti chiar 
deloc şi am să mă predau la Yamen. Îmi pare rău că atunci 
va trebui să spun că tu ai fost acela care a provocat crima. 
Dacă, pe de altă parte, am norocul ca tu încă să mă iubeşti, 
mai putem aştepta liniştiţi un an sau doi şi apoi ne vom 
căsători fericiţi ca bărbat şi femeie”. La auzul acestor 
cuvinte, am înţeles cît de adevărat este proverbul care 
zice: „O dată suit cineva pe tigru, e greu să mai coboare”. 
Aşa că am asigurat-o că încă o iubesc şi că nu doresc nimic 
mai mult decît să mă căsătoresc cu ea, îndată ce răstimpul 
cuvenit pentru doliu a trecut.! l-am mai spus că am 
refuzat să o văd fiindcă m-am temut ca întiîlnirile noastre 
secrete să nu fie observate şi ea să fie bănuită de crimă. Ea 
a fost mulţumită şi a răspuns cu un zîmbet că nu trebuie să 
mă tem niciodată că omorul va fi descoperit, pentru că 
nimeni nu va afla vreodată că ea l-a ucis pe soţul său. Mai 
tirziu, am întrebat-o deseori cum a făcut, dar ea 
întotdeauna ridea numai şi nu îmi dezvăluia nimic. De 
atunci, a ţinut să o vizitez noapte de noapte. Şi mai tirziu, 
cînd Prea Cinstitul Magistrat a pornit cercetarea şi cînd 
cadavrul lui Bi Docilul a fost dezgropat, am trăit într-un 
cumplit coşmar. Acesta este întregul adevăr. 


18 Cel puţin trei ani. 


Magistratul l-a pus pe copistul senior să citească 
răspicat mărturisirea scrisă şi Extrema Virtuţii şi-a aplicat 
pecetea dedesubt. Magistratul a recitit încet documentul. 
Apoi a poruncit portăreilor să o aducă pe văduva Zhou. Pe 
cînd ea îngenunchea în faţa mesei, magistratul i-a făcut 
cunoscut pe scurt dovada pe care o obținuse împotriva ei. 
Apoi i l-a arătat pe tînărul care, plin de transpiraţie şi de 
sînge, era îngenuncheat pe o latură a podiumului, şi a zis: 

— Iubitul tău tocmai a făcut o mărturisire completă, 
după ce a fost supus unei torturi aspre. Acum, că vina ta 
este astfel bine stabilită în afara oricărei îndoieli, te 
sfătuiesc să vorbeşti, pentru că te încredinţez că, dacă nu 
o vei face, eu nu am să te cruţ de la o tortură chiar şi mai 
aspră decit a lui. 

Insă văduva Zhou a zis cu o voce întunecată: 

— Dumneavoastră puteţi să-i smulgeţi prin chinuri o 
mărturisire falsă acestui Xu. Însă eu nu voi recunoaşte 
niciodată o crimă pe care nu am făptuit-o. Nu ştiu nimic 
despre coridoarele secrete şi legături de dragoste 
nepermise. Eu nu mi-am omorît bărbatul. Singura mea 
dorinţă este să rămîn o văduvă castă pentru totdeauna. Şi 
a tinut-o tot aşa, vreme îndelungată, într-o argumentaţie 
inteligentă. 

Miîniat, magistratul le-a făcut un semn portăreilor. Ei 
i-au scos femeii hainele şi au întins-o pe duşumea. După ce 
au adus menghinele mari, au făcut-o să se aşeze pe spate 
pe scîndurile grele şi i-au fixat braţele în instrumentele de 
tortură: oasele ei au fost zdrobite, iar sîngele ei a pătat 
duşumeaua. Femeia a scos ţipete îngrozitoare şi cînd 
portăreii au continuat cu strînsoarea, a leşinat de durere. 
Ei au slăbit menghinele şi au vărsat peste ea apă rece, 
pînă ce iar şi-a venit în fire. Apoi ei din nou au răsucit 
menghinele. Corpul ei s-a zvîrcolit în strinsoarea grozavă 
şi ea a urlat răguşit, dar tot nu a dat nici un semn că e pe 
cale să mărturisească. 

— Te rog fierbinte, a strigat Extrema  Virtuţii 
deznădăjduit, mărturiseşte! De ce, de ce nu mi-ai dat 
ascultare cînd ţi-am cerut să nu îţi ucizi soţul? Este 


adevărat că dragostea noastră ar fi trebuit să rămînă 
secretă, însă, pe de altă parte, tu şi eu am fi fost cruţaţi de 
soarta aceasta cruntă. 

Văduva a scrişnit din dinţi pentru a-şi înăbuşi gemetele 
şi a bolborosit cu greutate: 

— Tu vorbeşti, hoit de cîine! Mă acuzi fără temei că aş 
fi trăit cu tine? Dacă-i aşa, înseamnă că ştii cum a murit 
bărbatul meu. Sau acum nu mai ştii? lar dacă n-ai uneltit 
cîtuşi de puţin, de ce te laşi înfricoşat de schingiuiri şi 
îndrugi baliverne? Nu vezi că acest cîine de dregător vrea 
să mă piardă cu bună ştiinţă? De la mine n-o să obţină nici 
o mărturie. Atît am de spus. 

Dacă vreţi să ştiţi cum a continuat magistratul 
interogarea, citiţi capitolul următor. 


CAPITOLUL 28 


MAGISTRATUL SE  DEGHIZEAZĂ ÎN  STĂPÎNUL 
UMBRELOR; SLUJBAŞII-DEMONI SMULG MĂRTURII 
FEMEII 


Se spune că, mînios, magistratul a pus portăreii să o 
pălmuiască pe văduvă de zece ori, însă a continuat să 
strige că este nevinovată. Atunci el şi-a dat seama că prin 
caznă fizică nu o poate înspăimînta. 

— Te-am făcut astăzi să suferi, dar te încăpăţinezi să nu 
recunoşti nimic. Dacă mai mă folosesc de tortură, mi-e 
teamă că îţi dai duhul. Bărbatul e mort şi nu mai învie. Dar 
mai ai un părinte bătrîn de întreţinut. Aşadar, o dată ce ai 
mărturisit, eu trebuie, fireşte, să propun pedeapsa 
capitală. Insă voi adăuga o recomandare pentru îndurare, 
avînd în vedere faptul că ai un părinte bătrîn de întreţinut 
şi trebuie să îţi creşti fetiţa. Astfel există o ocazie bună 
pentru ca o petiție din partea Curţii, adresată Tronului, să 
îţi schimbe sentinţa. Gîndeşte-te bine. Astăzi ne oprim aici. 
Miine poţi să faci mărturisirea 

A ordonat ca atît ea cît şi învăţăcelul să fie duşi la 


închisoare. El a părăsit sala de judecată şi s-a aşezat la 
masa din cabinetul său. Le-a chemat la el pe cele patru 
ajutoare ale sale. 

— Lucrez, a spus magistratul, de cîteva săptămîni, 
împreună cu voi, la cazul acesta. Am făcut tot ce puteam 
face, iar acum, în ultimul moment, toate străduinţele 
noastre par să se piardă în gol, numai pentru că femeia 
aceasta nu vrea să facă mărturisiri. Aţi văzut cu ochii 
voştri că am sfîrşit cu toate mijloacele obişnuite. Am folosit 
şi ameninţări, tortură, convingere, dar nimic nu a ajutat 
Acum am următorul plan. Şi le-a spus despre ce era vorba. 

În închisoare, văduva Zhou se gîndea că ultimele 
cuvinte ale magistratului nu puteau fi decît o nouă 
înşelătorie. Trădarea iubitului ei o zguduise mai mult decît 
o arătase. „Pentru acest om, se gîndea ea, am răbdat 
tortura care mi s-a aplicat la începutul cazului. Pentru el 
am înfruntat toate interogatoriile şi toate necazurile. Şi el, 
doar de prima dată cînd apare la judecată, nu ştie să 
îndure şi mă mai îndeamnă şi pe mine să-mi recunosc vina. 
A fost „visul meu de primăvară” vrednic d-a toate astea?” 
După o pauză, şi-a reluat gîndurile: „Dar poate că tu, 
Extrema Virtuţii, n-ai vrut să-mi faci rău, dar n-ai rezistat 
torturilor, săracul de tine! Tu nu ştii că vina ta e uşoară, pe 
cînd a mea e grea. Dar orice-ar face, cu orice cazne ar veni 
asupra mea, n-o să mărturisesc şi, fără vreo rană pe trupul 
răposatului, magistratul nu-mi poate dovedi la Castelul 
Stăpînului Beznei din Codrii Neştiuţi vinovăția”. 

Pe la al doilea ceas din noapte, i s-a părut că aude nişte 
sunete scoase de demoni. Deodată, a simţit că o boare de 
vînt rece îi intră în celulă. Aerul mucegăit al închisorii s-a 
limpezit şi ea și-a zis că trebuie să fi lăsat cineva uşile 
celulei deschise Era întuneric beznă şi nu putea deosebi 
nimic. A cuprins-o spaima. Cu mare greutate s-a ridicat pe 
coate şi s-a uitat înspre uşă. Uşa celulei s-a deschis brusc 
abia atunci şi o mogildeaţă neagră s-a apropiat de ea şi i-a 
prins capul ca într-o menghine. 

— Femeie vicioasă! a strigat cu voce de tunet. [i-ai 
omorît bărbatul şi acum nu recunoşti? Află că el a spus 


totul în faţa judecătorului lumii de dincolo. Vino cu mine la 
judecata de apoi! 

Cu o mînă rece de gheaţă, demonul a tras-o după el. Au 
trecut pe lîngă tot felul de înfățișări necurate pînă au ajuns 
la Stăpînul lumii întunericului. În spatele lui stăteau fiinţe 
cu faţa verde şi cu dinţii rînjiţi. Intr-o parte, zăceau 
uneltele de tortură: munţi de săbii, cazane cu ulei clocotit, 
ghiulele şi pietre de moară. Şi-a dat seama că se afla la 
Castelul Stăpînului Beznei din Codrii Neştiuţi şi că acolo 
nu putea să nu recunoască. Inima îi zvicnea ca unei 
căprioare încolţite. S-a holbat la toate ce le vedea, 
rămînînd cu gura căscată. 

Cînd a ridicat privirea, a văzut că la masa de judecată 
stătea însuşi Stăpînul lumii întunericului, cu părul galben, 
peste care purta o bonetă neagră: în dreapta lui stătea o 
arătare care ţinea în mîna dreaptă un sul pe care urma să 
facă însemnări, iar în mîna stîngă o pensulă. Avea ochii de 
bronz şi faţa îi era ca dată cu lac negru. În stînga se aflau 
nenumărate arătări cu cap de bou şi feţe de cai; înarmate 
cu halebarde şi sulițe. N-a avut încotro şi a îngenuncheat. 
Demonul care o adusese s-a îndreptat spre masa judecății 
şi a prezentat-o. 

— Întâi cufundaţi-o în cazanul cu ulei fierbinte, să 
cunoască torturile din lumea umbrelor, pe urmă o s-o 
punem faţă în faţă cu soţul ei. 

Nici n-a terminat bine porunca şi arătările acelea cu 
chipuri de boi şi de cai, înarmate cu săbii şi halebarde, au 
venit în fugă în jurul ei. Cînd să ţipe, a primit o lovitură în 
umăr şi sîngele a prins să-i curgă şiroaie. 

— Stăpiîniţi-vă! a ordonat cel cu înscrisurile. Femeia a 
venit cu greu pînă în lumea umbrelor. Trebuie să-l aducem 
pe Docilul şi abia după aceea îi stabilim vina. 

— Oriunde ai fi, Docilul, arată-te! a strigat Stăpînul 
lumii întunericului. 

S-a auzit ceva ca un răspuns şi iar a prins să sufle vîntul 
acela. Apoi o formă verzuie, urită, de cadavru sfrijit, 
înfăşurat într-un giulgiu pătat, a plutit în faţa mesei. El şi-a 
rotit chipul său descompus, cu ochii aproape ieşiţi din 


orbite. S-a dus lîngă ea, a prins-o de mînă şi a scrişnit: 

— Dă-mi viaţa înapoi! 

Ea a ridicat privirea spre el şi l-a recunoscut. Era el, 
Docilul, bărbatul ei! S-a tras înapoi şi a căzut grămadă la 
pămînt. 

— Vino, Docilul, a auzit un glas. Aici, în lumea 
umbrelor, nu are cum să nu recunoască. Cum arătai 
înaintea morţii? 

Docilul şi-a lăsat capul într-o parte. Ochii i se făcuseră 
mari, fumurii şi îi ieşise limba, de un cot. Stăpînul 
întunericului a luat mărturia s-o citească, apoi, 
minunîndu-se el însuşi, a izbucnit: 

— Cum poate să existe sub ceruri o asemenea femeie 
vicioasă? Cum a plănuit ea totul, astfel ca să nu lase urme! 
Numai că bărbatul ei i-a dat planul în vileag. Pregătiţi 
cazanele! Dacă o vorbă nu va fi dreaptă, dacă inima îi va 
sta tot la deşertăciuni, o cufundaţi în cazanul cu ulei şi am 
să ordon ca niciodată să nu se mai reîncarneze. 

S-au auzit glasuri aprobatoare şi numeroşi demoni 
înfricoşători s-au apucat să toarne ulei în cazan şi să aţiţe 
focul. Cu inima gata să i se sfirşească, indiferentă la viaţa 
ei, a simţit că o să recunoască răul făcut. 

— Prăvălia lui Docilul, a spus ea, abia-abia de aducea 
un cîştig pentru un sfert din prînzul unei zile. În timpul 
zilei, slugăream şi trudeam prin casă şi în prăvălie, printre 
cicălelile soacră-mi. Mă gindeam deja cum să fac să mă 
mărit cu altul, cînd Xu Extrema Virtuţii a venit într-o zi în 
prăvălia noastră, chipeş, bine crescut, fără nici o grijă pe 
lume. Am simţit o patimă nimicitoare pentru el și curînd 
am ştiut că şi el era mişcat de frumuseţea mea. Cînd am 
aflat că nu era căsătorit, am hotărît că pe mine trebuia să 
mă ia de nevastă, oricît m-ar fi costat asta. La început l-am 
împins să trăiască cu mine şi cînd am înţeles cu ce ardoare 
mă iubea, i-am cerut să construiască un coridor tainic 
subteran. Cînd şi asta mi-a izbutit, mi-am zis că sosise 
vremea să-l omor pe Docilul. În noaptea aceea, l-am pus să 
bea la masă multe pahare. Nu era învăţat cu atîta băutură 
şi s-a plins de dureri de stomac. Apoi, în dormitorul nostru, 


l-am mai îndemnat să bea, ca să-şi uşureze durerea. Pînă la 
urmă, el s-a prăbuşit pe pat, criţă de beat. Eu am luat un 
ac lung şi subţire, dintre cele pe care noi le folosim la 
cusutul tălpilor de piîslă şi i l-am băgat în creştetul capului, 
bătîndu-l cu un ciocan de lemn pînă ce nu s-a mai văzut din 
ac vreo palmă şi mai bine. Docilul a ţipat doar o dată şi 
apoi a murit pe loc. Numai virful acului lăsase o pată 
micuță, fără putinţă de a o găsi, dacă nu ştiai unde s-o 
cauţi în părul des. Nu a curs nici un strop de sînge, însă 
ochii aproape îi ieşiseră din orbite. Eu ştiam că nici la 
autopsie nu va fi aflată rana care-i pricinuise moartea. 
După aceea, Xu mă întreba adesea cum l-am omorit pe 
bărbat, dar nu i-am spus asta niciodată. Intr-o zi, cînd 
le-am crezut pe soacra și pe fetiţa mea plecate să 
împrumute nişte bani, l-am chemat pe iubit în camera mea, 
dîndu-i de veste prin clopotul legat cu fringhie. Dar după 
ce el a venit prin trapa secretă, mi-am văzut deodată fetiţa 
stînd în mijlocul camerei. Ea dormise pînă atunci sub 
cuverturile patului din camera vecină şi fusese trezită de 
glasurile noastre. Am fost înfricoşată că putea să-i spună 
ceva mamei şi i-am dat să bea o fiertură care i-a luat darul 
vorbirii. După aceea, l-am primit pe iubit numai cînd 
soacra era plecată, pentru că ştiam că fetiţa nu va fi 
niciodată în stare să mă trădeze, chiar dacă ar fi înţeles ce 
se petrecea. Cînd magistratul a devenit bănuitor, am fost 
chemată la Yamen şi interogată pentru prima dată... 
Gîndindu-se la multele sale înfruntări cu magistratul şi 
la temerile ei în timpul dezgropării, ea şi a pierdut din ce 
în ce mai mult vlaga şi s-a întrebat dacă merita într-adevăr 
să povesteşti toate acestea. Lumina albastră a devenit mai 
slabă, masa a dispărut şi femeia s-a prăbuşit înapoi în 
întunericul binevenit. Ultimul lucru pe care l-a auzit au 
fost uşile celulei ei închizîndu-se cu o bufnitură înăbuşită. 
La ora aceasta tîrzie, Yamen-ul era întunecat şi pustiu. 
Numai în cabinetul magistratului erau aprinse două 
lumînări şi ele îl luminau pe cînd îşi scotea groaznica 
mască de pe faţă. Cei patru slujitori devotați îşi eliberau şi 
ei cu oarecare greutate capetele din măştile de animal 


făcute din hîrtie şi bambus. 

Era al treilea ceas al nopţii întunecoase, fără lună. La 
lumina candelelor, cum să nu pară ei făpturi de pe alt 
tărîm? Magistratul obținuse mărturia şi simţea în suflet o 
uşurare. S-a retras să se culce. Îl aştepta o zi grea. 

Dacă vreţi să ştiţi ce s-a întîmplat, citiţi capitolul 
următor. 


CAPITOLUL 29 


MAGISTRATUL  ÎNCHEIE CAZUL  ADULTERULUI; 
GUVERNATORUL PROPUNE PROMOVAREA 
DREGATORULUI DESTOINIC 


Se spune că, după ce i-a smuls văduvei mărturia, 
magistratul i s-a adresat astfel lui Armăsarul: 

— Lucrurile sînt acum limpezi. Dacă ea nu va 
recunoaşte public, nu avem decit să cercetăm din nou 
cadavrul. În plus, acum, că ştiu cu siguranţă că fetiţa a 
ajuns mută pentru că i s-a dat o fiertură, am curajul să o 
pun să bea un leac foarte puternic, trecut într-o carte 
veche de reţete!” Dacă leacul este luat de o persoana care 
îşi pierde graiul, din cauze naturale, el poate să-i dăuneze 
minţii. Însă muţenia provocată de un drog va fi numaidecît 
vindecată. Astfel, mîine, în zori, doresc să o porneşti pe 
dată călare în satul Floarea Imperială şi să te îngrijeşti ca 
bătrîna şi nepoata ei să vină aici. Femeia aceasta Zhou are 
o uimitoare tărie de voinţă şi nu vreau să pierd în cazul în 
care ea nu-şi recunoaşte mărturisirea. Ca o probă 
hotăritoare, vreau să o confrunt cu declaraţia propriei sale 
fiice. 

A doua zi, magistratul a citit în întregime spovedania 
văduvei Zhou şi cu un zîmbet de mulţumire a pus actul în 
manşeta mînecii sale. În vreme ce magistratul îşi sorbea 
ceaiul, Torentul s-a cufundat în gînduri. 

— Prea Cinstite Magistrat, a îndrăznit el într-un tîrziu, 


19 Amestec de coptis chinensis şi ruhuang. 


eu cred că acum înţeleg ultima parte a visului din templu. 
Azi-noapte, după căderea serii, pe cînd dumneavoastră ne 
lămureaţi cum să facem să smulgem o mărturisire de la 
văduva Zhou, nu-mi trecuse încă prin minte. Dar acum mă 
bate gîndul că  reprezentaţia de teatru pe care 
dumneavoastră aţi văzut-o în vis a fost o prevestire din 
fir-a-păr a ce s-a întîmplat noaptea trecută. Pentru că nu 
am prefăcut noi, chiar aşa cum a fost în vis. Inchisoarea 
într-un teatru, fiecare dintre noi jucînd rolul său bine 
stabilit? Şi în ce priveşte acrobata şi bărbatul tînăr, ei 
trebuie să îi fi închipuit pe văduvă şi pe Xu. lar fetiţa din 
vas, apucîndu-i mîneca lui Xu, este fiica văduvei şi miine 
mărturia ei o să aducă dezlegarea întreagă a cazului. Prea 
Cinstite Magistrat, puteţi să fiţi mai mult decît sigur că 
mîine văduva Zhou nu-şi va respinge destăinuirea. 

— Explicaţia ta, a spus magistratul după ce a scuturat 
din cap a îndoială, poate fi adevărată, dar eu nu sînt atît de 
sigur. Sînt încredinţat că ultima parte a visului meu a fost 
foarte încurcată şi mă îndoiesc dacă are cît de cît un 
înţeles. 

După ce a fost deschisă sesiunea de judecată, bătrîna şi 
nepoata ei au fost aduse în faţa magistratului. El a 
dojenit-o mai întîi pe bătrină pentru purtarea ei 
încăpăţinată în tot timpul cazului. Împotrivirea ei întîrziase 
destul de mult dezlegarea lui. Bătrîna s-a apucat să îşi 
ceară iertare plîngînd. Însă magistratul s-a grăbit să o 
întrerupă. 

— Am aici, i-a spus, medicamentul care o va lecui pe 
nepoata ta de muţenie. Este o doctorie foarte puternică şi 
îi va provoca micuţei multă suferinţă. De aceea, vreau să 
ştiu înainte de a i-l da, dacă încuviinţezi aceasta şi aş mai 
dori să fii de faţă cînd îşi face efectul. 

Bătrina a primit numaidecît. Eminentul Umanist 
preparase deja medicamentul şi Torentul i l-a dat fetei, 
spunîndu-i să golească încet tot bolul. După ce a băut, faţa 
i s-a schimonosit de durere şi fetiţa a început brusc să 
vomită. Micul ei corp era zguduit de convulsii şi curînd ea 
s-a prăbuşit pe duşumea, fără să mai ştie de nimic. 


Magistratul i-a spus lui Armăsarul să o ridice în braţe şi să 
o ducă în cabinetul lui. El trebuia să o pună să se culce 
acolo şi numaideciît ce ea avea să se trezească, să-i dea o 
ceaşcă de ceai tare. După un timp, Armăsarul a revenit, 
conducînd-o pe fetiţa care se ţinea de mîna lui. Văzînd-o pe 
bătrină, copilul s-a repezit la ea, şi îngropindu-şi faţa în 
rochia ei, a ţipat: 

— Bunico, ce căutăm noi aici? Mi-e frică! 

Magistratul s-a ridicat şi a coborit de pe podium. Şi-a 
pus mîna sub bărbia ei şi i-a ridicat uşor faţa spre el. 

— Nu-ţi fie frică, fetiţo! i-a zis cu blîndeţe. Bunica ta te 
va duce în scurt timp acasă. Doar atît să îmi spus mie, îl 
ştii pe Xu, vecinul vostru? 

— De la moartea tatei, a spus ea aproape plîngînd, el 
vine să o vadă pe mama aproape în fiecare zi. Dar unde 
este ea? 

Magistratul i-a făcut un semn din cap bătrînei şi ea a 
dus repede fata într-un colţ îndepărtat al sălii. Lăsîndu-se 
pe vine lingă fetiţă, a încercat să o mîngiie, vorbindu-i cu 
voce scăzută. Magistratul şi-a reluat locul din jilţul său 
judecătoresc şi a completat o fişie de hirtie pentru 
gardianul închisorii. Doi portărei au adus-o pe văduva 
Zhou în faţa mesei lui. Ea se schimbase cît se poate de 
mult peste noapte. Faţa îi era trasă şi palida, iar picioarele 
abia şi le putea mişca. Insă fetiţa ei a recunoscut-o 
numaideciît, chiar în straiele de închisoare, 

— Mamă, nu te-am văzut de cîteva zile! a strigat. 

Văzînd că vorbeşte, femeia s-a speriat, gîndindu-se ce 
legătură era între judecata de azi-noapte şi vindecarea 
copilei. 

— Femeie, fiica ta era mută, iar eu ţi-am tămăduit-o, a 
spus magistratul. 

— Este spre meritul Prea Măritului Magistrat, a 
răspuns ea. Docilul nu avea decît această fată. Dacă s-a 
lecuit, nu numai eu, mama ei, mă bucur, dar şi el, acolo, 
unde se află, sub al nouălea izvor. 

— Ai limbă ascuţită, i-a zis magistratul. Numai că, de 
fapt, nu este meritul meu, ci e un semn ceresc. Bărbatul 


tău mort a făcut plîngere acolo, în lumea umbrelor, şi 
Stăpînul tărîmului întunericului a întocmit un act prin care 
mi-a arătat de ce suferă fata ta şi cum s-o vindec. De 
aceea, mi se pare că meritul revine bărbatului tău. Cum a 
murit el se ştie, fiindcă tu, în faţa Stăpînului lumii 
întunericului ai făcut mărturisiri complete. Am aici dovada 
şi prin urmare nu mai este nevoie să te supun chinurilor. 

Inima văduvei ajunsese rece ca gheaţa. 

— Pentru ce atitea vorbe înşelătoare, Prea Cinstite 
Magistrat? a rostit ea. Fata mea n-a fost mută din naştere 
şi, dacă acum vorbeşte, ăsta-i lucru cu tilc. lar dacă eu, vie 
fiind, am făcut mărturisiri pe lumea cealaltă, înseamnă că 
lumea umbrelor îmi aparţine. 

Magistratul s-a înfuriat. 

— De Stăpînul lumii întunericului ţi-e frică, acolo faci 
mărturisiri, iar în sala de judecată a magistratului îţi 
permiţi să spui prostii! Uite, am în faţa mea mărturisirea ta 
completă. Este scris aici cum l-ai ademenit pe Xu Extrema 
Virtuţii, cum l-ai omorît pe Docilul, înfigîndu-i un ac în cap, 
şi cum i-ai provocat muţenia fiicei tale printr-un drog 
scîrbos. Eu am ştiut dintotdeauna lucrurile acestea. Azi 
dimineaţă am vindecat-o pe copila ta şi ea a spus aici că 
ibovnicul te vizita aproape în fiecare zi. Dacă tot nu 
recunoşti, folosim pedepsele dregătoreşti şi poate că nu va 
mai fi nevoie să aşteptăm miezul nopţii! 

Aceste cuvinte au sleit-o pe văduvă de puteri şi ea a 
lăsat capul în jos, neavînd încotro decît să recunoască cum 
i-a venit ideea, cum a preacurvit, cum a omorît şi cum şi-a 
otrăvit propria fiică. Magistratul a cerut ca femeia să-şi 
lase amprenta miîinii pe mărturisirea notată de copist. 

Apoi a fost adus licenţiatul Tang Loialitate Dobîndită. El 
a fost învinuit că nu şi-a îndeplinit cum se cuvine 
îndatoririle. Fiind un cărturar de seamă şi neavînd nici un 
amestec în adulterul petrecut, nu era pedepsit, 
permiţindu-i-se să se ocupe în continuare de învăţăceii săi. 
Din proprietatea lui Extrema Virtuţii se ofereau cincizeci 
de mii de arginţi mamei şi fiicei lui Docilul, să aibă din ce 
să trăiască. Cu aceasta, curtea s-a retras. 


Eminentul Umanist s-a întors în bibliotecă şi a întocmit 
patru rapoarte, cu desfăşurarea cazurilor şi declaraţiile 
tuturor criminalilor. În cazul Docilul, a cerut pedeapsă 
grea, urmînd ca execuţia să aibă loc după aprobarea 
superiorilor. Cazul însă ajunsese celebru, fiind dezbătut de 
fiecare cetăţean din judeţul Tihna Prosperă. La fiece colţ 
de stradă se spunea că magistratul era un om cum nu mai 
găseai un al doilea, din cele mai vechi timpuri. Cazul 
fusese greu şi el îl dezlegase în modul cel mai simplu. Să 
aduci stafia mortului la judecată, nu se mai pomenise. Era 
o fericire pentru oamenii simpli să aibă un asemenea 
dregător bun, cinstit şi drept. 

Şi cît de special se dovedise cazul miresei otrăvite, în 
care un fost dregător de talia lui Hua Bune Auspicii îl 
incriminase în mod categoric pe învăţăcelul Oaspete! 
Oricare alt magistrat l-ar fi supus pe tînăr chinurilor. Or el 
a ştiut că tînărul nu putea fi vinovat, ceea ce înseamnă că 
avea darul clarviziunii. 

În cazul din satul Şase Li se rugase o noapte la templu, 
avusese un vis-oracol şi în cele din urmă pusese mîna pe 
criminal. Şi cîte şi mai cîte! 

În nici o jumătate de lună, rapoartele magistratului 
ajunseră în Shandong, însă guvernatorul provinciei, Yan 
Lifen, Rădăcină Vie, deja aflase de crimele respective. 
Guvernatorul era un om drept şi fără iubire de arginţi. De 
cînd îşi luase postul în primire, făcuse multe vizite să afle 
cum o duc supuşii, purtîndu-se aspru cu dregătorii. Cu o 
lună înainte, Di Remarcabilul Umanist ceruse să fie 
pedepsit pentru faptul de a fi ordonat deshumarea unui om 
la care nu dăduse peste nici o urmă că ar fi fost ucis. 
Faptul acesta îl impresionase. Cazul în sine era destul de 
ciudat. Să ai o asemenea îndrăzneală, în favoarea prostimii 
şi înfricoşîndu-i pe cei bogaţi, era mare lucru! N-o făcuse 
nici din lăcomie şi nici pentru altceva. Însemna că acest 
magistrat era un dregător bun, dăruit celor mulţi. Ba mai 
mult, în cazul în care omul respectiv ar fi murit de moarte 
bună şi nu ar fi fost ucis, aşa cum credea, el îşi lua asupra 
sa întreaga vină. De aceea, guvernatorul scrisese pe 


cererea magistratului că este bine să rămînă în funcţie. 
Pentru că, după ce apa se duce, pietrele ies la suprafaţă şi 
pînă la urmă orice crimă este dovedită. Cu această 
rezoluţie, guvernatorul înapoiase documentul către judeţul 
Tihna Prosperă. 

Rădăcină Vie, după ce citise şi răscitise confesiunile 
vinovaţilor, şi-a zis: „lată că există şi asemenea dregători 
buni. Numai că ei nu sînt folosiţi cum se cuvine de 
împărăție, ci zac într-un judeţ prăpădit. Oare nu-i păcat? 
Eu, unul, astăzi am luat cunoştinţă de un om de talent şi, 
dacă nu-l promovez, e la fel cu a bara calea sfîntă”: Pe loc 
a pus mîna pe pensulă şi a scris un document pe care l-a 
trimis prin curier călare, cale de opt sute de li. După ce a 
expus rezolvarea cazurilor, a arătat că Di Remarcabilul 
Umanist avea calităţi de prim-ministru şi că nu se cădea să 
fie ţinut într-un post umil. În momentul acela, la Palatul 
Imperial avuseseră loc schimbări. Împăratului Gaozong îi 
luase locul Zhongzong, apoi el fusese alungat şi 
împărăteasa Wu Zetian conducea ţara. Ea era om de mare 
talent şi o femeie frumoasă. I se spunea Wu Fascinanta şi 
se ţinea mai mult de iubit, decît de administrarea ţării... 
Cu toate acestea, avea şi părţi bune. Oriunde dă-dea peste 
un învăţat de talent, îl preţuia. Guvernatorul Rădăcină Vie 
o cunoştea pe împărăteasă şi, descoperind în persoana 
magistratului Di un om atît de curat, se şi grăbise să-l 
propună pentru o funcţie însemnată. 

Dacă vreţi să ştiţi cum şi ce a stabilit împărăteasa, citiţi 
capitolul următor. 


CAPITOLUL 30 

TREI CRIMINALI PRIMESC PEDEAPSA CAPITALĂ; ÎN 
SHANDONG, DOI MANDARINI DISCUTA CHESTIUNI DE 
STAT 


Se spune că atunci cînd împărăteasa Wu Zetian a văzut 
documentele înaintate de guvernatorul provinciei 


Shandong, a spus: 

— Di Renjie, Eminentul Umanist, slujeşte imperiul încă 
din timpul împăratului Gaozong. Fiind mandarin vechi a 
venit momentul să-l folosim în posturi însemnate. Este 
recomandat de guvernatorul Yan Rădăcină Vie, să fie 
avansat. Confirm pedepsele pentru criminalii Shao 
Pieptosul şi văduva Zhou. Cum încheie aceste cazuri, Di, 
Eminentul Umanist să se prezinte la noul post! 

În mai puţin de o lună, guvernatorul provinciei 
Shandong a transmis la Tihna Prosperă confirmarea 
pedepselor. 

Imediat, magistratul s-a dus şi a aprins santal la altarul 
strămoşilor. Apoi a adunat toţi slujbaşii judeţului şi le-a 
arătat un catîr de lemn, creat de el, instrument de tortură 
pe care l-au folosit apoi numeroşi demnitari. 

A doua zi, magistratul însuşi s-a sculat înainte de zori 
şi, cu pelerina stacojie aruncată pe spatele său, a suit 
podiumul. În lumina tremurătoare a lumînărilor mari, el a 
făcut apelul. Ceva mai încolo de portărei stătea călăul, un 
om uriaş, purtînd o sabie pe umeri. 

Magistratul a poruncit întîi ca Pieptosul să fie adus din 
închisoare. Shao se ospătase cu obişnuitul prinz final cu 
carne şi băutură şi părea împăcat cu soarta sa. Pe cînd 
îngenunchea în faţa mesei, magistratul a citit cu glas tare 
sentinţa: 

— Criminalul Xu Detai, Extrema Virtuţii, va fi decapitat, 
iar capul lui va fi pus la vedere timp de trei zile pe poarta 
oraşului; toate bunurile sale sînt confiscate. 

Portăreii l-au legat strîns cu fringhia şi i-au băgat între 
fringhie şi spate un par, purtînd o pancartă lungă care 
avea înscrise pe ea, în caractere mari, numele, crima şi 
pedeapsa lui. Ei l-au dus afară şi l-au pus să se urce în 
căruţa închisorii. O mulţime de privitori se adunase în faţa 
porţii principale, garda militară ţinind-o la distanţă 
potrivită, cu suliţele şi halebardele la vedere. 

După aceasta, magistratului i-a fost înfăţişată Extrema 
Virtuţii. Cînd a intrat în sala luminată vag şi a dat cu ochii 
de pelerina stacojie licărind sub flacăra luminărilor, toată 


groaza morţii apropiate l-a copleşit şi s-a prăbuşit în 
genunchi, plîngînd, dezgustător de înfricoşat. 

— Criminalul Xu Detai, Extrema Virtuţii, a citit cu glas 
solemn magistratul, va muri prin sugrumare, în aşa fel ca 
moartea lui să se producă numaideciît. Trupul nu îi va fi 
expus public. Această reducere a pedepsei s-a făcut ţinînd 
cont de serviciile meritorii aduse statului de tatăl şi de 
bunicul lui. Toate bunurile lui sînt confiscate. 

După ce tînărul a fost legat, dus afară şi urcat în căruţă, 
pancarta cu numele, și crima lui i-a fost fixată deasupra 
capului ca să o vadă toţi. 

La sfîrşit a fost adusă, pe măgarul de lemn, în faţa 
magistratului, văduva Zhou. Ea arăta acum ca o femeie 
bătriînă. Îşi ţinea umerii încovoiaţi, fără să ridice deloc 
privirea. 

— Criminala Zhou, a citit magistratul cu voce tare, va fi 
supusă uciderii lente, dar în aşa fel ca moartea ei să aibă 
loc după prima lovitură de cuţit, această reducere 
pedepsei bazindu-se pe faptul că vinovata a suferit torturi 
grele în timpul interogatoriului. Avutul ei nu va fi confiscat, 
luîndu-se în considerare faptul că lasă în urmă o soacră 
bătrină, fără sprijin. Dar capul ei va fi pus la vedere pe 
poarta oraşului, vreme de trei zile. 

Apoi şi ea a fost legată în frînghii, pancarta cu numele, 
crima şi pedeapsa fiindu-i fixată pe spate. 

Pe cînd cei trei criminali stăteau în căruţă, şase soldaţi 
cu săbiile scoase s-au aşezat în spatele lor, iar alţi soldaţi, 
pe umeri cu sulițe şi halebarde, s-au aranjat, încadrînd pe 
toate cele patru laturi căruţa. Toţi portăreii şi străjile 
Yamen-ului şi-au ocupat locurile, ordonîndu-se în rînduri 
de cîte şase în faţa şi în spatele litierei magistratului. În 
fruntea  procesiunii erau zece soldaţi călare, care 
deschideau drumul. Şi chiar în urma lor mergea călăul cel 
uriaş, purtind pe umeri sabia sa, şi încadrat de o parte şi 
de alta de cîte un ajutor. 

Marele gong a răsunat de trei ori şi magistratul s-a 
urcat în litiera sa. Încet, procesiunea şi a croit drum pe 
străzile cetăţii, înaintiînd spre Poarta de Apus. 


Tînăr sau bătrîn, bogat sau sărac, oricine era în stare să 
meargă, se adunase în stradă să urmărească spectacolul. 
Oamenii au aclamat puternic îndată ce litiera magistratului 
s-a ivit. Cînd căruţa cu cei trei criminali a trecut prin 
dreptul lor, spectatorii mai tineri i-au suduit, batjocorindu-i 
cît îi ţinea gura. Oamenii bătrîni din mulţime, însă îi 
dojeneau pe tineri: 

— Nu vă mai ascuţiţi limba să-i ocăriţi. Băgaţi-vă 
minţile în cap şi gindiţi-vă bine la răsplata neînduplecată 
dată cu virf şi îndesat ucigaşilor, de legile ţării. Aveţi sub 
ochii voştri un bandit turbat, un nobil stricat şi o femeie 
ademenitoare, toţi la un loc la fel de vinovaţi. Justiţia nu 
tine cont de titlu, poziţie, de faptul că criminalul e bărbat 
sau femeie. Să vă fie de învăţătură ce vedeţi aici şi 
întotdeauna să vă aduceţi aminte, ori de cîte ori o să vă 
încerce vreo ispită! 

Cînd procesiunea a trecut prin Poarta de Apus, o 
mulţime de peste o mie de oameni se ţinea în spatele ei. La 
vremea cînd s-a ajuns la cîmpul de execuţie, primele raze 
ale soarelui sclipeau pe coifurile soldaţilor care stăteau 
acolo aliniaţi ps cele patru laturi ale terenului 

Comandantul garnizoanei județului a venit în 
întîmpinare şi l-a salutat pe magistrat. Împreună, ei au 
urcat pe podiumul care fusese ridicat pe teren în timpul 
nopţii şi şi-au ocupat locurile în spatele mesei 
judecătoreşti. Portăreii şi copiştii s-au rinduit în faţă. 

Cele două ajutoare ale călăului l-au dus pe Shao 
Pieptosul în mijlocul terenului de execuţie şi l-au silit să 
îngenuncheze. Ei i-au îndepărtat pancarta de la spate şi 
i-au desfăcut gulerul, astfel ca să îi lase liber gitul. Călăul 
şi-a scos jacheta, dînd la iveală jumătatea de sus a trupului 
său muşchiulos. Ridicînd sabia cu amîndouă mîinile el s-a 
uitat la magistrat. 

Magistratul a făcut semnul şi capul a fost despărţit de 
corp cu o lovitură fulgerătoare. Un ajutor a cules capul de 
pe jos, lundu-l de păr şi l-a ridicat înaintea mesei 
judecătoreşti. Magistratul l-a însemnat fruntea cu pensula 
sa stacojie. Cum urma să fie expus mai tîrziu la poarta 


oraşului, capul a fost aruncat într-un coş aflat în apropiere. 

Între timp, celălalt ajutor al călăului împlîntase o cruce 
joasă de lemn în teren şi acum Xu Extrema Virtuţii, 
îngenuncheat, era fixat de această cruce, braţele lui fiind 
strîns legate de bara ei orizontală. Călăul a aruncat un laţ 
din frînghie de cînepă peste capul lui Xu, în vreme ce 
capătul celălalt al funiei înconjura partea de sus a stilpului. 
El a mai înfipt un băț de lemn între frînghie şi stilpul din 
spatele capului tînărului şi s-a uitat spre magistrat. Îndată 
ce a primit semnalul, călăul a răsucit repede băţul, 
învîrtindu-l cu amîndouă mîinile. Frînghia s-a strîns în jurul 
gitului celui pedepsit, ochii lui s-au bulbucat în orbite şi 
limba i-a ieşit afară. O tăcere adincă s-a lăsat peste terenul 
de execuţie. Nici un sunet nu s-a auzit din mulţimea care 
număra acum peste o mie de oameni. La sfîrşit călăul a 
palpat inima osînditului şi i-a raportat magistratului că 
omul murise. 

Ajutoarele călăului i-au luat corpul de pe cruce şi l-au 
aşezat într-un sicriu, pe care un reprezentant al familiei îl 
pusese acolo cu acest rost. 

Ei au tras apoi de crucea băgată în pămînt, pînă ce au 
ridicat-o deasupra terenului, cam de înălţimea unui om. 
După ce au bătătorit pămîntul din jurul stilpului de mijloc, 
ei au bătut în cuie o a doua bară în cruce pe el. Apoi ei i-au 
scos văduvei Zhou veşmintele. Ea a fost legată de cruce cu 
mîinile fixate de capetele barei transversale de sus, iar cu 
gleznele, de capetele celei de jos. Călăul s-a aşezat în faţa 
ei, ţinind un cuţit lung şi subţire. Cele două ajutoare 
stăteau lîngă el, unul în mîini cu o bardă, celălalt cu un 
fierăstrău. Magistratul a dat semnalul. Călăul a repezit 
cuțitul în pieptul ei; cu o lovitură puternică. Ea a murit pe 
loc. Apoi el s-a apucat să o taie în bucăţi şi să 
dezmembreze împreună cu ajutoarele sale cadavrul, 
începînd cu mîinile şi picioarele. Cu toate că procedeul 
„morţii lente” era astfel executat pe corpul mort şi nu pe 
trupul viu al criminalului, el oferea totuşi o privelişte 
înfiorătoare şi mulţi din grămada de spectatori au leşinat. 
Operația aceasta a durat o oră. Toate rămăşiţele corpului 


văduvei Zhou au fost aruncate în coş. Capul a fost 
însemnat de magistrat şi el avea să fie expus pe poarta 
oraşului, timp de trei zile, însoţit de o pancartă declarind 
crima femeii, ca o pildă de luat aminte. 

Gongurile au răsunat, soldaţii au prezentat onorul pe 
cînd magistratul şi comandantul militar au părăsit terenul 
de execuţie. Magistratul s-a urcat în litiera sa, iar 
comandantul în palanchinul său ostăşesc. După ce au 
intrat în oraş, ei au trecut întîi împreună pe la templu şi 
acolo s-au rugat şi au ars, ca ofrandă, santal. In faţa curţii 
templului, ei şi-au luat rămas bun, magistratul 
întorcîndu-se la Yamen şi comandantul la garnizoana sa. 

Magistratul se aşezase la masa sa, în sala de judecată, 
cînd a fost înştiinţat: 

— Prea Cinstitule Magistrat, un mesager din capitală, 
cu un Ordin împărătesc, a sosit la poarta principală! 

Magistratul a fost nespus de uimit de vestea aceasta şi 
se întreba ce putea fi. El s-a schimbat degrabă în 
veşmintele sale de mare ţinută ceremonială şi a poruncit 
să se aşeze lingă peretele nordic masa înaltă specială, cu 
vasul pentru ars santal, folosit numai cu prilejul Ordinelor 
împărăteşti. Cînd magistratul a intrat în sala tribunalului, 
mesagerul împărătesc era deja acolo, ţinînd în amîndouă 
mîinile o cutie lunguiaţă, înfășurată într-un brocart galben. 

Eminentul Umanist l-a salutat cu ceremonia cuvenită şi 
l-a condus apoi în faţa mesei înalte, adăugind santal 
proaspăt în vasul de ars. În timp ce fumul înmiresmat se 
înălța răsucit în spirale, mesagerul a aşezat respectuos 
cutia pe masă şi s-a retras cîţiva paşi. Magistratul s-a 
prosternat la picioarele mesei şi şi-a lovit fruntea de 
duşumea, de nouă ori la rînd. Apoi s-a ridicat şi a aşteptat 
cu capul aplecat, în vreme ce mesagerul a desfăcut 
învelitoarea şi a deschis cutia din piele galbenă. El a scos 
din cutie un sul montat pe brocart galben, pe care l-a citit, 
anunţind că împărăteasa Wu Zetian îl numise pe Di 
Eminentul Umanist guvernator peste provincia Henan. 

Eminentul Umanist a primit ordinul înclinîndu-se. 
Imediat l-a invitat pe mesager în bibliotecă, oferindu-i ceai, 


pentru a se reface întrucîtva de pe urma drumului. 

În dimineaţa zilei următoare, a sosit noul magistrat. 
Eminentul Umanist i-a încredinţat sigiliul şi a stabilit ziua 
plecării. Notabilităţile judeţului şi o mare de oameni, 
bărbaţi şi femei, tineri şi bătrîni, s-au grăbit să-l conducă, 
cu ochii înlăcrimaţi. El i-a binecuvîntat şi apoi a ieşit pe 
poarta oraşului. În mai puţin de o zi a ajuns la Shandong. 
Guvernatorul Yan Rădăcină Vie i-a ieşit înainte. Eminentul 
Umanist s-a ploconit în faţa lui, spunînd: 

— Sînteţi atît de prins cu însărcinările voastre, Prea 
Mărite, şi, totuşi v-aţi grăbit să-mi ieşiţi în cale, 
neliniştindu-l pe acest slujbaş mărunt. 

Rădăcină Vie i-a lăudat talentele, arătînd că de-acum 
erau pe poziţii egale şi propunîndu-i să se poarte mai puţin 
ceremonios. Cu toată modestia, Eminentul Umanist a 
intrat în salon. Au băut ceai, au schimbat cîteva cuvinte, 
apoi au discutat despre starea împărăției ajunse pe mîinile 
unei femei. 


